Kolega Pernar izvolite. Samo da čujemo i drugi se žele javiti. Uvaženi zastupnik Panenić.
Oprostite tražim, dobro replicirat ću ali traži stanku nakon toga. Stvar je u tome da kolega Arsen Bauk je velika glava, jako velika glava, jako pametan čovjek i jako je sklon kritici. Naravno vidim kao i ostatak partije nema tu crtu samokritičnosti, pa bih ga htio pitati samo jedno jednostavno onako prosto pitanje. Zašto vi velika glava Arsene Bauku niste kad ste bili na vlasti stavili OPG-ove i male dobavljače iznad privatnih banaka u slučaju stečaja. Znači zašto u Stečajnom zakonu kad ste bili na vlasti niste OPG-ove stavili iznad ovih makro kreditora? To me zanima. A što se tiče razloga za stanku, stanku tražim zato jer je konačno se počinje objavljivat arbitražna presuda u slučaju INA MOL koju smo izgubili, a jedan od razloga zašto smo izgubili je u tome što su suci povjerovali da je Ježićevo svjedočenje lažno, odnosno da ga je USKOK sugerirao što treba govoriti, a ključni argument je da nikad nije morao vratiti 5 milijuna eura mita navodnog u državni proračun o čemu sam tu govorio više puta, pa želim opet ukazati na taj problem. Hvala.
Molim. Ali dozvolit ćete i kolegi Bauku da vam odgovori na repliku [[Upadica Pernar: Može, može.]]
E sada ima i puno većih glava od mene, ali su na žalost prazne, ali ima i puno manjih glava od mene a znaju više od mene. To vam je tako, veličina nečije glave nije neki kriterij. Na vaše konkretno pitanje u kojem ste aludirali na to da smo mi banke podredili nekome ako sam dobro shvatio. Tu dva mjesta gdje sam sada sjedi kolega Lalovac koji je jedan od glavnih autora Zakona o konverziji, tzv. lex franak. Jedan član vašeg kluba je i stavili ste na listu njega i izabran je u Sabor kao predsjednik te udruge, pa onda vam on može posvjedočiti da ne moram ja izbjeći ovu dozu samokritike koju ste rekli o tome koliko je ta Vlada u kojoj sam i ja bio pogodovala bankama i koliko su one oduševljene sa njom barem u ovoj mjeri. Što se tiče konkretnog pitanja obzirom da se u svom radu u Vladi kad smo bili na vlasti nisam bavio time raspitat ću se kod onih koji znaju o tome nešto više, jer eto iako ste mi rekli da sam velika glava nisam baš toliko velika da mogu znati baš sve. Nekada bi se reklo dobit ćete pisani odgovor, ali dobit ćete odgovor pa ga možete podijeli onda sa svekolikom hrvatskom javnošću kad ste već zatražili stanku. Sad pretpostavljam da će vam je predsjedatelj i odobriti. Zahvaljujem.
Kolega Pernar izvolite. Samo da čujemo i drugi se žele javiti. Uvaženi zastupnik Panenić.
Poštovani potpredsjedniče Sabora, u ime kluba MOST-a nezavisnih lista tražim stanku 10 minuta vezano za izlazak dokumenata arbitraže. Hvala lijepa.
Hvala. I vi želite odmah isto? I vi želite odmah da nastavimo s time ili ne? Deset minuta. Na sveopće veselje ja ću vam dati 10 minuta. Dakle, vidimo se u 23,10. [[STANKA U 23,00 SATI.]] [[NASTAVAK NAKON STANKE U 23,10 SATI]] Evo kolegice i kolege, na sveopću žalost isteklo je vrijeme stanke, pa ćemo onda zamoliti uvaženog zastupnika Ivana Pernara da kaže u ime Kluba zastupnika Živog zida i SNAGA-e.
Uvažene dame i gospodo, često puta u ovoj sabornici zastupnici pogotovo vladajuće većine znaju se ismjehivati i podsmjehivati onome što govorim u maniri pusti ti što taj Pernar priča, on je jedan cirkusant, klaun, demagog, populist itd. Međutim, presuda Arbitražnog suda u slučaju INA MOL ukazuje upravo na onaj problem na koji sam i ja ukazivao. Ja ću pročitati jedan od razloga zašto sud, odnosno suci nisu vjerovali da je uistinu Ivo Sanader primio, tj. da je Robert Ježić primio 5 milijuna eura mita namijenjenih Sanaderu. Slušajte pažljivo. Indeks objavljuje presudu, kaže: „Na suđenju Sanaderu za primanje mita od MOL-a krunski je svjedok bio Robert Ježić koji je nekadašnjem premijeru trebao prebaciti novac od mita. Razumljivo je da su se arbitri njime ozbiljno pozabavili i nisu mu povjerovali ni riječ. Pazite ovo, arbitrima je bilo iznimno sumnjivo što Ježić nikad nije bio prisiljen uplatiti u hrvatski državni proračun 5 milijuna eura sa svog računa koji su bili navodno za Sanadera. Štoviše Ježiću je dozvoljeno da ode iz Hrvatske. Suci vjeruju da je USKOK Ježiću naložio što treba svjedočiti. Zašto vam ovo govorim dame i gospodo? Ja sam ovdje govorio o tome, odnosno postavio pitanje zašto Robert Ježić ni pet godina dame i gospodo nakon što mu je sudac sugerirao da bi trebao vratiti taj novac od mita, novac taj nije uplatio nazad u proračun. Ja sam rekao da je to ozbiljan problem koji ukazuje na slučaj pravosudnog nerada, pravosudne korupcije, kako god hoćete ili pravne anarhije. Da je moguće recimo da sudac vama kaže moraš napraviti nešto a ti to ne napraviš i nikome ništa. I nitko naravno se nije pozabavio mojim tezama i svi su smatrali pa šta, koga briga što je čovjek zadržan na svom računu 5 milijuna eura od mita. Pa šta! Pojeo vuk magare! Međutim, Arbitražni sud dame i gospodo je donio odluku upravo na temelju tog detalja. Zaključujući da ako ovaj nije morao dati taj novac sud je logičkim nizom zaključivanja došao do zaključka, da zapravo taj novac Ježić nikad nije niti dobio. Razlog, jedan od razloga zašto je Hrvatska izgubila Arbitražu u slučaju INA MOL je znači taj što ova tema, ovo pitanje o kojem sam govorio nikad nije bilo adekvatno riješeno. Pernar je dame i gospodo pogodio u centralno pitanje. Zašto novac nije vraćen? Jer da je uistinu primio 5 milijuna eura mita i da ih je dobio, on bi taj novac zasigurno uplatio. Morao bi uplatiti. I to bi bio dokaz da stvarno postoji tih 5 milijuna eura. Gledajte, nitko neće reći primjer 5 milijuna eura nije, pa ih dao iz svog džepa. Nitko to nije lud da napravi. Međutim, kao što rekoh hrvatsko krivosuđe i krađosuđe duboko je korumpirano, zakoni su pisani da pogoduju ljudima poput Roberta Ježića i zapravo postoji jedna totalna pravna anarhija u našem pravnom sustavu a zna se i tko je odgovoran za to. Ali na žalost ne samo HDZ, nego i kolege iz SDP-a jer su također bili na vlasti, mogli su mijenjat zakone. Na žalost nisu to napravili. Hvala.
Hvala. Sljedeći će u ime Kluba zastupnika MOST-a nezavisnih lista govoriti poštovani zastupnik Tomislav Panenić.
Potpredsjedniče Sabora, kolegice i kolege. Mislim da evo, dobili smo sad zapravo jednu temu, a tema je zapravo stanje i našega pravosuđa na koje se upozoravalo i u biti odgovornosti prema našoj državi. Jer ako dokument sa arbitraže koji je klasificiran kao tajan iscuri i da ga se objavljuje u mediju treba stvarno tražiti stvarne uzroke, a to su opet ljudi. Oni ljudi koji rade definitivno kontra interesa RH, jer objavom ovoga dokumenta njegovim sadržajem snažno se utječe i na drugu arbitražu. Ovo je nešto što bih ja rekao kao državni udar u energetici. Uza sve napore koje treba poduzeti Hrvatska država, naš pravni tim u arbitraži, napore u dovođenju svjedoka, prikupljanju svih podataka koji su nužni ovo ispadne kao jedan šamar svima nama koji smo se borili da arbitraža uspije. Jer ekonomske štete su mjerljive u milijardama. Možda je nekome zabavno uopće govoriti da je MOST bio taj koji je govorio to će sve biti o.k. da ćemo dobiti. Ali u pozadini toga puno napora je bilo učinjeno upravo da se prikuplja unatoč opstrukcijama najviših dužnosnika u to vrijeme HDZ-a, dokumentacija i ljudi i to spada također u izdaju. Nakon ovoga što reći? Tražimo žurnu istragu utvrđivanja odakle je ovaj dokument izašao, jer bez odakle je ovaj dokument izašao. Jer bez utvrđivanja izvora odakle je došao svako tko je imao doticaja može biti optužen. Tu mislim i na hrvatsku Vladu. Prema tome, odgovornost i Vlade i vladajuće većine je da se žurno pronađe uzročnik ovoga da ne bi na opet sve nas pala odgovornost za dokazivanje. MOST je bio tu jasan da postupak koji se vodi treba ojačati, da odlazak Karamarka je zapravo bio prilika da se ponovo obnove sve veze sa ljudima koji imaju informacije, koji mogu biti svjedoci a ne da se blamiramo na način da naši svjedoci ne dolaze svjedočiti u korist RH u sporu sa MOL-om. Akcijski plan smo bili pripremili, opstruiran je od premijera Plenkovića. A vidjeli ste i dokaz kada je šapatom smijenjen Sekulić što je rečeno? Premijer je rekao MOST-ovac, znači netko tko se bori da se ne zatvori rafinerija u Sisku, kada ga se makne onda je MOST-ovac. Mislim da smo sada kroz ovo, zapravo svi oni koji se bore protiv interesa pobjednici. Mi koji se borimo da hrvatska kompanija ostane vertikalno integrirana, da bude nositelj kao najjača kompanija u Hrvatskoj cjelokupnog razvoja, dobili smo udarac kojega treba odmah sjesti i ovo, sva ova istražna povjerenstva slobodno možete pokrenuti inicijativu, slobodno svi mi skupa da utvrdimo uzroke i da nastup prema arbitraži u Washingtonu koja je financijska, ova prva, ona je bila dokazivanje samo nedjela Sanadera ali ova druga ona je financijski puno teža i biti će nam teret u pregovorima sa MOL-om, jer vidimo odjedanput da financijski rezultati INA-e postaju pozitivni, pumpa se bilanca, ruši se naša pozicija na arbitraži, cijena raste, izvlače netko opet, biti dobar fond koji će iskoristiti situaciju i u ime zaštite interesa Hrvatska dobro zaraditi. Hvala lijepa.
Hvala. Kolega Pernar izvolite. Samo da čujemo i drugi se žele javiti. Uvaženi zastupnik Panenić.
Oprostite tražim, dobro replicirat ću ali traži stanku nakon toga. Stvar je u tome da kolega Arsen Bauk je velika glava, jako velika glava, jako pametan čovjek i jako je sklon kritici. Naravno vidim kao i ostatak partije nema tu crtu samokritičnosti, pa bih ga htio pitati samo jedno jednostavno onako prosto pitanje. Zašto vi velika glava Arsene Bauku niste kad ste bili na vlasti stavili OPG-ove i male dobavljače iznad privatnih banaka u slučaju stečaja. Znači zašto u Stečajnom zakonu kad ste bili na vlasti niste OPG-ove stavili iznad ovih makro kreditora? To me zanima. A što se tiče razloga za stanku, stanku tražim zato jer je konačno se počinje objavljivat arbitražna presuda u slučaju INA MOL koju smo izgubili, a jedan od razloga zašto smo izgubili je u tome što su suci povjerovali da je Ježićevo svjedočenje lažno, odnosno da ga je USKOK sugerirao što treba govoriti, a ključni argument je da nikad nije morao vratiti 5 milijuna eura mita navodnog u državni proračun o čemu sam tu govorio više puta, pa želim opet ukazati na taj problem. Hvala.
Molim. Ali dozvolit ćete i kolegi Bauku da vam odgovori na repliku [[Upadica Pernar: Može, može.]]
E sada ima i puno većih glava od mene, ali su na žalost prazne, ali ima i puno manjih glava od mene a znaju više od mene. To vam je tako, veličina nečije glave nije neki kriterij. Na vaše konkretno pitanje u kojem ste aludirali na to da smo mi banke podredili nekome ako sam dobro shvatio. Tu dva mjesta gdje sam sada sjedi kolega Lalovac koji je jedan od glavnih autora Zakona o konverziji, tzv. lex franak. Jedan član vašeg kluba je i stavili ste na listu njega i izabran je u Sabor kao predsjednik te udruge, pa onda vam on može posvjedočiti da ne moram ja izbjeći ovu dozu samokritike koju ste rekli o tome koliko je ta Vlada u kojoj sam i ja bio pogodovala bankama i koliko su one oduševljene sa njom barem u ovoj mjeri. Što se tiče konkretnog pitanja obzirom da se u svom radu u Vladi kad smo bili na vlasti nisam bavio time raspitat ću se kod onih koji znaju o tome nešto više, jer eto iako ste mi rekli da sam velika glava nisam baš toliko velika da mogu znati baš sve. Nekada bi se reklo dobit ćete pisani odgovor, ali dobit ćete odgovor pa ga možete podijeli onda sa svekolikom hrvatskom javnošću kad ste već zatražili stanku. Sad pretpostavljam da će vam je predsjedatelj i odobriti. Zahvaljujem.
Kolega Pernar izvolite. Samo da čujemo i drugi se žele javiti. Uvaženi zastupnik Panenić.
Poštovani potpredsjedniče Sabora, u ime kluba MOST-a nezavisnih lista tražim stanku 10 minuta vezano za izlazak dokumenata arbitraže. Hvala lijepa.
Hvala. I vi želite odmah isto? I vi želite odmah da nastavimo s time ili ne? Deset minuta. Na sveopće veselje ja ću vam dati 10 minuta. Dakle, vidimo se u 23,10. [[STANKA U 23,00 SATI.]] [[NASTAVAK NAKON STANKE U 23,10 SATI]] Evo kolegice i kolege, na sveopću žalost isteklo je vrijeme stanke, pa ćemo onda zamoliti uvaženog zastupnika Ivana Pernara da kaže u ime Kluba zastupnika Živog zida i SNAGA-e.
Uvažene dame i gospodo, često puta u ovoj sabornici zastupnici pogotovo vladajuće većine znaju se ismjehivati i podsmjehivati onome što govorim u maniri pusti ti što taj Pernar priča, on je jedan cirkusant, klaun, demagog, populist itd. Međutim, presuda Arbitražnog suda u slučaju INA MOL ukazuje upravo na onaj problem na koji sam i ja ukazivao. Ja ću pročitati jedan od razloga zašto sud, odnosno suci nisu vjerovali da je uistinu Ivo Sanader primio, tj. da je Robert Ježić primio 5 milijuna eura mita namijenjenih Sanaderu. Slušajte pažljivo. Indeks objavljuje presudu, kaže: „Na suđenju Sanaderu za primanje mita od MOL-a krunski je svjedok bio Robert Ježić koji je nekadašnjem premijeru trebao prebaciti novac od mita. Razumljivo je da su se arbitri njime ozbiljno pozabavili i nisu mu povjerovali ni riječ. Pazite ovo, arbitrima je bilo iznimno sumnjivo što Ježić nikad nije bio prisiljen uplatiti u hrvatski državni proračun 5 milijuna eura sa svog računa koji su bili navodno za Sanadera. Štoviše Ježiću je dozvoljeno da ode iz Hrvatske. Suci vjeruju da je USKOK Ježiću naložio što treba svjedočiti. Zašto vam ovo govorim dame i gospodo? Ja sam ovdje govorio o tome, odnosno postavio pitanje zašto Robert Ježić ni pet godina dame i gospodo nakon što mu je sudac sugerirao da bi trebao vratiti taj novac od mita, novac taj nije uplatio nazad u proračun. Ja sam rekao da je to ozbiljan problem koji ukazuje na slučaj pravosudnog nerada, pravosudne korupcije, kako god hoćete ili pravne anarhije. Da je moguće recimo da sudac vama kaže moraš napraviti nešto a ti to ne napraviš i nikome ništa. I nitko naravno se nije pozabavio mojim tezama i svi su smatrali pa šta, koga briga što je čovjek zadržan na svom računu 5 milijuna eura od mita. Pa šta! Pojeo vuk magare! Međutim, Arbitražni sud dame i gospodo je donio odluku upravo na temelju tog detalja. Zaključujući da ako ovaj nije morao dati taj novac sud je logičkim nizom zaključivanja došao do zaključka, da zapravo taj novac Ježić nikad nije niti dobio. Razlog, jedan od razloga zašto je Hrvatska izgubila Arbitražu u slučaju INA MOL je znači taj što ova tema, ovo pitanje o kojem sam govorio nikad nije bilo adekvatno riješeno. Pernar je dame i gospodo pogodio u centralno pitanje. Zašto novac nije vraćen? Jer da je uistinu primio 5 milijuna eura mita i da ih je dobio, on bi taj novac zasigurno uplatio. Morao bi uplatiti. I to bi bio dokaz da stvarno postoji tih 5 milijuna eura. Gledajte, nitko neće reći primjer 5 milijuna eura nije, pa ih dao iz svog džepa. Nitko to nije lud da napravi. Međutim, kao što rekoh hrvatsko krivosuđe i krađosuđe duboko je korumpirano, zakoni su pisani da pogoduju ljudima poput Roberta Ježića i zapravo postoji jedna totalna pravna anarhija u našem pravnom sustavu a zna se i tko je odgovoran za to. Ali na žalost ne samo HDZ, nego i kolege iz SDP-a jer su također bili na vlasti, mogli su mijenjat zakone. Na žalost nisu to napravili. Hvala.
Hvala. Sljedeći će u ime Kluba zastupnika MOST-a nezavisnih lista govoriti poštovani zastupnik Tomislav Panenić.
Potpredsjedniče Sabora, kolegice i kolege. Mislim da evo, dobili smo sad zapravo jednu temu, a tema je zapravo stanje i našega pravosuđa na koje se upozoravalo i u biti odgovornosti prema našoj državi. Jer ako dokument sa arbitraže koji je klasificiran kao tajan iscuri i da ga se objavljuje u mediju treba stvarno tražiti stvarne uzroke, a to su opet ljudi. Oni ljudi koji rade definitivno kontra interesa RH, jer objavom ovoga dokumenta njegovim sadržajem snažno se utječe i na drugu arbitražu. Ovo je nešto što bih ja rekao kao državni udar u energetici. Uza sve napore koje treba poduzeti Hrvatska država, naš pravni tim u arbitraži, napore u dovođenju svjedoka, prikupljanju svih podataka koji su nužni ovo ispadne kao jedan šamar svima nama koji smo se borili da arbitraža uspije. Jer ekonomske štete su mjerljive u milijardama. Možda je nekome zabavno uopće govoriti da je MOST bio taj koji je govorio to će sve biti o.k. da ćemo dobiti. Ali u pozadini toga puno napora je bilo učinjeno upravo da se prikuplja unatoč opstrukcijama najviših dužnosnika u to vrijeme HDZ-a, dokumentacija i ljudi i to spada također u izdaju. Nakon ovoga što reći? Tražimo žurnu istragu utvrđivanja odakle je ovaj dokument izašao, jer bez odakle je ovaj dokument izašao. Jer bez utvrđivanja izvora odakle je došao svako tko je imao doticaja može biti optužen. Tu mislim i na hrvatsku Vladu. Prema tome, odgovornost i Vlade i vladajuće većine je da se žurno pronađe uzročnik ovoga da ne bi na opet sve nas pala odgovornost za dokazivanje. MOST je bio tu jasan da postupak koji se vodi treba ojačati, da odlazak Karamarka je zapravo bio prilika da se ponovo obnove sve veze sa ljudima koji imaju informacije, koji mogu biti svjedoci a ne da se blamiramo na način da naši svjedoci ne dolaze svjedočiti u korist RH u sporu sa MOL-om. Akcijski plan smo bili pripremili, opstruiran je od premijera Plenkovića. A vidjeli ste i dokaz kada je šapatom smijenjen Sekulić što je rečeno? Premijer je rekao MOST-ovac, znači netko tko se bori da se ne zatvori rafinerija u Sisku, kada ga se makne onda je MOST-ovac. Mislim da smo sada kroz ovo, zapravo svi oni koji se bore protiv interesa pobjednici. Mi koji se borimo da hrvatska kompanija ostane vertikalno integrirana, da bude nositelj kao najjača kompanija u Hrvatskoj cjelokupnog razvoja, dobili smo udarac kojega treba odmah sjesti i ovo, sva ova istražna povjerenstva slobodno možete pokrenuti inicijativu, slobodno svi mi skupa da utvrdimo uzroke i da nastup prema arbitraži u Washingtonu koja je financijska, ova prva, ona je bila dokazivanje samo nedjela Sanadera ali ova druga ona je financijski puno teža i biti će nam teret u pregovorima sa MOL-om, jer vidimo odjedanput da financijski rezultati INA-e postaju pozitivni, pumpa se bilanca, ruši se naša pozicija na arbitraži, cijena raste, izvlače netko opet, biti dobar fond koji će iskoristiti situaciju i u ime zaštite interesa Hrvatska dobro zaraditi. Hvala lijepa.
Hvala.
Poštovane saborske zastupnice, poštovani saborski zastupnici, dobro jutro vam želim. Prije nego što krenemo sa radom, drago mi je da smo jučer prekinuli sjednicu jer smo imali dobar razlog. Čestitam našim nogometašima, želim im puno uspjeha i u Grčkoj i vjerujem da ćemo ih gledati na Svjetskom prvenstvu u Rusiji. [[Pljesak]] Današnja točka jedina koju ćemo raditi je Prijedlog za pokretanje pitanja povjerenja Vladi RH. Danas ćemo dakle cijeli dan raditi tu točku, nakon čega ćemo glasovati o svim raspravljenim točkama. Dakle na kraju današnje rasprave biti će glasovanje. Sada sam vidio nekoliko ruku u zraku. Zahvaljujem kolegi Buku na tome što je odustao, pa možemo onda preći na naš dnevni red i prvu točku to je: - Prijedlog za pokretanje pitanja povjerenja Vladi Republike Hrvatske. Predlagatelji su 31 zastupnicima i zastupnik temeljem članka 116. Ustava Republike Hrvatske i članka 125. Poslovnika Hrvatskog sabora. Rasprava će se provesti sukladno 125. stavkom 7. i 8. Poslovnika Hrvatskog sabora. Vlada se očitovala o ovom prijedlogu. Sada bi molio predstavnika predlagatelja da dodatno obrazloži prijedlog. Evo, Vlada stiže, mislili su da će malo kasnije, s obzirom da ste vi trebali govoriti, ali budući da ste odustali, evo i Vlade. Sada bi dakle, molio da u ime predlagatelja, pretpostavljam poštovani kolega Davor Bernardić dodatno obrazloži navedeni prijedlog. Izvolite.
Poštovani predsjedniče Hrvatskog sabora, dobar dan, poštovani predsjedniče Hrvatske vlade, zajedno s ministrima, također pozdrav. Situacija ovdje je više nego jednostavna barem hrvatskoj javnosti, a naš zadatak je danas uvjeriti sve zastupnike i zastupnice u odgovornost odnosno, neodgovornost postupanja ove Vlade. Osnovni razloga za predlaganje pitanja povjerenja Vladi je činjenica ortačkog ponašanja, zbog koje postoji realna mogućnost sa nastankom teško nadoknadive štete za RH i sve njene građe. Dakle, osnovno pitanje i osnovni razlog nepovjerenja, je sumnja na trgovanje povlaštenim informacijama, postupanje sukladno, u suprotnosti sa zakonima ove zemlje, pogotovo sa insolvencijskim pravom, izvlačenje novca iz posrnulog diva, vjerojatno i izvan Hrvatske, bijeg od istražnog povjerenstva i skrivanje istine o Agrokoru. Morati ću vas pitati gospodine predsjedniče Vlade, gospodine Plenković, zašto bježite od povjerenstva? Zašto skrivate istinu o Agrokoru, zašto ste zabranili dolazak na povjerenstvo zastupnicima HDZ-a, zastupnicima HDZ-a iz veše Vlade, dakle, gospođi Dalić, gospodinu Ramljaku, koji je vaš povjerenik u Agrokoru. Tko će biti odgovoran, kada se Agrokorove tvrtke prodaju u bescjene i na kraju tko je lagao? Todorićev ministar u vašoj Vladi gospodin Marić, ili gospodin Ramljak, vaš povjerenik. Po svemu sudeći obojica. Od samog početka SDP se zalaže za nultu toleranciju na korupciju, nultu toleranciju na kriminalne radnje i progon svih onih odgovornim bez obzira na bilo kakve druge uvjete. Dakle, potpuno neselektivno i brzo, neovisno o kome se radi. No ono što treba reći na početku, je da je u ovoj situaciji oko Agrokora hrvatskoj javnosti, manje-više sve jasno. Agrokor je dijete HDZ-a, nastao je za odabrane, nastao je odabirom 200 bogatih obitelji, '90. godina u procesu pretvorbe i privatizacije, HDZ ga je odgajao, Agrokor je rastao i pretvorio se u diva koji prijeti urušavanju kompletnog hrvatskog gospodarstva. To potvrđuju i iskazi, 2 bivša premjera upravo iz redova vaše stranke. Naravno, odgovornost za Agrokor imaju za sve Vlade, dio odgovornosti, kao i financijske institucije, HNB, HANFA, porezna uprava, Ministarstvo financija, jer nisu upozorile na vrijeme, nisu spriječile nastanak svih radnji koje su dovele do jednog nekontroliranog rasta i jednog skrivanja istine u bilancama Agrokora, ali u hrvatskom financijskom sustavu. Što su propustile utočiti pojavu mjenica bez pokrića, koja u bisti predstavlja proboj u financijski sustav zemlje, što su zaboravili na pravilni nadzor nad sudionicima tržišta kapitala u RH i njihovu izloženost prema Agrokoru, zbog čega su mirovinski fondovi, izgubili samo na Agrokorovim dionicama 200 milijuna kuna, 200 milijuna kuna budućih mirovina, 200 milijuna kuna ljudima ove zemlje, koje su pošteno uplaćivali u mirovinske fondove. Zbog toga što su propustili, isto tako, vidjeti, što se događa u pozadini faktoring društava, pitanje kako je to bilo moguće? I moje pitanje kako je bilo moguće da se obustavi trgovina Agrokorovim dionicama jer na početku krize ona nije obustavljena, onda je po objavi povjerenika o lažnom financijskom izvješću obustavljena, nakon toga je opet pokrenuta i mene živo zanima tko je zaradio i na toj transakciji kad je u pitanju Agrokor i Agrokorove dionice. I tko je s kime bio u vezi. I upravo zbog toga, tražimo odgovornost svih koji su upetljani u ovaj propust i ovaj proces oko Agrokora. No ono što treba reći je da je na početku kada se pojavila kriza u Agrokoru za rješavanje ovog pitanja koje nije lako pitanje, koje je za Hrvatsku teško pitanje i zbog čega nikom nije bilo lako vjerujem ni vama bio potreban nacionalni konsenzus. I to neophodan nacionalni konsenzus. Pa podsjetiti ću vas, kad za izabran za predsjednika SDP-a, poslao sam vam pismo gdje sam vam čestitao Božić, Novu godinu i tražio sam da se nađemo i da raspravimo o kojih 5 ključnih stvari se opozicija i vlast u ovoj zemlji mogu dogovoriti. Oko kojih 5 strateških stvari za razvoj Hrvatske se možemo dogovoriti jer džaba nam je zemlja koju smo izborili krvlju u Domovinskom ratu ukoliko nemamo apsolutno nikakva konsenzus o ključnim pitanjima za ovu zemlju. Na sam Badnjak prošle godine, podržao sam namjeru, vašu namjeru i cijel Vlade da vrati INA-u u hrvatske ruke. Podržali smo je, vjerovali smo da imate ozbiljne namjere. Nakon toga dolazi zavoj gdje pokušavate da bi otkupili INA-u prodati dionice HEP-a, tu ste nas opet prevarili. Upozoravali smo kad je nastala kriza u Agrokoru, predlagali smo, sugerirali smo što bi ste moglo dogoditi, na koji način krenuti. Upozoravali smo i nudili smo rješenja da je potrebno promijeniti predstečajno i stečajno zakonodavstvo kako bi se osigurao svježi kapital, kako bi se zaštitili radnici i kako bi se podmirili mali dobavljači. Ali ne samo za jednu kompaniju u Hrvatskoj, nego za sve kompanije u Hrvatskoj, dok ste spašavali „posrnuli div“, mnoge druge kompanije su otišle u stečaj zato jer niste htjeli izmijeniti sporne odredbe koje smo vam mi predlagali. Mi smo kroz postupak nagodbi u prošlom mandatu preko 30 tisuća radnih mjesta, pa toga morate biti svjesni. Preko 30 tisuća radnih mjesta, o tome se ovdje radi. Dakle, mi smo pokazali da znamo ono što ste vi mislili da možete napraviti. Dakle, mi smo već napravili ono o čemu ste vi pričali da ste napravili i to je ključna razlika. No nakon toga se događa tajni sastanak u Vladi, serija tajnih sastanaka na koje dolazi gospodin Todorić, na koji dolaze predstavnici fonda Knighthead, na koji dolazi tko zna još tko i pišete sporni Lex Agrokor ali tek nakon konzultacija sa predstavnicima strvinarskih fondova koji su očito osnovani u zadnji tren da bi u Hrvatskoj u zadnji tren napravili veliki posao kao nikad prije u svom djelovanju. Naravno, tu ste prevarili kolege iz MOST-a, vidite oni su vam vjerovali, oni su vjerovali da imate dobre namjere, oni su podržali Lex Agrokor ali vi ste ih prevarili, odbacili na prvom zavoju i tada ste inaugurirali jedan novi sustav koji se u Hrvatsko ne zove politička stabilnost nego politička korupcija. Uzeli ste nove ortake, gospodina Sauchu, gospodina Vrdoljaka i slavodobitne priče kako imate većinu od 78 ruku su priče za malu djecu. Svima je u Hrvatskoj jasno da je ova većina trgovačka većina koja je nastala krađom birača ove zemlje. Krađom birača, krađom građana ove zemlje koji su glasove povjerili drugim političkim opcijama, to je jasno. I nemojte se samo s tim ponositi, ni pričati o političkoj stabilnosti jer ono što se vidi uz političku stabilnost je vrlo jasno politička korupcija. Evidentna. Jedan kroz jedan. Počinje kriza u Agrokoru, Todorićev direktor u vašoj Vladi gospodin Marić kaže sve je sjajno, to je sjajno poduzeće, sve je super, no nakon toga, opala. Neke stvari ne štimaju, mi vam nudimo određene prijedloge i sugestije, gospodin Vrdoljak koji spominje Titanik Vladu kasnije se sam ukrcava na tu Titanik Vladu, jel', u maniru dobro gospodara imovine na Titaniku i pokušava zajedno sa vama opslužiti odnosno spasiti tu većinu. U cijelom procesu vi spinate naravno da je riječ o nekakvom glasnogovorništvu, no podsjetit ću vas. Todorić je aktivirao zakon koji ste pripremili za njega. Dakle, Todorić je aktivirao Lex Agrokor. Tu treba biti vrlo, vrlo jasan. Nakon tajnih sastanaka u Vladi, u vašoj Vladi. 5 mjeseci nakon toga, Todorić se javlja negdje iz inozemstva jer ste mu omogućili da spakira kofere i proziva Vladu. Gdje je puklo u međuvremenu, e to je pitanje na koje morate vi odgovoriti, upravo vi. Gdje je puklo u međuvremenu između vas i gospodina Todorića. Moram vas podsjetiti da Todorićev direktor još uvijek sjedi u vašoj Vladi nemojte spinati i pokušavati spinati da je riječ o nekakvim glasnogovornicima Ivice Todorića jer očito da u tom slučaju imate amneziju. Uz to što znamo da patite od anemije. Ono što je jasno je da nakon sporno Agrokora, sad dolazimo na bit, na suštinu problema [[Upadica predsjednik: Molim vas za mir.]] Gospodine Plenkoviću, morate dobro zapamtiti lica s vaše desne strane lica saborskih zastupnika SDP-a koji će vas kada se dokaže vaša odgovornost u slučaju Agrokor, cipelariti kao što su cipelarili Ivu Sanadera, kao što su cipelarili Jadranku Kosor, kao što su cipelarili Tomislava Karamarka a vjerojatno bi i Franju Tuđmana, pokoj mu duši. I sada idemo na onaj sočni dio priče a to je intervencija i ono što se događalo u Agrokoru. Dakle, kao prvo, … … [[Upadica se ne čuje.]] Ne moramo se, moramo biti točni i precizni. Dakle tko sjedi, samo vi galamite gospodo iz HDZ-a, samo pokušavajte skrivati istinu, samo gurajte stvari pod tepih.
Kolega Bernardić, ja vas molim da govorite o temi.
Znali od samog početka ukazujemo da se radi o postupku koji sadrži čitav niz činjenica koji izazivaju osnovanu sumnju u kriminal epskih razmjera. Nažalost, svaki dan doznajemo nove činjenice koje to potvrđuju. Jedini kontrolor rada povjerenika, Plenkovićevog povjerenika u Agrokoru je ministar gospodarstva, odnosno ministrica gospodarstva i privremeno vjerovničko vijeće. Naknadno saznajemo, pazite naknadno saznajemo da su ministrica gospodarstva i gospodin Ramljak surađivali na izradi lex Agrokora. Pa se na neki način pokazuje i otvara pitanje da li su djelovali sa predumišljajem i u prethodnom dogovoru. Ali tko su članovi privremenog vjerovničkog vijeća? Gospođa Marica Vidaković, prokuristica Kraša, bivši poslodavac gospodina Ramljaka, vidi boga'ti. Radi se o osobi koja sudjeluje u mnogim igrama u hrvatskom gospodarstvu. I javnost ne zna da je gospodin Ramljak dvije godine bio konzultant gospođe Vidaković za pronalazak strateškog partnera za Kraš. Znači osoba od njenog najbližeg povjerenja. Da li su u Krašu, kompaniji koja je … [[Govornik se ne razumije.]] na burzi, koja nije smjela imati nikakve radnje mimo toga, bar ne javne radnje, da li su u tome i u tom slučaju vježbali za slučaj Agrokor. Toni Raić, vlasnik obrta za uzgoj goveda koji predstavlja male dobavljače koji su u međuvremenu namireni u cijelosti, dakle mali dobavljači su namireni u cijelosti. Njegovim namirenjem kao i cijele skupine vjerovnika koju on predstavlja nema nikakve osnove da on o bilo čemu tamo odlučuje. I sada dolazimo na trećeg člana privremenog vjerovničkog vijeća a to je predstavnici znamenitog fonda Knighthead, koji je eto malo nakon svog osnutka prepoznao Hrvatsku kao malu zemlju za neviđeno veliki posao. Iskrcao sve novce, kada to nije htio nitko, kupio obveznice Agrokora po 30% jer je imao povlaštenu informaciju što je potvrdio i gospodin Ramljak koji se s njim nalazio prije da će mu to biti plaćeno, da će mu biti zadovoljena u 100%-tnom iznosu. Dakle, kupim obveznice koje su smeće, imam povlaštenu informaciju i onda kao nekom transformacijom to smeće, te obveznice pretvorim u novac. I još uzmem imovinu Agrokora. Pa tko ne bi htio takav posao? Pa recite, tko ne bi htio takav posao? Jer očito su imali povlaštene informacije. Tu je 4.-ti predstavnik Zagrebačke banke, ona je doprinijela rastu u segmentu nekretninskog balona i zadavanje dojma o neovisnosti i procedure imenovan je predstavni Sberbanke onoj kojoj nisu priznata potraživanja. Dakle većina u privremenom vjerovničkom vijeću nije slučajna i nemojte nas podcjenjivati. Ni maloj djeci u vrtiću ne možete objasniti da je to pošteno i da je slučajno. Što smo još doznali tokom postupka? Molim vas. Povjerenik koji kao izbor premijera ima plaću 120 tisuća kuna bruto mjesečno. Dakle isti je malo politički imenovan, ali onda je malo i neovisni stručnjak. I šta se događa sa povjerenikom? Neovisni stručnjak je kada se radi o njegovoj plaći. Dakle bitno da u svim drugim insolvencijskim postupcima Hrvatska je ograničila naknade stečajnih upravitelja. Samo u ovom nije. Neka gospodin Ramljak pokaže svoju imovinsku karticu. Koji je Ramljak tužio navodno mene, nisam još dobi presudu u građanskom, nisam još dobio tužbu, dakle u građanskom postupku, navodno po vašem nalogu, u to ne želim ulaziti, ali ne bi me ništa iznenadilo u ovoj zemlji. I tužba gospodina Ramljaka će biti prilika za razgovor oko Agrokora kada već ne želi doći pred povjerenstvo i kada već nitko od ministara od vaše Vlade ne želi doći pred povjerenstvo. Pa zvati ćemo ih tamo, zvati ćemo i vas. No, on je toliko stručan da mu trebaju konzultanti. I to njih 141. 141. savjetnik koje plaća skoro 70 milijuna eura. Cijela Vlada i plaće u cijeloj Vladi vrijede godišnje 1 milijun eura. To znači da je Hrvatska za novce koje je platila, savjetnike u Agrokoru mogla plaćati sve hrvatske Vlade do 2085. Cijelih 70 godina. Vi ćete mi reći je li to slučajno? Pa je li to slučajno? Ja vas pitam je li slučajno pola milijarde kuna potrošiti na konzultante? 141 savjetnika, 2 milijuna kuna odvjetničkih usluga tjedno. Gospodin Ramljak ima više savjetnika nego Trump, Putin i Merkelica zajedno. Ja vas pitam, je li vam to nije sumnjivo? Ja vas pitam gospodo zastupnici, ako vam to nije sumnjivo onda očito živimo u dva različita svijeta, u dvije različite stvarnosti. Ne bi me čudilo s obzirom na navedene plaće savjetnika da čak i neki novi hrvatski Panama Papers izađu i pokažu da je novac odlazio po kojekakvim računima u inozemstvu. I za to u ovom trenutku imamo pravo sumnjati. I još ono što bih vam htio reći za kraj da niste u slučaju Agrokor odgovorili niti na jedno pitanje, da ste doveli Hrvatsku u situaciju u kojoj ste je potpuno izložili riziku i da ste sa spornim ugovorom rool up koji je potpuno neviđen u hrvatskoj pravnoj stečevini de facto derogirali zakone ove zemlje, pa i ustavnu zaštitu svih vjerovnika po istoj osnovi. To je čista diskriminacija gdje Knighthead strvinarski fond ušao u Agrokor i ušao u Vjerovničko vijeće. Da je i u Alan Fordu ovo bi bilo previše, da ne kažem da je u roll upu uzeto tri puta više sredstava, tri puta više novca nego što je trebalo biti uzeto kad su se pojavili prvi podaci koliko likvidnosti fali. Gdje su pare? Gdje su novci? Zašto tri puta više novca? Jel' to u maniri dobrog gospodara ili postoji nekakav tajni plan, nekakva hide Agenda iza svega toga. Ovo me podsjeća na onu staru koja je inaugurirana devedesetih godina u doba pretvorbe i privatizacije „tko je jamio, jamio“ ali ovaj put sa novim ortacima i u nastavku. Tko nije jamio ima priliku sada, ali još malo pa nestalo. Zato i bježite od Povjerenstva da ne bi morali odgovarati na pitanja. I gospodine Plenković, ovo je samo mali dio onoga do čega su doveli vi i vaša Vlada. Vaše greške na žalost će platiti hrvatska djeca. Vjerojatno ne vaša djeca. I ja razumijem da vaša taština ne trpi kritike, ali otvorite oči. Spustite se na zemlju, vodite nas u provaliju.
Dobro ovako. Imamo dvije povrede Poslovnika i 41 repliku. Dakle, ovo je vjerojatno rekord. Prva povreda Poslovnika poštovani kolega Saucha, izvolite.
Poštovani gospodine predsjedniče Sabora povrijeđen je članak Poslovnika 238. Zastupnik ne smije omalovažavati ili vrijeđati predsjedatelja ili druge zastupnike i stavak idući svojim ponašanjem odstupa od općeg pravila ponašanja u Saboru. Doduše ovo su već sad postale uobičajene prakse kolege Bernardića, ali mislim da to ne bi trebala biti praksa ovog Hrvatskog sabora. Naime, nije u redu da se konstantno nekoga proziva ad hominem i da se nekome govori, insinuira nekakve kriminalne radnje. Kolega Bernardić, ako imate nekakve dokaze, ako imate nekakve činjenice molim vas prijavite. Vi jako dobro znate zašto sam ja onomad glasao, razgovarali smo bili u tome u vašem uredu. Vi ste spominjali o tome da bi vi htjeli ići na izbore jer želite vidjeti kolika ste točno truba. Pa sad ovako kolega Bernardić ja vas znam dosta dugo. Ne morate ići na izbore da bi saznali kolika ste truba. Ja vam mogu reći velika ste truba. Tu vašu foru sa ortacima, da mi je znati, evo mene više zanima to tko je napisao lex Agrokor …
Isteklo je vrijeme [[Upadica Saucha: Znam da se sami to niste mogli sjetiti. I sad to ponavljate ko papagaj.]] Kolega molim vas! [[Upadica Saucha: Svaki put nekog kopirate. Prvo ste kopirali kolegu Bandića kad ste bili njegov učenik.]] Kolega Saucha! [[Upadica Saucha: Pa kolegu Milanovića, a sada kopirate kolegu Petrova. Uskoro će vam se malo Neretve čuti u glasu.]] Kolega Saucha ja vas molim [[Upadica Saucha: Ja vas molim kolega, predsjedniče. Ovo nije prvi put da se mene ovdje proziva.]] U redu, ja ću sada reći što imam. Je, u redu je. Ja se slažem da ste kolega Bernardić izašli izvan okvira onoga što naš Poslovnik dozvoljava i insinuirate nečiju kaznenu odgovornost. Dakle, na ružan način ste govorili o kolegi koji je bio i vaš stranački kolega nekad, pa vas molim da to ne činite. Isto tako vas molim kolega Saucha da ne upotrebljavate riječi kao što je truba za nekoga bez obzira što vi o tome mislili. Kolega Jovanović, izvolite. Ne pardon, imamo povredu Poslovnika prije toga i kolega Maras. Pardon, izvolite.
Hvala lijepo. Gospodine predsjedniče nakon ovog duplog pasa Jandroković Saucha ja vas molim da se vodite člankom 237. a to je da održavate red na sjednici čitavo vrijeme izlaganja gospodina Bernardića. Kolege iz HDZ-a su ometali, radili buku a vi ste to nekad i svojom gestikulacijom odobravali. Primijetio sam. Znači što je buka bila veća vi ste se više smješkali. Znači vaše nije da se smješkate na nered na sjednici, nego da vodite red. Ja jedino što sam zabrinut šta je pljesak danas ujutro prilikom ulaska premijera Plenkovića bio slabiji nego prošle godine kada je ušao gospodin Karamarko. Hvala lijepo.
Kolega Maras, procjenjujem da nije bilo povrede Poslovnika. Bilo je malo povišenih tonova, ali oni su dolazili i sa vaše strane, a najviše je povišenog tona bilo u trenutku kad je kolega Bernardić zastao i 10 do 15 sekundi je šutio iz meni nepoznatih razloga. Pa u to vrijeme se je nešto tu događalo, šuškali su ljudi. Možda su mislili tko zna što. Kolega Jovanović, izvolite.
Poštovani predsjedniče, kolegice i kolege. Da, kolega Saucha je povrijedio Poslovnik članak 238. jer je omalovažavajuće govorio o kolegi zastupniku. Mislim da ste ga, opomenuli ste ga. Ali evo ja bih kad sam već dobio priliku da kažem zamolio sve kolegice i kolege, da dignemo malo dignitet ovog Sabora. Ministri vrijeđaju zastupnike, premijer vrijeđa zastupnike, zastupnici međusobno vrijeđaju zastupnike ali po osnovama koje su potpuno neutemeljene po nacionalnoj osnovi, po tome. Građani će cijeli dan gledat ovu našu raspravu. Zar želimo da nakon ove rasprave dignitet ovog Sabora bude još manji? Mislim da ne želimo. Koristimo argumente, a ne uvrede i međusobno pljuvanje.
Kolega Jovanović, kao jedan od zastupnika koji zaista nikad nikog nije uvrijedio i koji uvijek lijepo govori ja se pridružujem ovome što ste vi sada kazali. Zaista vi ste baš zastupnik koji o tome može puno toga lijepoga reći. Izvolite.
Gospodin predsjedniče sad ste vi opet povrijedili članak 238. svojim omalovažavajućem istupom opet degradirate Sabor sa svoje govornice i činite upravo suprotno, od onog što sam ja zamolio svoje kolege.
Dobro. Idemo dalje, idemo sada na replike, kao što sam rekao ima ih 41. Prvi je na redu, poštovani kolega Beljak. Izvolite.
Hvala lijepo poštovani gospodin predsjedniče. Prije svega moram čestitati gospodinu Bernardiću, što ima hrabrosti uopće izlaziti pred ovu govornicu i govoriti pred ljudima koji doista ne znaju niti ne zaslužuju da budu dio jedne uljuđene europske kakva bi to trebala biti Hrvatska. Gospodine Plenkoviću, pa zar vas nije neugodno, da vam jedan Saucha drži većinu? Dakle, jedan zastupnik, koji ne samo da je … [[Govornici govore istovremeno, ne razumije se.]]
Kolegice i kolege, pa nemojmo jedni prema drugima, nemojmo jedni prema drugima biti toliko nekorektni. Dobro, molim vas, kolegice i kolege, ja vas molim, ajdemo izbjegavati osobno prozivanje i dajmo, držimo do digniteta kolegica i kolega ovdje. … [[Upadica se ne čuje.]] Branim ja i vas. … [[Govornici govore istovremeno, ne razumije se.]] Izvolite.
Jučer sam gledao utakmicu, vjerujem da ste svi gledali utakmicu, znate onaj necivilizacijski čin, zviždanja himne zemlje koja je gost u Zagrebu, a to ste vi gospodo, evo. To ste vi koji meni već uporno 30 sekundi ne date da govorite, koji ste prekidali gospodina Bernardića, koji jednostavno ne možete shvatiti da je demokracija i slušanje. Nitko tu nije zlonamjeran. Ljudi, hrvatska javnost gleda što se događa, ne samo oko Agrokora, nego oko masu drugih stvari. Pa jedna Rumunjska je zemlja, koja Europska komisija, predviđa dvostruko, dvostruko jače napredovanje i rast nego Hrvatska. Rumunjska, nikog ne želim omalovažavati, ali meni je neugodno, da jedna Rumunjska i Bugarska budu zemlja kojoj Hrvatska pod vodstvom ove Vlade gleda u leđa. Evo toliko od mene, hvala lijepo.
Kolega Bernardić, pa ne možete tražiti repliku sad, tražite odgovor na repliku? Izvolite.
Vjerojatno je problem u pločici jer nema odgovora na. Pa kolega Beljak, ja se s vama slažem, dakle, jučer, pokušavamo shvatiti kakvi se spinovi vrte u hrvatskoj javnosti. To će biti poraz ako oporba ne uspije srušiti Vladu. Gledajte mi ne rušimo, mi gradimo, gradimo Hrvatsku. Kao što smo to pokazali, svaki put kad smo Hrvatsku oporavljali, ali smo zabrinuti i imamo odgovornost za ovu zemlju. Slavodobitne priče, oporba neće uspjeti, mi imamo većinu, koju većinu? Trgovačku većinu? Sklepali ste to preko noći, s Vrdoljakom, s Sauchom, s ljudima koji su uskočili u vašu Vladu, Vrdoljak koji je govorio da je to Titanik, Vlada, sam se prištekao na taj Titanik i vjerojatno je sad prokurist za imovinu. O tome se ovdje radi. Dakle, ljudi moji, molim vas, nemojte pričati, niti spinati, cilj je da istina izađe na vidjelo.
Imamo 2 povrede Poslovnika koje se odnose na izlaganje kolege Beljaka, prvi je kolega Saucha. Izvolite.
Gospodine predsjedniče, evo ponavlja se ista stvar, dakle, vrijeđanje, omalovažene na osobnoj razini. I sad, evo ja se neću spustiti na tu razinu, pa da spominjem neke, zaista pravomoćne utvrđene nepodopštine uvaženog kolege. Neću. Pa vas ja lijepo molim, pustite me na miru. Vi ste bili prvi, koji ste mi neki dan došli, razgovarati sa mnom, da ne bi li ja pretrčao ponovno na vašu stranu. Kak vam nije neugodno. Pa vas su poslali bili od svih ljudi. Vas koji me najviše pljujete zadnjih 6 mjeseci. Vidite tu su grdo fulali, grdo fulali. Možda bi imao sreće netko drugi, možda su Beru poslali. I onda sam vas pitao bio s kim ćete raditi većinu, sa Bernardićem na čelu? A vi ste to rekli, ne nužno s njima. Evo, toliko o tome, koliko imate povjerenje, u vašega, lidera vašega koalicijskog partnera.
Kolega Lacković. Izvolite.
Cjenjeni … [[Govornici govore istovremeno, ne razumije se.]]
Kolegice i kolege, ja vas najljepše molim, imamo sada još 2 povrede Poslovnika, da se koncentriramo na raspravu o temi, a ne na međusobno vrijeđanje. Izvolite.
Dakle, cijenjeni predsjedniče, pozivam se na povredu članka Poslovnika 238. stav 5, jasno da je ovdje riječ o omalovažavanju, vrijeđanju zastupnika i vas smatram osobno odgovornim da uvedete red u ovu raspravu. Dakle, počnite kažnjavati i za omalovažavanje, onako kako to u tom poslovniku omogućava, da prestanemo slušati, ovakve stvari kakve se na ime bacaju kolege Sucha kojemu nisam odvjetnik, ali i na sve one koji su sada čini vladajuću većinu. Dakle, imate mehanizme, molim vas, ne moraju svi diskutirati, ima prva, druga opomena, pa evo, u tom kontekstu vas molim da uvedete red. Hvala.
Hvala kolega Lacković ja se s time slažem i ja ću se tim metodama početi služiti jer je očito to neminovno i neizbježno da bismo došli do koliko toliko uljuđene rasprave. Izvolite kolega Beljak, i vi ste tražili povredu Poslovnika.
Ja ne znam zbog čega se gospodin Saucha osjetio uvrijeđenim i prozivanim, ja njega nisam prozivao, on je mene sad prozvao.
Koji članak, recite?
Ajde molim vas, gospodin Jandroković, pa bi mene trebali branite, pa što vi radite? Pa zašto dopuštate da se tako netko razgovara? Gledajte kak se smije, čovjek koji nema veze sa politikom, koji je završio na listi zahvaljujući dobroj volji svog predsjednika, čovjek koji je prodao svoju stranku [[Upadica Predsjednik: Kolega Beljak.]] za slobodu. Za slobodu gospodine Saucha, da, za slobodu. Da ste imali imalo muda i poštenja, stali bi pred govornicu i rekli bi da vas se hapsi.
Kolega Beljak … [[Govornici govore istovremeno, ne razumije se.]] kolega Beljak, samo malo ja vas sada molim ovako, samo malo, kolega Beljak, prvo, ja vas ovako, ovako vas molim sad ja vas sad molim da se svi smirite, da stanemo na loptu, prelazimo granicu onoga što smatram da je prihvatljivo u Hrvatskom saboru. Kolega Beljak, vama dajem opomenu zato što niste rekli koji članak nakon što sam vas pitao, to je vaša dužnost sukladno Poslovniku, dakle ponašajmo se u skladu s onim što Poslovnik od nas traži. I ja bi sad molio ako je ikako moguće, sve kolege da povuku povrede Poslovnika, da ne nastavljamo dalje sa međusobnim optuživanjem jer na to se to sada svelo i da nastavimo raditi po replikama, jel' se slažete? Evo hvala vam lijepa. Ne slažete se? Dobro, onda izvolite kolega Maras.
Hvala lijepa. Ja bi se s ovim složio kada bi dobio vašu garanciju da ćete voditi sjednicu u skladu sa Poslovnikom, ponovno ste napravili ono na što sam vas upozorio [[Upadica predsjednik: Koji članak je povrijeđen?]] Članak je 237., vođenje sjednice. Znači Saucha je govorio više od 30 sekundi, osobne uvrede na kolegu zastupnika a vi ste se smijali i klimali glavom. Znači to ne bi predsjednik Sabora trebao raditi. A ja bi se na vašem mjestu zabrinuo jer očito po gestikulacijama i odobravanju u ovoj sabornici uz premijera Plenkovića najveću podršku zastupnika HDZ-a ima Saucha. Znači, Plenković i Saucha su jednako popularni kod Kluba zastupnika HDZ-a, ja bi se zabrinuo na vašem mjestu. Hvala lijepa.
Kolega Maras, možemo li sada završiti sa povredama Poslovnika? Pa dobro, nećete mi vi određivati kako ću ja voditi sjednicu, ja ću je voditi onako kao što propisuje Poslovnik i kao što smatram da je ispravno, molim vas. Nastavljamo dalje s replikama, idući je na redu poštovani kolega Culej, izvolite.
Poštovani predsjedniče. Uvaženi kolega Bernardiću, ja bih ovu vašu akciju koju ste vi ovdje nama izvodili nazvao akcija dogma. Cijela vaša akcija je usmjerena u tome pravcu kako vi jedini u ovome Hrvatskom saboru u ovoj domovini želite dobro Hrvatskoj i hrvatskome narodu. Je, pružali ste nam podršku, bili ste na našem putu, zajednički smo išli prema boljitku samo što su jedni išli drumom a drugi su išli šumom. Nadalje, moram vas upitati , okrenite se vi pa pogledajte sa svoje strane tko je rušio Karamarka i cipelario i zašto. Samo zbog jedne riječi a koja se zove lustracija koja je bila zabranjena za izgovoriti u Hrvatskoj. Hoću reći sa kime vi to mislite rušiti ovu Vladu i koju nam alternativu nudite? Da li gospodina uvaženog Marasa koji je bio ministar poduzetništva i obrta bez ijednog dana radnog staža u realnom sektoru? Ili ministra MUP-a Ranka Ostojića, poznatog po aferi Svastika, crkva sv. Marka, Pajčić i Sabadoš koji je u mirovini u Novome Sadu za zasluge koje je postigao u Hrvatskoj kada je uništio Pajčića? Ili našeg uvaženog kolegu, mog suborca ministra Freda Matića koji je napisao knjigu „Ništa lažno“ a ono je sve drukčije samo ne to. Zar s njim koji ne smije među branitelje doći ili sa nekim drugim ministrima poznatima po septičkim jamama od 10 tisuća eura, četkama od 280 kuna? Ili ćete nastaviti sa najboljim ministrom u Vladi, gospodinom uvaženim Jovanovićem kojega ste morali sami ukloniti?
Kolega Culej, vrijeme je isteklo. Ja vas molim isto tako, nemojmo ići, ljudi moji pa dajte stanite malo, pa nemojte ići na ljude, idite argumentima o temi. Ja vam to kontinuirano pričam. Mi smo pretvorili Sabor u to da se međusobno optužujemo, uopće se ne slušaju argumenti nego odmah udari u reputaciju drugog čovjeka, pa ne ponašamo, to ljudi gledaju i onda misle da je to normalan način komunikacije. Imamo sadržaj o kojem razgovaramo pa nije nužno da se odmah čovjeka napadne i onda više nije važno uopće što je sadržaj nego je važno tko govori a nastojimo ga kompromitirati već u samom startu. Ja vas sve pozivam i molim, nemojte to raditi. Odgovor na repliku, kolega Bernardić.
Hvala vam. Gospodine Culej, iz vaše diskusije vidim da vi kao da malo žalite za gospodinom Karamarkom, ja ću vas podsjetiti da je upravo sa one strane sabornice, dakle sa vaše strane, sa strane Kluba zastupnika HDZ-a išlo cipelarenje prema gospodinu Karamarku kao i prema Ivi Sanaderu, kao i prema Jadranki Kosor pa će vjerojatno ista stvar biti i prema gospodinu Plenkoviću kad dođe taj dan. Ja vas zaista želim moliti da vratimo stvar u fokus. U fokus ove teme. O čemu se ovdje radi. Jer moram vas podsjetiti da dok je Agrokor nastajao vi ste vjerojatno kao zaposlenik tada popravljali tenkove u JNA pa se ne sjećate okolnosti pod kojima je nastao i zato vas molim da vratimo stvar u fokus i da ne razgovaramo o neinformiranim stvarima.
Iduća replika, nemojte molim vas, ajde molim vas stanite i nemojte više, ja ću stvarno sad svakog tko bude nekoga drugoga prozvao, optužio, ja ću davat opomene i onda nakon drugoj opomeni gubite pravo na govor po ovoj točci. Izvolite, kolega Reiner.
Hvala lijepo gospodine predsjedniče Hrvatskog sabora. Uvaženi kolega Bernardić, ja neću govoriti o meritumu onoga što ste vi tako u svojim verbalnim bljeskom ovdje iznijeli, nego zapravo o prijedlogu za pokretanje pitanja povjerenja Vladi RH. Dakle samom dokumentu. Ja sam dosta dugo u politici i vidio sam više puta pokušaje i prijedloge odnosno dokumente kojima se pokušava skinuti trenutačna Vlada, bilo koja. To su u pravilu ozbiljni dokumenti na više stranica, sa argumentima itd. Ja sam bio zaprepašten kad sam vidio ovaj uradak, ovaj uradak koji ima dvije stranice od kojih je prva posvećena zapravo priči o tome što je Agrokor itd. a druga se sastoji od niza pitanja. Dakle ne sastoji se od nekakvih argumenata kojima bi se pokušalo oboriti ono što je, zbog čega vi napadate Vladu nego naprosto pitanja je li se naknadnim amandmanom napravilo to, na koji način je strukturirano ovo, je li netko imao povlaštenu informaciju itd., dakle tome je posvećena druga strana od dvije strane vaše interpelacije. Usput budi rečeno ona je pisana na jedan vrlo čudan način u duhu jednom koji nije duh hrvatskog jezika, to je, neki elementi su više ovako u duhu jednog stranog jezika, ne engleskoga ali dobro. Ono što vam međutim moram ovog puta reći je činjenica da ste vi ponovili [[Upadica predsjednik: Hvala kolega, kolega Reiner isteklo je vrijeme, molim vas.]] da ste vi ponovili jednu izmišljotinu o 200 [[Upadica predsjednik: Kolega Reiner ja vas molim, isteklo je vrijeme.]] bogati obitelji koji su … [[Govornik se ne razumije.]]
Hvala. Izvolite, odgovor na repliku.
Poštovanje, gospodine Reiner, skoro sam rekao, dakle vi ste rekli da nećete u meritum a onda ste otišli u roll up i počeli pričati o jeziku. Gledajte, i rekli ste da ćete biti zaprepašteni. Jedino tko će biti zaprepašten će biti hrvatski građani, hrvatski poljoprivrednici, hrvatska proizvodna poljoprivredna industrija kada dođe do neželjenog scenarija upravo zahvaljujući tome. Roll up, pogledajte unutra je derogirao zakone ove zemlje. Ne možete smijeniti izvanrednog povjerenika u Agrokoru bez da državi po cijeni od, bez da Knighthead fondu, dakle lešinarskom fondu po cijeni od K+, 1,1 milijardu ne platite iznos. Pa je li vi razumijete to? O tome vam ja ovdje govorim.
4.-ta replika poštovani kolega Borić, izvolite.
Hvala lijepo, uvaženi predsjedniče. Kolega Bernardić, ja neću o dojmu nakon vašeg uvodnog govora, samo ću reći nemojte optužiti novinare da vas ne vole jer, … [[Upadica se ne čuje.]] da vas ne vole, evo. A očekivao sam više od vas jer vi ste dali jedan prijedlog da se opozove ova Vlada, da joj se izglasa nepovjerenje iz nekakvih razloga i očekivao sam od vas kao socijaldemokrata da ćete stati u zaštitu ne znam, radnika, radništva, onih koji tamo rade, 30 tisuća tamo ljudi radi, da ćete o tome govoriti i da ćete ponuditi svoj plan o kojem ste nešto jučer govorili. Međutim, ništa od toga a znam i zašto. Evo pročitati ću vam jednu izjavu zašto ne želite govoriti o radnicima a to je izjava vašeg kolege, tu ispred vas sjedi, kolege Matića koji u jednom intervjuu kaže: „Imate jednu pogrešnu politiku u mojoj stranci, mi govorimo o zaštiti radničkih prava a SDP kao zaštitnik radnika ne može napraviti ništa. Mi nemamo odgovor na takva pitanja. Idemo sada u Konzum napraviti anketu i vidjeti ćete da sve blagajnice glasaju za HDZ.“. Znači to je kolega Matić izjavio. On govori o vama, on je član vašeg predsjedništva. I što slušamo danas, ili ovih dana? Slušamo dobavljače koji kažu mi smo za lex Agrokor, mi smo uz izvanrednu upravu, podržavamo rad, dogovaramo se, radimo a na drugoj strani vaše izdaje, veleizdaja, udruženi ortakluk, kaljuža, itd.. Možete li vi to spojiti? Možete? Jer jednostavno čovjek da ne povjeruje što svaki dan ima prilike čuti iz vaših usta. Jučer čujemo da imate plan. Možete li mi u replici reći tri osnove tog vašeg plana da ne bi ostao na nekakvom radnom nazivu koje smo imali i do sada, možda ne znam slikam zemlje. Možemo? Evo, tri osnove tog plana.
Hvala. Odgovor na repliku.
Pa hvala vam što ste mi nabacili kao jučer u utakmici Hrvatska – Grčka na maestralan način. Vidim da vi ništa ne razumijete gospodine Borić. Vi apsolutno ne shvaćate uopće suštinu. Vama nije jasno da postoji 141 savjetnik gospodina Ramljaka. Vama nije jasno da će se to platiti pola milijarde kuna. Vama nije jasno da je trošak savjetnika u Agrokoru sada plaća 65 ili 70 godina svih hrvatskih Vlada, vi to ne vidite. Ja vas pitam je li vi to ne vidite? Ne mogu biti odvjetnik gospodina Matića, ali što se tiče radnika i radnica, pa tu nema nikakvog plana restrukturiranja, pa to je jasno. Pa mi smo vam ponudili način na koji ćemo izmjenama stečajnog i prestečajnog zakonodavstva osigurati svježi novac, likvidnost i zaštitu radnika. Pa to smo pričali, ponavljali, to je dio našeg plana. Zašto? Zato jer smo mi već to napravili. E tu je ključni element. Mi smo u našem mandatu, u mandatu naše Vlade spasili preko 30 tisuća radnih mjesta na način da nismo mijenjali zakone koji su vrijedili samo za jednu kompaniju i gdje može doći netko s povlaštenom informacijom preko noći ili u ponoć u Banke dvore i onda kupiti obveznice po cijeni smeća a prodati ih i unovčiti masno i upisati se na imovinu nego smo mijenjali zakone koji vrijede jednako za sve. I u tome je razlika. Dakle ono o čemu vi govorite, mi smo već napravili, pa u tome je razlika.
Idemo dalje, 5. replika, poštovani kolega Maras, izvolite.
Hvala lijepo. Kolega Jandrokoviću, još uvijek pod dojmom promocije uz kolegu Plenkovića u novog lidera HDZ-a kolege Sauche sudeći po odobravanju Kluba zastupnika HDZ-a.
Kolega Maras, ja vas molim, postigli smo određeni dogovor pa dajte ga se držite.
Ali to nije uvreda, pa to je pohvala.
Pa znam ali nemojte, dajte nemojte o imenima, ajde razgovarajmo o temi, ja vas molim.
Nemojmo o imenima? Pa cijelo vrijeme se govori o imenima ali ovo nije nikakva uvreda, odobravanje kluba HDZ-a gospodinu Sauchi je njega promoviralo u jednog od lidera HDZ-a sada. To sam samo htio reći, još uvijek sam pod tim dojmom. Ali gospodine Bernardić na vašu raspravu mogu se referirati i reći, vi ste rekli da je Agrokor dijete HDZ-a, od toga ne možemo pobjeći i to svi građani RH znaju. Kada je, kako je nastao Agrokor, da li su prezimena Canjuga, Valentić vezana uz SDP ili HDZ, svi znaju da je to bio kor HDZ-a i da nikada, nikada Agrokora u ovom obliku ne bi bilo da to HDZ devedesetih godina nije zacrtao. Ali nije to suština ovih zahtjeva naših, niti mi optužujemo za to gospodina Plenkovića koji bi htio se odreći svega prije njega šta je HDZ napravio loše i reći s tim ja nemam nikakve veze. Naša suština je da u ovom trenutku upozorimo na situaciju koja se desila u Agrokoru. Stara narodna poslovica kaže prilika čini lopova. Znači tamo se desila jedna velika neprilika koja je za neke očito bila velika prilika da steknu enormne iznose novaca u vrlo kratkom vremenu na nesreći i na leđima radnika u Agrokoru. Kao pod firmom zaštitimo radna mjesta neki su se u ovih šest mjeseci obogatili i o tome se radi u ovoj interpelaciji, odnosno zahtjevu za opoziv.
Hvala. Odgovor na repliku kolega Bernardić.
Prije svega mislim da svaki zastupnik ima pravo govoriti. To pravo se ne može nikome oduzeti i ovo što ste rekli gospodine Maras morate upozoriti na ono što je očito bilo, a očito je na primjer bilo i nešto drugo da je savjetnik gospodina Plenkovića, gospodin Šeks rekao da je preko punktova pritegnuo Vrdoljaka. Mi sad razgovaramo ovdje o novoj većini di se uklapa i gospodin Saucha. O čemu se ovdje radi? Preko punktova je pritegnuo. Kog još pritegnuo? Pa to je pitanje koje je otvoreno. Dakle, o tome se ovdje radi. Druga stvar 200 bogatih obitelji. Pa čiji je to projekt? To je projekt pretvorbe i privatizacije iz devedesetih godina. Pa to su posvjedočili bivši HDZ-ovi premijeri ovdje. Dakle ni oni od toga ne bježe. Plenković nije sudjelovao u projektu devedesetih godina, niti za to razdoblje može bit odgovoran, niti može biti odgovoran za ono što se događalo u Agrokoru prije, niti mu tu odgovornost bilo tko želi prišiti. Ali Plenković premijer mora znati da u Vladi ima ministra koji je bio Todorićev direktor, mora znati da ga je opozicija zvala na razgovor gdje smo pružali ruku strateškoj suradnji za ključne razvojne izazove Hrvatske koji su odbili. Mora znati da su nakon noćnih sastanaka u Vladi pod okriljem ne znam čega i dogovora sa očito mnogo više partnera nego što možemo shvatiti napisan je lex Agrokor pet do dvanaest. Opozicija je pozvana tek petnaest do jedan da dođe u jedan i petnaest na sastanak. Dakle, gospodin Plenković je apsolutno preuzeo potpunu odgovornost za ono što se događa u Agrokoru nakon toga, potpunu odgovornost. I samo je pitanje gospodo zastupnici iz HDZ-a da li i vi želite biti dio tog kotača, odnosno klastera odgovornosti. To je ono što je ključno pitanje. Predlažem vam da ne budete.
Šesta replika poštovani kolega Babić, izvolite.
Hvala lijepa poštovani predsjedniče Hrvatskog sabora. Kolega Bernardić, teško je biti pod pritiskom i braniti neistine, da ne kažem smicalice i manipulacije, pogotovo one koje su navedene u vašemu prijedlogu, a i taj prijedlog o njemu se može pričati. Imate dva fonda, kao da je nekakav copy paste sklepan na brzinu i kao da je to pisao sam Todorić, jer se određene stvari u ovome prijedlogu su bile i na blogu od gospodina Todorića. Dok ste vi pričali ja sam pogledavao malo vaše kolege, pa evo s vaše desne strane neki su imali prste na očima, neki su imali glavu u koljenu, neki veliki kolege tu rekli bismo kršni onako ljudi su zapravo nestali od stolice, a gornja galerija je zapravo imala samo obrise tjelesne bez glava koje su bile na klupama. Toliko im je bilo neugodno kad ste govorili jer su znali da ne izgovarate istine. Teza HDZ = Agrokor to vam ne stoji. Znate da je Zakon o pretvorbi i privatizaciji donesen za vrijeme SKH profesor Barbić, gospodin Marković. Teza, tu tezu je promovirao vaš kolega Maras na Istražnom povjerenstvu i dobio je to da nije bilo nikakve političke odluke HDZ-a o stvaranju Agrokora. 200 bogatih hrvatskih obitelji, kada je Račan bio na vlasti imate pitanje od HDZ-a do danas nitko nije odgovorio niti za vrijeme vaše Vlade. To jednostavno nije istina i nije u redu tako govoriti. Po meni je SDP = Todorić. Ja ne znam da li vi zastupate Todorića ili Todorić sa vama razgovara, definitivno jer to možete vidjeti i po blogovima koje bi on upućivao, a onda ste vi to tražili stanke ovdje u Hrvatskom saboru. Za vrijeme vaše Vlade od 2012. godine bilo je zaduživanje od Agrokora negdje oko 925 milijuna eura, 2013. 130 milijuna eura, 2014. milijardu i 100 milijuna kuna, od toga Sberbanke i WRB-a 600 milijuna kuna. Što se tiče samih mirovina i fondova [[Upadica predsjednik: Hvala kolega Babić.]] fondovi posluju dobro milijardu i 700 milijuna kuna …
Hvala. Hvala kolega Babić. Molim vas držimo se dvije minute. Kolega Bernardić, izvolite.
Pa mislim ovo, pa malo mi je ovo sve što ste naveli malo mi je smiješno, a prilično neuvjerljivo. Pa vi pokušavate, gledajte vi pokušavate spinirati da je Todorić. Pa jel' vi sebe čujete? Pa Todorić je aktivirao lex Agrokor, zakon koji je za njega pripremila vaša Vlada, gospodin Plenković. On ga je aktivirao. Oni su se družili na noćnim sastancima u Vladi. Njegov direktor sjedi na ministarskoj poziciji u vašoj Vladi, pa šta ste zaboravili to? Pet mjeseci ste mu vi dali da spakira kofere. O čemu vi pričate? Gdje je puklo u međuvremenu to ćete vi morati odgovarati. Ali o čemu vi pričate? Mislim ali pripisat ću to vašoj amneziji, jer ne vidim način drugi, jer vi st upravo rekli da je HDZ djelovao u pretvorbi i privatizaciji u vrijeme bivše države, u vrijeme SKH. Mislim vi ste pobrkali, vi ste pobrkali godinu. Ja ću to pripisat tome da ste jednostavno zaboravili, sinkopa.
Sedma replika poštovana kolegica Jelkovac, izvolite.
Hvala lijepa predsjedniče. Kolega Bernardić, ja naprosto ne mogu vjerovat vi ste u svom govoru rekli kako je Agrokor čedo HDZ-a. Pa nije mi jasno zašto je onda SDP-ova Vlada tako nježno tetošila to čedo HDZ-a. Reći ću par brojki jer brojke najbolje govore, 2012. za Agrokor ste odvojili oko 925 milijuna eura za obveznice. 2013. 130 milijuna eura ADIS Grupa, 2014. 1 milijarda i 10 milijuna eura, od čega 600 milijuna Sperbanka i 360 VTB banka. 2015. 100 milijuna eura. Ukupno zaduženje od 2012. do kraja 2015. dakle, u mandatu SDP-ove Vlade iznosi oko 2 milijarde i 115 milijuna eura. Ova Vlada koju vi, ovako politikantski, bez ikakve osnove prozivate, prva je rekla, ne gospodinu Todoriću. Ova Vlada je stvorila pravni okvir, da se zaustavi preko noći kaos koji je prijetio ovoj državi, da se zaustavi gospodarski krah i brojne financijske posljedice koje bi nastale, koje bi danas još uvijek gledali. I ova Vlada je stvorila okvir u kojoj se može rješavati problem Agrokora na sustavan način. Spriječila je da preko noći ostane bez posla 30000 ljudi, da imamo preko noći stečaj preko 100 povezanih društava, koji bi trajali i danas. Prema tome, nemojte širiti teorije urote koja je nepostojeća.
Hvala. Odgovor na repliku.
Pa Vlada je rekla ne. Pa kak ste rekli, ne kad je Todorićev direktor, ministar financija u Plenkovićevoj Vladi. Kak ste rekli ne, kad je Toodrić aktivirao lex Agrokor koji je za njega pripremio Plenković? Kak ste rekli ne, ako ste 5 mjeseci pustili čovjeka da spakira kofere? Jel netko u pritvoru možda? Vozili su se helikopterima, išli na more, u autima, primali plaće od 100000 kn, maca popapala jezik, nitko ništa nije znao. Vi ste rekli, ne. O čemu vi pričate? Pa to vas pitam.
Dalje. 8 replika poštovani kolega Čelič. Izvolite.
Uvaženi zastupniče Bernardić, vi koliko ste autentični, vi prvo nešto kažete, onda se sami sebi smijete. Je li znate kolika je cijena ogulinskog zelja? Početkom travnja, da nisu poduzete određene mjere i da nije donesen zakon, prazne bi bile police u Agrokorovim trgovinama, jer je tada bilo samo moguće mlijeko i hrana. Ne bi bilo ni vašeg zelja, kojeg ste neuspješno reklamirali. Vi ste uništili SDP koji djeluje trenutno poput slabog raštimanog orkestra, slabo ste učili od vašeg ideologa Milana Bandića, slabo vas je naučio, jer ste ga totalno slijedili, možda biste bolje vodili. I onako kako vi vodite SDP, tako bi vodili i hrvatsku vladu. Po vama sigurno onih 28000 radnih mjesta ne bi bilo sačuvano, koje sačuvano sada, niti bi turistička sezona bila uspješna kao što je sada. Dajte se malo uozbiljite.
Odgovor na repliku.
E moj Čeliču. Hoćete vi moći doći pred svoje proizvođače u Neretvu? Pa niste, otišli ste, preselili ste se u Zagreb, napustili ste rodni kraj i baš vas briga za hrvatsku poljoprivredu. Baš vas briga za proizvođače mandarina, baš vas briga za proizvođače u Hrvatskoj i hrvatskih poljoprivrednih proizvoda koji se dominanto proizvode u Hrvatskoj. Pa što je vama vrhunac argumentacije protiv mene je zelje. Pa jeste vi s Marsa pali? Pa jel vi razumijete o čemu vi govorite ovdje? Pa vi ste protiv hrvatskih proizvođača. Ja sam ponudio snižavanje PDV-a i ići ćemo s tom mjerom, na proizvode koji se dominanto proizvode u Hrvatskoj. Vi ste protiv toga, pa kako ćete su Neretvi pojaviti? Ja vas pitam kako ćete doma doći? O tome se ovdje radi. Jel vi sebe čujete?
9. replika, poštovani kolega Lovrinović.
Poštovani predsjedniče Sabora, poštovane kolegice i kolege. Na samom početku želim reći da smo, da bih želio da smo vladajuće stisi s konkretnim prijedlogom rješenja, koje će podržati svi zainteresirani, a u čemu, u ovome velikom problemu koji se zove Agrokor. Želim reći da ćemo za 2 tjedna, u Osijeku, kao stranka Promijenimo Hrvatsku, prezentirati okvir restrukturiranja koncerna Agrokor. O čemu još želim reći, odnosno, o što želim naglasiti. Čitavo vrijeme govorim da ovdje imamo 2 velika međunarodna igrača, jedan je sa zapada, drugi je sa istoka i to je danas više nego jasno svakom. Gospoda iz Vlade i gospodin povjerenik za Agrokor zastupaju jedno od tih strana a bivši vlasnik drugu stranu. Ali, nažalost, Hrvatsku stranu, interese ovdje nitko ne zastupa. Hrvatske banke i fondovi trpe veliku štetu zbog svega toga, a iz ovog će najviše profitirati strvinarski fondovi koji se bogate na ovom slučaju, a vidimo da je po svim podacima Agrokor zaista u teškoj situaciji. Da ovo nije tužno, bilo bi smješno. Još bi naglasio, da se nitko ne bi smo, treba se sačuvati 30000 radnih mjesta, treba zaštiti ali se s njima nitko ne može koristiti i služi se kao opravdanje za predaju nacionalnih vrijednosti, zemlje, vode itd. Gospodo na kraju, sve će se to otkriti kao i uvijek zato ne srljajte u ovakvu prijevaru, u takve poslove, jer će sve brzo doći na naplatu.
Hvala. Kolega Bernardić, odgovor na repliku.
Prije svega, hvala vam kolega Lovrinoviću, što ste vratili raspravu u suštinu a suština je da nitko ne zastupa hrvatske interese, da se isključivo zastupaju osobno interesi. 141 savjetnik, pola milijarde kuna. Znači novaca za savjetnike će biti plaćeno za 70 godina plaće Vlada, do 2085. Pa je li to vama normalno? Trump, Merkelica, Putin zajedno nemaju toliko savjetnika. O tome se ovdje radi. Uzeta je likvidnost tri puta veća nego što je bila potrebna da bi imala prioritet u naplati. A tko je odlučivao o tome? Pa o tome se ovdje radi ljudi moji, o tome se ovdje radi. Evo gledam, gospodin Šuker se slaže. Dakle o tome se ovdje radi. Suština problema sa zeljem i proizvođačima, ti ljudi su punili police, sudjelovali su u akvizicijama i sada su oštećeni a netko se smije, netko omalovažava hrvatsku poljoprivredu, netko im ne želi upravo to priznati. O tome se ovdje radi. Vratimo stvar na suštinu.
10.-ta replika poštovani kolega Zekanović. Izvolite.
Uvaženi predsjedniče Hrvatskoga sabora, upozorili ste nas da govorimo o sadržaju, međutim ja sam pozorno slušao kolegu Bernardića, u njegovom izlaganju sadržaja nije bilo, nije bilo merituma. Ja sam pokušao zapisati zapravo kojim se jednim sjajnim vokabularom i koristi kolega Bernardić pa su to sljedeći izrazi, kriminal epskih razmjera, kriminalne radnje, progon, privatizacija, urušavanje gospodarstva, tajni sastanci, strvinarski fondovi, korupcija. Dojmili ste se nas a vjerujem da ste se dojmili i kolega u vašem klubu. Babić je lijepo komentirao kako su izgledali dok ste vi govorili. Ali ovdje moram jednu stvar priznati, stvarno ste uspjeli postati, vi kao stranka danas liderom opozicije, lider oporbe. Evo više je vaših kolega iz MOST-a, odnosno iz Živog zida, nema ih ni čuti ni vidjeti. Uspjeli ste ih i čak nadmašiti u populizmu. Tako da mislim da su oni zapravo vas tu jako, jako dobro educirali, odnosno da ste vi zapravo preuzeli taj jedan populizam i to vam jako dobro ide. Međutim, jedna stvar mi nije jasna, malo sam tražio po internetu, nije mi jasno jest li vi uspjeli angažirati sa onih 800 tisuća eura Braunaili niste? Po onome što vidim ovdje niste. Ali evo ga, čisto jedno pitanje, zanima me je li taj Braun angažiran, ako je angažiran stvarno nema više veze sa tim poslom a bojim se da kada je vidio materijal s kojim treba raditi da je zapravo i odustao od posla. Ali ajmo malo o temi kolega. … [[Upadica se ne čuje.]] [[Upadica predsjednik: Držimo se teme, ja vas molim.]] Tema. Kolega Bernardiću što bi ste vi? Bi li ste vi možda stečaj Agrokora? Jer ono što vi govorite meni isključivo zvuči kada bi vi htjeli stečaj. I molim vas objasnite mi sljedeće, kako to vi imate istovjetne izjave kao što ima i gospodin Tororić? Todorić izjavi, Vlada je Knightheadu omogućila pljačku, ovakvu zaradu omogućio im je Vladin lex Agrokor, vi kažete mi smo protiv izvlačenja novca. Da netransparentnim procesima u Agrokoru upravlja lešinarski fond, ovo je udruženi ortački pothvat. jeste li vi u dogovoru možda?
Hvala. Odgovor na repliku.
Hvala poštovani predsjedniče. Evo uvaženi kolega Zekanović, pa vi mene malo čudite, vi kao da niste bili u Hrvatskoj zadnjih 9 mjeseci, vi niste čuli za tajne sastanke u Vladi, vi niste čuli za strvinarske fondove, vi niste čuli za roll up, vi niste čuli za savjetnike izvlaćenja novca, pa vi ništa od tog niste čuli. Ja razumijem da ste vi mala stranka, vi ste HRAST, ali zamolite kolege iz HDZ-a, evo i ja ih ovog puta molim da vam pripremi brifing, kronologije događaja u zadnjih 9 mjeseci, novinske članke, činjenice, da vam to izvadi. Kao da sad se spustili, vi 9 mjeseci kao da niste u Hrvatskoj bili. Pa predlažem da vam se to pripremi, da se malo informirate i tada možemo nastaviti razgovor.
11.-ta replika poštovana kolegica Roščić, izvolite.
Zahvaljujem predsjedniče. Kolega Bernardić, vi ste insinuirali što će desna strana vama raditi kada se dokaže krivnja članovima Vlade. Ja vam moram reći da vi niste sudac iako uzastopno pokušavate pretvoriti ovu sabornicu u sudnicu. Ako niste znali, vlast u Hrvatskoj dijeli se na zakonodavnu, izvršnu i sudbenu. Hrvatski sabor predstavlja zakonodavnu. Ovo je mjesto gdje se donose zakoni a vas na niti jednoj raspravi o nekom zakonu nema niti se na rasprave uključujete. Spominjali ste brojke, gdje ste bili jučer kada smo raspravljali o izvršenju proračuna? Gdje smo bili kada smo jasno utvrdili pozitivna kretanja unatoč izazovima u prošloj godini. Tada vas nema. Ako imate dokaze, dostavite ih Državnom odvjetništvu jer u suprotnom činite kazneno djelo. A s vama na čelu SDP ne može srušiti sigurno ovu vlast, ne može srušiti ni vas. Tako da ovim načinom možete samo i jedino usporavati rad Vlade na štetu građana. Hvala.
Odgovor na repliku, izvolite.
Krivo ste me čuli vjerojatno Dragice. Dakle, ja nisam rekao šta će desna strana, vaša strana meni raditi, nego gospodinu Plenkoviću. To će vjerojatno i biti ista situacija kao što je bilo i prije sa Ivom Sanaderom, sa Tomislavom Karamarkom, sa Jadrankom Kosor. To ćete vi njemu raditi, cipelarka, o tome se radi, to sam ja rekao, dakle krivo ste me čuli pa vam ne zamjeram. I što se tiče toga što je Sabor, Sabor je politička sudnica i to tako mora biti. Zastupnici naroda su tu da zastupaju građane, da upozoravaju na propuste i upozoravaju na sumnjive okolnosti kojih ima u ovom slučaju i više nego dosta. Prema tome, nećemo prestati to raditi, nećemo prestati upozoravati, ne možete nas ušutkati jer istinu hrvatski građani moraju znati. I znati će ju na kraju. Možda će to biti duži proces, možda će trajati neko vrijeme ali će se u konačnici saznati.
Replika br. 12. poštovani kolega Škorić, izvolite.
Hvala lijepa. Pa evo poštovani kolega Bernardić, u vašem izvješću ništa nismo čuli osim optužbi. Vi ste pokazali, vi ste usmjerili, vi ste ovo, vi ste ono. Dakle upinjali ste se iz petnih žila uvjeriti javnost da je Agrokor dijete HDZ-a. Gospodine Bernardić, znam da ste bili mladi, '89. godine ali trebali bi znati da Agrokor nije dijete HDZ-a, otac i majka Ivice Todorića i Agrokora je SKH, odnosno SDP koji je 1989. donio Zakon o pretvorbi i privatizaciji na temlju čega je iznikao Agrokor. Upadica predsjednik: Molim vas, kolegice i kolege, halo./… Prema tome, iznosite ovdje neistine, manipulacije, bez ikakvih dokaza, dakle iznosite optužbe koje čitate na Todorićevom blogu. Dakle, ispadate ovdje da ste Todorićev glasnogovornik. Upravo sa ove sabornice 2000. godine, naš saborski zastupnik pitao je tadašnjeg vašeg premijera, pokojnog Ivicu Račana kojih je to 200 Tuđmanovih obitelji? Kojih se to 200 Tuđmanovih obitelji obogatilo u pretvorbi i privatizaciji? Nikada odgovor nismo dobili na to pitanje, danas je 2017. godina. Dakle, SDP i danas nastavlja sa manipulacijama, vi i danas ovdje ne možete govoriti, ne iznosite nikakvu istinu već isključivo obmanjujete i pokušavate manipulacijama utjecati na hrvatsku javnost. A do sada vaš jedini prijedlog za Agrokor bio je njegov stečaj, neću govoriti što bi značio stečaj Agrokor za hrvatsko gospodarstvo a da o ljudskim sudbinama i ne pričamo. Najbolji odgovor su vam upravo dali OPG-ovi na koje se pozivate, kojima se danas isplaćuju svi dugovi a kao i ostali dobavljači Agrokora koji su podržali rad ove Vlade. Hvala lijepo.
Odgovor na repliku, izvolite.
Kolega Škorić, vaš odnos prema ljudima u ovoj zemlji je jasan zajedno sa vašim savjetnikom i vašim potrčkom tamo u splitskoj gradskoj upravi koji je rekao mladim ljudima nek' odu, široko im polje. To je direktno vaš čovjek, vaša odgovornost. Ali vi opet kao da ste zaboravili, opet kao da ste zaboravili, kao da imate amneziju. Svašta smo čuli ovdje, da je Agrokor SKH, svakakve konstrukcije smo čuli, jedino znate tko vam je najbolje odgovorio? Najbolje vam je odgovorio gospodin Gotovina kad vam je rekao da 2 dana u Kninu niste uspjeli naći hrvatsku zastavu.
Idući je na redu poštovani kolega Križanić, izvolite.
Zahvaljujem gospodine predsjedniče. Poštovani gospodine Bernardić, pitali ste tko će biti odgovoran? Odgovorna će biti ova Vlada koja donosi odluke pa i teške kao što je Lex Agrokor. Tek se sada pokazalo da je to jedina ispravna odluka s ciljem zaštite dobavljača, malih, srednjih i velikih. Mali koji su isplaćeni, veliki koji će biti isplaćeni najmanje 40%. Sad vas ja pitam jel' bi stečaj ili uradak vaše Vlade, legalizirali kriminal predstečaj koji je uništio stotine zdravih firmi bio bolje rješenje? Bi li s time spasili poljoprivrednike? Ali i srednja i velika poduzeća? Što vi znate uopće znate o njima? Vi docirate gospodinu Ćeliću o … [[Govornik se ne razumije.]] Svakodnevno sam sa malima i velikima. I jedni i drugi podržavaju ovaj zakon, proizvodimo 30 tisuća svinja, 150 krmača, imamo stotine junadi, obrađujemo tisuće hektara zemlje, svakodnevno smo u blatu. Da, trebalo je spasiti poljoprivredu ali prehrambenu industriju jednako. Zar onih 5 tisuća ljudi koji rade u mojoj županiji, u Koki, Vindiji, Biosu, … [[Govornik se ne razumije.]] , Kalniku, Stočaru ili još 20 tisuća njihovih kooperanata i familija koje bi sad bili na ulici vama nije važno? Meni je. Meni je važno jer ja dolazim direktno iz gospodarstva i poljoprivrede. I znam nešto o tome za razliku od vas. Pitam vas koliko bi se dobavljača naplatilo u slušaju stečaja? Nijedan. Na kraju, nije vam važno niti 28 tisuća radnih mjesta direktno niti 100 tisuća indirektno u RH koja su spašena ovim zakonom. Zar smo trebali čekati da ih vi spasite, gospodine Bernardiću? Vama je važan samo populizam.
Odgovor na repliku.
Pa vi ste zaboravili da smo mi spasili 30 tisuća radnih mjesta ali sa zakonima koji su jednaki za sve, o tome se ovdje radi, u predstečajnom ili stečajnog postupku, osiguravane svježeg novca, dodatne likvidnosti, zaštitom radnika i prioritetom naplate malih dobavljačima. Ali vi ste napravili zakon zbog samo jedne kompanije i sad je jasno zašto. I u tom procesu niste htjeli nikog konzultirati, sad je jasno zašto. U tom procesu plaćate savjetnike pola milijarde kuna, sad je jasno zašto, 141 savjetnik. 2 milijuna kuna tjedno troškova za odvjetničke usluge, sad je jasno zašto. U tom procesu se pogodovalo strvinarskom fondu da kupi obveznice koje su bile smeće u … [[Govornik se ne razumije.]] koje nitko nije htio kupiti, da bi ih kasnije skupo prodao. Sad je jasno zašto. O tome se ovdje radi. Vraćam stvar na suštinu. Dakle ono što vi „pokušavate“, mi smo već napravili. Ili kroz procese nagodbe. Pa nitko sretniji od mene da nagodba u Hrvatskoj uspije. Ali da bude na fer i poštenih osnovana, da se zakoni ne pišu zbog jedne kompanije, da se osigura svježe financiranje i za druge kompanije. Jel' vi znate koliko je tvrtki zbog toga što nije prihvaćen naš prijedlog otišlo u stečaj? Jel' znate koliko je radnika ostalo bez posla? Dosta. Riječ je o tisućama ljudi. Vaših kolega, poljoprivrednika. O tome se ovdje radi.
Iduća replika poštovana kolegica Juričev-Martinčev, izvolite.
Hvala lijepo poštovani predsjedniče. Kolega Bernardić, više puta ste u svom izlaganju koristili riječ propustili, što je to sve HDZ odnosno Vlada propustila? A ja bi vam rekla da ste vi propustili u svom izlaganju nešto što je najbitnije da bi bez intervencije ostalo se bez 28 tisuća radnih mjesta u Agrokoru, dodatnih 150 tisuća radnih mjesta u 2 300 njihovih dobavljača, da bi ovim postupcima da nije bilo intervencije Vlade, Agrokorove kompanije koje su jedini distributer na otocima, ostale bi bez kruha i mlijeka, da su Agrokorove kompanije i jedne od glavnih proizvođača stočne hrane da bi došlo do novih gubljenja radnih mjesta a time i do pomora stoke, da se sve to događalo pred samu turističku sezonu o kojoj svi sad radom pričamo da je rekordna, da je ostvarila preko 100 milijuna noćenja, da imamo povećanja i u broju dolazaka i u broju noćenja, svi mi dolje posebno iz turističkih mjesta, gotovo da nema obitelji koja ne živi od turizma i za turizam pa sad zbrojite što je to sve i što bi to značilo. Vi u svom izlaganju kažete džaba nam ovakva zemlja koju smo izborili krvlju. Ja bih rekla džaba nam zemlja koju smo izborili krvlju kad ljudi ostaju bez radnih mjesta, brojne obitelji bez egzistencije. Džaba nam to što se kunemo u razvoj sela i otoka kad moramo po kruh i mlijeko preko mora, kada moramo po kruh i mlijeko ići kilometrima cesta. Da li je to socijal-demokratska partija i da li je to njena politika?
Odgovor na repliku, izvolite.
Gospođo Branka ja mislim da ste vi iz Vodica jel' tako? Vi ne idete preko mora do kruha i mlijeka. Ali ono što je jasno da ljudi koji su na otocima su izgubili i Zakonom o koncesiji i mnogim drugim intervencijama ove Vlade, to je jasno i to će vam reći otočani, oni koji zaista idu preko mora. Vi ne idete, vi ste iz Vodica. Ali s druge strane. Ono što je apsolutno kristalno jasno u ovom cijelom konceptu da se nisu spašavala radna mjesta, spašavale su se fotelje. Prvo mjesto ministra financija, onda fotelje u Vladi i sada fotelje 141 savjetnika koji će Hrvatsku koštati pola milijarde kuna. 141 savjetnik. A znate što još jedino nismo vidjeli? Nismo vidjeli plan restrukturiranja? Di je plan restrukturiranja? Gdje je plan spašavanja radnih mjesta u Agrokoru? Dakle o čemu se ovdje radi? Ne da niste riješili problem, nego ste odgodili problem, odgodili ste problem. Zašto? Zato jer ste još na to nakrcali milijardu eura novih zaduženja. Dakle, imate kompaniju koja se guši, imate utopljenika koji jedva pliva i umjesto da mu dajete ruku, svjež zrak vi mu stavite još milijardu gore, odnosno stavite mu 20 kila. To je suština postupka. Pokušavam vam to objasniti. To je suština postupka.
Idemo dalje replika uvažena zastupnica Petrijevčanin Vuksanović, izvolite.
Hvala lijepa poštovani predsjedniče. Poštovani kolega Bernardić, imam potrebu naglasiti određene činjenice. U svojim javnim istupima vi ste zagovarali stečaj kao rješenje za Agrokor. To bi značilo stečaj 70 kompanija sa sjedištima u različitim hrvatskim gradovima. To bi značilo kao što smo ovdje već imali priliku čut stečaj više od 2300 hrvatskih dobavljača, a u brojkama je to oko 150 tisuća zaposlenih, odnosno samo 28000 u Agrokoru. I to bi značilo otvaranje stečajnog postupka na 8 Trgovačkih sudova. Ne znam jeste li svjesni te činjenice. To bi u konačnici značilo oko 178000 građana koji bi bili egzistencijalno ugroženi, odnosno ostali bi bez redovnih mjesečnih primanja. Dakle, imamo s jedne strane ozbiljan, odgovoran i kompetentan pristup Vlade ovom problemu. Jer ovo restrukturiranje je zapravo zahtjevno ne samo u europskim, nego i u svjetskim razmjerima. I što imamo s druge strane? S druge strane imamo neozbiljan i neodgovoran pristup kojem je temeljna Agenda zamutiti vodu, stvoriti neku umjetnu društvenu krizu jer nije vam stalo do kontinuiteta napretka, nije vam stalo do stabilnosti. Vama je izgleda, moj dojam osobni, stalo samo da zamažete oči hrvatskoj javnosti i da je teže razaznati tko je tko. Jer u tom slučaju najbolje prosperiraju licemjeri, lažni dušebrižnici i demagozi. Ali unatoč tome kolega Bernardić ja vjerujem i sigurna sam da građani znaju razaznati činjenice od farse. Hvala lijepo.
Hvala. Odgovor na repliku.
Pa nisam vam mislio odgovoriti u tonu u kojem vam obično odgovorim, ali kada ste mi rekli da bi bilo teže razaznat tko je tko, onda ja vas moram pitat u kojoj ste vi stranci? Tko je tko? Jeste li vi sad u MOST-u, jeste li u HRID-i, jeste li u HDZ-u? Malo ste promijenili kurs u međuvremenu, ali pokušavate promijeniti kurs i odgovorima i lažnim spinovima o nekakvom stečaju. Mi smo predlagali dodatno financiranje, zaštitu radnika i prioritet naplate. Ali ono što smo mi predlagali sad ću vas iznenaditi mi smo već proveli. Mi smo na taj način spasili 30000 radnih mjesta u Hrvatskoj. Da bio, hodo, mi smo to napravili. Ono o čemu vi pričate iza nas stoji kao rezultat gospodarski rast, oporavljena zemlja i sad je opet gurate u provaliju.
Idemo dalje. Poštovani kolega Bunjac je sada na redu.
Hvala lijepa. Uvaženi kolega Bernardić ja bih se želio osvrnuti na neke stvari koje su prethodile lex Agrokoru a koje možda niste spomenuli u svom izlaganju. Evo na primjer slučaj Jadranske banke ili slučaj Hrvatske banke za obnovu i razvoj koje su pod direktnom ingerencijom Ministarstva financija, odnosno ministra Marića. HBOR je dao Agrokoru 900 milijuna kuna kredita, Jadranska banka 100 milijuna kuna kredita. Iako je Jadranska banka pod sanacijom, sama stenje pod izrazito teškim dugovima u iznosu od 850 milijuna kuna. Ona je dva puta davala Agrokoru kredite 2015. i 2016. godine i to protuzakonito u iznosu većem od temeljnoga kapitala banke. Znači da je samo to bio i ništa drugo ministar Zdravko Marić morao je podnijeti ostavku. Znači, on je direktno odgovoran za te rizične kredite koji su bili dati i koji nisu naplaćeni sve do dan danas. Znači oni ulaze u tzv. stečajnu masu Agrokora. I mene zanima kako je moguće, dakle da se naplaćuju nekakvi strani lešinarski fondovi prije nego što se naplaćuje Hrvatska država. Kako je moguće da do sada, do ovoga trenutka ta potraživanja nisu plaćena ako je država već ušla u Agrokor, ako ima nekakvo prvenstvo, ako je dakle ona ta koja je najodgovornija za tu imovinu. Prema tome, moje pitanje glasi kako je moguće da u trenutku kada Agrokor predstavlja jednu rizičnu tvrtku državne banke njemu daju kredite u iznosu od milijardu kuna i da su danas ti krediti nenaplaćeni, a ministar Marić i dalje je ministar u Vladi bez ikakvih odgovornosti za ta djela. Hvala lijepa.
Odgovor na repliku, izvolite.
Hvala vam gospodine Bunjac. Pa dobro ste primijetili. Meni netko fali danas ovdje, ovdje netko fali. Netko od ministara u Vladi. Nema gospodina financija kad se priča o Agrokoru, gospodina ministra financija. Nema čovjeka koji je bio direktor u Agrokoru, o tom se ovdje radi. I kako je moguće ovo što ste rekli vezano za kredite. A znate šta mene zanima? Mene zanima kako to da HBOR na primjer, HPB koji su isto tako financirali i među vjerovnicima su nisu na primjer ušli u Vjerovničko vijeće. Kako je na primjer moguće da oni nisu sudjelovali u roll upu? Zašto država preko svojih državnih financijskih institucija nema utjecaj u Vjerovničkom vijeću? O tom se radi. Država imenuje povjerenika, ali onda je utjecaj u Vjerovničkom vijeću ima netko drugi, a meni. Čekajte molim vas! Gospodine Reiner, vi ste rekli da niste u meritumu. Sad vam ja pokušavam objasniti. O tome se ovdje radi. Gađate u pravo.
Idući na redu je poštovani kolega Hajduković, izvolite.
Hvala lijepo gospodine predsjedniče. Kolega Bernardić, nije istina da mi nešto tu mutimo, da imamo neke druge namjere. Mi smo upozoravali, mi smo predlagali ali kao i inače nas nitko ne čuje zato jer ne želi slušati. Jer kolege iz HDZ-a govore jedno, a rade drugo stalno. Govore o zajedništvu, a nisu u stanju saslušati. Govore o konsenzusu a nisu u stanju prihvatiti prijedlog ako je dobar prijedlog koji dolazi od oporbe. I nije samo Agrokor tu u pitanju kao što je primijetio i kolega prije mene. U pitanju su ministri koji sjede u ovoj Vladi i koje premijer brani. Ministri koji počinju trgovinske ratove, ministri koji su pisali i osuđivani su zbog toga po kojekakim forumima, vrijeđali druge. Ministri koji su kadrovirali svoju braću. Ministri koji su na, čijim resorima su natječaji bili izuzetno netransparentno i sumnjivo provođeni, ministri čija su ministarstva davala poticaje za gradnju farmi tvrtka koje niti zemljište za tako nešto imaju itd. itd. itd. I naravno nema ministra Marića. Ministar Marić reći će premijer se izuzeo što se tiče Agrokora. Pa ja bih predložio nek' se Vlada izuzme od Hrvatske, tako će pomoći hrvatskim građanima. Jer na kraju dana 77% naših sugrađana ne podržava rad ove Vlade, a Vlada navodno ima 70, podršku 78 kolegica i kolega ovdje u Saboru. E pa o tome razmislite kolegice i kolege sa one strane sabornice.
Odgovor na repliku.
Hvala vam. Pa vi ste vratili stvar na sveukupnost rada. Ja sam pokušao ići u meritum samo pitanja vezanog za Agrokor. Ali da, možemo naravno razgovarati o tome kakva je odgovornost ministra financija koji je bio Todorićev direktor financija. Kakva je odgovornost gospođe ministrice Dalić koja je u svim živim poslovima i direktno je u sukobu interesa. Kakva je odgovornost ministrice vanjskih poslova Marije Pejčinović Burić čiji muž radi nekakav projekt na Cetini? Jel' tako? Kakva je odgovornost gospodina Tomislava Tolušića? Kakva je odgovornost zbog znamo već čega i koju smo scenu imali u 8 mjesecu? Kakva je odgovornost u propustu gospodina ministra Damira Krstičevića zbog neadekvatnog reagiranja zbog čega je sam podnio ostavku? Kasnije se povukao. Kakva je odgovornost gospodina Kujundžića zbog 8 milijardi kuna dugova u zdravstvu? Kakva je odgovornost ministrice Žalac zbog nikad lošije iskoristivosti europskih fondova? I tako dalje i tako dalje. Dakle sve od reda riječ je o ljudima koji sjede u ovoj Vladi. I da, s pravom postavljate pitanje, odgovornost smjera cijele Vlade i zato ja danas i to apostrofiram. Ali ono na čemu ću inzistirati je da se priča vrati u meritum i da se vidi bez obzira od kuda dolaze informacije, da se odgovori na činjenično stanje a to je gdje su novci, tko je imao povlaštene informacije, zašto su bili tajni sastanci. Kako je netko mogao dati svu svoju imovinu za obveznice koje su bile smeće a nakon toga to naplatiti? Kako je moguće da država, da Agrokor kojeg je preuzela država nema nikakav utjecaj tamo u Vjerovničkom vijeću? Kako je moguće da je strvinarski fond derogirao zakone ove zemlje, da je iznad države? I kako? Kako je to moguće? To je suština pitanja.
Idemo dalje, replika poštovani kolega Branko Bačić. Izvolite.
Zahvaljujem gospodine predsjedniče. Kolega Bernardiću puno sam više očekivao od vašeg nastupa i vašeg govora. Neću reći da je to bilo žalosno, ali je bilo skromno kao što je i skroman i ovaj vaš uradak kojim pokušavate rušit Vladu RH. Znate što je tu žalosno? Žalosno je što SDP i vi ne razumijete Zakon o izvanrednoj upravi. U tome je vaš problem. Uzmite vi konzultante, pravne stručnjake da vas upute što taj zakon govori. Vi ne razumijete da taj zakon ne provodi Vlada. Vi ne razumijete da taj zakon provode vjerovnici. Vi ne razumijete da je taj zakon već četiri puta prošao sudsku provjeru. Govorite da roll up nekome podilazi. Vi ne shvaćate da je roll up potvrdio Trgovački sud Hrvatske i Visoki trgovački sud Hrvatske. Vi ne razumijete da taj roll up nije donijela Vlada niti izvanredni povjerenik. Vi ne razumijete da je taj roll up ugovor da su ga donijeli vjerovnici. Vi ne razumijete da oni to rade da bi sačuvali svoje interese u Agrokoru i da je njima interes da Agrokor funkcionira. Vi ne razumijete da taj roll up ugovor čuva 28000 radnih mjesta, da taj ugovor čuva 150000 zaposlenika koji su preko kompanija koji su oslonjeni na Agrokor funkcioniraju u tim vjerovnicima. Vi ne razumijete da je Knighthead fond jedan od vjerovnika. U tome je vaš problem kolega Bernardić. U tome se, u tome ovaj vaš pokušaj da rušite Vladu. U prvom redu je u sukobu sa zaposlenicima. Vas su ismijali zaposlenici, ismijali su vas OPG-ovi koji vas i dobavljači koji vas preklinju da ih ne zastupate, da je njima sa ovom upravom dobro i sa ovim načinom nije dobro i vide svjetlo na kraju tunela. Vi ne razumijete da je ono što ste vi nudili predstečajna nagodba, da ostaje postojeća uprava i da bi tom sanacijom Agrokora upravljali … [[Govornik se ne razumije.]] To vi ne razumijete.
Hvala, kolega Bačić, hvala. Odgovor na repliku.
Gospodine Bačiću, jel' mi možete odgovoriti na jedno pitanje? Ako zakon provode vjerovnici, zašto vjerovnici nisu odlučivali o izvanrednom povjereniku? Zašto je to odlučivala Vlada? Možete odgovoriti na tom pitanje? Odgovorit na to jednostavno pitanje. Gospodine Bačiću, zašto je vjerovničkom vijeću sjedi predstavnik fonda Knighthead kojeg nigdje nije bilo do 3. mjeseca? Zašto sjedi Knighthead fond tamo? Hoćete mi objasniti, jesu oni bili uključeni zaduživanje Agrokora? Nisu, oni su ušli preko noći. Zašto oni sjede u vjerovničkom vijeću? Hoćete mi to objasniti? Hoćete mi objasniti zašto ste vi baš ovdje tu pred nama branili članak 39. amandman? Da, da, vi ste amandman tu podnijeli, branili ste amandman u kojima ste osigurali suprotno odredbama stečajnog zakon po ovom zakon Lex Agrokor prioritetnu naplatu u slučaju stečaja za one koji daju super senior financiranje, vi ste to branili. Zašto ste to napravili preko noći? Zašto ste išli u direktnu suprotnost? Pa to ja vas pitam. Inače, hvala vam što vjerujete u mene, što ste rekli da ste više očekivali od mene, to samo pokazuje da imate povjerenja i svakim danom to opravdavate. Ali ono što vam pokušavam reći, vi to otvoreno znate i to branite, jasna je ovdje situacija, vi ste po zadatku dobili zadatak da predate taj amandman, da pričate na ovaj način ali ni sami u to ne vjerujete jer ovdje je situacija jasna. Spašavale su se samo fotelje, samo pozicije, nisu se spašavala radna mjesta.
Idemo dalje. Poštovani kolega Glavašević, izvolite.
Hvala gospodine predsjedniče Hrvatskog sabora. Pozdrav članicama i članovima Vlade, gospodinu predsjedniku Vlade. Kolega Bernardić, dno dna, tim riječima je prekjučer gospodin predsjednik Vlade okarakterizirao razinu rasprave u Hrvatskom saboru i bio je u pravu. Dakle, razina rasprave je na momente taj dan zaista padala značajno ispod onoga kako bi to trebalo izgledati u ovom Visokom domu. Mi gledamo dana ovdje kao odgovore na vašu raspravu kako nisu replicirali oni kolege i kolegice koji zapravo znaju nešto o ovome. Koji su u Vladi RH imali mandate, obnašali dužnosti i zapravo imaju informacije ovome. Mi smo gledali kako vam repliciraju kolege i kolegice koji se služe ne onakvim populizmom zbog kojega se premijer neki dan razljutio nego još gorim. Dakle, gledali smo i slušali ad homineme, slušali smo laži, zamjene teza, pa tako se kolegice i kolege unatoč vašem pa i našem na kraju krajeva, upornom inzistiranju da razgovaramo o meritumu, brinuli su se o stanju o SDP-u, na čemu im se zahvaljujemo ali zaista nije potrebno, o vašim objavama na Facebooku što je isto lijepo da prate ali opet nije danas tema. Svatko tko misli da iz ove situacije ima lako izlaska, grdno griješi. To niti u jednom trenutku nije bilo tako. Rješenje koje smo mi ponudili na početku bilo je, mogli bismo reći ljutim travom na ljutu ranu i to je na tragu one iste iskrenosti koju je SDP uvijek imao prema građanima. HDZ i u ovome rješenju sada i u dezinformiranju i uskraćivanju informacija hrvatskoj javnosti, radi upravo suprotno. Hvala.
Odgovor na repliku.
Pa ne mogu komentirati izjave oko dno dna i pojedinačne rasprave, činjenica je kada će se prenositi malo na drugačiji način meritum, ozbiljnije strukturirane rasprave a ne doskočice, onda će sasvim sigurno i razina rasprave u Parlamentu biti drugačija, to je ono što ja mislim, ali da je odnos prema Parlamentu podcjenjivački, to se ne vidi riječima, to se vidi djelima. Djelima u kojima se mjesecima pokušava blokirati rad Istražnog povjerenstva i izglasati istražno povjerenstvo, u kojima se pokušava na svaki način bojkotirati sada rad Istražnog povjerenstva, kojima se pokušava preglasati da se pred Istražnom povjerenstvu ne pojavljuju oni koji bi tamo trebali doći. Prvi gospodin Todorić a onda drugi predsjednik uprave nakon njega, gospodin Ramljak. Dakle, njima je HDZ-ova većina zabranila da se tamo pojavljuju, pa ljudi to vide i mislim da je to i više nego jasno. Dakle, oni bojkotiraju i skrivaju rad Istražnog povjerenstva i ono što je važno reći da smo na početku ne samo ove krize nego na početku bilo kakve ozbiljne rasprave u hrvatskom društvu, inzistirali na dijalogu, nudili ruku dijaloga, nudili ruku rješenja. Predlagali, upozoravali, naravno do ničeg o toga nije došlo i kako sad možemo vjerovati da će se nešto u Hrvatskoj promijeniti. Mi smo bili oprezni i znali smo da jednostavno na taj način ako pišete zakon preko noći, to ne miže biti s dobrim namjerama, pogotovo iza zatvorenih vrata i nakon tajnih sastanka u Vladi. Kolege iz MOST-a su tu bili malo neoprezniji, ali sad je potpuno jasno da su i njih prevarili. Prema tome prevarili ste sve i sad pokušavate prevariti sve hrvatske građane. Neće proći, to vam pokušavam reći, neće proći.
Iduća rasprava je poštovana kolegica Glasovac, izvolite.
Hvala gospodine predsjedniče. Poštovani kolega Bernardiću, vrlo jasno ste argumentirano iznijeli sve potencijalne opasnosti koje, procesi nakon donošenja Lex Agrokora mogu donijeti hrvatskom društvu i pogubnost koju mogu imati po hrvatsko gospodarstvo i po hrvatski proračun. Međutim, vi ste ovdje zapravo neshvaćeni pa i optuženi da ste glasnogovornik Ivice Todorić jer eto iznosite iste argumente koji iznosi i on. I da, u jednom djelu događa se u posljednje vrijeme da mi govorimo slično što i gospodin Todorić, odnosno upozoravamo na štetno djelovanje ove Vlade i Vladinog povjerenika. Ali naši i motivi gospodina Todorića su potpuno drugačiji. Gospodin Todorić štititi interese sebe ili nekog drugog za koga mi u ovom trenutku još ne znamo. A mi štitimo interese hrvatskih građana jer ne želimo dozvoliti da se ponove neke stvari, loše stvari samo u obrnutom koje su se dogodile u pretvorbi i privatizaciji. A gospoda iz HDZ-a koja vas optužuju da ste vi Todorićev glasnogovornik uporno zaboravljaju da su oni ti koji su stvorili gospodina Todorića i 200 bogatih obitelji, a znamo što se poslije događalo i kako je to Hrvatsku zavilo u crno a mi želimo spriječiti da se takav scenarij dogodi, ponovi u Hrvatskoj i da na kraju neke odluke ove Vlade i tuđe dugove plaćamo svi mi. Eto. A na kraju krajeva, na kraju se ruke broje. Izglasavanje će reći svoje. A koliko vidimo trgovačka koalicija očito ide dalje. Nije tu samo sporan gospodin o kome ste malo prije govorili. Sporni su tu i neki drugi zastupnici koji će sutra postat savjetnici zbog glasa.
Hvala. Odgovor na repliku.
Odgovor je jasan da se ne zaboravi fokus. Todorić je aktivirao lex Agrokor koji je za njega pripremila Vlada na čelu sa Plenkovićem. Todorićev direktor financija sjedi kao ministar financija u ovoj Vladi, Todoriću je pet mjeseci omogućeno da spakira kofere. Gdje je puklo između Todorića i HDZ-a to će oni morati objasniti hrvatskim građanima. Mislim da je ovdje situacija i više nego jasna.
Idemo dalje. Poštovani kolega Jovanović, izvolite.
Hvala lijepo gospodine predsjedniče. Kolega Bernardić u svom ste izlaganju govorili između ostalog i o problemu povjerenja građana u ovu Vladu, a posebno sa aspekta nabujale političke korupcije. Jedno novo istraživanje je pokazalo da 60% istraživanja na 62 zemlje, da 60% građana Hrvatske smatra da su mito i korupcija glavni problem razvoja hrvatskog gospodarstva, a čak 74% tih ispitanika nema povjerenje u aktualnu Vladu i državne institucije što je na tragu onog istraživanja od neki dan gdje je 77% građana Hrvatske zaključilo da Vlada vodi Hrvatsku u pogrešnom smjeru. Već to su dovoljni razlozi za ovaj zahtjev koji smo mi podnijeli i za ovo što ste vi govorili. Ono što je zabrinjavajuće da nakon što smo dugi niz godina u Hrvatskoj imali zaista jedan koruptivni model koji smo uspoređivali sa zločinačkim udruživanjem da se sjetimo samo dvostrukog farbanja tunela, FIMI Medie i ostalih razno raznih crnih vreća koji su izvlačili se novci iz državnog proračuna i državnih tvrtki sada smo od HDZ-a vidjeli da su oni postali inovativni i osmislili su jedan novi koruptivni model koji možemo nazvati ortačkim koruptivnim modelom i taj ortakluk se može pratiti iz dana u dan na brojnim primjerima a ja ću spomenuti samo tri. Dakle, prvi najeklatantniji to je lešinarski Agrokor ortakluk. Drugi vrlo zanimljiv se polako negdje skriva ispod STEM revolucije. Ja bih ga nazvao pro micro robotić Bakić ortački STEM poduhvat. I ovaj najnoviji micro Žalac ortački ugovor. Očito će ortačka koruptivna hobotnica obilježiti ovu Vladu u odlasku.
Odgovor na repliku.,
Pa ja ne mogu ništa drugo zaključiti osim da je riječ o udruženom ortačkom pothvatu kada se s pola milijarde kuna plaća 141 savjetnik a da taj trošak iznosi 70 godina rada hrvatskih Vlada, 70 godina rada hrvatskih Vlada. O tome se ovdje radi. I ovdje se radi o tome da je pretvorba u devedesetima i privatizacija djelovala po sistemu „tko je jamio, jamio“ a sada se događa jedan nastavak po sistemu „tko nije jamio ima priliku, ali po sistemu još malo pa nestalo“.
21 replika poštovana kolegica Perić.
Poštovani predsjedniče, kolega Bernardić. Vi imate snage da ne kažem morala uopće reći ovoj Vladi da ovdje nema ministra Marića, ovoj Vladi kojoj je i Europska komisija potvrdila ne po našim procjenama, nego po europskim ima rast 3,2% BDP-a a vi na ovom listiću zahtjeva za pokretanje nemate niti sve svoje članove kluba i to istaknutije članove kluba koji se nisu potpisali ovdje za pokretanje postupka povjerenja Vladi. Zaboravili ste reći da je Agrokor rastao najviše u razdoblju 2012. do petnaeste, dakle u razdoblju kada je bila na vlasti SDP-ova Vlada i ta ista Vlada je omogućila tom Agrokoru da ostvari, da dobije preko 2,1 milijarda eura kredita. Dakle, tada niste zaustavljali Agrokor u tom i takvom širenju, niste ih kontrolirali i niste vidjeli uopće propuste koji se događaju. U isto vrijeme zazivate to da je trebalo postupiti po predstečajnoj nagodbi kojom se tako hvalite, a zaboravljate da bi u tom postupku isti posao radili isti ljudi, dakle oni koji su u tim upravama bili do tada i koji su doveli do ovoga kraha.
Hvala. Odgovor na repliku, izvolite.
Hvala vam na vašem pitanju. Snage imam. Hvala na pitanju, hvala vam na još jednom pitanju. Morala imam, hvala vam i na tome. Ali podsjetit ću vas da u vašoj većini postoje četiri čovjeka, četiri zastupnika koja su glasala protiv, tj. da ministar financija ode. Podsjetit ću vas na to. Podsjetit ću vas na to da je sa izmjenama zakona spašeno 30000 ljudi u Hrvatskoj, ali to je bilo za sve kompanije, a ne samo za jednu kompaniju. Taj dio ste zaboravili ili ne želite gledati ili niste u stanju to shvatiti ili jednostavno krivo informirate javnost.
Idemo dalje. Idući na redu je kolega Vešligaj. Izvolite.
Hvala predsjedniče Hrvatskog sabora. Kolegice i kolege zastupnici, pa kolega Bernardić, evo ga u svojoj raspravi spomenuli ste i jasno rekli, da na neki način ovu odgovornost za slučaj s Agrokorom snose sve Vlade. Da, Agrokor je zapravo dokaz koliko je Hrvatska neuspješna zemlja, ja ću reći još. Još, jer imam vjeru u ovu zemlju. Agrokor je dokaz toga, jer umjesto da nam tržište određuje cijene i upravlja raspodjelom kapitala, to su nam radili neki drugi kriterij, mjenice bez pokrića, ucjenjivanje dobavljača, mutne garancije. I koji nam je sad odgovor na rješavanje ovoga problema? Odgovor nam je zakon kojim zadržavamo ovakav model gospodarstva koje gradimo 25 godina. A imali ste priliku, ova Vlada je imala priliku. Jer svaka kriza, nosi i određenu priliku. Prilika je bila već da se makne jedan od aktera toga, ministar financija. Unatoč njegovoj stručnosti, on je čovjek koji snosi dio odgovornosti. On je čovjek koji dobrim dijelom i kreira politiku ove Vlade, kreira vaše reforme, nažalost od kojeg mali broj građana ima korist. Porezna reforma 3% građana ima koristi od nje i to samo onaj najbogatiji dio. Umirovljenici, da, imaju koristi, 1% povećanje mirovine, 10, 15 kuna možda. Oni naj, oni sa najmanjim plaćama a ima ih milijun, također, minimalna korist od tih reformi. Umjesto da smo to iskoristili ovaj rast, koji iznosi, evo ga i prošle godine 3% i ove godine 3%, da ipak dođe od određenoga povećanja standarda za najveći broj hrvatskih građana, nismo ga iskoristili, nego konstantno povećavamo nejednakosti. Ovaj zakon je dokaz toga.
Hvala. Može odgovor.
Spominjali ste odgovornost institucija i sa vama se slažem, tko je odgovoran što ćemo izgubiti iz mirovinskog fonda 200 milijuna kuna? Tko je odgovoran što će umirovljenici izgubiti 200 milijuna kuna? Ali ne samo da će izgubiti umirovljenici, nego će otići još 500 milijuna kuna, pola milijarde kuna, na 141 savjetnika u Agrokoru. Dakle, pola milijarde kuna ide trošak, 70 godina plaćanja svih hrvatskih vlada. Do 2085. za savjetnike u Agrokoru, za plan restrukturiranja, koji još uvijek vidjeli nismo. O tome se ovdje radi. I ono što ste dobro apostrofirali, dakle, mi u ovoj situaciji pokušavamo biti odgovorni, pokušavamo aludirati i upozoravati na rješenje i pokušavamo vratiti stvar u bit, na odgovornost. Za ovu situaciju Ortakluka, netko treba biti odgovoran.
Iduća replika poštovani kolega Tuđman. Izvolite.
Hvala gospodine predsjedniče. Kolega Bernardić, slušao sam pažljivo vaše izlaganje od 20 minuta, koje je trebalo obrazložiti razloge ovoga zahtjeva za ostavkom. U 11 minuti ste rekli da ćete doći do merituma stvari, pa ste se onda malo sabirali da to kažete. I onda ste sveli na to da je meritum stvari 141 savjetnik koji košta pola milijardi i to ponavljate danas cijeli dan. Jedino što niste rekli da ti savjetnici se ne plaćaju iz proračuna i ne idu na teret poreznih obveznika, nego na temelju nečeg drugog. S druge strane, od onih cijela, shvatio sam vašu diskusiju, tek kad ste ovdje rekli da Sabor doživljavate kao političku sudnicu i onda svi vaši odgovori idu ad hominem. Čak, ne usvajate, priznate elementarne činjenice, da je pretvorbe počela ne '89., nego '88. godine, sa Antom Markovićem, njegovim zakonom i ne tada sa SDP-om, nego sa SKH, bez ovog dodatka SDP-a. Zašto vam to treba? Zato da biste po onome pojavi osudili a druga spasili da se to vas ne tiče. Spominjete projekt 200 obitelji. Ja sad vama ponavljam, ako mi citirate, bilo koga iz službene politike, Hrvatske, HDZ-a, da je to projekt, ikada spomenuo, ja svima vama u oporbi plaćam ručak, svima vama. A očekujem ako to ne kažete, ne citirate, navedete, tko je to ikada rekao, da vi onda ovoj strani onda platite ručak. Ako vam to bude teško, onda se ispričajte.
Hvala. Samo malo, kolega Bernardić, javio se kolega Pernar s povredom Poslovnika, ne znam iz kojeg razloga. Izvolite.
Članak 238. zastupnik Tuđman, vrijeđa komunista, a njegov vlastiti otac je bio komunista. Hvala.
Kolega Peranar, nije došlo do povrede Poslovnika, vi ste povrijedili Poslovnik i ja vam izričem opomenu. Idemo dalje, odgovor na repliku. Izvolite. Mislim samo, oprostite kolega, samo da kažem 2 opomene i oduzimanje riječi, tako da budete spremni i oni koji dobijete opomenu, da više ne možete govoriti.
Gospodine Tuđman, neću pričati o 200 obitelji, jer tu sam sve rekao, zna se tko je to rekao, vrlo je jasno na koji način je napravljen taj koncept i možda u tom dijelu odgovora ne želim vama odgovoriti jer ste na neki način vezani. Ali na ono što ću vas upozoriti, odgovor ću vam u meritumu. Dakle, rekli ste da se savjetnici ne plaćaju iz proračuna, država je intervencijom, posebnim zakonom i imenovanjem svog povjerenika povjerenika, preuzela direktnu odgovornost za kompaniju, izložila Hrvatsku mogućim tužbama i izložila cijeli sustav Agrokora jednom ajmo to tako reći čudnom, čudnoj tvorevini koja sada u vjerovničko vijeće uvlači dužnike koji to čak ni prije nisu bili. Dakle o tome se ovdje radi. I država ima rizik, ima rizik potencijalnih tužbi, problema zbog intervencije u poduzeću Agrokor koji je u suprotnosti s dijelom hrvatskog zakonodavstva koje nije jednako za sve u Hrvatskoj koje određene favorizira i koje diskriminira vjerovnike, o tome se ovdje radi. I ja sam na Odboru za nacionalnu politiku i unutarnju sigurnost podržao vaš prijedlog kada ste rekli da izvješće trebamo tražiti i od tajnih službi i ja podržavam i podsjećam na taj zaključak. Podsjećam i gdje je bivši ministar unutarnjih poslova, odnosno predsjednik Odbora za unutarnju politiku i nacionalnu sigurnost da sazove sjednicu i da konačno pokaže izvješće, izvješće službi. Jer službe su naravno u tom procesu itekako trebaju biti informirane. Neka dođu i neka objasne o čemu se radi.
Idemo onda dalje. I idući je uvaženi kolega Sokol.
Hvala gospodine predsjedniče. Pa mislio sam govoriti o nekim drugim stvarima ali one su uglavnom spomenute ali bih se nadovezao na ovo vaše zadnje da je tzv. intervencijom Hrvatska izložena tužbama. Pa molim da kažete, znači ako nešto znate o tome temeljem koje pravne osnove bi se izvršila tužba i kome bi se tužilo? Kojem to nadležnom sudu. Znači ne možete vi tužiti temeljem vaše volje ili zastupanjem tko zna čijih interesa nego mora postojati nekakva pravna osnova za to. Ono što napominjem, kada govorite o intervenciji, činjenica je, a to ste vi više puta napomenuli da je zakon aktiviran odnosno uprava aktivirana tek onda kada je to prethodni, kada je to vlasnik tražio. Znači upravo to je temeljni, bio je to temeljni argument protiv ovoga što ste sada rekli. Ne znam jeste li svjesni te kontradikcije. Dalje što se tiče samog Zakona o izvanrednoj upravi, mislim da biste ga trebali prvo pročitati kada ga toliko komentirate. Znači, recimo vi ste napomenuli da izvanredni povjerenik odgovara Vladi. Znači izvanredni povjerenik, odgovornost izvanrednog povjerenika se prema članku 11. Zakona o izvanrednoj upravi određuje prema člancima 92. i 93. Stečajnog zakona na koji se pozivate. Pa to biste trebali pročitati. Dalje članak 14. Zakona o izvanrednoj upravi izričito navodi da nadzor nad izvanrednim povjerenikom, izvanrednim upraviteljem provodi sud koji ga je na kraju krajeva i imenovao. Što se tiče strvinarskih fondova itd., jedno pitanje za vas je li ZABA strvinarski fondova? Je li Zagrebačka banka strvinarski fond budući da je ona jedan od glavnih učesnika u ovom roll up kreditu, znači u roll up kreditu. I na kraju što se tiče vjerovničkog vijeća, znači vi negirate pravo najvećim vjerovnicima, predstavnicima najvećih hrvatskih firmi da sudjeluju u vjerovničkom vijeću. Pa tko bi osim vjerovnika trebao po vama sudjelovati u vjerovničkom vijeću i temeljem čega? Ako bi trebala država znači li to nacionalizaciju potraživanja i dugova? Znači li to da bi Hrvatska po vama trebala direktno preuzeti odgovornog Agrokora? Znači tu ste malo konfuzni, pa molio bih objašnjenje. Hvala.
Odgovor na repliku.
E moj sokole, spetljali ste se, sprtljali ste, govorili ste dosta stvari. Nažalost izašli ste iz suštine a suština je da je strvinarski fond unutra. Pa zar to ne vidite? Je li moguće da vi to ne vidite? Ja vas pitam je li moguće da vi to ne vidite? Je li moguće da vi ne vidite da su oni kupili obveznice u trenutku kada to nitko nije htio zato jer su imali povlaštenu informaciju jer su se našli s Ramljakom na tajnom sastanku i dobili abrakadabra štapić, obveznice koje su smeće i koje se kasnije mogu pretvoriti u novce i još zaštiti imovinom. Je li moguće da to ne vidite? Je li moguće da ne vidite da su diskriminirani vjerovnici? Ja to ne mogu shvati. Pa vidite to, otvorite oči, pobijedite taštinu, pobijedite, ajmo to tako, neke spinove, otvorite oči, pogledajte. Je li moguće da ne vidite da se pola milijarde kuna plaćaju savjetnici, pola milijarde kuna? Dakle trošak svih ministara u Vladi, evo tu ljudi koji sjede je godišnje 1 milijun eura a mi ćemo trošak savjetnika platiti skoro 70 milijuna eura. Dakle, trošak savjetnika je 70 godina rada hrvatskih Vlada. Pa je li moguće da to ne vidite. Pa pozivam vas da otvorite oči.
Iduća replika poštovani kolega Vlaović, izvolite.
Hvala predsjedniče Sabora. Kolega Bernardić, u svom izlaganju rekli ste da su obveze Agrokora ogromne, jučer smo dobili informacije i to preko 58 milijardi kuna i spomenuli ste u tom svom izlaganju da su u dijelu toga i mjenice koje su izdane bez pokrića. Više puta sam ovdje u Saboru pitao i premijera i ministra financija i ostale da kažu koliko je izdano mjenica bez pokrića, na koji rok dospijeća, što su radila nadležna državna tijela, koji su odgovorni ljudi, evo to su pitanja koje pitamo mi iz HSS-a, koje pitaju građani s terena kako je moguće da jedna kompanija na taj način posluje, da izdaje lažna financijska izvješća, da se reagira tek kada međunarodne institucije upozore na to. I sada kada bi to povjerenstvo trebalo ispitati a i predsjednica RH kaže da bi povjerenstvo to trebalo ispitati koje su institucije zakazale i koji ljudi i da netko konačno završi u zatvoru šutnja. Treba povjerenstvo ukinuti. A bakica koja kilu gljiva iznese iz šume i prodaje na pijaci brzo završi u zatvoru. Razgovaram svaki dan sa i poljoprivrednim proizvođačima i obrtnicima. Njima nije jasno, nema tjedna da im ne dođe nekakva porezna kontrola, inspekcija i nadzor. Kako je moguće da više od 10 godina nije bilo, ili ako je bilo zašto, što se je reagiralo u tvrtkama iz Agrokora. To su razlozi zbog čega naši gospodarstvenici su većinom u blokadi jer su poslovali u nejednakim okolnostima dok s jedne strane nisu mogli doći do sredstava za likvidnost, drugi su dobivali kredite od HBOR-a a znalo se već da su tvrtke iz Agrokora u blokadi i lošim financijskim izvješćima. I evo ne vjeruje se ovim anketama gdje je 77% građana kaže da Vlada ide i država ide u krivom smjeru. Pa onda anketirajmo ovih 50 tisuća koji su iselili samo u Njemačku, što oni su, već sve svoje rekli, nemaju povjerenja u ovu Vladu a nažalost autobusi i dalje odlaze iz Slavonije. Hvala.
Odgovor na repliku.
100000 ljudi je iselilo u zadnje 2 godine, veliki broj ljudi iz Slavonije, Slavonija je pusta, a kad smo raspravljali o tom problemu, neki dan, na Odboru za rad i mirovinski sustav, nije došao nitko iz Vlade, apsolutno nitko. To samo govori o odnosu. Ne da se nisu bavili rješavanju tog problema, nego ih baš briga. Jednostavno im to pitanje nije važno. I pogodili ste u suštinu. Mala prodavačica, kumica s placa, mali sitni obrtnik, ako ne plati 500 kn, njega zatvore. A oni koji zamračuju milijune, se helikopterom odvoze na more, voze u skupni redizajniranim Mercedesima, vraćaju se kući u vile i nikom ništa i u tome je poanta. Dakle, država, zakoni ne vrijede jednako za sve. Kao što zakon lex Agrokor, ne vrijedi jednako za sve. Jer, da ste spašavali radna mjesta, onda bi spasili radna mjesta u nekim drugim kompanijama koje su otišle u stečaj, a ne pričali o tome kako spašavate radna mjesta, a samo ste spasili vlastite fotelje.
Iduća replika, poštovani kolega Klarić. Izvolite.
Uvaženi kolega Bernarić, najbolju karakteristiku vašeg govora dala je vaša kolegica koja je rekla da je vaš govor bio neshvaćen. S tom se u potpunosti slažem s njom, ali samo iz razloga jer je zaista bio neshvatljiv. Jer kako ste sami rekli, podijelili ste ga u 2 dijela. U prvom dijelu u kojem ste pričali 113 minuta, spominjali ste sve i svašta, pa i nekakva pisma, kojima ste čestitali Božić i svašta nešto, a onda ste u tom trenutku rekli sad prelazima bit. SDP nije podnio amandman, ali na Stečajni zakon, ga je raznim kanalima pokušao progurati Todorić. I kad vas slušam, ali i onda kad čitam ovo, postavljam si pitanje, tko je sastavio ovih par listova. Pozivam hrvatsku javnost, nek to malo usporedi sa blogom Todorića i ovo što ste vi dali kao zahtjev za smjenu Vlade i sve ovo što ste govorili. Jer se na to sveo SDP da u ovakvim zahtjevima citira Todorića i traži smjenu Vlade? Ja sam poznavao puno jači SDP, sa predsjednicima koji su itekako bili shvatljivi kad su govorili predlagali ovako nešto. U ovom vašem prijedlogu, zaista je teško shvatiti što vi želite. I rekli ste sad ću govoriti o biti. Jedinu pravu bit koju niste rekli, je 150000 ljudi. Izgleda da ne znate koliko je to ljudi. Grad Rijeka ima 113000 stanovnika. Grad Split, koliko ima stanovnika. To su 10000 ljudi na ulici da nije bilo ove Vlade, ove odlučnosti i ovakvog zakona. Ti ljudi još uvijek rade. Ta Marica, Ana, Marija, svi ostali zaposlenici u Konzumu još uvijek dobivaju kakve takve plaće, nisu na ulici, nisu na ulici. Što ste vi željeli sa ovime nije mi jasno. I ostati će zauvijek neshvatljivo.
Hvala kolega Klarić. Odgovor na repliku.
Pa vama je očito neshvatljivo, ali tu pomoći nema. Čak mislim da držite krivi papir u rukama, toliko o neshvaćanju. Ono što je vrlo jasno u ovom situaciji u ovoj situaciji, gospodine Klarić, a dobro, dobro, vi možete sad to spinat na ovaj ili onaj način, ali jasna je situacija, nakon tajnih, noćnih razgovorčića u Vladi sa gospodinom Todorićem, aktivira sam Todorić zakon koji je za njega pripremio gospodin Plenković, za koji ste vi digli ruku. To je fakt. Todorićev ministar, tj. direktor sjedi upravo u vašoj Vladi. On je danas ministar financija. 5 mjeseci je prošlo, pa vi to ne vidite. Pa ako to ne vidite, meni je apsolutno jasno, da je vama svaki prijedlog neshvatljiv. Čak vi niste držali vjerojatno ni dobar papir i naopako ste ga okrenuli.
Idući je na redu poštovani kolega Prelec. Izvolite.
Hvala gospodin predsjedniče Hrvatskog sabora. Kolega Bernardić, slušao sam vaše izlaganje, većinu vremena ste upotrijebili vezano uz Agrokor i to je jasno, to je jedna tema koja je najvažnija, ali spomenuli ste u jednom trenutku i INA-u, a ja ću vas pitati, da li znate, da u INA-i u zadnje vrijeme 50 rukovodioca je dobilo otkaz. Da li znate da je u INA-i u zadnjih nekoliko godina 2000 ljudi dobilo otkaz? Da li znate da MOL posjeduje 48% INA-e, a Hrvatska vlada 44% INA-e. A da MOL u potpunosti kontrolira INA-u. Moje pitanje bi bilo, da li znate da … [[Govornik se ne razumije.]] namjerava kupiti INA-u i kad govorimo o strategiji, nacionalnoj strategiji nacionalne važnosti INA-e kao kompanije, što Hrvatska vlada čini da to upravo ne dođe do toga. Da INA ne postane kompanija u ruskim rukama, onako kako namjeravaju i sa svim onim što ste pričali o Agrokoru. Velim, slažem se da treba brinuti o svemu, ali kad jednom izgubimo INA-u i kad nam zatvori netko rafineriju u Sisku, kad nam zatvori rafineriju u Rijeci, onda će nam biti kasno razmišljati o nacionalnim interesima, i da li je INA kompanija na koju se još može utjecati i da ostane u hrvatskim rukama. Hvala.
Hvala. Odgovor uvaženog zastupnika Bernardića.
Hvala vam zastupniče, prije godinu dana bio sam u rafineriji u Sisku, razgovarao s predstavnicima radnika i od tad intenzivno pratim sve što se događa u INA-i, oko toga da nema nikakvog plana modernizacije rafinerije, da se ne provode odredbe ugovora, do toga da je tom nekakvom našom akcijom Vlada došla u situaciju da na Badnjak prošle godine, obeća da će vratiti INA-u u hrvatske ruke. Tad smo to podržali. Podržali smo obje ručke, pa su nas ismijavali da smo svi zajedno u istom kolu, no onda se otkrila prava namjera, prozrila se prava namjera, a to je bila prodaja HEP-a da bi se kupila INA i da bi se vjerojatno opet nekom išlo u korist. Do dana današnjega, godinu dana je prošlo, nikakvog plana za INA-u nema. Ono što znamo, imamo tu gospođu ministricu koja ima određen utjecaj u INA-i ali ono što ne vidimo, nikakav plan za INA-u, ne vidimo nikakvo strateško partnerstvo, ne vidimo da Vlada išta po pripremi vraćanja INA-e u hrvatske ruke i ono što je najvažnije zaštita radnika i zaštita proizvodnje. Jer rafinerija u Sisku, rafinerija u Rijeci su kompanije koje posluju u Hrvatskoj dugi niz godina, tu je know how, postoji znanje hrvatskih ljudi, postoji proizvodnja koju se ne bi smjelo baciti sa strane i ugasiti i postoje radnici, ljudske sudbine, njihove obitelji koje rade i koji se nadaju da će im sutra biti bolje odnosno sutra neće ostati bez posla. I zato je odgovornost nas upravo da se nađe rješenje za INA-u a vidimo da ova Vlada ne traži rješenje za INA-u, mi smo ponudili rješenje za INA-u, kao što smo ponudili i oko svakog problema koji muči Hrvatsku no taj interpelacija i ta rasprava oko INA-e nije čak stigla zamislite, u godinu dana na dnevni red Sabora. Pa ja vas molim gospodine Reineru, kad već neće gospodin Jandroković, pa vi malo pogurate da dođe rasprava o INA-i na dnevni red Sabora.
Hvala. Hoću kad ćete se držati vremena posebno. Slijedeća replika je uvaženog zastupnika Stričaka, izvolite.
Poštovani potpredsjedniče Sabora, premijeru, ministri, kolegice i kolege. Kolega Bernardiću, vi ste u svojoj raspravi naveli da su državne institucije prikrivale stvarno stanje u Agrokoru. Prije koja 3 mjeseca kada smo raspravljali o izvješću Državne revizije, o nadzoru trgovačkih društava i nadzornih odbora za razdoblje od 2013. do 2015. godine, znači za razdoblje Milanovićeve Vlade odnosno Vlade SDP-a, izjavili ste „Ne može se narod farbati i bacati prašina u oči sa nekakvim preporukama koje ste vi ovdje napisali koje su možda i dobre, ali skreću pažnju sa pravog problema kakva se korupcija i kriminal događaju u pozadini“, poručio je Bernardić. Znači, tada smo raspravljali o izvješću rada trgovačkih društava, nadzornih odbora koje je imenovala Vlada premijera Milanovića. Smatram da ste upoznate kao svi ovdje prisutni, da svatko tko raspolaže informacijom, dokazom, činjenicom, indicijama o bilo kakvom kriminalu, zataškavanju da je dužan prijaviti. Prema tome, kolega Bernardiću zanima me da li ćete prijaviti državne institucije koje su prikrivale očito po vama neke dokaze vezano za Agrokor ili možda čak korupciju, kriminal koji se događa u pozadini u vrijeme Vlade SDP-a odnosno premijera Milanovića? Između ostalog, upravo tada počinju svi problemi vezani za Agrokor. Hvala lijepo.
Hvala. Odgovor uvaženog zastupnika Bernardića.
Pa vjerojatno ste me pomiješali, pa nisam ja glavni državni tužitelj ali naš je zadatak upozoriti na sve što se svjesno ili nesvjesno, omaškom ili namjerno događalo, o tome se ovdje radi. I odgovornosti nitko ne smije biti lišen. To je osnovna ideja da ljudi polože račune za ono što su radili odnosno za ono što nisu radili. Vrlo jasno gospodine Stričak, vrlo jasno.
Slijedeća replika poštovanog zastupnika Madjera, izvolite.
Zahvaljujem potpredsjedniče Hrvatskog sabora. Kolega Bernardić, da li vi mislite da je Lex Agrokor kao što se napominjalo da je to velika reforma gospodarstva ili je Lex Agrokor kao i Lex Vlahušić pa Lex šerif koji će biti donesen, sve interesni zakoni za pojedince? Lexom Agrokorom ima novca između ostaloga za plaće svih savjetnika, pitanje šta će biti sa onim ostalima koji imaju potraživanja prema Agrokoru i da li se to smatra velikom reformom gospodarstva. Znači ima tih lexa i zadnje vrijeme puno i svi oni pridonose nekoj reformi a istovremeno je u zadnjih par godina preko 100 tisuća mladih otišlo i napustilo Lijepu našu pa vas pitam da li bi možda uz ove lexe predložili Vladi da donese lex 'ajmo mladi van iz Lijepe naše?
Hvala. Odgovor uvaženog zastupnika Bernardića.
Pa taj lex je donesen i zove se program Vlade, a potvrdio ga je i kolega ugledni splitski HDZ-ovac koji je reko mladim ljudima široko vam polje. Pa gađali ste bit, gospodine Madjer. Sve smo vidjeli, samo nismo vidjeli plan za spašavanje radnih mjesta i plan restrukturiranja. Vidjeli smo trgovanje povlaštenim informacijama, pogodovanje strvinarskim fondovima u roll up-u, vidjeli smo pola milijarde na savjetnike, dakle savjetnici koji će koštati hrvatsku državu više nego 70 godina Vlade, o tome se ovdje radi. Jedino što nismo vidjeli, nismo vidjeli nikakav plan za spašavanje radnih mjesta i plan restrukturiranja, taj problem je odgođen. Uzeto je novo zaduženje koje je tri puta veće od onog što je trebala osigurati likvidnost da bi se eto, da bi se platili savjetnici. Njih ravno 141.
Hvala. Slijedeća replika uvaženog zastupnika Bože Ljubića.
Zahvaljujem. Kolega Bernardiću, vi uporno ponavljate da je Ante Ramljak Vladin povjerenik. Zaboravljate ili ne znate da je Antu Ramljaka imenovao Trgovački sud i da ne odgovara Vladi već odgovara vijeću vjerovnika kojima je Agrokor i dužan. Uporno ponavljate pitanje tko je pisao Lex Agrokor i to stavljate u krimen ove Vlade, bogu hvala, ako su konzultirani i najveći svjetski stručnjaci jer bi to jamčilo kompetentnost. Ne smeta meni, dakle nedostatak argumenata, dapače. Ne smeta mi niti nedobronamjernost, ne smeta mi ni zamjena teza koliko mi smeta nekompetentnost pa čak i onda kada dolazi iz redova oporbe jer nam to svima šteti. Što se tile lex Agrokora kako ga nazivamo on je zapravo spriječio stečaj koji ste vi zapravo jedino ponudili. On je spriječio dakle gubitak 150 000 egzistencija u ovoj državi. I da Vlada nije poduzela kompetentan i odlučan potez danas bi u mnogim zgradama, dakle Konzuma i Agrokora rojili se šišmiši ili bi se narkomani golim iglama. To bi bio ishod da nije Vlada poduzela ovaj potez.
Odgovor uvaženog zastupnika Bernardića.
Vi očito ste prespavali gospodine Ljubić. Dakle povjerenika u Agrokoru je imenovao Trgovački sud ali na prijedlog Vlade. Zaboravili ste taj detalj. Druga stvar tko je pisao lex Agrokor? Vi ste rekli stručnjaci. Kakvi stručnjaci? Pa gospodin Šeks, savjetnik gospodina Plenkovića je odgovorio da je to njegovo grandiozno djelo. Pa ja sam više puta ponavljao tko je pisao lex Agrokor. Kakvi stručnjaci? Nikakvi stručnjaci nisu bili tu uključeni. To je osobno djelo, osobni uradak gospodina Plenkovića. Pa to je potvrdio njegov savjetnik gospodin Šeks koji je malo pričao o punktovima i kako su pritiskali Vrdoljaka. I druga stvar, ja vas moram pitati budući da ste zastupnik iz Bosne i Hercegovine šta ste zadnje napravili za ljude u Bosni i Hercegovini? To je moje pitanje. I ja samo znam ono što sam čuo, odnosno ono što sam gledao ovdje u ovom Hrvatskom saboru još u razdoblju 2000. i neke godine, da je vašu stranku osnovao Ivo Sanader da razbije HDZ BiH.
Sljedeća replika je uvaženog zastupnika Domagoja Mikulića, izvolite.
Zahvaljujem potpredsjedniče Sabora, poštovani premijeru s ministrima. Gospodine Bernardić, u prvoj točki vašeg prijedloga jasno je definiran značaj Agrokora za gospodarski sustav Hrvatske za 30000 zaposlenika ovdje u Hrvatskoj i za naše domaće proizvođače. S obzirom na sve navedene i u vašem prijedlogu da se zaključiti kako je ta tvrtka zaista od velikog interesa i značaja za RH i da je dovedena u stanje koje zahtijeva ozbiljan i izrazito racionalan pristup. I to je ono što je Vlada RH s premijerom Plenkovićem i uradila. Dalo bi se pomisliti kada ste u svojoj kritici evo i danas toliko glasni i uporni, pa i zatražili opoziv Vlade RH da ćete sve ovo vrijeme iza svojih zahtjeva imati i neki konkretan prijedlog. Ja vas pozivam da predložite racionalni, efikasniji, ali prije svega konkretan model za rješavanje nastaloga problema a da nije stečaj kojim tako lako baratate i uzimate u svoje ruke sudbine brojnih građana. I sami ste nedavno izjavili da su dobavljači zadovoljni lex Agrokorom u medijima, a zadovoljni su sigurno i OPG-ovci koji su primili i kojima su isplaćeni svi njihovi dugovi. Sad ono što mene zanima je od čega vi točno branite građane pokušajem rušenja Vlade ili pak možda branite svoj rejting, to je već sigurno već sada. I branite taj rejting na uštrb istinskih interes hrvatskih građana, interesa zaposlenika i interesa financijskog oporavka. Kao prijatelj predložio bih vam da naučite učiti na vlastitim greškama i umjesto što skupljate, evo i danas ovdje jeftine političke poene na unaprijed propalim i promašenim inicijativama [[Upadica Reiner: Hvala.]] kakva je ova današnja za opoziv Vlade pozivam da predložite konačno nešto konstruktivno, te imam još jedno pitanje ako mi dozvolite.
Hvala. Ne, ne. Iskoristili ste kolega vrijeme svoje. Sad će odgovoriti uvaženi zastupnik Bernardić.
Poštovani gospodine Reiner, ja uvijek sam za to da se pusti kolega koji je govorio, koji je pitao pogotovo ako je pažljivo i detaljno pročitao ono što su za njega napisali. Evo lijepo ste to pročitali što su vam pripremili. Možete sjesti, dobar tri.
Povreda Poslovnika uvaženi zastupnik Ivan Šuker.
Hvala lijepo. Vi ste povrijedili Poslovnik gospodine predsjedavajući zato što sukladno članku 238. Poslovnika o radu Hrvatskog sabora koji je donijela SDP-ova većina niste upozorili kolegu Bernardića da mladog kolegu ne smije vrijeđati. Ali očigledno neuspješno poprima manire svoga prethodnika.
Hvala. Povreda Poslovnika je digao i uvaženi zastupnik Škorić, izvolite.
Poštovani predsjedniče, kolega Bernardić povrijedio je članak 238. Poslovnika stavak 1. i podstavak 1. i stavak 5. omalovažavati, vrijeđati druge zastupnike učinio je to evo i u mom slučaju iznoseći neistine i u biti time pokazuje samo poteze očajnika gdje ne raspravlja o meritumu stvari, nego praktički prebacuje se i kontra optužbama izvan teme ovog razgovora pokuša stigmatizirati zastupnike. Hvala.
Hvala lijepa. Ja vas molim da, sad smo vidim opet krenuli sa tim povredama Poslovnika. Evo uvaženi zastupnik Saša Đujić, izvolite.
Hvala gospodine potpredsjedniče. Povrijeđen je članak 235. vođenje sjednice odnosno vi. Ja vas molim da vodite sjednicu kao što je vodio vaš predsjednik Sabora, jer se kolega Škorić javlja već sat vremena i gospodin Jandroković mu nije dao da se javi za povredu Poslovnika. I sad je jedva dočekao da on napusti sabornicu da može konačno reći nešto što mu je gospodin Bernardić rekao prije sat vremena. Tako da ja vas molim nastavite se držat kriterija koji je zadao predsjednik Sabora jutros da ne bi imali ove situacije. Evo hvala vam lijepo.
Kolega Đujić, prvo ja vodim sjednicu onako kako ću je ja voditi, nećete mi vi govoriti kako da je ja vodim. To je jedna stvar. Druga stvar, ja vas lijepo molim sve skupa, da evo, nakon jednog razdoblja, ja bih rekao normalne diskusije, međusobne vidim da je ponovno počelo priče sa povredama Poslovnika, koje nisu povrede Poslovnika. Naime, nažalost, pristojnost ili nepristojnost nekih od nas prema drugima ide njima na dušu. I narod nas gleda i narod će procijeniti tko je korektan, tko je pristojan, a tko je nepristojan i tko se koristi onakvim rječnikom kakav ne priliči ovom Domu. Prema tome, ja vas molim, nemojmo zlorabiti povrede Poslovnika, idemo raditi onaj posao za koji su nas građani Hrvatske ovdje postavili. Stali smo na uvaženom kolegi Andriji Mikuliću koji će sada replicirati poštovanom zastupniku Bernardiću.
Hvala lijepo gospodine potpredsjedniče. Kolega Bernardić, često ste danas koristili riječ amnezija. Amnezija vam inače gubitak pamćenja određenog vremenskog razdoblja ili određenog događaja. Radi hrvatske javnosti, ja ću vas podsjetiti ili prisjetiti se izraza divljenja Gordana Marasa, kad je kupljen Mercator. To je veliki uspjeh hrvatskog gospodarstva. Čestitam i Agrokoru i Ivici Todoriću, koji je postigao veliki poduzetnički uspjeh, proširio svoju kompaniju na regionalno tržište, te stvorio regionalnog lidera u maloprodaji. Ili redimo SDP-ovog potpredsjednika Vlade u to vrijeme Branka Grčića. Kada Agrokor kihne, prehladi se cijela ekonomija. Ne smijemo širiti loše vijesti o Agrokoru. Isti taj, prethodnik gospodin Maras, vam je lobirao za jednog menadžera Agrokora da dođe na načelo jedne komore u Hrvatskoj. Kažete da je Agrokor dijete HDZ-a, sad sam vam pročitao što su vaši članovi izjavljivali. Imate jednog savjetnika, bivšeg gradonačelnika jednog grada koji vam je savjetnik, izgleda da je to i vaš nasljednik. Što se tiče predstečajna, onda ću vas podsjetiti samo su se veliki dogovarali i uspjeli dogovoriti. Ovim zakonom su se svi mali prvo riješili. Ali očito vama nije bitno, što je mali a što je veliki vjerovnik i dobavljač. I kada govorimo o tome kako trebamo postupati, onda mi vjerujte, a to će procijeniti hrvatska javnost, da je ovo jedino bilo moguće odgovoreno i zakonito postupanje u skladu sa ustavnim mogućnostima. Tako je Vlada i postupila.
Hvala lijepo. Odgovor uvaženog zastupnika Bernardića.
Vi ste me počeli podsjećati, to je ko da ja vas podsjećam kako je bilo kad ste vi djelovali još u okviru omladine u komunističkoj partiji, ali neću to raditi. Ono na što ću vas upozoriti je da se ovim zakonom nisu štitili mali, jer upravo su se u vjerovničko vijeće doveli veliki. I to koji veliki? Oni koji čak nisu bili u procesu Agrokora, vjerovnici, nego su ušli naknadno. Kad su obveznica pokupovali za 30% na temelju povlaštenih informacija. Pa o tome se ovdje radi, pa jer vi to ne vidite. Druga stvar, gospodine Mikulić, pa svaka akvizicija, hrvatske kompanije, odnosno, kompanije koja ima bilo kakvu vezu sa Hrvatskom, to je nešto o čemu se mi u Hrvatskoj trebamo veseliti. Pa to je ko da kad igra Rijeka, kad igra Hajduk, kad igra Dinamo u inozemstvu, pa svi želimo da pobjede, bez obzira što je netko Dinamovac, što je netko Hajdukovac i što netko navija za Rijeku. Svi želimo da naš klub dobije. Pa jel vi navijate za nekog drugog? Za kog navijate, za druge kompanije? Jesenice?
Evo, ponovno imamo uzdignute tablice za povredu Poslovnika, uvaženi zastupnik Andrija Mikulić.
Hvala lijepo. Meni je žao što je uvaženi zastupnik Bernardić povrijedio članak 238. stavak 5 i omalovažava. Ja sam već u više navrata govorio da imam pravomoćnu sudsku presudu upravo protiv ovakvih stavova i laži. I molio bi bez obzira na to što ima imunitet, da govori istinu.
Dobro, hvala. … [[Govornici govore istovremeno, ne razumije se.]] Ja bih lijepo molio kolege da se malo smire. Uvaženi zastupnik Glasnović. Izvolite.
Povreda Poslovnika, ima li u članak 238. točka ta i ta, po pitanje kad bi ja rekao ovdje, da vidim ovdje povredu Poslovniku slušamo, ima li uopće vrijeđanje zdravoga razuma ljudi ovo što se govori danas. Čuo sam 2 puta gospodina Bernaridća, Hrvatska vlada 70 godina. Kad bi drugovi vratili otimačem što su oteli od '45. nadalje, što su nelegalno posvojili, društveno vlasništvo, mi bi riješili državni proračun. Jer ovo centralni komitet, ovo ljudi slušaju i ne mogu vjerovati što čuju ovdje danas. Jer vi slavite 100-tu godišnjicu ruske revolucije?
Dobro, naravno da to nije povreda Poslovnika. Izvolite kolega Bernardić.
Povrijeđen je članak 238. ja sam evo, ja se, ja sam negdje gospodine Mikulić pročitao, da ste vi bili član komunističke partije i da ste se izjašnjavali ko jugoslaven. Ako to nije tako, ako imate pravomoćnu presudu, ja se vama zaista ispričavam.
Dobro. To je korektno. I tako treba postupati. Ako se iznese lažna tvrdnja onda se treba ispričati, da. Sljedeća replika je uvaženog zastupnika Bulja.
Uvaženi kolega Bernardić, molio bi potpredsjedniče.
Molim vas, dajte dozvolite kolegi Bulju da kaže što želi reći, molim vas.
Ja bi vam kolega Bernardiću, dao repliku, spomenuli ste u jednome trenutku da vam je žao MOST-a. Meni je žao što nije bila skupina ljudi prije petnaestak godina pa i dok su bile vaše Vlade i Vlade HDZ-ove, što se nije pojavila jedna skupina ljudi kao što je MOST koji je kazao ne na ovaj način, ne prodaji HEP-a. A ovo je Vlada i žao mi je što ovdje nije premijera Vladimira Šeksa jer je on sam to izjavio u medijima, da je on sastavio onu sada većinu, oduzimajući baš vama vaše partnere djelomično i sastavljajući Vladu nezapamćenu u povijesti Hrvatske. I dobro bi bilo da je ovdje premijer Šeks, gore na balkonu i da i njega upitamo zna li o sastavljanju ove Vlade i tu se slažem s vama da zbog toga ov Vlada mora otići jer jednostavno Andrej Plenković nije onaj koji upravlja ovom Vladom. Ovom Vladom upravlja Vladimir Šeks, Valentić, Gregurić, ljudi koji su stvorili ovaj sustav a MOST je rekao ne prodaji HEP-a, ja sa osobno digao kaznenu prijavu protiv HANFA-e i HNB-a odmah po saznanju, žao mi je što nisu to radile i vaše Vlade, žao mi je, nisu kao ni HDZ-ove. Nadam se da će jednoga dana i premijer Šeks doći ovdje i govoriti pred Istražnim povjerenstvom sve što zna o Agrokoru zajedno sa Valentićem i Gregurićem. Hvala lijepo.
Odgovor uvaženog zastupnika Bernardića.
Pa evo poštovani kolega Bulj, pa meni je isto žao prije 15 godina što se možda i sami niste aktivirali, zasigurno politička scena u Hrvatskoj bi bila zanimljivija da ste se prije 15 godina kada ste bili još nešto mlađi, možda i u većoj formi aktivirali, bili ste u vojsci, onda da, niste ni mogli, ali bilo bi dobro u svakom slučaju. Da, ono što ste dobro apostrofirali, rekli ste da je formirana jedna trgovačka većina i to je istina. Dakle, imali smo tu jednog tzv. lidera opozicije koji je tvrdio da je ovo Titanik Vlada, da cijela priča ide u krivom smjeru i onda su se u zadnji trenutak isti ti ljudi ubacili u Titanik valjda da budu članovi povjerenstva za popis imovine nad Titanikom.
Slijedeća replika uvaženog zastupnika Šipića, izvolite.
Hvala lijepa gospodine potpredsjedniče. Gospodine Bernardiću, što smo danas od vas čuli? Ništa posebno i ništa novo. Sve što ste vi rekli je u svakodnevnim medijskim konstrukcijama i u organiziranom napadu samo jednog djela zastupnika SDP-a, kažem samo jednog djela jer ovi svih ovih dana, dobar dio SDP-ovaca nije bio u sabornici. A sve to skupa je naišlo na solidno zgražanje dobrog djela javnosti. Dobro ste rekli, dva svijeta. Jer ovo što smo čuli nema apsolutno ništa sa svijetom koji želimo graditi u Hrvatsku. Da li u ovoj svojoj promidžbi i pokušaju dizanja rejtinga dizanja stranke na vrlo jeftin način ste promislili što dobra donosi ovaj dan i ovakva rasprava svim našim građanima, svim dobavljačima, svim OPG-ovima, svim poljoprivrednicima, što dobra donosi ovakav pokušaj? Vaš zahtjev i pristup ne pridonosi novoj nadi i novoj budućnosti RH. Legitimno je postavljati pitanja i donositi zaključke i teze, ali da li ste ponudili rješenje, niste ni u jednom trenutku kroz ovoliko pitanja niste ponudili rješenje. Uporno zagovarate stečaj ali ono što znamo je da kada krene takav proces, mali dobavljači u konačnici ostaju kratkih rukava jer su zadnji. Isto tako vama je temelj pokušaja rušenja Vlade zakon koji je spasio tisuće radnih mjesta, tema Agrokor. Ali Vlada silne napore kroz mnoge teme da poboljša uvjete ovih građana. Ja vas pitam da li ste jutros kao što je pitala kolegica Grozdana, da li ste vidjeli vijesti i porast BDP-a? Evo to me zanima konkretno da li ste i kako tumačite taj porast. Evo to konkretno ako možete.
Hvala. Odgovor uvaženog zastupnika Bernardića.
Vidio sam porast BDP-a još 2015., ali nema toga koliko BDP može narast koliko vi to možete sumom vratiti. O tome se raditi. Ne možete toliko nasrat koliko vi to možete oboriti. Jel' vi znate šta ste vi sad rekli? Pa vi ste sjedili na ušima dok smo mi predlagali mjere za oporavak hrvatskog gospodarstva. Prioritetnu naplatu, superior financiranje, zaštitu radnika, pa vi mene sprdate sa proizvođačima hrvatskog zelja, s proizvođačima hrvatskih poljoprivrednih proizvoda. Pa vi se s tim rugate, kako vam nije neugodno, gospodine zastupniče? Kako vam nije neugodno s ove govornice to tako ispaliti? Samo moram vam odati priznanje za stilski dojam. Dakle u vašem čitanju materijala koji su vam pripremili ste malo i malčice nadmašili vašeg kolegu do kojeg sjedit, tako da bi ovaj vaš dojam mogao ocijeniti, možete sjest, vrlo dobar, 4.
Slijedeća replika je poštovanog zastupnika Felaka.
Štovani gospodine potpredsjedniče Hrvatskog sabora. Kolega Bernardić, iz vaših odgovora je vidljivo da ste sve više nervozan i meni je jasno da vam nije lako odgovarati na ovih četrdesetak replika ali to vam ne daje za pravo da iz odgovora u odgovor sve više vrijeđate i omalovažavate sve zastupnike koji vas ne pitaju ono što biste vi htjeli ili da postavljate pitanja nekima a znate da vam ne mogu odgovoriti jer na vaš odgovor na repliku nema odgovora. No, ono što sam htio reći cijelo vaše izlaganje koje je bilo kojim želite obrazložiti zašto SDP želi smjenu Vlade, Vlade koju vodi gospodin Plenković nije ništa drugo nego moram to ponoviti argumentacija bjegunca od hrvatskog pravosuđa gospodina Todorića. I vi od toga ne možete pobjeći. To je jednostavno tako, to smo svi čuli. Čuli smo i iz vašeg izlaganja da ste tek negdje u trinaestoj minuti se sjetili prijeći na bit stvari. Do onda ste prozivali koaliciju koja je stvorena i koja podržava ovu Vladu radi toga da bi ova naša zemlja imala stabilnost i da bi gospodarstvo moglo djelovati. Pa sam i ovaj Zakon o Agrokoru je donesen upravo s tim ciljem. No, želio sam vam reći i još jednu stvar. Budite malo oprezni kad spominjete ovih 141 savjetnika u Agrokoru, njihove plaće, jer među tim savjetnicima se nalazi i jedan vaš istaknuti član SDP-a Zvonko Mršić, a ne bi vam baš bilo pametno da ga skinete s platnog popisa Agrokora jer će se onda vratiti u stranku, a onda vi ostajete bez svog radnog mjesta. Hvala lijepa.
Odgovor na repliku.
Znači vi imate i plan kolega? Oooo pa to nisam znao. Pa vi imate plan, pa to je sjajno. Pričate o bjeguncu. Pa tko mu je to omogućio? Pa kaj te zaboravili to? Ne? Pet mjeseci da spakira kofere. Niste to čuli? Tko je nervozan? Pa pogledajte šta vam je Predsjednica Republike danas kaže? U Hrvatskoj je izvanredno stanje. Ljudi vi ne vidite? 80% građana misli da Hrvatska ide u lošem smjeru. 100 tisuća ljudi je napustilo našu zemlju u samo 2 godine. Poskupljuje struja, odgođena je obrazovna reforma, nema nikakvih reformi samo odgađanje i prolongiranje problema. Jedino što je sklepano na brzinu je lex Agrokor preko noći nakon malih noćnih dogovora u Vladi, nakon sastajanja sa predstavnicima američkih strvinarskih fondova, nakon kružoka. To je jedino napravljeno i bez ikakve konzultacije sa opozicijom. Dakle, ja ne vjerujem da vi to ne vidite. Jednostavno ćete vidjet u onom trenutku kad ćete kao što ste i svoje prethodnike cipelariti gospodina Plenkovića kao što ste to radili Jadranki Kosor, Ivi Sanaderu ili Tomislavu Karamarku.
Idemo na iduću repliku, poštovani kolega Beus Richembergh. Izvolite.
Kolega Bernardiću nema nikakve sumnje da je Agrokor najeklatantniji primjer tzv. kroni kapitalizma, rođačkog, ortačkog, politički povlaštenog kapitalizma koji je gurnuo Hrvatsku to je sad posve jasno u ralje permanentne krize, beznađa, stagnacije. Tim tipom kapitalizma zapravo dokinuto je slobodno tržište i onemogućeno stvarna sloboda poduzetništva. I umjesto da nas ovaj slučaj otrijezni i angažira sve političke snage da se raskine sa tom poputbinom HDZ-ove politike iz devedesetih godina, njihovog modela pretvorbe i privatizacije aktualni model spašavanja Agrokora čini se kao novi vjetar u leđa tom kroni kapitalizmu. Ja vas pitam kao čelnika najveće opozicijske stranke jeste li vi svjesni da hitno treba ponuditi novu paradigmu razvoja Hrvatske, jedan razvojni model koji će stati na kraj kroni kapitalizmu i konačno stvoriti uvjete da se u ovoj zemlji živi slobodno, posluje slobodno, da postoji sloboda poduzetništva i da neće biti povlašteni samo zato što su politički podobni, stranci bliski ili da imaju veze u Vladi. Jeste li svjesni odgovornosti opozicije da ponudi taj novi model i da ga konačno obzirom da postojeća vladajuća većina nema snagu za to, da ga konačno predstavi ovoj javnosti kao novu razvojnu perspektivu društva.
Odgovor na repliku.
Hvala vam. Kao da ste mi nabacili gospodine Beus, da naš program, SDP-ov program je Hrvatska za sve ne samo za neke, ne samo za odabrane, ne samo za ortake gdje će svako dijete bez obzira da li su, da li mu roditelji rade na minimalcu ili imaju plaću 20 ili 30000 kuna imati jednaku dostupnost obrazovnom sustavu. To je nešto što sada u Hrvatskoj ne postoji i čega nemamo, gdje će zakoni vrijediti jednako za sve, a neće primjerice naši slavonski proizvođači, mali proizvođači, proizvođači zemlja, proizvođači krumpira, ostali hrvatski poljoprivrednici u Hrvatskoj stradavati zbog toga što nisu ili što su zaboravili ili promaknulo im je platiti porez 200 ili 300 kuna, zatvoriti dućan, zatvoriti radnju. Dok će drugi kojima je omogućeno da imaju link s vlašću, link s Poreznom upravom, link s određenim institucijama to biti sanirano i nikom ništa. Omogućit će im se da ne moraju dolazit, da se voze u vilama, da i dalje idu sa helikopterima na more. To su dvije Hrvatske. I tu imate pravo. To su dva svijeta koje upravo moramo onemogućiti. Dakle, naša odgovornost je da se ovakva Hrvatska kakva je sada jasno kakva se otkriva na slučaju Agrokor više nikada ne dogodi. Ja sam zato i pozvao vladajuće na razgovor oko budućnosti Hrvatske za Božić. Nikada se taj razgovor nije dogodio. A znate zašto? Zato jer ih baš briga, zato jer ih baš briga za budućnost Hrvatske, za radna mjesta, za ljude u Hrvatskoj. Ja da sam na njihovom mjestu bio ja bih to inicirao. Ne samo da bih se odazvao na razgovor, nego ja bi to inicirao. Pa mi se moramo dogovoriti oko ključnih 5 strateških stvari što želimo napraviti u našoj zemlji. Kad je obrazovanje u pitanju, kad je socijalna sigurnost u pitanju, kad je u pitanju zdravstveni sustav, mirovinski sustav, otvorenost, sigurnost, rad i zapošljavanje to su ključne teme. Od tog razgovora nula.
Dobro. Imamo još evo samo, bilo je upita. Još imamo 5 replika. Znači Lacković, Đakić, Šuker, Mišić, Sinčić. Nadam se da sam sve uspio pohvatati, da nikoga nisam ispustio pa vas molim evo nastavljamo sa kolegom Lackovićem.
Zahvaljujem predsjedniče. Cijenjeni kolega Bernardić, ja bih malo samo pojednostavio ovaj vaš zahtjev za opoziv Vlade, dakle Vlada inficira na slučajem Agrokor primarno donošenjem Zakona o lex Agrokor a onda u tom postupku posebne uprave sa Knighthead fondom koji je stjecao dionice i koji sada prema otprilike dostupnim podacima drži otprilike 18 potraživanja. Ono što ste vi rekli, činjenicu da je kupovano po 30% vrijednosti taj fond, obveznice na slobodnom tržištu, taj podatak bi vrlo rado i mene interesirao i na osnovu njega bih mogao procijeniti zapravo da li je kaznena prijava koju je gospodin Todorić podnio protiv potpredsjednice Dalić i gospodina Ramljaka, zaista utemeljena ili nije. Ali ja do tih podataka ne mogu interesira me da li vi imate te podatke da li je Knighthead izvorno stjecao dionice kupnjom na slobodnom tržištu ili je samo objedinjavao druge, one koji su potraživali jer znamo da je mogao prijaviti i ponuditi novce samo u onoj mjeri koliko ga nisu preuzeli i željeli ponuditi drugi vjerovnici. Ovo su vrlo ozbiljne optužbe radi odavanja povlaštenih informacija a to su teška kaznena djela i bez obzira tko je, da li iz Vlade ili gospodin Ramljak trebaju odgovarati ukoliko je do toga došlo. Ali mi imamo pravosuđe kakvo imamo, vidite koliko su svi ovdje zastupnici danas vidoviti pa i vi ali mi jednostavno nismo uspjeli biti vidoviti recimo u slučaju Sanader gdje smo dohvatili gospodina Sanadera a gospodin Todorić je izmakao, dobio je dovoljno vremena a ako se sjetite jedini od 150 zastupnika ovdje u Saboru, ja sam zatražio ukoliko se dođe do aktivacije lex Agrokora da mu se privremeno zamrzne privatna imovina kroz proboj pravne osobnosti kao većinskog vlasnika, to nije prošlo [[Upadica predsjednik: Hvala, hvala kolega Lacković.]] A sada bi on bio u Hrvatskoj.
Kolega Bernardić, odgovor.
… [[Govornik naknadno uključen.]] što ste zapravo odgovorili, tj. otvorili čitav niz pitanja na koje ni do dana današnjega nismo dobili odgovor. I zato smo ne samo pokrenuli opoziv nego smo ta pitanja postavili i u zahtjevu za opoziv Vlade. Pa tko bi trebao odgovoriti na to? Povjerenik kojeg je imenovala Vlada. Ono što mi znamo, mi znamo iz javno dostupnih podataka da je cijena obveznica u trenutku iznosila 30%. To je jasno, to se vidi. Znamo da je gospodin Ramljak lagao i rekao da je navodno taj neki fond izlistan na burzi. Kasnije nije bio izlistan. Znamo da je rekao razne stvari kasnije, da se nije našao pa se našao na kraju s predstavnicima fonda. To su sve informacije koje su sumnjive informacije oko kojih nije bilo nikakvog demantija. Znamo isto tako koliko se plaćaju savjetnici. To su podaci koje su si sami iznijeli. Ali ono što ne znamo, ne znamo nikakav plan restrukturiranja, ne znamo nikakav plan za spašavanje radnih mjesta, ne znamo kuda to ide osim da je Agrokor dobio novo zaduženje i dodatno se opteretio a ušao u vjerovničko vijeće oni koji prije nisu sudjelovali u dugu. To je činjenica, dakle to je činjenica, to je javno dostupno. Da, i zbog toga odgovorna opozicija, odgovorni političari u Hrvatskoj se pitaju, otvaraju pitanja na koja nisu dobili odgovore. Kada ne dobiješ odgovore na sumnjivosti u proceduri, kada ne dobiješ odgovore na ove sve sporne stvari onda se postavlja pitanje šta se iza brda valja. I naša odgovornost je odlazak ove Vlade.
Idemo dalje, poštovani kolega Đakić, izvolite.
Hvala lijepo gospodine predsjedniče Hrvatskoga sabora. Pa kolega Bernardić, u svojem podnesku i obrazloženju njega za pitanje povjerenja Vladi govorili ste o sumnjama, strepnjama, zabrinutosti i to ste pretvorili u teške i monstruozne optužbe o kriminalu, kaznenim djelima, izvlačenju novaca. Pa čak ste to nazvali i veleizdajom i izdajom nacionalnih interesa. A to je ono što je stvarno neprimjereno i što u ovom podnesku kroz vaših 11 pitanja apsolutno niste napisali nego ste u svojem ekspozeu nastupili tako grozno, vrijeđajući i omalovažavajući i postavili ste se kao već da ste predsjednik sudskog vijeća i da je presuđeno to što ste izrekli. No stalno se učestalo vraćate na savjetnike. I meni se čini kao da stvarno ti savjetnici su trn u oku i kao da vas oni jako škakljaju a vjerojatno vas zabrinjava samo jedan od njih. Jedan od njih u vidu vaše konkurencije koja bih vas mogla i trebala vjerojatno zamijeniti na poziciji predsjednika SDP-a jer niste vjerodostojni u svojoj funkciji.
Odgovor na repliku, izvolite.
Vaše konstrukcije su mi smiješne, one su nažalost u skladu s onim što vi govorite i propagirate. I u zemlji iz koje je moguće da zbog nebrige, odnosa prema institucijama, odnosa prema Saboru, odnosa prema saborskom Istražnom povjerenstvu ode jedan znanstvenik ugledni gospodin Đikić, ne gospodin Đakić, nego gospodin Đikić, to me zapravo nimalo ne čudi. I ja zapravo moram izraziti jedno žaljenje što vi pored zdravih očiju ne vidite o čemu se ovdje radi. Naš zadatak je upozoriti na sve propuste, sumnjive radnje i pitanja na koja nismo dobili odgovor. O tome se ovdje radi. I nećete me s nikakvim konstrukcijama, sa savjetničkih mjesta prema SDP pokušati uvjeriti u nešto drugo jer to je kada da ja vama pričam kao da će Ramljak, ne znam preuzeti HDZ, pa to je smiješna priča.
Idemo dalje, poštovani kolega Ivan Šuker. Izvolite.
Hvala lijepa. Kolega Bernardić, ja ću govoriti o konkretnim stvarima, nadam se da će i vaš odgovor biti takav, jer naša komunikacija proteklih godina u Saboru je bila na toj razini. Dakle slušajući kada govorite o mjenicama bez pokrića i kada govorite o regulatorima tržišta meni se nametnulo jedno logično pitanje da ćete vi tada konstatirati kada je započeo financijski slom Agrokora. I onda bi došlo do činjenice da u to vrijeme je jedna druga politička opcija obnašala vlast u Hrvatskoj, da je netko promijenio 2012. Zakon o HANFA-i. I tada ste s ove govornice upozoreni da ne uništavate jednu instituciju, da je praktički neću upotrijebiti riječ da ne bi bio grub. I dogodilo se što se dogodilo. Vlada je u međuvremenu usvojila 2 izvješća HANFA-e. Kolega Bernardiću od 2012. do 2015. Agrokor se zadužio za 2 milijarde i 100 milijuna eura. Od 2012.-2015. je bila ekspanzija mjenica. To su činjenice i od toga ne možete sad pomicati period ovamo ili tamo. Dakle, to je jedno. Isto tako, s obzirom na vaše izlaganje, ja sam očekivao da ćete vi dati danas odgovor tko je donio odluku o roll up kreditu? Jel to donijelo vijeće vjerovnika? I druga stvar što je vrlo bitno, ako predlažete nešto, onda bi trebali reći, da li banka, prema postojećim važećim propisima može dati kredit tvrtki koja je u stečaju i pod kojim uvjetima i kako. I treća stvar, razlika između predstečajne nagodbe i ovoga je u tome što su predstečajnoj nagodbi mali dobavljači svi popušili sve, a ovdje je malim dobavljačima plaćeno sve.
Odgovor na repliku.
Mi smo upravo predlagali izmjene koje su išle u smjeru zaštite malih dobavljača i svježeg novca koji može biti prioritet na tražbini. To je ono što zaboravljate. I nemojte skretati fokus sa javnosti sa bitnom. Dakle, to je ono što smo predlagali, vrlo jasno, vrlo otvoreno, o tom postoje zapisi, o tom postoje sve. Druga stvar, ja ću vas podsjetiti. Vi ste u vrijeme kada je donesen Zakon o tržištu kapitala, bili ministar financija. Tad vam je državni tajnik bio gospodin Zdravko Marić. Ja znam, slučajno sam sjedio tu u Parlamentu i znam da tada niste donijeli posebni Zakon o faktoringu, znam da ste tada to propustili napraviti. I razdoblje o kojem govorite, vrlo jasno od 2015.-2017. najvećeg zaduženja Agrokora za koje ste vi to potvrdili je razdoblje u kojem je upravo vaš današnji ministar financija bio direktor u Agrokoru. I to je suština, bio je vama državni tajnik, to je suština, njega danas ovdje nema, vjerojatno s razlogom i nemojte obmanjivati javnost.
Povreda Poslovnika, kolega Šuker. Izvolite.
Gospodin predsjedniče Hrvatskog sabora, kolega Bernardić, mi smo postigli [[Upadica Predsjednik: koji je članak, članak vas molim?]] samo malo, članak 238 [[Upadica Predsjednik: Molim da ne vičete iz klupa, ja sam sam to kazao, ali nemojte se derati bez razloga. Izvolite.]] Bero, svaka čast [[Upadica Predsjednik: Kolega Šuker. Izvolite.]] Dakle, povrijedili ste članak 238. iznosili ste neistine. Dobro znate što ste izmijenili Zakonom o HANFA-i. Dobro znate da je nakon toga prekršajno rješenje HANFA-e, temeljem čega su napravljene određene radnje u Agrokoru i od toga ne možete pobjeći od toga se ne možete oprati nikada. A to imate rješenje. I o tome se radi.
Kolega Šuker, puno toga je danas izrečeno u raspravama, što je vjerojatno jako netočno, pa nismo tražili povrede Poslovnika, jer idu rasprave, one su takve kakve jesu. Tako da. U redu. Izvolite kolega Bernardić.
Povrijeđen je članak 238. Također, ovo što ste vi sad rekli, izmjene Zakona o HANFA-i, ja uopće o tome nisam govorio. Dakle, vi meni stavljate riječi u usta. Ja sam govorio o razdoblju zaduženja Agrokora u vrijeme dok je državni tajnik, dok ste vi bili ministar financija, bio direktor u Agrokoru, o tome sam ja govorio.
Dobro, ok, nećemo više, kroz povrede Poslovnika, molim vas, idemo dalje s raspravom, 40-ta replika, poštovani kolega Mišić. Izvolite.
Hvala predsjedniče Sabora. Kolega Bernardiću, vi ste stariji političar nego ja. Duže ste u politici od mene, ja vam čestitam i vi ste mladi čovjek i drago mi je da ste napredni, međutim, ja se nisam bavio politikom, bavio sam se gospodarstvom, ja sam puno stariji u gospodarstvu. Ja imam 40 godina i više radnog staža. Što je problem? Meni je ovo smješno gledati, kada ovdje danas u ovom Saboru se govori o problemima. Ovdje je amnezija nastupila prije 25 godina. … [[Govornik se ne razumije.]] je nešto što se davno trebalo rješavati. I ovo ne bi bilo takvo kao što je danas. I ja sam žrtva na neki način i evo, moj prijatelj me izbacio iz stranke, koji sam svega u životu 1 godinu bio i nisam sigurno dobar jer ne mislim kako on misli. Zašto ne mislim? Ja sam dao podršku ovoj Vladi iz razloga toga , što sve što rušimo nije dobro za privredu, za gospodarsko, ja kao gospodarstvenik znam, ne daj Bože da se je Agrokor urušio i išao u stečaj. Da su bili prijevremeni izbori, ja bi vas pitao danas, kako bi izgledala Hrvatska država. U vrlo, vrlo teškoj situaciji. Bolje zato što nikad niste radili i ne znate gospodine. … [[Upadica se ne čuje.]] Ja imam iskustva a vi nemate ništa. … [[Govornici govore istovremeno, ne razumije se.]]
Kolega Đujić, što je to? Pa što je to kakav je to način razgovora. Oprostite, kolega Đujić dobivate opomenu zbog ovog ponašanja. … [[Upadica se ne čuje.]] pa nije vas spominjao, ja ne znam zašto ste se vi … [[Upadica se ne čuje.]] prekinete se dobacivati s mjesta i prekrite se raspravljati samnom jer ćete dobiti i drugu opomenu … [[Upadica se ne čuje.]] hoćete drugu opomenu? … [[Upadica se ne čuje.]] molim vas, izrečeno je jako puno teških riječi i sa vaše strane … [[Upadica se ne čuje.]] možda ne pripadate Klubu SDP-a to ćemo vidjeti kad dođe vrijeme. Izvolite kolega Mišiću.
Poštovani predsjedniče, kolege, ja zapošljavam 20 ljudi i 25 godina plaćam poreze ovoj državi, a pitam sve okolo što je 40 milijardi neplaćenih poreza ovoj državi. Moj otac nije bio ni … [[Govornik se ne razumije.]] nije me odgajao, odgajao me na jedan pošteni način, da radim i da zarađujem i da priređujem ovom narodu. A ne vi koji ste iz bivše komunističke partije došli i danas vladate ovom državom i zato imamo ovo što imamo. … [[Govornici govore istovremeno, ne razumije se.]]
Pa dobro što je ovo? Pa što je vama u SDP-u, pa dajte se smirite. Pa vi cijelo vrijeme, samo malo vas molim, dakle, iznosite cijelo vrijeme teške optužbe na račun drugih, a sada kada idu optužbe na vaš račun, svi skačete na noge, pa dajte se smirite, smirite se molim vas [[Upadica Mišić: Dozvolite mi.]] Gotovo je, kolega Mišiću, vi ste završili [[Upadica Mišić: Pa oduzimate mi vrijeme]] Ne, ne štopali smo vam vrijeme, gotovo je, gotovo je. Izvolite, kolega Maras. Kolega Đujiću, još jednom dignete ton, ja ću vam dati drugu opomenu, neće moći sudjelovati u raspravi.
Gospodine predsjedniče, upozorit ću vas opet, 237., vi ste trebali to prekinuti, gospodin Mišić je uvrijedio zastupnike sasvim jednom argumentacijom koja ne može nigdje stajati. Generalizirao je i uvrijedio je veći broj zastupnika, da ste vi njega prekinuli ne bi došlo do ovoga. Požalio se da je izbačen iz stranke pa vam preporučam da ode u HNS, takve tamo primaju. Hvala lijepo.
Kolega Maras, vi sad činite ono što meni prigovarate, dakle optužujete nekoga, optužujete neke, grupno to radite, oni se isto tako osjećaju vjerojatno uvrijeđeni kao što se vi osjećate na riječi kolege Mišića. Dakle, imamo određenu razinu koju toleriramo u tim raspravama, pozvao sam da se ne vrijeđaju pojedinačno ljudi, ali kada se govori o fenomenima, to onda puštamo da ide jer ovako bi morao svaku raspravu prekidati jer svako nekoga nečim povrijedi, pa dajte molim vas. Ali nemojte vikati, trudim se koliko god mogu da rasprava bude više-manje fer. Izvolite, kolega Bernardić.
Ja ću se morat, ne ulazim gospodine Mišiću u vaš politički put, di ste bili, u kojoj stranci, tko vas je izbacio, ali morat ću se složiti u jednom s vama, činjenica je da ovdje vlada jedna kolektivna amnezija u zadnjih 25 godina. Mislim da sam vrlo jasno u svojoj raspravi rekao da postoj i nitko ne smije biti lišen odgovornosti. Npr. Plenković nije odgovoran za situaciju privatizacije i pretvorbe '90-ih ali je odgovaran za ovaj novi ortakluk koji se događa upravo u ovom trenutku jer je direktno stao iza jednog zakona koji je omogućio diskriminaciju vjerovnika i koji je omogućio postupanje kakvo se sada događa, o tome sam ja ovdje govorio. Dakle, jasno je da je HDZ odgovoran bio '90-ih godina za taj proces, to je jasno, mislim da to nikome ne treba crtati ali ovdje govorimo o momentu koji se događao u zadnjih godinu dana. I sad je potpuno jasno zašto se izbjegavalo razgovarati sa opozicijom, zašto se izbjegavalo konzultirati sa predstavnicima opozicije, zašto se izbjegavao široki javni nacionalni konsenzus o tako važnom pitanju a mislim da bi bilo dobro da postojao nacionalni konsenzus, pa mi smo pružali ruku, niste ju htjeli, jasno je da je niste htjeli zato jer ste stvari radili iza plota.
I zadnja replika na izlaganje kolege Bernardića, poštovani kolega Sinčić, izvolite.
Hvala vam predsjedniče Hrvatskog sabora. Evo zašto sada mi raspravljamo 2017. godine o Agrokoru, je li to zato što je došla neka poštena HDZ-ova vlast pa je počela istraživati sve ono što se desetljećima prijavljivalo? Ne. Banke su rekle Todoriću ne damo više kredita, rashodi postojali, prihode od kredita je izgubio, kola su krenula nizbrdo. I sad oni koji su mu se desetljećima klanjali, sada odjedanput ga tuže i gone a gdje su bili sve ovo vrijeme? I 1. Vlada, i 2. Vlada i 3. Vlada i 10. i 11. i 12. i 13. i sada 14. Vlada su tolerirale sve što se događalo, i bonove i mjenice i kupnje poduzeća i tlačenja dobavljača. Tolerirale su sve ove kredite i HBOR-a i HPB-a i Jadranske banke i sve zvižduke zviždača i ugnjetavanih radnika i Konzuma i drugih dijelova koncerna, vrištalo je iz Agrokora svih ovih godina sve ove nepravilnosti a od politike od izvršne vlasti samo silencija. Evo to su bile i dvije Vlade SDP-a, ja osobno da sam bio zastupnik kroz bilo koju tu godinu ne bih mogao a ni kod mojih kolega iz Živog zida jedan dan biti u vladajućoj većini ili vlasti koja je tolerirala ovakve nepravilnosti. Hvala.
Prelazimo sada na izlaganje predsjednika Vlade Andreja Plenkovića u ime Vlade, to izlaganje traje 15 minuta. Prije nego što predsjednike Vlade počne govoriti, ovoga puta ćemo napraviti jednu sada novu stvar, dakle kad pohvatamo replike, stavit ćemo replike na ekran tako da znadete otprilike kada tko govori da si možete planirati vrijeme. Ne možete dati repliku prije nego što je krenula rasprava. Izvolite predsjedniče Vlade.
Hvala lijepa predsjedniče Hrvatskog sabora, cijenjene zastupnice i zastupnici. Dopustite mi da u ovih prvih desetak minuta kažem ključne aspekte aktivnosti Vlade RH u vezi krize u najvećoj hrvatskoj kompaniji, onda ću zamoliti potpredsjednicu Vlade da iskoristi preostale minute za još nekoliko pojašnjenja. Dakle, prije svega želim istaknuti ono što smo jučer na Vladi u našem očitovanju usvojili a to je da Vlada u cijelosti odbija sve prijedloge oporbe za pokretanje pitanja povjerenja Vladi koju su navedeni kao što je već rečeno u ovoj prethodnoj raspravi, na jedan poprilično neobičan način i na vrlo jednom čudnovatom hrvatskom jeziku, to sam rekao i neki dan djelovalo je kao da ste prevodili neki tekst ne nužno sa engleskog jezika. Vlada je u cijelom ovom procesu nastupala koherentno, odgovorno, zakonito, u skladu sa Ustavom i u skladu sa načelom razmjernosti. Kriza u Agrokoru , nema nikakvih dilema, jedna je od najdubljih kriza u gospodarskom smislu s kojim se Hrvatska suočila od svoje neovisnosti do danas. Ona je eskalirala početkom ove godine snižavanje kreditnog rejtinga kompanije, upozoravanje na računovodstvene nepravilnosti, padom cijena dionica, pokretanjem prvih ovrha temeljem zadužnica, blokiranim računima Agrokorovih kompanija, prekidom isporuke robe, pražnjenjem polica najvećeg trgovačkog lanca u zemlji i nelikvidnosti kompanija. Blokada računa i njegovih ključnih kompanija iznosila je 3 milijarde kuna. To nedvojbeno govori da je cijeli sustav bio pod prijetnjom nekontroliranoga stečaja. Taj nekontrolirani stečaj, sukladno u tom trenutku pozitivnom hrvatskom zakonodavstvu podrazumijevao bi nestanak 28 tisuća radnih mjesta u kompaniji, podrazumijevao bi ugrožavanje dodatnih skoro 30 tisuća radnih mjesta u društvima u okviru koncerna u susjednim zemljama. S obzirom na dominantan položaj koncerna u hrvatskom gospodarstvu i na tržištu to bi se reflektiralo i na više od 2300 dobavljača sa još 150 tisuća ljudi tj. zaposlenika. Dakle pred nama je bila kriza gospodarski i financijski tsunami kakav Hrvatska još nije doživjela niti je uopće mogla zamisliti. Revidirana financijska izvješća čiju ste prigodu imali vidjeti prije nekoliko tjedana koju je obavila jedna od 4 ključne svjetske revizorske kuće Price Waterhouse Cooper pokazala je realno stanje knjiga i financija kompanija. Gubitak 2016. 11 milijardi kuna. Vlada je izabrala opciju koja je po našem dubokom uvjerenju bila jedino moguća, odgovornu opciju utemeljenu na komparativnoj praksi drugih zemalja koje su se suočile sa sličnim problemima a to je da smo pristupili donošenju Zakona o izvanrednoj upravi o društvima od sistemskog značaja u RH gdje smo predlaganjem izvanrednog povjerenika kojeg je imenovao Trgovački sud, zaustavili proces koji bi nužno, nužno, to govorim sada rezultirao ogromnim troškovima za državni proračun, znate i sami da Agencija za radničke tražbine se financira iz proračuna, da bi sve plaće minimalne onih koji bi ostali bez posla bile na teret državnoga proračuna. Da smo u tom procesu koji se evo sada već vodi 7 mjeseci došli u poziciju da državni proračun, cijeli ovaj proces restrukturiranja nije koštao niti jednu jedinu kunu. I to je ono što hrvatska javnost mora znati unatoč svim ovim naporima i lamentiranjima predlagatelja da sve okrenu na način da će državni proračun, da će porezni obveznici platiti neku veliku štetu, neku veliku, neki veliki iznos novaca a čiju odgovornost u smislu dugova snosi netko drugi. I to treba biti jasno svima. U procesu izvanredne uprave izrazito je važna uloga vjerovničkog vijeća, privremenog vjerovničkog vijeća. Budući da ono mora imati ključnu mogućnost donošenja odluka u ovakvom procesu restrukturiranja i ovakvom procesu izvanredne uprave. To je više nego normalno i više nego uobičajeno i više nego potrebno. Želim također podsjetiti da nikakva iluzija na državni intervencionizam ili pak nacionalizaciju koju sugerirate ne dolazi u obzir i ne stoji. Odredbe zakona i sam zakon aktivirani su na zahtjev pismeni vlasnika i biše uprave Agrokora. Taj element morate stalno imati na umu. Da toga nije bilo aktiviranja ovoga zakona ne bi bilo moguće. Postupili smo prema načelu razmjernosti sukladno hrvatskom Ustavu jer smo procijenili da je ovdje opća dobrobit Hrvatske države, hrvatskih ljudi i zaposlenika utjecaja na gospodarstvo najvažnija i time smo se vodili. Alternativa o kojoj vi govorite i koju ste vi sugerirali bi vam značila otvaranje stečajnog postupka nad više od 70 trgovačkih društava, pred nekoliko trgovačkih sudova u Hrvatskoj, izazvala bi val stečajeva, potpuni kaos u hrvatskom gospodarstvu a posljedice bi bile sigurno takve da Hrvatska ne bi ostvarila najbolju turističku sezonu, da ne bismo imali preko 11 milijardi eura prihoda, 100 milijuna noćenja koja su premašena prije 2 tjedna. Ne bismo imali sve ove gospodarske efekte koje vam je lijepo izložila jučer u svom pregledu i Europska komisija u kontekstu europskoga semestra o podacima projekcija, njihovih projekcija za gospodarski rast u 2017. godini. Svega toga ne bi bilo da Vlada nije donijela ovaj zakon i da nije pristupila odgovorno procesu izvanredne uprave. Ajmo reći nekoliko riječi o ključnim aktivnostima izvanredne uprave. Da je bilo kako vi želite onda mali dobavljači a to su svi oni čiji je godišnji prihod oko 5 milijuna 200 tisuća kuna ne bi dobili svoje stare dugove nazad. Svi ti stari dugovi su isplaćeni u cijelosti. I ja zato apeliram na vas kao zaštitnika hrvatskih poljoprivrednika, naročito malih da pitate njih što misle da li su zadovoljni sa ovim što je do sada učinjeno, da li bi bili zadovoljni da se išlo vašim scenarijem. Da pitate onda i srednje velike dobavljače koji su kroz ovaj proces uspjeli namiriti veliki dio staroga duga, koji su zadovoljni sa planovima, namirenja graničnoga duga i koji očekuju da se ovakav proces restrukturiranja nastavi a da oni istodobno imaju dovoljno vremena kako bi se pripremili i za vlastito rekonstrukturiranje pa i konsolidaciju poslovanja. Sve to je omogućeno u ovom procesu koji se odvija proteklih nekoliko mjeseci. Također činjenica da je u tako teškim okolnostima, financijskim za kompaniju omogućeno ranžiranje novoga kredita, koji je donio nužnu likvidnost, koji kompanija omogućuje da radi i posluje, da isplaćuje plaće, da se priprema za danju fazu restrukturiranja i nagodbe, jedan plus. Dati, novac u takvim okolnostima, odite malo sa ključnim ljudima u Hrvatskoj udrugi poslodavaca, pa ih pitajte, da li su neki od njih bili spremni davati svježi novac kompanije u takvim okolnostima. Mnogi su vrlo jasno rekli da ne. Oni koji su dali novac, treba to vrlo jasno reći hrvatskoj javnosti su svi bili vjerovnici ili imatelji obveznica i prije izvanredne uprave. Dakle, to je ključ. To je izrazito važan aspekt kojeg niste spomenuli u svom izlaganju. Prema tome, ugovor o kojem je bilo riječi i koji čini mi se i svojevrsni povod, cijele ove inicijative je i zaista nemučno napisane za ovu inicijativu o povjerenju Vladi je bilo najbolje rješenje koje se u tom trenutku moglo organizirati kako bi se osigurati novo financiranje. Kad je riječ o transparentnosti upravljanja i informiranja, već sam vam više puta rekao, da izvanredna uprava svaki mjesec podnosi izvješće Ministarstvu gospodarstva, sukladno zakonu o svim aktivnostima koji se odnosi na taj proces. Vlada je cjelovito izvješće promatrala početkom srpnja, nakon prvih 100 dana, informacije koje sama izvanredna uprava objavljuje u medijima su vrlo temeljite i vrlo detaljne. A što se tiče planova restrukturiranja i poslovanja, mislim da i o njima, više nego dovoljno kazano baš ovoga tjedna, jer vi očito niste pratili, kao što niste pratili ni do sada, što je sve radila izvanredna uprava, ni ono što je jasno prezentirano, kako konsolidirati poslovanje i osigurati njegovo učinkovitost u budućnosti. U konačnici mislim da smo i ovim odlukama jučer, koje smo primili od Londonskog suda, o tome kako je prihvaćen sam zakon, dobili potvrdu, da je put kojem je Vlada krenula u rješavanje ove krize u cilju općeg hrvatskog interesa, ne jednog čovjeka, ne jedne kompanije, bio primjeren put i pravi put. Na njemu ćemo ustrajati, on po nama osigurava 2 temeljna cilja. Spriječili smo ono, što više nitko ne spominje, da se moglo dogoditi, a drugo, osigurava i radna mjesta i funkcioniranje kompanije u budućnosti. Na taj način, mi smo postigli ono što odgovorna i ozbiljan vlast treba raditi i ono što je meni posebno drago, neovisno o vašim aluzijama, na ankete, na vaše želje da dignete vašu popularnost, hrvatski ljudi to vide. Ljudi će znati razlikovati ozbiljnu politiku, od neodgovorne politike. Hvala vam lijepo.
Sad molim potpredsjednicu Vlade, Martinu Dalić, da nastavi izlaganje.
Hvala lijepo. I zato sve ono o čemu se u ovome procesu radi je višeslojno. Radi se ovdje o ljudskim sudbinama, o sudbinama 27000 zaposlenih i njihovih obitelji, koji upravo o Zakona o postupku izvanredne uprave danas rade, a u tjednu prije Uskrsa bili su suočeni sa neplaćanjem plaća. Oni danas primaju plaće, otplaćuju svoje kredite, školuju svoju djecu i funkcioniraju normalno. Radi se naravno ovdje i o sudbinama posebno osjetljive kategorije radnika, radnika kojima je do mirovine ostalo 5-8 godina koji se iznimno teško zapošljavaju. I što mislite da je provedeno ono što želite, gdje, kada i kako bi ovi mnogobrojni radnici našli posao nakon što bi ga izgubili u Agrokoru? Radi se ovdje naravno i o sudbini malih dobavljača, o OPG-ovima Slavonije, o OPG-ovima u dolini Neretve o mnoštvu malih firmi, njih više od 2500 koji su isplaćeni upravo zato jer je Hrvatska vlada predložila, a Sabor donio Zakon o postupku izvanredne uprave. Jer to u stečaju niti u predstečajnu nije bilo moguće napraviti. Po Stečajnom zakonu, ne mogu se dobavljači naplatiti prvi i nitko se ne može naplatiti prije dovršetka stečaja. Poznato je kako i na koji način su završili ti mali dobavljači u predstečajnim nagodbama.
Kolegice, samo, oprostite što vas prekidam, došlo je do greške tamo na semaforu, imate još minutu i pol.
U redu. Radi se ovdje naravno i o poštivanju temeljnih načela suvremenog gospodarstva. Agrokor je u predstečajnom postupku. Ako nam je to trebalo da potvrdi sud u Engleskoj, onda je potvrdio. A to znači, da taj proces vode i njime upravljaju dobavljači. I njime upravljaju, oprostite, vjerovnici. Oni u tome postupku vode glavnu riječ, svi oni koji su Ivici Todoriću posudili novac prije 10.4. i naravno radi se ovdje i o poreznim obveznicima. Država, ne kontrolira vjerovničko vijeće, zato jer država nema tražbine. Ukupna tražbina država je 0,03% od 57 milijardi ogromnih dugova Agrokora. Država je dala platformu, učinila je ono što treba, dala je okvir da vjerovnici postignu nagodbu, na korist poslovanja na korist radnih mjesta i naravno, na korist načina da nađu otplatu za svoje ogromne dugove. Hvala lijepo.
Hvala, olakšali ste nam posao, jer je došlo do greške na semaforu, ali bili ste u rokovima od 15 minuta. Evo, sad krećemo sa replikama, nemam još točan broj, s obzirom da se upisuju, ali isto je blizu 40, vjerojatno možda ih ima i više. Tako da nas čeka, poprilično dugo sad rasprava po replikama. Prvi je bio na redu Saša Đujić. Izvolite.
Hvala gospodine predsjedniče Hrvatskog sabora. Gospodin predsjedniče Vlade, vi ste govorili na početku svog izlaganja o razlozima koje SDP naveo, kao razloge opoziva vaše Vlade i zbog čega bi Vlada trebala otići. Pa ste rekli, da nisu uvjerljivi, da nisu dobro napisani, da nisu dobro sročeni, da nisu na hrvatskome jeziku. E sada vidite, situacija u Agrokoru je samo jedan od razloga zbog kojih vaša Vlada mora otići i zbog kojih vaša Vlada nije dobra. I sada mi dozvolite da vam kratko, neću sada ulaziti u sve razloge jer ih je puno ali mi dozvolite da vam kratko pročitam jedan citat koji, iz današnjeg dana koji najbolje govori zbog čega vaša Vlada treba otići. Hrvatska je ugrožena iseljavanjem i izumiranjem. Proteklih godina izgubili smo više ljudi nego u obrani zemlje. Hrvatska izlazi sama iz sebe. Najveći negativni saldo imaju Vukovarsko-srijemska i Osječko-baranjska županija. U Hrvatskoj je izvanredno stanje. Treba još jednom razmotriti prijedlog proračuna za iduću godinu kako bi se spriječilo demografsko odumiranje. Parcijalne mjere nisu dovoljne, itd., itd.. Ovo je rekla jutros predsjednica RH Kolinda Grabar-Kitarović na svečanoj sjednici Vukovarsko-srijemske županije. Kada predsjednica Republike u ovoj zemlji govori da je izvanredno stanje ja vjerujem čak da je izvanredno stanje. Čak vas je i ona pročitala. Više od 70% građana koji ne vjeruju vama i smjeru u kojem ide Hrvatska vam šalju poruku. Ne morate vi sada uvažiti prijedloge oporbe, slušate svoju predsjednicu, slušajte hrvatske građane i najbolje za ovu zemlju bi bilo da odete i da ova Vlada odstupi. Hvala vam lijepo.
Odgovor na repliku, predsjednik Vlade.
Hvala lijepa kolega Đujić. Pa kao i cijela ova rasprava, dakle mislim da su ova prva, koliko ih je bilo sada već, 3,5 sata pokazala smisao i cilj cijele rasprave, cijeli smisao ako hoćete Istražnog povjerenstva. Dakle okvir SDP-a koji vam je vjerojatno netko tko je gospodinu Bernardiću cijelo vrijeme u uhu pa mu, ja nikada nisam čuo nikoga da je toliko puta danas koristio riječ spin, možda ni Englezi toliko ne koriste u cijelom svom životu koliko ste je vi iskoristili ali očito da ste pod dojmom valjda ljudi koji vas treniraju, koji vam sugeriraju što da kažete, a niste vi jedina grupacija koja je pod spin doktorima cijelo ovo vrijeme jer to je toliko očito da gotovo da postaje smiješno. Dakle vaš okvir je, cijeli smisao ovoga, to javnost mora znati, dakle cilj SDP-a je da cijela ova rasprava pokaže znak jednakosti između HDZ-a od '90.-te pa do danas i jednakost sa gospodinom Todorićem i Agrokorom, to je vaš cijeli smisao, uz to je legitimno, to je u redu. Ali ljudi to moraju znati. Dakle vaš cilj nisu radna mjesta, nije gospodarstvo, nije očuvanje stabilnosti hrvatskog gospodarstva, vaš cilj je etiketiranje HDZ-a. I to je ovo što ste vi sada ponovili. Što se tiče govora predsjednice Republike, ona izražava svoj stav. Meni se čini da jedna opća klima koja se želi stvoriti perpetuiranjem, multipliciranjem svih mogućih negativnih informacija, po mom sudu dolazi do svoje kulminacije danas. Danas je taj dan, danas istresite sve što želite. Istodobno pročitajte si izvješće Komisije o europskom semestru, malo ga proučite. Pogledajte na koji način su oni ocijenili rizike koje je kriza u Agrokoru mogla postaviti za Hrvatsku a kakav u biti ima a onda razborito zaključite gdje smo i zahvaljujući kome.
Hvala predsjedniče Vlade. Ja vas molim da se držimo dvije minute, biti će puno prilike i sve ćemo moći odgovoriti. Idući je na redu Gordan Maras. Izvolite kolega.
Hvala lijepo gospodine Plenkoviću. Predlažem za početak da se malo manje hvalimo a malo više govorimo o stvarnim problemima. Vi ste dolaskom ovdje i ovih dana de facto već izgubili bez obzira kako završilo glasanje u Hrvatskom saboru. Zbog čega? Zbog toga šta valjda je bitnije šta misli 77% hrvatskih sugrađana, predsjednica Republike o vašem radu i onome što je Vlada napravila nego Klub zastupnika HNS-a. To je za mene 100 puta bitnije. Zato bih vam već rekao, prije glasanja, vi ste izgubili jer vam građani ne vjeruju. Sa druge strane, molim vas, da ne govorimo samo o prošlosti, vi ste dali Knighthead, Amerikancima da upravljaju sa najvrjednijom hrvatskom kompanijom i da upravljaju sa zaposlenima i šta će se tamo dešavati sa vrlo malim utjecajem sada više ikoga osim njih. Ono što mene zanima i šta od vas tražim ovdje decidirano da kažete hrvatskim građanima da u Agrokoru u narednim godinama se neće izgubiti niti jedno radno mjesto i da kompanije u sustavu Agrokora neće biti prodane po cijelom svijetu tko zna kome od strane tih strvinarskih, lešinarskih fondova. Ajmo malo o budućnosti. Stavite ovdje svoj potpis, svoju ostavku ako želite sa ovim garancijama da se neće izgubiti niti jedno radno mjesto i da kompanije neće biti prodavane tko zna kome. Ajmo malo gospodine Plenkoviću o budućnosti. Hvala lijepo.
Odgovor na repliku, izvolite.
Gospodine Maras, vi ste se pokazali prije 2 dana, svu širinu, znanje, osebujnost, europsku orijentaciju, uvjerenost u reforme, pravi smjer, stil, sadržaj. Bili ste na takvoj razini da evo ja dva dana još uvijek ne mogu doći sebi od kvalitete vašeg istupa, o temama o kojima smo imali prigodu razgovarati u srijedu popodne. To ću zapamtiti kao jedan veliki doprinos ostavštini 9.-oga saziva Hrvatskoga sabora i uvijek ću rado pričati svojoj djeci kada malo budu veća da je bio jedan divan zastupnik koji je tako sadržajno uvijek govorio da sam bio oduševljen koliko mu je trebalo da se sprema za takve nastupe. A što vi mislite gospodine Maras da smo mi poslušali te navodno vaše sugestije prije 7 mjeseci o kojima je govorio vas predsjednik Stranke gdje bi kompanija i društvo u okviru nje bila danas, gdje bi bila radna mjesta, gdje bi bila mjesta, radna mjesta radnika u dobavljačima, u svima koji su povezani sa sustavom? Gdje bi oni bili danas? Dakle vi imate obraza tražiti od mene potpis na nešto što vi sugerirate u budućnosti. Da je bilo po onom kako ste vi htjeli već danas bi imali gospodarski krah i katastrofu u Hrvatskoj nesagledivih razmjera. I umjesto da kažete imali ste hrabrosti i odvažnosti napraviti taj potez kao što govore dobavljači, kao što govore OPG-ovci, kao što govore svi racionalni i razumni ljudi koji se malo razumiju u temu a ne pristupaju njoj politikantski. A što mislite da Vlada ili Ministarstvo gospodarstva kada ima prigodu komunicirati sa izvanrednom upravom govori osim toga da želimo da kompanije funkcioniraju i da se očuvaju radna mjesta. Što vi mislite koji drugu cilj Vlada RH može i treba imati? Što mislite što mi želimo? Recite.
Hvala. Izvolite kolega Maras tražio je povredu Poslovnika.
Hvala lijepo. Povrijeđen je članak 238. mislim da ste vi gospodine predsjedniče prepoznali pokušaj gospodina Plenkovića da mene osobno omalovaži u svojem uvodnom govoru. Ja bih vas zamolio da mu to više ne dopuštate, jer ukoliko je on pod stresom ja sam spreman sjesti i razgovarati sa njim da čovjeku olakšam malo. Ali neću dozvoliti da me se ovdje [[Upadica predsjednik: Morate mi reći što vas je uvrijedilo iz izlaganja predsjednik?]] Uvrijedio me čitav ovaj njegov ekspoze koji je završio o tome da će svojoj djeci pričati u budućnosti o meni. Ja svojoj djeci o njemu uopće u budućnosti neću pričati kad narastu, nemam potrebe za time, niti vjerujem da će ostaviti ikakvog traga da bih ja svojoj djeci išta o njemu u budućnosti pričao. A vas molim da zaštite zastupnike od ovakvog omalovažavanja gospodina Plenkovića koji opet nije dao odgovor na ključno pitanje [[Upadica predsjednik: Hvala vam.]] da li će svojom ostavkom garantirati sva radna mjesta u Agrokoru [[Upadica predsjednik: Kolega Maras gotovo je.]] u narednim godinama. To smo htjeli čuti od vas.
Kolega Maras izišli ste 10 sekundi izvan vremena. Dakle, pustio sam vas da govorite. Nećete izići 20 jer ćete dobit prvu opomenu, a onda nakon toga i drugu. Dakle to što će netko o vama pričati svojoj djeci ja ne znam zašto bi vas uvrijedilo. Možete biti ponosni što će djeca nekog drugog učiti o vama. Ja mislim da to je jako teško svrstati pod … … [[Upadica Maras, ne razumije se.]] A čujte, nisam ja tu da čitam metafore i parabole. Ja slušam ono što se kaže. … [[Upadica Maras, ne razumije se.]] Hvala vam lijepa kolega Maras. Idemo dalje. Sada je na redu. … [[Upadica sa strane, ne razumije se.]] Hvala na komplimentu. Domagoj Hajduković, izvolite.
Hvala lijepo. Pa uvaženi gospodine Plenković, predsjedniče Vlade govorili ste na samom kraju o vjerodostojnosti, govorili ste o odgovornoj politici, pa vas ja želim pitati mislite da je odgovorno i vjerodostojno činjenica da u vašoj Vladi sjede ministri koji su bili jako visoko u Agrokoru a o tome nisu ništa znali. To je valjda ona amnezija o kojoj ste pričali neki dan, koji su u eklatantnim da upotrijebim hrvatsku riječ kako je vi volite reći eklatantnim sukobima interesa, koji počinju trgovačke ratove, koji imaju pravomoćne presude, koje poslove dijele poznanicima, koji čudno netransparentno provode natječaje, koji falsificiraju svoje ratne putove, koji javnim novcem pokušavaju barem platiti ljetovanja direktorima Hrvatskih voda, koji kadroviraju braću, koji šalju u raspravu zakon koji nije prošao Vladu, koji nose uniforme a civilni su dužnosnici itd. itd. itd. Dvije minute mi je prekratko da bih vam to sve nabrojio. I sad vi možete reći meni koliko još žganaca moram pojesti. Možete mi pričati o hibridnim ratovima, možete mi reći da niste impresionirani. Ali reći ću vam predsjedniče Vlade ja nisam impresioniran. I 77% građana RH nije impresionirano ovakvim načinom vođenja Vlade, vođenja Hrvatske i vođenja krize u Agrokoru.
Odgovor na repliku, ništa. Idemo onda dalje. Sada je na redu poštovani kolega Stjepan Kovač, izvolite.
Zahvaljujem. Poštovani premijeru volio bih vjerovati da ovo što ste govorili o Agrokoru da bude tako da stvarno radite u dobroj namjeri, no iz razgovora sa građanima na cesti bojim se da je to sve igrokaz, jedna farsa za građane. Jer ljudi vele, ako će gospodin Todorić završiti pred našim licem pravde i u zatvoru da će mu pola na žalost vladajuće stranke raditi društvo u Remetincu. Želio bih kao što je gospodin Šuker rekao ja ću pitati konkretno jedan primjer, pa bih želio od vas i konkretan odgovor. Kako komentirate to što u saborskom Povjerenstvu za Agrokor sjedi osoba koja kao kolega saborski zastupnik koja je trenutno načelnik jedne općine, općine na našem otoku koja je oprostila Konzumu 800 tisuća kuna komunalnog doprinosa jednoj firmi kao što je Konzum što je stvarno sramotno. Jer znate kako gradovi funkcioniraju i općine oprostila da bi taj isti kolega koji je u tom Povjerenstvu istražnom je bio predsjednik vaše stranke, općinske organizacije i da bi kolegi svojem dali kafić unutar toga Konzuma. Gle čuda, ali baš kolegi svom dati kafić baš i oprostiti gospodinu Todoriću 800 tisuća kuna pa zašto to ne radimo i drugim firmama? Molim vas konkretan odgovor i bojim se da baš radi takvih stvari, a ovo je samo kap mora u aferama koja je vaša stranka imala sa Agrokorom i gospodinom Todorićem reći ću vam onu narodnu na kraju „vrana vrani oči ne kopa“. Ovo je konkretan primjer [[Upadica predsjednik: Možete navest primjer da je premijer.]] Znači kolega saborski zastupnik neću imenovati, sjedi ovdje, trenutno je načelnik općine u Istražnom povjerenstvu saborskom je za Agrokor. Želite ime? [[Upadica predsjednik: Hvala.]] Mislim da sam dovoljno rekao. Ne želim imenovati kolegu da ne ispada da vrijeđam saborskog kolegu.
Odgovor na repliku.
Hvala lijepa uvaženi zastupniče. Ja stvarno ne znam na koga vi mislite, niti znam o kojem slučaju je riječ, tako da vam ne mogu konkretno odgovoriti, a imali ste priliku da budete eksplicitni. Ne znam. Međutim, ono što me smeta, smeta me ta lakoća sa kojom vi ste u stanju izgovoriti riječi i optuživat kolege u Saboru kad kažete da će ljudi završiti u zatvoru. Temeljem čega vi to govorite? Odakle vama pravo na to? Dakle slušam mjesecima čelnika vaše stranke. Čovjek je završio fiziku. Znam da nije studirao pravo, ali barem neke minimalne osnove, ono minimalne, najminimalnije osnove. Evo molim mog kolegu sa studija, kolegu Miljenića da barem jednu kavu popije sa čelnikom vaše stranke ali ne samo s njim. Ja nikada nisam vidio neopreznije izjave ljudi iz politike, nego što ih vi govorite u ovo vrijeme. Dakle, vi ne da ne poznate temelje, ne znate baš ništa o trodiobi vlasti. Ne znate zašto služi zakonodavna vlast, izvršna vlast, sudska vlast, što je nadležnost DORH-a, što je nadležnost policije. To su vama pojmovi koje vi očito još niste apsolvirali. Ja bih vas molio radi vašeg dobra, meni je svejedno, možete odgovoriti što god hoćete to u krajnjoj liniji sve ide na vaš konto. Ali radi javnoga diskursa nemojte govoriti ono što ne stoji i nemojte ulaziti u kvalifikacije koje nisu dobre. One nisu dobre za političku kulturu u Hrvatskoj i pokušajte napraviti tu distinkciju između političke odgovornosti vas kao opozicije, vaše uloge ovoga što vi nazivate političkom sudnicom i onoga što vi izgovarate a može imati neželjene posljedice na šire društvene procese. Budite malo tu oprezni. Ja vam to dobronamjerno savjetujem, a vidim da i vaši kolege koji nisu toliko eksponirani s jednakom lakoćom iznose takve kvalifikacije.
Iduća je na redu poštovana kolegica Mrak-Taritaš. Izvolite.
Predsjedniče Hrvatskog sabora, ja imam da se nekako uključim u ovu diskusiju, imam dovoljno veliku djecu, pa im ja neću morati ništa govoriti, oni vide sami. Ali ono što bih ja željela pitati premijera i voljela bih dobiti odgovor. Dakle, povijesno znamo kako je nastao Agrokor, možemo govoriti o kroni kapitalizmu ili rođačkom kapitalizmu, možemo govoriti o tome da je Agrokor nastao kao dijete HDZ-a. To je jedan Agrokor Ivice Todorića. Taj Agrokor Ivice Todorića prestao je postojati u onom trenutku kada je aktiviran lex Agrokor i kada postoji jedan novi Agrokor, Agrokor Ante Ramljaka, Agrokor kojim upravlja državni službenik, službenik koji odgovara ovoj Vladi, ovoj državi. I jednako tako, dakle Vlada se odlučila da sudbinu Agrokora, svoju sudbinu i sudbinu ove države stavi u ruke gospodina Ante Ramljaka i da ovisi o tome. Ja sam uvjerena u jednu činjenicu, da će Vlada trajati otprilike onoliko koliko traje i lex Agrokor. Ali odgovornost za Ante Ramljaka i za njegovo postupanje će biti odgovornost ove Vlade, a čitat će se u obvezama i u sredstvima koje ćemo uzeti iz državnog proračuna da krive odluke i krive procjene gospodina Ante Ramljaka platit će porezni obveznici Republike Hrvatske.
Da li ima odgovora? Izvolite.
Poštovana zastupnice Mrak-Taritaš Vlada nije vezala svoju sudbinu za bilo kakav proces osim za većinsku političku volju birača na izborima prošle godine, samo za to. I to je jedino ono za što u svojim aktivnostima odgovaramo i čime ćemo se voditi. Što se tiče karaktera zakona možda to treba još jednom reći, mogli smo mi ne napraviti ništa, reći privatna kompanija, kapitalizam, privatno tržište, neka sve ide i neka voda odnese sve što je pred nama. Promatrat ćemo, sjedit ćemo tu preko puta i gledati kako kompanije jedna za drugom kao domino padaju. I reći ćemo privatni rizik, žao mi je. Radili ste u krivoj kompaniji. Mogli smo posegnuti za ovim što ovaj zahtjev za izglasavanje povjerenja insinuira za nacionalizacijom, pa onda bismo uzeli na svoja leđa, indosirali bi na svoja leđa, na svoja leđa bi indosirali i na leđa proračuna i državnih obveznika sve obveze koje je stvorila privatna kompanija. To nismo napravili. To nismo napravili. Mogli smo tražiti načina da se nekako kreativnim putem nađe neki novi novac. Ni to nismo napravili. Napravili smo jedino što je moguće, stvorili smo pravni okvir gdje je sama kompanija inicirala aktiviranje zakona, Vlada predložila a sud, Trgovački sud imenovao povjerenika u procesu u kojem vjerovnici imaju ključnu ulogu. I meni je žao da kontinuirano izvrćete činjenice, temeljne postavke zakona, njegov okvir i njegov ratio. Ratio je bio upravo takav da spriječimo štetu za društvo, a da ostvarimo cilj održanja radnih mjesta i rada kompanija i na tome radimo.
Hvala vam. Treća replika, odnosno replika Alen Prelec. Izvolite.
Hvala predsjedniče Hrvatskog sabora, poštovani predsjedniče hrvatske Vlade. Pa ja moram reći da navijam za svaku hrvatsku Vladu, doslovno navijam i mislim da želim dobro tome. Jer kad radi hrvatska Vlada dobro onda je svima nama dobro, a ja volim ovu Hrvatsku državu, volim ljude, volim svoju obitelj i svoje troje djece i mislim da trebaju živjeti u jednoj boljoj Hrvatskoj. Pa da bi imali tu bolju Hrvatsku mislim da nam je u ovoj Hrvatskoj potrebno reforme, a ja vas poštovani premijeru pitam, ne znam da li ste slušali jučer NOVA TV bio je Dnevnik NOVA-e TV gdje je gostovala potpredsjednica hrvatske Vlade gospođa Dalić i na pitanje voditeljice za reforme u Hrvatskoj rekla je da je reforma Agrokor. Pa sad moram stvarno se zapitati da li je ta stvarno potrebna reforma u Hrvatskoj reforma Agrokora. Ako je to tako, onda možemo reći da Hrvatska doslovno ide u krivom smjeru i da onih 80% građana koji kažu da idemo u krivom smjeru je u pravu. Jer ako je hrvatska reforma, reforma Agrokora a to je ono kao nešto pokvarimo, pa onda idemo ispraviti to nije reforma. Mislim da Hrvatskoj državi treba reforma obrazovanja, zdravstvenog sustava, javne uprave. Treba brinuti o hrvatskim nacionalnim interesima, o vodama, o hrvatskim autocestama, o INA-i i evo htio bih vaš komentar da li je stvarno reforma – reforma Agrokora ili je to neka druga reforma koja je potrebna ovoj Hrvatskoj državi da živimo bolje svi zajedno. Hvala.
Odgovor na repliku predsjednik Vlade.
Hvala lijepa zastupniče Prelec. Pa mislim da je potpredsjednica Vlade jako dobro definirala cijeli ovaj proces i sve ovo što se radi u vezi Agrokora jedna ogromna, krupna velika reforma. To sam rekao i na početku ovoga procesa u travnju i u dijalogu sa brojnim socijalnim partnerima, sa poslodavcima. Ovaj zakon i sve što će se na kraju iznjedriti, a i promjene u način poslovanja imat će transformacijski učinak na odnose između poslovnih subjekata u Hrvatskoj. Ja mislim da svi koji su bili u poslovnom smislu uključeni, vezani, godinama surađivali, radili sa koncernom ili u nekim sličnim situacijama jako dobro znaju kada kažem zašto će ovo imati transformacijski učinak, zašto će ovo imati transformacijski učinak na rokove plaćanja. Zašto neće manje kompanije dolaziti u položaj ovisnosti o jednoj velikoj kompaniji kao što je to bio ranije slučaj. Pa to vam je reforma. To vam je krupna reforma. Kada pričate sa ljudima iz poslovnoga sektora koji puno bolje nego vi i ja znaju o čemu se radi, puno bolje. Ja sam puno toga naučio u zadnjih godinu dana. Znao sam nešto, ali nisam znao te detalje, onda vidim sa kakvim čvrstim uvjerenjem da je ovo dobar smjer oni smatraju da je sve što se u ovom pogledu učinilo ogromna reforma. Nismo je napisali u Nacionalnom programu reformi. Pa nisam ja išao u izbore prošle godine, niti je u HDZ-ovom programu pisalo morat ćemo se baviti sa ovako velikom krizom. Došla nam je na stol jedna od brojnih tema koje dođu, ali se s njom bavimo. Uz svu dobru namjeru i volju i drago mi je da kažete da navijate za hrvatsku Vladu. I ja isto. Mislim da ta činjenica da prepoznate da radimo sve što možemo u cilju općega dobra, ako bi to bila poruka ove današnje rasprave ja ću bit zadovoljan. To je ono što radim, to su uvjerenja.
Hvala. Idemo dalje. Poštovani Ivan Vilibor Sinčić, izvolite.
Hvala vam predsjedniče Sabora. Bojim se gospodine Plenković niste mnogo naučili od slučaja Agrokor u zadnjih trideset godina. Znači radi se o odgodi. Dok god teku i kapaju krediti sustav plovi i Hrvatska sjajno plovi dok god kapaju krediti. Ako jednog dana banka odluči zatvoriti pipu obaveze će ostati, novih prihoda nema i to ostaje između čekića i nakovnja i to je onda stečaj Hrvatske. Ono što ste napravili lex Agrokorom, napravili ste još jednu odgodu. Kad su banke rekle da ne damo više kredite, prezaduženi ste Todoriću, vi ste mu dali još godinu, godinu i pol života na taj način. Govorite ovdje o alternativi kao išli bismo u stečaj, to bi bio kraj svih i svega. Podsjetit ću vas da nije svaki stečaj kraj, da postoji stečaj sa restrukturiranjem, ne samo stečaj sa likvidacijom. Kakvu vi garanciju imate i možete nam ovdje dati da nakon što prođe rok lex Agrokora neće svejedno doći do stečaja. Zašto ste 4. listopada ove godine uputili u proceduru izmjene Stečajnog zakona i uvodite unutra jednu ogromnu novu novinu, a to je novo zaduživanje stečajnog dužnika. Znate li vi zapravo da je ovo samo odgoda i da kad prođe tih petnaestak mjeseci onda svejedno čeka stečaj? Hvala.
Hvala. Odgovor na repliku, predsjednik Vlade.
Hvala lijepa cijenjeni zastupniče Sinčić na vašem komentaru. Jako dobro znamo koji je smisao, koja je svrha ovoga zakona, zašto je donesen, koji su njegovi efekti, što se s njime postiglo i kuda idemo. Više puta smo rekli da u ovom procesu restrukturiranja kompanije koja se našla u takvoj situaciji zbog vlastitog poslovanja i prezaduženosti ključnu ulogu u procesu njene transformacije moraju imati vjerovnici. I ti su vjerovnici via facti stvarni vlasnici. I vi sada kada pogledate grupiranje vjerovnika u privremenom Vjerovničkom vijeću možemo ih podijeliti na tri temeljne skupine, na male, na srednje velike najviše dobavljače i na financijske vjerovnike. Pa nije li vama iz vaše optike sasvim jasno da će najveći teret restrukturiranja ove kompanije na kraju podnijeti financijski vjerovnici. Da li mislite da je takav odabir Vlade koja brine o građanima, koja brine o radnim mjestima, o zaposlenosti, o socijalnim davanjima, o standardu hrvatskih građana logika pa tko je ovo mogu otvoreno reći čini mi se zastupa i vaša stranka. Ja ne vidim da se vi tome protivite kada racionalno gledam koji je smisao vašeg djelovanja, mislim čak da biste tu mogli uz sve ograde i kritike koje imate čak naći neku poveznicu sa smislom vašeg djelovanja. Ja bih to čak i tako nazvao. Mislim da je to istina. Ne znam što je tu povrijeđeno u smislu Poslovnika, govorim vam to kao stav, kao jednu ocjenu prateći vaš rad i onoga što se do sada dogodilo. Pitajte male dobavljače, pitajte OPG-ovce da li su oni sa ovim procesom zadovoljni? Pitajte ih to? Ja bih volio da vi to od njih direktno čujete ako ne vjerujete Vladi, ne morate vjerovati Vladi ali pitajte njih. Cilj u budućnosti je postizanje nagodbe koja će omogućiti da kompanije funkcioniraju, da se radna mjesta održe, a da kroz proces restrukturiranja i nužno otpisa dijela duga omogući da se preostali dio duga ili zamijeni za udjel u vlasništvu ili da bude otplaćivan u godinama koje su pred nama. Nema neke druge logike, nema neke druge filozofije koja bi mogla rezultirati nečim drugim od ovoga što govorim. Tu mislim čak da nekim racionalnim pristupom možete razumjeti zašto smo odabrali ovaj put. Likvidacija bi bila najgora, bila bi brza, imali bi socijalne nemire u zemlji, a nemamo ih.
Kolega Sinčić inzistirate? Izlažete se opasnosti da dobijete opomenu. Mislim to vam je jasno.
Svjestan sam opasnosti. Članak 238. gospodin Plenković vrijeđa članove biračkog tijela Živog zida insinuirajući da mi želimo nekakav kaos i nasilje u Hrvatskoj. To apsolutno nije točno. Da ova vaša Vlada išta vrijedi suočili biste se sa Todorićem prije nego što su ga banke otpisale.
Ne, ja nisam to tako shvatio. Upravo suprotno da u ovom modelu možete pronaći i nešto što je dio vaše političke filozofije. Dakle, mislim da ste ipak ovo napravili zato da biste replicirali i dajem vam opomenu. Idemo dalje. Sada je na redu poštovani kolega Bunjac, izvolite.
Hvala lijepa predsjedniče Sabora, uvažene kolegice i kolege, poštovani gosti. Mi ovdje cijelo vrijeme slušamo posebno od predsjednika Vlade kako on ima nekakvu podršku veliku malih ljudi prije svega. Međutim, brojke ga demantiraju. 77% hrvatskih građana ne podržava smjer kojim Vlada ide. 64% hrvatskih građana ne podržava više članstvo unutar EU. Ovu Vladu više ne podržava ni jedna relevantna hrvatska stranka osim nekih strančica koje imaju par glasova u Saboru i koje ne bi ušle da su izašle samostalno na izbore. Ovoj Vladi već su dva člana vladajuće koalicije napustila većinu. Vaš potpredsjednik Vlade dao je ostavku. Predsjednica države vas više ne podržava. Nemate više niti njezinu podršku. Sve što imate je jedna umjetna, nelegalna, nelegitimna neprirodna većina koja se sastoji od jedne, dvije ruke viška a jedina prava podrška na koju možete računati je podrška vrlo male skupine nacionalnih bezličnih briselskih birokrata koji su vas ovdje poslali i koji željno očekuju da im se u vaše ruke, njihove ruke ponovno vrate. Ja vam moram reći gospodine Plenkoviću istinu jer vi živite u jednom svome svijetu. Vi nemate podršku niti zastupnika iz svojega kluba. Ja ovdje dolazim svaki dan 13 mjeseci i čujem po hodnicima i osjetim što oni govore, kako razmišljaju. Oni vas ne podržavaju. Vi ste ovdje došli ali se ne snalazite, ne nudite rješenja. Vaša Vlada životari i ovo je samo posljedica svega onoga što ste radili u vrlo skromnih 12 mjeseci. Vi ste ovdje samo 12 mjeseci, a okrenuli ste protiv sebe sve. Ovo nije dakle zanimanje za vas. To je suština cijele stvari.
Hvala. Odgovor na repliku, izvolite.
Poštovani kolega Bunjac, odnosno gospodine Bunjac. Ja sam vas slušao prvi put tu prije otprilike godinu dana i zapitao sam se odakle ste se vi stvorili. I svaki put kad vas slušam razmišljam o tome kako i od koga vi možete dobiti povjerenje. Mene ne brinete vi, više me brinu oni koji su u stanju vama dati povjerenje. To me brine. To me brine i stupanj razine nastupa koju ste imali prije dva dana, spadate u ovu čuvenu alijansu o kojoj sam govorio prije dva dana. Smatram da jedna nova dimenzija, jedna nova razina djelovanja u Hrvatskom saboru. A to što vi ne želite vidjeti, prepoznati što imate zadaću kao i neki drugi apsolutno sve ocrnit, sve izdramatizirati, stalno ponavljati teze koje su netočne, neistinite, koje moramo svi skupa živjeti u uvjerenju da ovo što vi vidite, ovo što vi govorite treba biti baš jedina i potpuna istina. To je vaša stvar. Vi to možete zastupati, možete se u tome truditi, možete ne vidjeti učinke koje je imamo donošenje zakona i sve ove aktivnosti jer to je današnja tema. Vi to ne trebate vidjeti, možda ne vidite, možda ne razumijete, možda niste dovoljno vremena posvetili čitanju relevantnih dokumenata, izvješća, svega onoga što govori što se dogodilo. Pročitajte si, evo vi koji se stalno pozivate na taj negativni način u Europi, pročitajte si izvješće Europske komisije. Pročitajte te dokumente, pročitajte rečenice i pogledajte kako su okarakterizirali bavljenje i rješavanje ovom krizom. Minimizirali smo negativne efekte. Ako vi to ne vidite u redu, vi to možete zastupati, to je tako. Ali pitajte one koji bi danas bili bez posla, one koji bi danas tražili potporu od države, minimalne plaće. Sve to bi platili porezni obveznici, ovako nisu platili ništa. Ništa!
Hvala vam. Imamo povredu Poslovnika, kolega Bernardić. Izvolite.
Poštovani predsjedniče Sabora, povrijeđen je članak 238. Dakle, predsjednik Vlade je uvrijedio [[Upadica predsjednik: Kakav? Uvrijeđen. Ja vam nisam uvrijeđen.]] Molim? [[Upadica predsjednik: Ja nisam uvrijeđeni predsjednik Sabora.]] Predsjednik Vlade, predsjednik Vlade je uvrijedio građane. Rekao je da ga brinu oni koji glasaju za Živi zid, da ga brinu građani RH kojih se 100 tisuća odselilo u zadnjih dvije godine, koji nemaju pravo pružiti bolju šansu svojoj djeci jer nema obrazovne reforme [[Upadica predsjednik: Kolega Bernardić, ja vas molim. Ja vas molim.]] kojim je poskupila struja.
Dakle, ja vas molim. Kolega Bernardić molim vas! Dakle, povrijedili ste Poslovnik vi. Ovo što radite to nema veza sa povredom Poslovnika [[Upadica Bernardić: Pročitajte članak 238. stavak 5.]] Jeste li vi slušali izlaganje kolege Bunjca? [[Upadica Bernardić: Vrlo pažljivo.]] Tako je. Može se isto tako istumačiti da je i on uvrijedio predsjednika Vlade pa nisam reagirao. Jednako na isti način je predsjednik Vlade odgovorio njemu. Dakle, ja ne znam koje je vaše uopće mjesto ovdje i zašto vi sad [[Upadica Bernardić: Mene možete vrijeđati.]] Pa vas uopće ne vrijeđam [[Upadica Bernardić: Meni možete podnositi tužbe, meni možete na daljinski slat kurire koji me žele zaplašiti, ali ne smijete vrijeđati narod koji je dao povjerenje bilo kojem zastupniku u ovoj dvorani.]] Kolega Bernardić, dobili ste opomenu. Vas nitko neće vrijeđati. Vi radite kako radite, mislite da je to najbolje i samo tako nastavite. Idemo dalje. Idući je uvaženi kolega Stjepan Čuraj, izvolite.
Zahvaljujem predsjedniče. Poštovani predsjedniče Vlade, spomenuli ste u vašem izlaganju i same okolnosti donošenja zakona. Naime, ovaj zakon za razliku d onoga što smo imali, ima jednu bitnu odrednicu, a to je što je uveo institut najstarijeg duga. Taj institut je omogućio da se nađu kreditori i da se privatna kompanija financira privatnim novcem. Ponavljam ono što ću više puta reći, ni jedna kuna građani ne smiju dati ni jednu kunu za bilo koju privatnu tvrtku, a svi ugovori koji su proistekli iz ove privatne kompanije ne mogu i ne smiju biti iznad bilo kojeg zakona. Ono što u ovom pozivu za opoziv Vlade ne vidim i kao glavni razlog je taj da je ovaj zakon omogućio, ako sam dobro shvatio trgovanje povlaštenim informacijama. Kao da je legalizirao nešta protuzakonito. Ja ne znam u kojem članku. Ako je bilo šta protuzakonito dužnost je prijaviti, za ovaj zakon, za sve druge zakone, za sva druga tijela i društva i osobe u Republici Hrvatskoj. Da je Vlada donijela zakon za koji mi nismo bili za, mislili smo da može biti bolji kao i mnogo drugih zakona po kojima sada radimo, ali radimo po njima i imamo ih sada. Ljudi gledaju, kreditori gledaju, investitori gledaju, sudovi u drugim zemljama gledaju šta se ovdje događa. Netko smišljeno radi svoju obranu mjesecima, baca udice, ljudi se hvataju i sada imamo to što imamo da najglavniji akter ne može doći pred institucije ove države, niti pred to povjerenstvo, zato što smo mi neki prihvatili njegove udice što je on bacao okolo smišljeno i sustavno. Gledaju, a rješenje Agrokora je daleko od gotovog. Sude određuje, pred sudom je nagodba, vjerovnici određuju i moramo paziti i sigurno nije ni malo svejedno šta će biti. Zahvaljujem.
Hvala vam. Predsjednik Vlade odgovor. Izvolite.
Zahvaljujem zastupniče Čuraj. Pa drago mi je čuti jedan glas razuma koji. Zašto se smijete? Da li mislite da je kolega Čuraj rekao nešto loše što bi moglo utjecati za razliku od vaših intervencija negativno na recimo hrvatske obveznice na financijskim tržištima? Što mislite tko više pridonosi dobrobiti Hrvatske na sa aspekta međunarodnih financijskih institucija vaše djelovanje ili njegova intervencija? Ajde, promislite onako hladno. Polako, polako, koji nastup više pridonosi, a koji odnosi? Razmislite o tome. Bilo bi dobro da o tome razmislite i da pažljivo odvažete težinu političkih riječi izgovorenu od političara na druge procese koji nisu predmet rada politike. Sve se to broji, sve se to broji, vodite o tome računa. Hvala.
Idemo dalje. Sada je na redu poštovani kolega Ivan Pernar. Izvolite.
Hvala. Premijeru rekli ste da ste mogli stajati po strani i gledati kako kompanije propadaju. Pa to zvuči jako licemjerno jer je upravo vaša stranka ta HDZ, koja je odvela tisuće hrvatskih poduzeća u propast i stečaj i tada ste gledali mirno sa strane niste nikad dizali svoj glas. Htio bih vas podsjetiti ovog trenutka da upravo vaše riječi su čuli radnici Vijadukta koji ne primaju plaće i koji su u krajnjoj neizvjesnosti, ali vas nije briga za njih jer očito oni za vašu Vladu nisu bitni. Nego ono što vam želim reći je sljedeće, vi stečaj niste spriječili. Stečaj će se dogoditi za 15 mjeseci. Znači ta cijela fama o tome da ste vi spasili Agrokor je jedna velika laž. Na kraju će opet doći do toga da će biti rasprodane sve firme iz koncerna, da ono što vrijedi će nastaviti radit, da ono što ne vrijedi neće. Odnosno, dogodit će se isto što bi se dogodilo i da je stečaj počeo u samom početku. Ali ono što se mijenja, odnosno, ono što ste vi i vaša Vlada promijenili je redoslijed naplate. Znači, prvo ste stavili lešinarske fondove iz Amerike, oni su vam na prvom mjestu, potom ste stavili Ramljaka sa plaćom od 117 tisuća kuna i njegovu kamarilu savjetnika koji koštaju također puste milijune, a istovremeno čovjek koji ima plaću 117 tisuća kuna poziva vjerovnike, znači poduzeća koja su isporučivala robu Agrokoru da se odreknu svojih potraživanja u iznosu od 70%. Pitanje regresnih mjenica niste riješili, morat će ih plaćat poduzeća odnosno vjerovnici i zapravo ste cijelo vrijeme surađivali sa tom usudio bih se reći mafijom. Vi niste nikakav spasitelj, vi ste jedan izbavitelj i to iz onog filma Krste Papića iz 1971. Hvala.
Ništa. Dobro idemo dalje. Uvaženi kolega Željko Jovanović. Izvolite.
Hvala predsjedniče. Gospodine predsjedniče Vlade, vi ste u svom uvodnom govoru danas kao i u očitovanju na naš zahtjev između ostalog naglasili da je Vlada u svom programu za mandatno razdoblje 16.-20. kao temeljne ciljeve stavila stabilnost, gospodarski razvoj, društvenu solidarnost te politiku, to naglašavam, politiku vračanja povjerenja u institucije. Na žalost, sve što se događa oko Agrokora pogotovo netransparentnosti koje se tiču samog zakona čine da se ruši povjerenje u institucije i to je jedan od velikih problema vaše Vlade. Posebno se to odnosi na dva vaša bliska suradnika, znači gospodina ministra financija Marića koji je bio vezan za Agrokor u Vladi i gospođu Dalić i njen odnos sa gospodinom Ramljakom, te netransparentnosti koje su vezane uz pitanje pisanja zakona gdje je čak i gospođa povjerenica za informacije naglasila da je gospođa Dalić dužna reći tko je pisao zakon i da se to ne smije skrivati. Prema tome, ne ćudi onda što 77% građana Hrvatske smatra da vodite Vladu u krivom smjeru, da 60% ispitanika u velikoj anketi smatra da su korupcija i mito uznapredovali i da su veliki razlog gospodarskih problema u Republici Hrvatskoj, a 74% ispitanika smatra da vaša Vlada nije u stanju uspješno se boriti protiv korupcije. Također jedna građanka Republike Hrvatske kaže da slika koja je pred nama danas u Hrvatskoj nije blistava i nije to ni pesimizam ni optimizam već realnost. Kaže da se Hrvatska udaljava u standardu čak i od Istočne Europe pa je bruto domaći proizvod per capita na 85% razvijenosti novih članica, a rast BDP-a niži nego u drugim novim članicama. Da imamo jednu od najnižih stopa aktivnosti radne snage u EU i drugu najnižu stopu zaposlenih građana u dobi od 64 godine, a mladi najkasnije u EU napuštaju dom i socijalne potpore su niske. Što kažete na ovo mišljenje Predsjednice države koja bi očito potpisala naš zahtjev za vašim opozivom?
Hvala vam. Odgovor? Ne. Idemo dalje. Onda je na redu Predrag Matić, izvolite.
Hvala lijepa gospodine predsjedniče. Gospodine predsjedniče Vlade ja sam od početka vašeg dolaska na čelo HDZ-a shvatio ono što mnogi u SDP-u nisu, a u HDZ-u još i manje. Vi ste jedan pametan, civiliziran i dobar čovjek međutim zbog ekipe u kojoj se nalazite vi se morate ponašati tako kako se ponašate bahati HDZ-ovac koji docira ovdje ljudima, ali ja vas potpuno razumijem. Dakle, vi sigurno niste od onih koji smatrate da je zemlja ravna ploča, da ste protiv pobačaja, da ste protiv homoseksualaca, niste sigurno „za dom spremni“. Međutim, vi ste u ekipi u kojoj su vam ljudi poput Culeja i drugih Karamarkovih spavača i vi morate se ponašati onako kako se ponašate i ja znam da je vama teško i u tom dijelu je gospodin Bunjac bio potpuno u pravu. Ono što vam ja želim reći da ću vam ja dati potporu ako dođe slučajno do problema s brojem glasova ja ću vam dati potporu, jer ja ću vam to dati iskreno i iz uvjerenja jer znam da želite dovesti HDZ na jednu razinu civilizirane stranke što oni 27 godina ne uspijevaju i možete se u mene pouzdati više nego u ove koje ste kupili na rasprodaji, akciji kupiš 3 dobiješ 5. Prema tome, budite sigurni i makar mi prigovorili kolege iz SDP-a, bude li problema sa glasovima na moj možete računati. Hvala.
Jel' to obećanje? [[Upadica Matić: Obećanje.]] Dobro. Svakako mi to možemo iščitati prije predsjednika Vlade. Imamo povredu Poslovnika kolega Culej.
Poštovani predsjedniče, uvaženi zastupniče Frede Matiću [[Upadica predsjednik: Molim samo članak.]] Članak 238. Kolega Matiću, ja nisam spavač nego sam ja itekako budan kada ste vi i vama slični s one strane. Ja moram biti budan zbog vas da ne bi nešto propustio, da negdje nešto ne pokvarite, a što je u interesu naše Domovine Hrvatske. Ja sam budan i danju i noću zbog vas, jer si ne mogu dozvoliti to da zaspim pa da me vi ne daj Bože nađete da spavam [[Upadica predsjednik: Kolega Culej, jel' to to?]] Pa ja sam rekao dovoljno.
I vi ste svojim nastupom ste isto tako zaslužili opomenu, svjesni ste toga. Da li i vi želite opomenu ili ćete?
Dakle gospodin Culej, tako ga moram zvati jer smo u ovom Visokom domu, uporno vrijeđa. I gledajte [[Upadica predsjednik: Samo malo, ovako kolega.]] Članak 238.
…/Upadica predsjednik: Kolega Matić, ja sam kolegi Culeju dao opomenu./…
Pa dajte i meni, nisam ja gori od njega. To nikako [[Upadica predsjednik: Ali sam ga prekinuo. Prekinuo sam ga. Dakle, evo imate još 10 sekundi kratko da obrazložite.]] A vrijedi li to gospodine komentirati? On kad je jednom on mora pazit na sebe. Tko je jednom izdao nekoga, stara poslovica kaže najvjerojatnije će izdati ponovo. Hvala.
Dobro. Hajmo, hajmo. Dobili ste opomenu naravno i vi. Ali hajde molim da ne koristimo taj institut povrede Poslovnika bez razloga, jer onda ćemo otići potpuno u krivom smjeru. Imamo stvarno kroz replike dovoljan prostor da iznesemo svoje mišljenje. Odgovor na repliku, predsjednik Vlade. Izvolite.
Hvala lijepa poštovani zastupniče Matić. Meni je drago da ste vi uvijek pripravni podebljati parlamentarnu većinu, ja vam na tome zahvaljujem.
Idući je kolega Ivica Mišić, izvolite.
Hvala predsjedniče Vlade, predsjedniče Sabora. Pardon. Poštovani predsjedniče Vlade, svi ovi koji vas optužuju za ovo sve vrijeme koje ste napravili i koji vam je došao na stol Agrokor koji se vi niste nadali, ja osobno opet ću reći kao gospodarstvenik ili privrednik stojim iza toga da ste napravili dobar posao. Mislim i dalje mislim da nije bilo drugog rješenja nego ovo što ste sada napravili i mislim da je to dobro, pošto je to privatna tvrtka. Naravno da država neće stojati iza toga, da stoje vjerovnička društva koji upravljaju tom firmom a to treba znati. Međutim, ljudi koji su demagozi, neradnici, koji su u životu sjedili ili nisu ništa radili i ovaj Sabor je stvarno ugodna stvar da se kaže i u stvari da iznosite stalnu demagogiju i da govorite da ništa ne valja. Ja bih više volio da se priča šta se dobro napravilo i onda tom dobru reći šta nije. Ja osobno kao čovjek koji je već godinama radim, evo čak sam i podcijenjen jer ljudi se podcjenjuju. Ljudi bilo šta da rade na zapadu vas nitko ne pita šta ste, već šta radite i kako ste uspješni. Ja se mogu pohvaliti da sam uspješan i do sada da sam sve ovoj državi i mojim ljudima isplatio što postoji. Znači, nema se potrebe stiditi gospodin koji me htio podcijeniti. Nije mi otac bio policajac, ni udbaš već je bio jedan seljak koji je pošteno radio i odgajao svoju djecu pošteno. I ja stojim iza ovog Sabora, smatram da sam jedan pošteni građanin koji se ne stidi ama baš nikoga, nigdje gospodo. I hvala vam premijeru i stojim uz vas i smatram da radite dobar posao. Hvala.
Kolega Bauk, ne znam što je povrijeđeno ali vas je očito nešto povrijedilo.
Gospodine predsjedniče, moj dojam je da je povrijeđen članak 238. stavak 1. Govoriti o temi koja nije predmet rasprave. Ali predlažem premijeru, ako gospodin Mišić još jednom za sebe kaže da je gospodarstvenik, da smijenite Ramljaka i stavite njega u Agrokor, a ja sam sebi izričem opomenu da mi vi ne morate jer sam se javio mimo teme.
Da, ipak vi želite bit dio ovog dobrog društva koji ima opomenu tako da u redu. Izrečena je opomena i kolegi Bauku. Želi li predsjednik Vlade?
Hvala lijepa poštovani zastupniče Mišić. Pa ono što mi se čini da vi pokušavat prenijeti poruku ljudi koji su svakoga dana suočeni sa realnim izazovima s kakvim su se suočile mnoge kompanije, mnoga društva u kontekstu ove krize. Vi spadate u one na koje sam aludirao kad sam rekao ima ljudi koji malo detaljnije razumiju prijetnje, moguće posljedice i eventualni nagli nekontrolirani krah koji je doslovno bio pred vratima u prvim tjednima travnja. I ja vidim da vi to razumijete i dobro je da u Hrvatskom saboru ima ljudi koji to razumiju i koji su spremni na tako jasan način temeljem svog iskustva to reći i prenijeti hrvatskoj javnosti. Ova rasprava je tu radi hrvatske javnosti i to je ono što je važno. Ja sam duboko uvjeren da velika većina hrvatskih građana shvaća što se do sada u ovom procesu postiglo, što se namjerava učiniti, kojim putem se ide i zašto se ide. I to je dobro da je tako. Ako ima ljudi koji žele pridobiti neke političke poene pa da žele taj proces destabilizirati, usporiti, učiniti ga krhkim, možemo reći odvratiti potencijale buduće ulagače u kompaniju. Jer to je ono što se u biti radi s ovim procesom. To je isto legitimno. Ali na kraju ćemo sve odvagnuti tko je kakvu ulogu igrao, tko je što u kojem trenutku govorio i zašto se zalagao. Dakle, to je bit moje poruke je radimo u dobroj vjeri, zakonito, odgovorno, sa zaštitom opće društvenih hrvatskih ciljeva u krizi koja je došla sama, nije ju Vlada planirala. Vodite računa o tome. Znaju to vaši bivši ministri dakako nego znaju.
Hvala. Sada je na redu poštovani potpredsjednik Željko Reiner. Izvolite.
Hvala vam lijepa gospodine predsjedniče Hrvatskog sabora. Gospodine predsjedniče Vlade. Vi ste to doduše spomenuli, međutim, mislim da neki ne žele to čuti ili se prave da ne čuju. Dakle, da je došlo kao što su neki zazivali do stečaja kompanije onda bi dio obveza za radnike morala preuzeti država i država bi morala barem tri mjeseca im davati plaću. Plaću iz proračuna državnoga, dakle, plaću koju za koju novce daju porezni obveznici. Isto tako, uvaženi kolega Bernardić je ravno 28 puta danas spomenuo koliko se plaćaju savjetnici u Agrokoru. Ali se ne spominje da se to ne plaća iz državnog proračuna, odnosno da ne plaćaju to hrvatski porezni obveznici nego da to plaća tvrtka. Isto tako, i vi ste spomenuli ali neki ne žele čuti da izvanrednog povjerenika je imenovao sud i da je sud slijedom članka 14. Zakona jedini nadležan nadzirati rad izvanrednog povjerenika. Prema tome, vi jeste to spomenuli, ali čini se kao da neki nisu čuli ili ne žele čuti. A na kraju bih postavio svima nama samo jedno pitanje. Da je slučajno netko sa ove strane sabornice izgovorio riječi „na ljutu ranu, ljuta trava“ kao što je izgovorio danas jedan zastupnik SDP-a, kako bi reagirali na to mnogi u ovoj sabornici, a kako mediji? Hvala vam lijepo.
Zahvaljujem se poštovanom kolegi gospodinu Reineru. Odgovor predsjednik Vlade. Izvolite.
Hvala lijepa poštovani potpredsjedniče Hrvatskoga sabora. Ja ću vjerojatno zamoliti danas tijekom dana budući će rasprava biti dugačka da nam i ministar rada i mirovinskog sustava koji je ovdje, u jednom trenutku uzme u ime Vlade riječ i još detaljnije elaborira sve aspekte koji se odnose na troškove koje bi država imala u slučaju da je došlo do gubitka radnih mjesta. To bi bilo dobro, to bi bilo dobro i korisno jer vidim da jedan dio kolega ne želi osvijestiti sve te prijetnje i sve te troškove koji bi se već sada bili dogodili. A uvelike bi možda mnogima istekao rok naknade koju bi država sukladno zakonu davala. I sada bi bili možda bez posla, bez plaće i bez primanja i bez egzistencije za svoju obitelj, a to se nije dogodilo. I to mislim da bi bilo dobro da se uvaži barem kao jedan fakt, ne moramo ga kvalificirati ali da se uvaži kao činjenica, to bi već bio jedan veliki doprinos. Za ovaj drugi komentar vi ste rekli dovoljno.
Zahvaljujem na odgovoru predsjedniku Vlade gospodinu Plenkoviću. Sljedeća replika poštovana kolegica Grozdana Perić. Izvolite.
Poštovani potpredsjedniče, poštovani predsjedniče Vlade. Naime, svi smo svjesni što se događalo i vi najbolje znate u siječnju kada je pao kreditni reiting samog koncerna Agrokor. Dakle, Vlada je sigurno zazivala i na jedan način poticala upravu da riješi probleme samostalno onako kako to trebaju rješavati odgovorne uprave. U tom momentu dug prema zaposlenicima do dana stupanja na snagu ovog Zakona bilo je svega 200 milijuna kuna prema zaposlenicima i oko 348 milijuna kuna prema dobavljačima. Dakle, Vlada je očekivala da će odgovorna Uprava naći rješenja i da će nakon toga zapravo ponuditi svoju viziju kako to treba napraviti. Međutim, u odnosu na to utvrdilo se da je obveza i da je dug te kompanije preko 40 milijardi kuna, dakle, ta Uprava nije sagledala veličinu i značaj cijelog problema, a osim toga ti zaposlenici su dakle, tada trebali dobiti tih 200 milijuna kuna i više nikada. Što to znači? Znači urušavanje cijelog sustava ali na način da bi to bio u tom momentu nekontrolirani stečaj. To je ono što je najvažnije jer u tom stečaju dakle, padaju ono što ste rekli kao neboderi jednostavno padaju u nizu svi odnosno to je domino efekt koji ruši cijeli ekonomski sustav.
Zahvaljujem. Odgovor predsjednik Vlade. Izvolite.
Hvala. Pa evo zahvaljujući ovoj vašoj intervenciji samo da ipak spomenemo jedan segment koji je ostao u sjeni. Dakle, objektivno distribucijski maloprodajni lanac Agrokora tj. Konzum je na tržištu jedan od takvih aktera ali najveći. A ta mreža u turističkoj sezoni kakvu smo imali u Republici Hrvatskoj je praktički određivala kakva će ta ponuda, usluga u Hrvatskoj biti. Zamislite kako bi to funkcioniralo na nekim od hrvatskih otoka koji su turističke destinacije gdje recimo konkurencije nema? Kako bi to izgledalo da je to sve propalo? Da li mislite da bi ljudi koji su došli u Hrvatsku, zadovoljni komentirali sjajna zemlja sunce, more, priroda, simpatični ljudi ali baš nezgodno nema kruha, nema vode, nema ničega za kupiti. Malo nezgodno u 21. stoljeću. Da li bi to bilo dobro za naš imidž, da li bi ti ljudi došli ponovno, da li bi u svojim referencama rekli briljantno doći ćemo ponovo? Da li mislite da bi to bio jedan rezultat s kojim bi se mi danas mogli ponositi? Srećom to se nije dogodilo, taj scenarij vidjeli nismo. Naprotiv vidjeli smo uspješan scenarij. I to je ključno i to je važno da javnost prepozna, da vidi da razumije. I zato želimo da i proces restrukturiranja i proces nagodbe rezultira kvalitetnim poslovanjem i funkcioniranjem kompanija u sustavu osobito onih koji čine temelj poslovanja Agrokora. I na tome ćemo inzistirati to mora biti smisao svih aktivnosti u sljedećim mjesecima. Hvala.
Zahvaljujem predsjedniku Vlade gospodinu Plenkoviću na odgovoru. Prelazimo na slijedeću repliku. Poštovani kolega Hrvoje Zekanović. Izvlite.
Uvaženi predsjedniče Vlade, mi smo danas evo kolega Reiner je to lijepo primijetio, 28 puta čuli laž čuli smo jednu neistinu. Kolega Bernardić je 28 puta izgovorio kako je plaća gospodina Ramljaka na teret državnog proračuna. Što nije istina. A s druge strane sad nemamo nemamo nikakvu reakciju, zapravo nitko neće se posuti pepelom i reći rekli smo neistinu. A sva apsurdnost ove situacije zapravo govori to što imamo blog Ivice Todorića koji ja ću reći danas citira kolega Bernardić i njegove kolege iz SDP-a. Da nema tog bloga ja ne znam da li bi zapravo uopće znali govoriti o ovoj temi. S jedne strane imamo odluku, s druge strane imamo bezidejnost, s jeden strane imamo brojke, s druge strane ja sam već rekao populizam. S jedne strane imamo plan, s druge strane imamo maglu. S jedne strane imamo zakon o postupku izvanredne uprave o društvima od sistemskog značaja za Republiku Hrvatsku, a s druge strane imamo što? Stečaj. Koliko je ovo sve skupa smiješno i apsurdno ja moram spomenuti što je kolega Bernardić malo prije rekao kolegi Škoriću. Zamjerio mu je što 5. 8. 1995. godine nije donio zastavu u grad Knin. On je krivo nešto spojio tu. Kolega Škorić najbolja njegova referenca je što je tog datuma rame uz rame sa generalom Gotovinom bio u Kninu, oslobodio Knin. A recite kolegi Bernardiću kad se vrati, da je donio 100 zastava u Knin, zaboravio je igrom slučaja križ, ali i to je nakon opomene generala Gotovine ispravljeno u trenutku.
Zahvaljujem poštovanom kolegi Zekanoviću. Prelazimo na sljedeću repliku. Poštovani kolega Josip Borić. Izvolite.
Hvala lijepo. Uvaženi predsjedniče. Znamo da SDP u onom trenutku kad je trebalo odgovoriti na krizu koja se pojavila u 3. mjesecu, početkom 4. mjeseca nije imao odgovor i reagirali su destruktivno i pokušali su do dana današnjega opstati na toj destrukciji i ovaj opoziv možemo tumačiti na taj način jer vidljivo je da nemaju što ponuditi. Ja sam osobno pitao gospodina Bernardića da nam kaže tri osnove tog plana za Agrokor, on nije ništa odgovorio nije razumio, nije htio odgovoriti jer oni ustvari nemaju ništa. Ono što smo razumjeli da žele upravljati novcem vjerovnika, oni kao SDP, znači žele upravljati Agrokorom na svoj način. I očito da žele biti nekakvi istražitelji iz samo njima znanih razloga. Ali činjenica je da ne misle svi u SDP-u jednako kao što to čini njihov čelnik i jedan dio zastupnika ovdje u Saboru. Jer o tome svjedoči izjava koju je danas, koju su prenijeli mediji sa savjetovanja u Opatiji koju je dao gospodin Zvonimir Mršić iz SDP-a savjetnik gospodina Ante Ramljaka, koji kaže, u ovom trenutku Agrokor se nalazi u tranzicijskom periodu iz nečega što se zove neuspjeli ekonomski model u nešto novo. Uvjereni smo da ćemo uspjeti, a uspjeh je za nas nagodba s vjerovnicima u roku. Znači imamo jedan dio SDP-a koji podržava znači ovo što se događa, podržava zakon koji smo donijeli sve procese koji se događaju u Agrokoru, ima jedan dio SDP-a koji pokušava u svojoj nemoći rušiti one koji su omogućili da se tako nešto dogodi i da danas desetci tisuća ljudi dok mi raspravljamo rade da će za to dobiti svoju plaću i da će moći i dalje proizvoditi. Pa evo možda vaš komentar zašto imamo to unutar SDP-a i zbog čega trebamo ustrajati na ovome što smo počeli raditi u 4. mjesecu. Hvala.
Zahvaljujem kolegi Boriću. Odgovor predsjednik Vlade. Izvolite.
Hvala lijepa kolega Borić na vašem komentaru. Pa dobro je čuti i takva mišljenja osobito ljudi koji imaju iskustva u poslovnom sektoru. I činjenica je da proces restrukturiranja koji u svojim okvirnim crtama predstavljen prije nekoliko dana predstavlja veliki izazov. Ovaj proces kojem sada svjedočimo jedan od najvećih restrukturiranja koje se uopće zbiva na europskom kontinentu u ovom trenutku. To su zahtjevni procesi i zahtijevaju visoko sofisticirana znanja i stručnjake koji taj proces moraju iznijeti. Mi smo svojim potezima napravili preduvjete da se to dogodi. Da nismo napravili te preduvjete takvog restrukturiranja ne bi bilo. Dakle, vodite i o tome računa, za ovo što se zbiva danas, da nije bilo zakona u tom trenutku ne bi smo mogli govoriti o tome da i segment poljoprivrede i segment hrane i segment maloprodaje koji su ključni segmenti kompanije vide svoju perspektivu, svoje održavanje i daljnje generiranje poslovanja. Toga ne bi bilo. Restrukturiranje, nagodba, temeljni su cilj. Očito je da je gospodin Mršić u svom izlaganju dobro upućen u ono što se zbiva u ono na čemu se intenzivno radi. A o intenzitetu rada moglo se vidjeti pa i po ovom zahtjevu koji je jučer podnesen glede tražbina, o intenzitetu rada vidjelo se i kod revizije računovodstvenih izvješća, o intenzitetu rada vidjelo se i kada je omogućeno novo kreditiranje i nova likvidnost. A vidi se i u prvim naznakama drukčijeg poslovanja kompanije. A transformacijski učinak ovoga zakona i svega posljedičnoga što se događa imat će pozitivne efekte na hrvatsko gospodarstvo dugoročno. To je bit i to je cilj i to mislim da je gospodin Mršić prepoznao.
Zahvaljujem na odgovoru predsjedniku Vlade gospodinu Plenkoviću. Sljedeća replika poštovana kolegica Marija Jelkovac. Izvolite.
Hvala potpredsjedniče Hrvatskoga sabora. Poštovani predsjedniče, u točci 2. ovog prijedloga dio opozicije koji je potpisao prijedlog ustvari optužuje da je Vlada odabrala direktnu državnu intervenciju donošenjem ovog zakona. Dakle, moram reći da je to totalno promašeno. Direktna državan intervencija bilo je sve ono što su oni radili za vrijeme svoje vladavine vrlo izdašno i upumpavali direktno novac u sustav Agrokora, a vi to niste učinili. Vi ste učinili vrlo odgovorno ono što ste i morali, išli ste na stabilizaciju gospodarskog sustava donošenjem zakona koji je ustvari stvorio okvir da se Agrokor može restrukturirati. Na taj način Vlada nije ušla niti u vlasništvo Agrokora niti u financije Agrokora nego je stvorila mogućnost da vjerovnici dalje sami odlučuju o načinu kako će se sustav rekonstruirati i stabilizirati. To vjerovnici čine i danas, oni spašavaju Agrokor, a ne porezni obveznici. Ono što želim pitati, da li smatrate da je bilo kom vjerovniku kada donosi odluke prije svega u interesu bilo kakva politika ili njegov interes spašavanja onog što se spasiti da od njegovih potraživanja? Pa nemojmo biti naivni ovdje gospodo iz opozicije, nemojte insinuirati ono što je jasno svim građanima da je praktični nemoguće. Ja još jednom želim pitati da li je odgovorno da se opozicija u situaciji kad je sustav stabiliziran ponaša ovako insinuirajući odgovornost Vlade ili bi trebali prozivati na odgovornost vlasnika Agrokora i one koji su sudjelovali u upravljanju? Hvala.
Zahvaljujem kolegici Jelkovac. Odgovor poštovani predsjednik Vlade gospodin Plenković. Izvolite.
Hvala lijepa potpredsjedniče. Poštovana zastupnice Jelkovac, hvala vam na komentaru i analizi. Na svakome je da procjeni na koji način će pristupiti onome što bi trebalo biti dobro za hrvatsko društvo i za hrvatsko gospodarstvo. Drago mi je da se referirate i na zahtjev oporbe za izglasavanje nepovjerenja, a ja ću se referirati malo na odgovor i očitovanja Vlade. Dakle, unatoč tome što smo se moram priznati suočili sa jednim dosta specifičnim dokumentom koji je došao na Vladu očito pod dojmom medijskih napisa, blogova ili ne znam kojeg drugog izvora informacija mi smo se vodili logikom da dokumenti koje Vlada dostavlja, koje usvaja, koje upućuje u Hrvatski sabor mogu biti jednako jaki dana i mogu biti jednako jaki u budućnosti. Zato smo vrlo precizno elaborirano napisali u ovom očitovanju sve ono što smatramo da je bitno, da je relevantno, da je ključno da se otklone neistinite teze, informacije, insinuacije koje su stalno u javnom i u medijskom prostoru, pa i na ovo pitanje koje se odnosi na drugo pitanje. Pitanje u kojem se govori o strvinarskim ili lešinarskim fondovima i pitanje koje očito implicira da se ne razumije život obveznica. Jednog kada je Agrokor izdao obveznice on je dobio novac. Obveznice su papir s kojim se trguje na tržištu. Da li mislite da Hrvatska država danas zna tko su sve imatelji obveznica koje je Hrvatska država izdala. Ne znate i tu je ta distinkcija o informiranosti ili neinformiranosti o sadržaju ovako kompleksne teme.
Zahvaljujem na odgovoru predsjedniku Vlade gospodinu Plenkoviću. Sljedeća replika poštovani kolega Nenad Stazić. Izvolite.
Poštovani predsjedniče Vlade. Agrokor je privatna tvrtka, nastala privatnim kapitalom, takve tvrtke u svijetu nastaju i nestaju ne samo takve nego i veće, to se naprosto u kapitalizmu događa. I vi ste s pravom rekli i mi smo kao Vlada mogli šutjeti, pustiti nek to sve propadne, ali nismo, reagirali smo, bili smo odgovorni, išli smo spašavati radna mjesta, donijeli smo lex Agrokor. Da bi se taj zakon aktivirao morao ga je potpisati i osnivač, upravitelj, vlasnik Agrokora gospodin Todorić i on je to učinio. U tom trenutku ja sam vama vjerovao i vama i cijeloj Vladi i bilo mi je drago da ste pronašli jedno rješenje koje obećaje. Međutim situacija se izmijenila, Ivica Todorić danas tvrdi Agrokor se pljačka, pljačka ga HDZ, pljačka ga hrvatska Vlada, pljačka ga Plenković uz pomoć povjerenika, pljačka ga se u interesu i za račun jednog američkog fonda koji se ja ne znam zašto ali kolokvijalno naziva lešinarski. Valjda postoji nekakav razlog za to. Ja kada čujem da HDZ nekoga pljačka, ja se naježim ja vam moram priznati jer se sjećam razmjera tih pljački iz prijašnjih vremena, iz Tuđmanovog doba kroz privatizaciju i SAnaderovog doba kroz Fimi Mediu gdje je HDZ čak dobio nepravomoćnu presudu kao zločinačka organizacija, danas je to u statusu pravomoćne optužnice. Dakle vi morate shvatiti našu bojazan, Hrvatska ne pripada samo vama i dijelu HNS-a, Hrvatska pripada svim njezinim građanima i to kada netko tko poznaje stanje u Agrokoru, a Ivica Todorić ga valjda poznaje, kaže Agrokor se pljačka i to radi HDZ, mi strahujemo. Mi strahujemo i to mislim da strahujemo s pravom. Hvala.
Zahvaljujem gospodinu Stazići na replici. Odgovor, predsjednik Vlade gospodin Plenković. Izvolite.
Hvala lijepa potpredsjedniče. Cijenjeni zastupniče Stazić. Evo prije dva dana imao sam priliku čuti od jednog također zastupnika u Saboru koji dvoji o mojoj spolnoj orijentaciji. Sada sam od vas uspio čuti formulaciju da Plenković pljačka, ne vi, ali vi ste to eto izgovorili, pa neka narod i javnost čuje to će dobro sjesti u vaš ukupni okvir da je što HDZ, postoji dakle kod vas i onih koji imaju nekakvu bojazan presumpcija krivnje, jel tako. Znači malo smo izokrenuli ove temeljne, postoji presumpcija nevinosti kao načelo u prvu, kod vas postoji presumpcija krivnje, krivnje mene kao predsjednika Vlade, predsjednika HDZ-a, svih kolega ovdje zastupnika da smo lopovi, kriminalci, da sve što želimo je nekome nešto ukrasti jeli to točno? Jeli to teza? Ja mislim kada imate, očito kada SDP ima klub vi nastojite naći načina kako da se sedimentira taj osjećaj. E nećete u tome uspjeti. Može mi kolega Bulj kazati da on ne zna što ja radim iza zatvorenih vrata i kakva je moja orijentacija. Ne čuješ, bolje da ne čuješ. Možemo mi razgovarati kako god hoćemo kolega Bulj, međutim možete vi sugerirati ovo na ovaj način, ali nećete u tome uspjeti, nećete, nećete mi naći niti lipu korupcije u mom životu ni o jednoj temi i nećete u tome uspjeti vjerujte mi. I zato ću se svom žestinom opirati tezama vašim, vašeg kluba, vaše stranke, vaših očito neformalnih partnera ovdje koji žele stvoriti dojam da mi nešto radimo protuzakonite. E nećete u tome uspjeti vjerujte mi, borit ću se cijeli svoj politički život da to otklonim i od sebe i od stranke. I zato sam tu i u tome uspjeti, ja vam to garantiram. Vodite računa o tome i vi i kolega Bulj.
Hvala lijepo predsjedniku Vlade na odgovoru. Ja bih vas zaista molio kolegice i kolege da ne upadamo jedni drugima u riječ nego da dozvolimo da svatko kaže ono što je zamislio. Prelazimo na sljedeću repliku, poštovani kolega Arsen Bauk. Izvolite.
Zahvaljujem gospodine potpredsjedniče. Uvaženi predsjedniče Vlade. Ja bi nešto o očitovanju Vlade na naš zahtjev, pa bi htio malo bolje prinijeti vašoj pozornosti pitanje i odgovor na pitanje br. 9 na stranici 13 očitovanja Vlade. Govori se o tome pod kojim je okolnostima unesena odredba ugovora koji se Vladi u bitnoj mjeri otežava smjenjivanje izvanrednog povjerenika i izlaže Agrokor i Vladu mogućim troškovima koji se mjere u milijardama kuna. Odgovor koji smo dobili od Vlade nije baš onako konkretan kako ste vi u tom smislu rekli pa bi ja svoja pitanja, a onda bi volio čuti direktan vaš odgovor na ta pitanja malo pojasnio. Dakle odredbe koje se kose sa lex Agrokorom nisu izbačene iz potpisanog ugovora nego je potpisan takav pa se sada tvrdi da se potpisalo nešto što Vlada ne mora poštovati. Ako nešto ne mogu ispoštovati onda ne mogu ni potpisati. Ako je gospodin Ramljak na svoju ruku to potpisao onda treba dati ostavku jer je novim kreditorima potpisao nešto što je neprovedivo. I u konačnici jeli time što je time ili Vlada time što izvanredni povjerenik u ime države formalno imenovan od strane Trgovačkog suda na prijedlog Vlade, a sud nije mogao drugačije niti napraviti zapravo prevario nove kreditore? Dakle Ramljak je po tom ugovoru de facto nesmjenjiv, nigdje ne piše da ne može iz privatnih razloga dati ostavku jer je potpisao nešto što se zbog zakona ne može provesti i na kraju obzirom da ste u odgovoru na pitanje broj 2 dostavili očitovanje izvanrednog povjerenika to ste mogli i u slučaju na pitanje broj 9, a moj dojam je da ste ustvari ovim lex Agrokorom problem Agrokora premjestili iz Jasenovca u Novsku. Hvala.
Hvala lijepo gospodinu Arsenu Bauku. Odgovor predsjednik Vlade gospodin Plenković. Izvolite.
Poštovani zastupniče Bauk, dakle odgovor i očitovanje Vlade je vrlo temeljito sročen i mislim da čak je neusporediv sa vašim zahtjevom za izglasavanje nepovjerenja u svakom smislu. Što se tiče odredbe u ugovorima koji se odnose na kreditiranje između financijskih sustava, institucija i nekih poslovnih subjekata, kada se nalazi kreditor u situaciji da daje veliki novac nekoj kompaniji onda on radi nešto što se zove due dilligence, jel' to normalno? Je. Onda gleda kakvo je stanje te kompanije u kojem se ona trenutno nalazi, kakvu su njeni planovi, a zanima ga i tko upravlja toj kompanijom. Želi neko jamstvo da ako daje novac da otprilike zna kojim smjerom, na kojim temeljima i tko i kako će voditi kompaniju dalje, tj. njeno restrukturiranje. Da li možete staviti u vremenski kontekst trenutak sklapanja ovog ugovora i možemo reći političke situacije u Hrvatskoj? Možete jer ste dovoljno informirani i sjećate se svega. Dakle, prvih 80 milijuna eura su došli neposredno nakon otvaranja procesa izvanredne uprave, ovaj drugi dio veći, ključni, koji je bio bitan za osiguravanje financijske stabilnosti, cjelovitosti procesa financiranja, došao je početkom lipnja. I baš je koincidirao sa formiranjem nove parlamentarne većine. Sa čime? Sa onom ključnom, porukom stabilnosti, predvidljivosti i pouzdanja. Vlada RH može temeljem zakona uvijek promijeniti povjerenika. I može kasnije drugi povjerenik steći povjerenje kod ovih kreditora. To nisu odredbe koje bi bike problematične ili zamka za Vladu, državu, vas a kamoli na aluzije koje ste izgovorili u zadnjoj rečenici.
Zahvaljujem predsjedniku Vlade na odgovoru. Slijedeća replika poštovani kolega Ante Babić, izvolite.
Poštovani predsjedniče Vlade, vi ste u vašemu izlaganju rekli kod slučaja situacije kod rješavanja Agrokora da ste imali 4 mogućnosti ne činiti ništa, nacionalizirati, dati sredstva Agrokoru koje je tražilo u iznosu od 300 milijuna eura ili donijeti ovaj Zakon o postupku izvanredne uprave u trgovačkim društva od sistemskog značaja za RH. I tijekom jutra i naglasili ste da niti jedna kuna poreznih obveznika nije ušla u Agrokor a tijekom jutra vjerojatno zbog tih spin informacija se vrtilo ovdje od neodgovornog čelnika oporbe da su mirovinski fondovi izgubili jako sredstava i da su možda mirovine upitne. Dakle, želi se stvoriti sumnja, poljuljati vjera korisnicima umirovljenika na isplatu mirovina ili moguće stvoriti kaos, top je očito ciljano kazano nekoliko puta. Ali istine radi treba reći da je vrijednost mirovinskih fondova u RH veća od 88 milijardi kuna, a da je ta njihova vrijednost porasla u prošloj godini za 9,2 milijarde kuna. Samo na osobne račune članova obveznih mirovinskih fondova isplaćeno je negdje oko 3,8 milijarde kuna dakle, 5% više nego u prošloj godini. Prema tome, treba reći daj e mirovinski sustav stabilan sustav, da se kroz HZMO isplaćuju mirovine i da ova situacija sa Agrokorom nije uopće naštetila mirovinskim fondovima, dapače, njihova dobit je bila u prošloj godini 1,7 milijardi kuna. Hvala.
Zahvaljujem kolegi Anti Babiću. Odgovor predsjednik Vlade, izvolite.
Hvala lijepa potpredsjedniče. Cijenjeni zastupniče Babić, dobro da ste spomenuli ovu temu koja se odnosi na mirovinske fondove, logiku politiku pa i limite njihovih ulaganja. Činjenica da će tijekom popodneva, evo kolega Pavić također uzeti riječ i zamolit ću ga da malo elaborira i taj segment, ali ono što je najvažnije, što je bitno da hrvatska javnost, da naši umirovljenici znaju a to se očito vidi iz izjava samih predstavnika mirovinskih fondova, ni u jednom trenutku, ni na koji način mirovine hrvatskih umirovljenika nisu ugrožene nit će biti ugrožene. I ta poruka mora biti jasna i zato vam zahvaljujem da ste podignuli i ovo pitanje na dnevni red ove današnje rasprave. Hvala vam.
Zahvaljujem predsjedniku Vlade gospodinu Plenkoviću na odgovoru. Slijedeća replika poštovani kolega Božo Petrov, izvolite.
Gospodine Plenkoviću, mi danas pozorno pratimo, bilježimo sve vaše istupe u kojima klevećete oporbe, na kakav vi to naglašavate, pamtimo, bilježimo, notiramo, pa valjda je to u stilu manirama vaših savjetnika koji su ispekli zanat u nekim drugim vremenima. MOST-ovi zastupnici će danas iskoristiti priliku da bi mogli nastaviti rad Istražnog povjerenstva. Meni nije jasno zbog čega vas štite HDZ-ovi zastupnici pa vam ne daju da dođete pred Istražno povjerenstvo. Ja iskreno ne vjerujem da ste nedorasli tom zadatku, vjerujem da jeste dorasli, ali ne znam zašto vas štite. Budući da nemamo takvu priliku, mi ćemo vama danas uputiti pitanja, neka od pitanja koje bismo vam uputili da ste se pojavili pred Istražnim povjerenstvom. Ja se zaista nadam da ćete odgovoriti iskreno na ta pitanja, da ćemo razriješiti barem djelom ili raspetljati trakavicu staru 28 godina, da ćete nam omogućiti svojim odgovorima da nas gospodin Todorić više ne kleveće. Ja zaista vjerujem i da ćete biti pošteni jer danas vjerodostojno znači sve samo ne to. Što se tiče pitanja kojeg namjeravam postaviti, ja ne znam jeste li upoznati s tim sa situacijom da određeni fondovi, poput B2 kapitala ili sličnijih, danas otkupljuju potraživanja od banaka prema dobavljačima. I od dobavljača prema Agrokoru čine postoji mogućnost da nepoznati kapital preuzme nekih važnih hrvatskih kompanija. A u ovom trenutku apsolutno nitko nije za njih nadređen. Niti su pod nadzorom HANFA-e, niti su pod nadzorom HNB-a. Sve što im je potrebno je jedino da dobiju suglasnost od HNB-a da to mogu napraviti, to uredno dobivaju. Ja se nadam da razumijete opasnosti i da ćete to promijeniti. Hvala.
Zahvaljujem gospodinu Boži Petrovu na replici. Sljedeća replika poštovani kolega Miro Bulj. Izvolite.
Hvala lijepo gospodine predsjedavajući. Očekivao sam da će uvaženi premjer početi odgovarati na pitanja koji se odnose na ovu temu, međutim, očito je premjeru Šeksu, pardon, premjeru Plenkoviću puno važnije raditi cirkus i od Sabora i od javnosti lažima i obmanama, jer je gospodin Petrov postavio jedno pitanje, na koje očekuje javnost odgovor. Nije bilo uvredljivo, niti je bilo napisano u Šeksovoj ni Valentićevoj ni Gregurićevoj radionici. Stoga, gospodine Plenkoviću, ja vas malo i žalim, jer vi niste premjer ove Vlade kako je sastavljena premijerove Vlade, Vladimir Šeks, a njegovi pomoćnici su Valentić i Gregurić. Evo, ja ću vam postaviti također jedno pitanje, tiče se i ratnog profiterstva, jer odavno, evo, kolega Brkić je bio u sigurnosnim službama dok se je bogatio Todorić, Emil Tedeski i slični koji su cijeli gospodarski sustav uzeli za gušu. Gospodine Plenkoviću, jeste li upoznati sa kupovinom … [[Govornik se ne razumije.]] d.d. iznosima kojima su posljedice posredničino Ivica Todorić dobio od države nakon te transakcije. Ja se zaista nadam da ćete i na ovaj odgovor odgovoriti na ovo pitanje, zbog toga što ste vi tada bili tajnik u ministarstvu, gospodina predsjednika Sabora Gordana Jandrokovića, a gospođa s desna do vas, potpredsjednica Vlade je bila ministrica financija. To je bilo 2010. pa vjerujem da znate, jer ste bili tajnik ministarstva. Vaš ministar tadašnji gospodin Jandroković je bio na užim kabinetima, da možete odgovoriti na ovo pitanje, jer se odnosi baš na ratno profiterstvo, odnosi se na ratne štete koje su izvučene iz … [[Govornik se ne razumije.]] ako možete dati odgovor i to u Vukovaru, gradu simbolu, pa evo, ako možete odgovoriti. Hvala lijepo.
Zahvaljujem kolegi Bulju. Samo bi pročitao točku dnevnog reda o kojoj danas raspravljamo, za neke zastupnike, očito ne znaju o čemu raspravljamo pa je današnja točka dnevnog reda s kojom danas raspravljamo u tijeku, je prijedlog za pokretanje pitanja povjerenja o Vladi RH. To je samo kao informacija. Drugo, isto tako, nekim kolegama, treba očito informacija da danas nije aktualni sat i da se ne postavljaju pitanja, nego imate pravo na replike. A replika kaže da možete odgovoriti na izlaganje govornika. Hvala lijepo na replici gospodina Bulja. Prelazimo dalje. Sljedeća replika poštovani kolega Nikola Grmoja. Izvolite.
Poštovani potpredsjedniče. Evo, premjeru Plenković, očito da kao što ne želite doći pred saborsko istražno povjerenstvo, tako ne želite ni ovdje odgovoriti na ključna pitanja. Tema gospodine Brkić, potpredsjedniče Sabora je Agrokor i opoziv zbog situacije oko Agrokora koja je ključna tema svih ovih dana. Ja ne znam di vi živite, vi ste član saborskog istražnog povjerenstva, pa biste trebali znati o čemu raspravljamo ili samo dobijete zadatke koje trebate tamo izvršiti. Što se tiče ovoga što je kolega Bulj postavio je jako bitno. Jer kolega Stazić je rekao da HDZ sada pljačka Ivicu Todorića. Ne pljačka, ako se to događa, ne pljačka samo HDZ, vidimo da tu imamo ljudi iz SDP-a. A ja bih rekao u našem kraju se kaže, kum donio, kum odnio. Ima tako jedna zanimljiva izreka. Što se tiče ovoga što je postavio kolega Bulj oko Vupika, tada je naš predsjednik Sabora Gordan Jandroković, bio ministar, na užim kabinetima gdje se donosila odluka, kupljen je Vupik za 30 milijuna kuna, da bi kasnije Ivica Todorić u Agrokoru naplatio ratnu štetu od 300 milijuna kuna. Ovo je dokaz da je Ivica Todorić i Agrokor imali političku potporu s najviših razina ove države. Da su u toj političkoj potpori sudjelovali ljudi koji i danas imaju bitan utjecaj u ovoj Vladi, ljudi koji su danas predsjednici Sabora, koji su tada bili bitan dio HZD-ove Vlade i to je dokaz i slom Todorićeve obrane da on u Hrvatskoj nije politički progonjen. Nego daj e uživio političku zaštitu i političkoj potporu. Na ta pitanja treba odgovoriti premjer Plenković, a ja ga sada molim da odgovori na pitanje, je li ga ministar financija, bivši direktor Agrokora upoznao sa situacijom preuzimanja Badela. Hvala.
Zahvaljujem gospodinu Nikoli Grmoji na replici. Prelazimo na sljedeću repliku. Poštovani kolega Tomislav Panenić. Izvolite.
Hvala lijepo poštovani potpredsjedniče Sabora, poštovani predsjedniče Vlade. Naravno da i dobra je opaska da trebamo se referirati na rado ove Vlade i upravo i na ono pitanje, radi kojeg smo i pokrenuli bili tada pitanje povjerenja Vlada jer smo bili partner u Vladi skupa sa HDZ-ovm. Pitanje ministra Marića je tada bilo jedno od ključnih. Vidimo da je tu pola ovoga Sabora bilo zapravo podržalo i to već govori koliko je bila tanka ta većina, a način kako je nastala većina, znati ćete odgovoriti bolje vi sami se bi, nego što vjerojatno bi nama htjeli. Pitanje ministra Marića, mislim da je i tada bilo legitimno kao i sada kad govorimo o tome, jer nije na kraju, da je bila uvjerljiva većina koja bi potvrdila, pa bi onda rekli nije bitno. Međutim, postane bitna i meni je osobno bitno, evo možda i odgovor i kolegi Grmoji, što znači oko Badela, čija odluka je bila ključna? Bila je ključna odluka ministra financija, jer je on donio odluku u ime Vlade, zapravo u ime svih javnih tijela otpis od 60% dugova. To je kasnije preneseno i u oblik predstečajne nagodbe i na taj način je zapravo Ivica Todorić putem Darka Kneza, svoga direktora, njegovog kolege Zdravka Marića uspio ovladati Badelom kao jednom o velike tvrtke. Ali kažem, tu zalazimo samo u jedan dio financijskog zapravo menadžmenta koji se događa. A s druge strane evo i jedno pitanje koje se može vezati na to je isto iz afere koju zapravo ni vi niste odgovorili kao Vlada a to je upravljanje Nexusa fondom za gospodarsku suradnju i odluke da se da pozajmica sustavu Agrokora gdje HBOR i Ministarstvo financija su tamo partneri pa vas pitam jeste li vi dobili informacije o tome kako je cijeli tijek toga događa bio. Hvala lijepa.
Zahvaljujem kolegi Tomislavu Paneniću na replici. Prelazimo na sljedeću repliku, poštovana kolegica Ivana Ninčević-Lesandrić. Izvolite.
Hvala potpredsjedniče Hrvatskoga sabora. Poštovani premijeru, rekli ste ovdje u svome izlaganju da će ljudi znati razlikovati neozbiljnu politiku o ozbiljne politike. I onda dođete ovdje i neozbiljno odbijate odgovarati na vrlo ozbiljna pitanja zastupnika. Pa tako i na evo ovo prethodno pitanje, zapravo istina je da Ministarstvo financija kao nalogodavac a čak niti HBOR koji uplaćuje sredstva u Fond za gospodarsku suradnju nisu dobili nikakve informacije od Nexusa pa čak niti HANFA-e. Da stvar bude još gora Nexus je odbio zahtjev HBOR-a o tijeku nadzora nad Nexusom. A konačni rezultat je da Nexus još uvijek ima licencu iako su se stekli uvjeti za oduzimanje licence. Nadalje, u svom izlaganju ovdje napomenuli ste da je ova Vlada do sada postupala odgovorno i zakonito. Pa kada smo već kod toga zakonitog, a obzirom da su Jamnica, Zvijezda, Ledo i Pik Vrbovec krajem prošle godine od HBOR-a odobreno 48,3 milijuna eura isključivo za pripremu izvoza zanima nas da li su ti krediti zaista i korišteni za pripremu izvoza i je li vas o načinu korištenja tih kredita izvijestio predsjednik Nadzornog odbora HBOR-a. Ukoliko ovi krediti nisu namjenski korišteni znate li koje mjere po svojoj dužnosti trebao poduzeti predsjednik nadzornog odbora, ujedno i ministar financija? Hvala.
Zahvaljujem poštovanoj kolegici Ivani Ninčević-Lesandrić. Sljedeća replika poštovani kolega Robert Podolnjak. Izvolite.
Gospodine potpredsjedniče Sabora. Poštovani predsjedniče Vlade, u vašem ste izlaganju rekli da vas je redovito izvještavao povjerenik Vlade o svim aktivnostima i o svim nalazima koje je zatekao u koncernu Agrokor pa smo očekivali da vas je izvijestio i o trošenju sredstava kredita HBOR-a, da li je taj kredit namjenski ili ne namjenski utrošen a to vas je također trebao izvijestiti i predsjednik nadzornog odbora, vaš ministar financija pa je pitanje dakle da li je on pokrenuo određenu prijavu ukoliko je kredit nenamjenski utrošen. Jednako tako je li vas povjerenik Vlade izvještavao o tijeku pregovora o sklapanju ugovora o tom roll up kreditu koji je zaključen i potpisan 8. lipnja ove godine. Ako ste zaboravili dan kasnije 9. lipnja je formirana Vlada odnosno popunjena nedostajućim ministrima. Ali činjenica je što je rekao gospodin Ramljak da je ugovor o roll up kreditu sklapan u politički vrlo nestabilnoj situaciji kada se nije dalo hoće li Hrvatska uopće imati Vladu ili će imati prijevremene parlamentarne izbore. Na taj način je dao odgovor zašto smo dobili jedan vrlo loš ugovor koji je kao takav i … [[Govornik se ne razumije.]] Naše je pitanje smatrate li se odgovornim za situaciju da je Vlada bila krnja u jednoj vrlo politički nestabilnoj situaciji sa odgodom za vrijeme lokalnih izbora i da je u toj situaciji povjerenik Vlade, znači u najgoroj politički mogućoj situaciji pregovarao ugovor koji je takav kakav je, vrlo štetan po ocjeni javnosti. Hvala.
Zahvaljujem poštovanom kolegi Podolnjaku na replici. Poštovane kolege ja bih vas samo zamolio za mir u sabornici. Sljedeća replika poštovani kolega Hrvoje Runtić.
Zahvaljujem gospodine predsjedavajući. Gospodine premijeru Plenković, slušao sam vaše izlaganje i ministričino također. Čini mi se da većina onoga što ste rekli u tom izlaganju je poznato širokoj hrvatskoj javnosti, znači o tome pišu mediji poglavito portali, ja bih rekao svakih 7 minuta izađe neka vijest vezana znači uz Agrokor. A ako prođe jedan dan u kojem nema barem jedne prijelomne vijesti to je izgubljen dan. Tako da ovo što ste govorili i u raspravi znači i u replikama, to su stvari koje su poznate širokoj hrvatskoj javnosti. Mislim da bi javnost trebala znati odgovore na neka pitanja o kojima se ne priča. Pri tome mislim znači na ova pitanja koja su kolegice i kolege postavili prije mene. Manje-više prema informacijama koje ja imam, ne samo u Hrvatskoj nego u široj tzv. regiji jedino o tome nisu do sada pisali „Modra lasta“ i „Smib“. Naime, vezano uz ovo što vas je pitao kolega Podolnjak, moram vam reći da time ste ugrozili ustvari situaciju u Agrokoru jer ste u tih mjesec i pol dana podredili zbog lokalnih izbora državne interese stranačkim interesima, doveli ste Agrokor u problem. I prema riječima gospodina Ramljaka vi ste znači njih doveli u situaciju da imaju nepovoljnije uvjete znači kod uzimanja ovog lihvarskog kredita. Moje pitanje je sljedeće, je li vam poznato kako je Agrokor dobio financijska sredstva za kupnju vinarske tvrtke JASKA-VINO d.d. poznatije kao podrum Mladina? I vidite li u toj transakciju spregu politike i gospodarstva odnosno nastanka Agrokora. I evo ljubazno bih vas zamolio da mi odgovorite ako je moguće. Zahvaljujem.
Zahvaljujem kolegi Hrvoju Runtiću na replici. Prelazimo na sljedeću repliku, poštovani kolega Tomislav Žagar. Izvolite.
Hvala potpredsjedniče Hrvatskog sabora. Uvaženi potpredsjedniče hrvatske Vlade. Evo malo u bližu prošlost, onda ćemo u dalju. 31. ožujka ove godine Vlada RH na svojoj 28 sjednici je usvojila Prijedlog zakona o izvanrednoj upravi u trgovačkim društvima, uputila ga u saborsku proceduru 5. travnja zajedno sa amandmanom HDZ-a koji je išao uz taj zakon. 6. travnja zakon je donesen i onda je prošlo dva dana od prijedloga izvanrednog povjerenika kojeg ste vi predložili i Trgovački sud u iduća dva dana imenova, zapravo donio rješenje otvaranja postupka. Dakle, to se dogodilo prije 214 dana, 5 sati, 4 minute i 55 sekundi. Toliko je vremena prošlo od kada je izvanredni povjerenik preuzeo obvezu za Agrokor. Međutim, izvanredni povjerenik priznaje novinarima da se sastao 30. ožujka sa određenim kreditorima i vjerovnicima i prije toga u tom vremenu. Pitanje moje za vas glasi je li on vas upoznao sa tim sastancima prije nego što ste ga vi predložili kao izvanrednog povjerenika. Jeste li vi znali za detalje tih sastanaka ili možda čak u ovom vremenskom otklonu, a kad govorimo, vi ste ovdje spomenuli danas čiste ruke. Je li doista mi kao zastupnici možemo vjerovati da u tome nije bilo nikakvih skrivenih namjera. A što se tiče ovoga dijela kad govorimo o daljoj prošlosti i pitanje Runtića, naravno da i vi znate i ja znam, svi ovdje znaju kako je išla privatizacija. Komercijalna banka je dala kredit gospodinu koji je jamčio za taj kredit imovinom one tvrtke koje je kupovao. To je napravljeno u slučaju Jaske. Slučajno u to vrijeme ministar je bio ovaj gospodin koji tu u Saboru dijeli lekcije i kaže kako on čuva ovaj Sabor puškom. Hvala.
Zahvaljujem na replici poštovanom Tomislavu Žagaru. Odgovor poštovani predsjednik Vlade, izvolite.
Hvala lijepo gospodine potpredsjedniče. Pa evo skupno ću samo kratko komentirati pokušaj MOST-a da pretvori saborsku raspravu koju je inicirao uglavnom SDP uz potporu još nekoliko zastupnika oporbe u rad Istražnog povjerenstva. Dakle, prvo što se tiče Istražnoga povjerenstva budući da je SDP 21. travnja, jel' tako vi ste tada podnijeli zahtjev za rad Istražnog povjerenstva. Naveli ste lijepo taksativno točke kojim se to povjerenstvo treba baviti. I vi ste krenuli u tu analizu kronološkim redom. Svako istražno povjerenstvo do sada u povijesti Hrvatskog sabora išlo je kronološkim redom prateći referentni okvir kako ga je Sabor usvojio. I bilo bi dobro da i kolege iz MOST-a i kolege iz SDP-a objasne hrvatskoj javnosti da Istražno povjerenstvo radi upravo onim redoslijedom za kojeg ste se vi založili da krene. Možete spustiti glavu, ali to je tako. Vi ste htjeli da se ide ab ovo. To je bio vaš cilj. To što je vama sada politički oportuno, interesantno pa da skačete ispočetka devedesetih na dvije tisuće i sedamnaestu to je drugo pitanje. Kada kronološki dođe na red sve što je vezano za ovu godinu HDZ je tu, Vlada je tu, Vlada je spremna. A ovo što je netko od vas insinuirao da smo mi doveli izvanrednog povjerenika u situaciju da mora sklapati ovakav ugovor u onakvom trenutku ne, ne, ne. Vi ste ga doveli vašom nelojalnošću, vašom željom da glasate protiv kolege s kojim ste u Vladi sjedili godinu i pol dana. To je bila vaša odluka i vaš izbor i to javnost mora znati. To je bio vaš potez, a ne potez Vlade i to je ključ i to je ono što je bitno da se sedimentira, da ljudi shvate. Ne možete biti u Vladi i biti oporba istodobno, to ne ide. To ne postoji nigdje.
Zahvaljujem predsjedniku Vlade gospodinu Plenkoviću. Imamo povredu Poslovnika poštovani kolega Božo Petrov, izvolite.
Poštovani potpredsjedniče Sabora, povrijeđen je članak 235., 238. itd. da ne nabrajam, ali mislim da ste vi jako dobro svjesni, trebali ste zaustaviti svoga predsjednika stranke. Ali ja razumijem da vi to ne smijete pa ćete jednostavno dopustiti kao što ste mu dopustili da govori, a nije u skladu sa replikom, da ćete isto tako i pustili mu da priča 20 sekundi više, da ćete valjda pustiti meni pola minute da odgovorim gospodinu predsjedniku Vlade. Dragi gospodine Andrej Plenković vi ćete vrlo, puno puta ponoviti svoje teze u medijima i naravno da će vaše teze u medijima prolaziti iz razloga što imate dogovore i to je sve u redu. Ali neke stvari nećete moći zaustaviti kako je rekao gospodin Jandroković imamo danas problem, Vlada danas ima problem, postoje društvene mreže znate postoje društvene mreže. A ono što je još veći problem vi kada smo vas mjesec dana upozoravali javno da imate dogovor sa kolegama iz HNS-a, ne mi nemamo kako su rekli kunemo se da nemamo, štitili, šutili da biste dobili bolje bodove na lokalnim izborima. I zato je gospodin Ramljak rekao da ste ugrozili i da je zbog toga imao slabiju mogućnost i slabije uvjete kreditiranja. Hvala.
Poštovani gospodine Petrov, evo kao što vidite 25 sekundi ste prekoračili, zloupotrijebili ste povredu Poslovnika. Kad bi govorili o temama onda ni vi ne bi mogli govoriti u onoj replici o temi, niti ste govorili. Ne vidim da je povrijeđen Poslovnik na bilo koji način. Ja vas zaista molim da u buduće ne zloupotrebljavate institut povrede Poslovnika jer ću biti prisiljen izreći vam opomenu. Hvala lijepo. Sljedeća povreda Poslovnika poštovani kolega Nikola Grmoja. Izvolite.
Poštovani potpredsjedniče, povrijeđen je članak 238. Nitko od zastupnika MOST-a u svojim pitanjima nije govorio o saborskom istražnom povjerenstvu. Ne to je bio uvod gospodina Petrova. Vi ste predsjedniče Vlade odbili odgovoriti na niz pitanja u kojima uopće nije spomenuto Saborsko istražno povjerenstvo. Ja sam povjesničar dobro znam što je kronološki, neki su se izvukli sa Saborskog istražnog povjerenstva nadglasavanjem od strane većine, nije se išlo kronološki. Valjda nas nećete uvjeravati da i kronološki ako nije ako nešto ide po redu, a vi ste određene abolirali, znači oni nisu došli pred povjerenstvo jer su kolege iz HDZ-a i ovi iz HNS-a glasovali da oni ne dođu pred povjerenstvo to je činjenica. Pratite koga su odbili, oni su bili prije od ovih što su pozvani. Ali nema veze, nije tema povjerenstvo, tema je da vi odgovorite na pitanja koja su vam postavljena, a vi ste na njih izbjegli odgovoriti. A što se tiče odgovornosti, 40 dana ste imali da sastavite Vladu, ali bitniji interes HDZ-a i HNS-a nego interes države, 40 dana. A meni je kolega Vrdoljak govorio da širim fake news.
Kolega Grmoja, ponovno i vama isti odgovor kao gospodinu Boži Petrovu da zloupotrebljavate institut povrede Poslovnika. Sljedeći put izreći ću vam opomenu. Hvala vam lijepo. Sljedeća povreda Poslovnika poštovani kolega Miro Bulj. Izvolite.
238. uvaženi premijer je izrekao niz neistina, prije svega uvaženi predsjedavajući nije govorio o onome što smo mi davali u replikama nego je insinuirao i naravno da je jedina istina, a to zna cijela javnost da je Šeks sastavio Vladu Andreja Plenkovića jer ga je upozorio tebe će srušiti Most ako dozvoliš izuzetoga ministra Marića da ga odstrane iz Vlade. A to je jedina istina, a dobro zna i predsjedavajući jel je i on Čuraj je često s njim, pa tako da ova Vlada Andreja Plenkovića je apsolutno nebitan u ovome svemu, ovo je vlada Vladimira Šeksa ovdje je premijer Vladimir Šeks i svako malo se tribamo okretati jeli na balkonu gore. Znamo tko je sastavio Vladu, znamo na koji način je prevaren SDP gdje su birači SDP-ovi dali HNS-u glasove i sada su ti ljudi Vrdoljakovi u vrhu vlasti. Tu je vrlo bitna energetika.
Zahvaljujem poštovani kolega Bulj. Kao i prethodna dvojica kolega također i vi ste zloupotrijebili institut Poslovnika. A što se tiče teme fulali ste i u replici i u ovoj povredi Poslovnika, tako da ako niste zadovoljni možete se obratiti nadležnom saborskom odboru od kojeg ćete dobiti pravolijek. Hvala lijepo. Nastavljamo sa replikama poštovani kolega Damir Tomić. Izvolite.
Hvala potpredsjedniče. Evo neću ulaziti u to tko doista vodi Vladu iz sjene, možda je tu gospodin Bulj tu upravu ili ne, nebitno, ali na kraju dana odgovornost je na vama predsjedniče Vlade. Drago mi je da ste se danas proglasili stručnjakom za glas razuma, to mi je doista drago jedino ne znam da li doista smatrate da 77 klimavih ruku ima više razuma nego 77% građana RH. Spomenuli ste pitanje jedno koje je ovako dosta znakovito, tko više doprinosi ugledu Hrvatske, pa vas pitam kako ugledu Hrvatske doprinosi dvogodišnji pad na listi Doing business? Kako isto tako doprinosi pad na listi korumpiranih zemlja? Vi kažete neće doći ulagači u Hrvatsku zbog ponašanja opozicije, možda su ovo razlozi zašto ulagači ne dolaze u Hrvatsku. No, javio sam se prije svega zbog jedne neistine koja se provlači cijeli dan, a to je da je Agrokor isplatio sve male OPG-ove i sve male dobavljače. To naprosto nije istina. Odgovorite mi na pitanje, jesu li vas savjetnici dobro savjetovali ovih 141 koji dolaze iz Agrokora? Što je sa onim malim dobavljačima koji su radili preko organizatora proizvodnje? Takvih je nebrojeno puno, takvi čine većinu i takvi nisu dobili niti jednu kunu. Hvala lijepo.
Zahvaljujem gospodinu Tomiću na replici. Odgovor, predsjednik Vlade gospodin Plenković. Izvolite.
Poštovani zastupniče Tomić, svi mali dobavljači, svi OPG-ovi koji su imali direktno tražbinu od Agrokora su isplaćeni. Da li su isplaćeni svi od Agrokorovih dobavljača, to je dosta teško očekivati da riješi izvanredni povjerenik. A vidim da aludirate na to tko vodi Vladu kao i gospodin čovik i po koji sada izlazi iz Sabora, ako vama to do sada nije jasno onda živite u uvjerenju zajedno s njim, zabavljajte se meni će ta simpatična interakcija uvijek pričiniti zadovoljstvo, uvjeren sam da će se time javnost zabavljati, a vi ako se hoćete pridružiti tom simpatičnom igrokazu, dobro ste došli.
Zahvaljujem na odgovoru poštovanom predsjedniku Vlade gospodinu Plenkoviću. Sljedeća replika poštovani kolega Marko VEšligaj. Izvolite.
Hvala potpredsjedniče. Pa evo današnja rasprava ono što mogu primijetiti razina komunikacije od vas predsjedniče Vlade prema nama u SDP-u, pa samo ću nekoliko vaših kvalifikacija koje smo čuli ovdje danas. Nema šta, inicijativa ne poznajemo kako funkcionira vlast, plašite nas sa krahom, katastrofom neće biti kruha, neće biti vode. Uglavnom ponašate se kao veliki učitelj, veliki vođa, a vrijeme takvih vam je prošlo možda ste se rodili u krivom periodu. Podcjenjujete nas, cijelo vrijeme nas podcjenjujete ovdje a niste počistili u svojim redovima. Imate brojne vaše zastupnike uz iznimke časnih ljudi koji postoje u HDZ-u koje niste doveli u red, a trebali ste jer to vam je posao kao predsjednika stranke, kao predsjednik Vlade također. Imate ljude u Vladi koji su vam uteg i teret, a pravi lider, što se vi volite predstavljati treba to riješiti u startu ili barem onda kada ustabili vlast, a vi ste valjda ustabilili ili niste. Imate ministra financija koji vam je bio desna ruka u kompaniji o kojoj danas razgovaramo. Imate potpredsjednicu Vlade, koja ne opetovana pitanja ne želi dati odgovor tko je pisao sporni zakon, a to je dužnost. Dužnost je prema Zakonu o pristupu informacija, dužnost je prema članku 39. Ustava. Nažalost, ne znate izabrati ekipu. Završiti ću sa povjerenikom za Agrokor, sa gospodinom Ramljakom, čovjek impresivne biografije, ali samo čovjek nikad nije radio niti u području prehrane, niti u području prodaje, niti u području poljoprivrede, najveće iskustvo stekao je u području energetike. Da li je on pravi čovjek za ovaj posao? Hvala.
Zahvaljujem kolegi Vešligaju na ovoj replici. Odgovor, poštovani predsjednik Vlade, gospodin Plenković. Izvolite.
Poštovani gospodine Vešligaj, jako mi je interesantno, koliko ste vi svi skupa tankočudni. Tankočudni ste. Dakle, sve je u redu kada vi napadate, bacate, kvalificirate, diskvalificirate, ne govorite istinu. Što god hoćete možete baciti, sve se to može negdje na članovima Vlade, HDZ-a prilijepiti, etiketirati i to je ok, i jel točno? To je prirodno, to je na tragu ove presunkcije, krivnje o kojoj govori gospodin Stazić. Po vama je normalno da vi dođete ovdje, istresete svoje spinove, svoje teze, koje pažljivo cizelirate, da se sedimentima jedna te ista poruka. Nećete uspjeti. Ja vam garantiram da vi u tome nećete uspjeti. Nećete uspjeti, jer nemate kako i nemate zašto. Nećete uspjeti, ja vam garantiram kolega Vešligaj, iz razloga, što i osobno i Vlada i HDZ ovom problemu pristupa sa zaštite općeg interesa. Sa zaštite hrvatskog gospodarstva, radnih mjesta, malog čovjeka ako hoćete, jedino zbog toga. Ne bavimo se mi temom Agrokora, zato što smo stavili u naš program. Ne bavimo se s time, jer smo povezani s tim. Kako to ne razumijete? Zašto mislite, da bi ja kao predsjednik Vlade imao interesa pristupiti tome na način koji vi inducirate. Ne radim to. Radim to na način da osiguram stabilnost hrvatskog gospodarstva i radna mjesta. I ako je Vlada predložila izvanrednog povjerenika, kojeg je imenovao trgovački sud, vrlo bitan detalja. Zakon aktiviran na zahtjev vlasnika i bivše uprave. Dakle, nema nametanje, nema državne intervencije na način kako vi inducirate, jer to je bit vašeg zahtjeva za izglasavanje povjerenja. Vi hoćete prebacite odgovornost na Vladu. To nećete uspjeti. Radim ono što je zakonito i što je dobro i na tome ćemo ustrajati. Bez obzira na sve diskvalifikacije koje s lakoćom bacate. Plačete ako vam se malo, minimalno, ja vraćam. kao ping pong odigram lijevom rukom.
Zahvaljujem predsjedniku Vlade na odgovoru. Imamo jednu povredu Poslovnika. Poštovani kolega Gordan Maras. Izvolite.
Hvala lijepo, gospodine potpredsjedniče. 238. članak, znači na najjednostavnije pitanje, gospodin Plenković je, naravno nije uopće odgovorio kolegi Vešligaju, nego je održao još jednu lekciju, koju smo evo svjedoci već nekoliko dana, ovdje, da se ponašam … [[Govornik se ne razumije.]] u Hrvatskom saboru, kao da mi njemu trebali odgovarati, a ne on nama, koji smo ga birali za hrvatskog premjera. Probajte vi gospodinu Plenkoviću, pročitati malo Ustav, tu ste dijelili lekciju o trodiobi vlasti, tko je za što nadležan itd. Probajte shvatiti a u predvorju vam je ovdje oslikan i strop, simbolički da je samo nebo iznad Hrvatskog sabora. Znači samo nebo iznad Hrvatskog sabora. Vi niste sigurni, ja vas molim da se na taj način i ponašate. Probajte zatomiti malo vaš ego i slušajte što vam se ovdje u Hrvatskom saboru govori. Hvala lijepo.
Zahvaljujem kolegi Marasu na ovoj povredi Poslovnika. I vama kolega Maras, također informaciju da zloupotrebljavate povredu Poslovnika. U Poslovniku Hrvatskog sabora nisu predviđeni odvjetnici saborskih zastupnika koji će tumačiti odgovore na repliku, tako da gospodinu Vešligaju nema potrebe tumačiti, da li je dobio kvalitetan odgovor. A predsjedavajući je taj koji vodi brigu o poštivanju Poslovnika. Hvala vam lijepo, ako niste zadovoljni, nadležnom saborskom odboru, možete podnijeti prigovor, sljedeći put kod zloupotrebe Poslovnika, izriči ću vam prvu opomenu, biti će mi jako žao, ali vaš je izbor. Hvala lijepo. Sljedeća replika, poštovana kolegica Marta Luc-Polanc. Izvolite.
Zahvaljujem. Poštovani potpredsjedniče Vlade, ja sam pažljivo slušala vaše izlaganje i odgovaranje na replike. Vi se nekoliko puta pozivate da je sve transparentno u cijelom postupku izvanredne uprave, da je sve transparentno kod donošenja lex Agrokora, međutim, vi morate nama dopustiti pravo da mi propitujemo, ako smatramo da nešto nije jasno, ako smatramo da nešto nije dovoljno pojašnjenoj. Nakon što sam pročitala ovo izvješće Vlade koje moram priznati dosta iscrpno, međutim, vidim da i dalje u njemu postoje, osim što ste vi iscrpno naveli kronologiju cijelog postupka, postoji određene stvari koje su ostale nedorečene, a koje se već duže vrijeme propitkuju kako kroz medije tako i u ovom Saboru. Pa evo, konkretno, za vezano uz privremenog upravitelja gospodina Antu Rmaljaka, mi u ovom izvješću ne vidimo na koji način se obrazlaže činjenica da se privremeni, da se izvanredni upravitelj Ante Ramljak, prije donošenja lex Agrokora i prije nego je imenovan kao izvanredni upravitelj zašto i na temelju čega se on sastajao sa potencijalnim kreditorima. Naime u ovom izvješću navodite da je on to vršio kao osoba sa dugogodišnjim radnim iskustvom u hrvatskoj financijskoj industriji. To nije dovoljno, mi ne znamo tko je njega angažirao da on u 3. mjesecu, znači 30. ožujka se već sastaje sa osobama koje će kasnije predstavljati potencijalne kreditore a da još nemamo zakon, a da još, a kamoli da je on imenovan za privremenog upravitelja. Isto tako navodite nekoliko puta da je njega imenovao sud, to je točno, međutim predložila ga je Vlada. Pa evo, ja bih htjela a vi upravo zbog te transparentnosti nama malo detaljnije pojasnite kako je došlo do tog odnosa i zbog čega su se ti sastanci održavali prije same uprave. Zahvaljujem.
Zahvaljujem poštovanoj kolegici. I odgovor predsjednik Vlade, gospodin Plenković. Izvolite.
Poštovana zastupnice Luc-Polanc. Dakle informaciju o tome da se gospodin Ramljak koji je inače čovjek koji je u Hrvatskoj poznat u financijskim i ekonomskim krugovima sastajao sa nizom ljudi koji su dolazili u RH u proljeće ove godine da bi se informirali što se zbiva a on je sam u svom intervjuu koliko je meni poznato, budući da sam ja za tu informaciju saznao u Splitu prije otprilike 7, 8 tjedana rekao da se on tada prije nego što je postao povjerenik sastajao sa brojnim predstavnicima različitih i domaćih i stranih financijskih institucija. To je sve što vam ja o tome mogu reći. Zašto mislite da je gospodin Ramljak tada znao da će biti ovo što je sada za nekoliko dana? Tko je mogao znati da će se zakon aktivirati? Koja smo imali jamstva da će se zakon aktivirati? Nismo ih imali. Prema tome ta teza o tome da je tu nešto čudno, da je nešto sporno on je vrlo jasno u svojim istupima sam objasnio svoje ponašanje. Bilo bi zaista čudno da ja kao predsjednik Vlade znam tko se s kime, gdje, kada i zbog čega sastaje. Ja to ne mogu znati, za to ne mogu odgovarati, to nije niti predmet moga rada, niti predmet moga interesa u krajnjoj liniji. Ono što je važno, važno je da je on odabran na temelju svojih stručnih kvalifikacija koje ima, da pomogne restrukturirati kompaniju, dovesti do nagodbe sa vjerovnicima i osigurati u budućnosti funkcioniranje kompanija i radna mjesta. To je ono što je bitno i na što smo koncentrirani u komunikaciji s njim kao izvanrednim povjerenikom kojeg je imenovao trgovački sud. I to je sve.
Zahvaljujem na odgovoru predsjedniku Vlade gospodinu Plenkoviću. Sljedeća replika, poštovani kolega Davor Vlaović, izvolite.
Hvala potpredsjedniče Sabora. Uvaženi predsjedniče Hrvatske Vlade, pozdravljam vas u ime kluba HSS-a i u svoje ime zajedno s vašim suradnicima. U svom izlaganju ste nastojali poslati poruku da Hrvatska mora biti država kojoj svi gospodarstvenici su jednaki pred hrvatskim zakonima i da svi imaju jednake uvjete za poslovanje. Upravo Agrokor to nije bio, iz svih ovih izvješća se vidi da je bio iznad zakona, da državne institucije koje su trebale kontrolirati njegovo poslovanje to nisu učinile ili ako su i učinile da nisu ništa poduzimale. Hvala vam na korektnosti što ste … [[Govornik se ne razumije.]] predsjednika Poljoprivredne komore na moje traženje ovdje u sabornici da štiti male dobavljače. Hvala i što su većina njih isplaćeni, dio ipak još nije jer su išli preko organizatora otkupa proizvodnje koji nisu sve isplatili. Ali je činjenica da oni nisu bili ravnopravni u toj utakmici jer niti su mogli doći do državnog poljoprivrednog zemljišta, čuli smo kako je Agrokor došao do Vupika a time i državnog poljoprivrednog zemljišta a nije ispoštivao sve uvjete kroz investicije. Čuli smo i da su većina tvrtki u okviru Agrokora se javljali prema HBOR-u i dobili su kredite. Iako je vaša Vlada, odnosno vaši ministri su morali znači da je već tvrtka u financijskim problemima i da slijedom toga nisu imali kreditni rejting da dobiju kredite dok s druge strane naša obiteljska poljoprivredna gospodarstva nisu mogla dobiti kredit, ušle su u blokade, preko 50 tisuća obiteljskih poljoprivrednih gospodarstava je blokirano, dijelom i zbog Agrokora i izgubili su povjerenje da isti igrači na isti način vode dalje društvo i državu. I stoga je pitanje da li će itko odgovarati jer 100 tisuća stranica spisa, 20 godina procesa, pitanje je da li će itko završiti u zatvoru a naša obiteljska poljoprivredna gospodarstva su blokirana i propala. Hrvatska reprezentacija je jučer pobijedila 4:1 Grčku, čestitam im, pobijedili su jer su promijenili izbornika i stručni tim i vratili povjerenje igrača u tim i u stožer. Poruka je, treba nam više takvih sretnih vijesti. Hvala.
Zahvaljujem gospodinu Vlaoviću na replici i odgovor predsjednik Vlade gospodin Plenković. Izvolite.
Dobro. Evo tako nogometnim rječnikom poštovani kolega Vlaović, aktiviranjem ovoga zakona promijenjen je i trener ako hoćete i u ovoj najvećoj kompaniji, ne zato što se to htjelo, nego zato što je to bila nužnost. Meni je drago da je vaša optika uloge obiteljskih poljoprivrednih gospodarstava i malih dobavljača bitno drukčija od onoga što je izlagao jutros gospodin Bernardić. On gotovo pa da je gledao koji će rezultat biti u vjerovničkom vijeću, te implicirao da bi trebalo eliminirati male poljoprivrednika i male dobavljače. Da, da, da, da, tako je to zvučalo. Dakle sasvim suprotno od onoga što je cilj, dakle da zaštitimo one koji su najfragilniji, najkrhkiji u ovom procesu. Što se tiče ukupnoga efekta cijeloga ovoga procesa, ja sam ga na jednoj sjednici Vlade nazvao čistilištem. I ušli smo u ovaj proces da se pročisti sve što je moglo biti sporno, što je moglo biti krivo, što nije bilo sukladno poslovnoj praksi, što nije bilo sukladno zakonskim okvirima. I idemo u taj proces. Sada je samo pitanje kako tko iz različite optike na taj proces gleda. Ja na njega gledam potpuno otvoreno, miran da ne mogu biti mirniji. Nepovezan s bilo čime što je bilo ranije sa odgovornošću koju imam danas, da iskoristim to za transformaciju i to radim. I imate prigodu sudjelovati u tom procesu. I imali ste u krajnjoj liniji kod konzultacija kada se zakon radio da okvir bude pogodan za takvu transformaciju. Mi ćemo na tome ustrajati, na tome radimo. Efekt na male poljoprivrednike je pozitivan i to vi znate, vi ste toga svjesni. Vi ste toga svjesni. Mi ćemo učiniti sve da bude dugoročno kvalitetan za njih.
Zahvaljujem na odgovoru predsjedniku Vlade gospodinu Plenkoviću. Imamo jednu povredu Poslovnika, poštovani kolega Davor Bernardić koji već ima jednu opomenu, izvolite.
Članak 238. Gledajte predsjedniče Vlade, gospodine Plenković, mene možete vrijeđati koliko god hoćete ali nemojte vrijeđati hrvatske poljoprivrednike, sprdat se s njima kao što ste to napravili u slučaju sa zeljem i na taj način direktno, direktno ovdje ne samo nego širite kaži, to treba reći, širite laži. Širite laži. Vi ste danas rekli ovdje da je napisan lex Agrokor, da niste znali da će se aktivirati, ma nemojte molim vas. Aktivirao ga je sam Todorić. Pa kako vam nije neugodno? Pa zašto širite te laži? Vi ste rekli ne znamo da li će se aktivirati a aktivirao ga sam Todorić. Nemojte više omalovažavati hrvatske poljoprivrednike.
Poštovani kolega Bernardić, dakle zaista vi imate dovoljno iskustva u Hrvatskom saboru i znate jako dobro kada možete koristiti određene alate i institute. Ova povreda Poslovnika zaista vam nije trebala, s obzirom na sve dosadašnje, ipak ste vi najjače oporbene stranke, neću vam izreći opomenu zbog zlouporabe povrede Poslovnika kako ne bi mogli izgubiti pravo na riječ u slijedećem nastavku rasprave ali ja vas zaista molim evo da ubuduće se klonite takvih i sličnih ponašanja. Ja razumijem da je ovo pozornica, da je ovo politički ring i da svatko koristi svoj stil borbe ali nemojmo ići ispod pojasa. Hvala lijepo. Slijedeća replika poštovani kolega Ivan Šuker, izvolite.
Hvala lijepo. Gospodine predsjedniče hrvatske Vlade, ja bi htio s vama podijeliti neka razmišljanja. Vrlo interesantno da ovdje još uvijek neki nisu shvatili da ovaj zakon kako ga oni zovu lex Agrokor se aktivira potpuno na isti način kao i Zakon o predstečajnoj nagodbi. Dakle, to je to. Međutim ono što je mene još više iznenadilo, nakon 200 rasprava koje danas u ovih 6 sati održano u Saboru, nitko se nijednom riječju nije pozvao na revidirano financijsko izvješće Agrokora. Gdje su činjenice. Gdje su činjenice temeljem kojih je došlo do ovoga svega čega je došlo. … [[Upadica Pernar, ne razumije se.]]
Poštovani kolega Pernar, molim vas nemojte upadati govorniku dok govori.
Vidite kolega, u ovom Saboru je vrlo teško raspravljati kad čovjek pokuša raspravljati sa argumentima i kad pročitate stotine stranica materijala onda oni koji ti ne pročitaju, vrlo teško je raspraviti, ali dobro. Dakle, vrlo interesantno da nitko se nije pozvao na revidirano financijsko izvješće a još je interesantnije da se Agrokor u zadnjih 5 godina zadužio za 2 milijarde i 800 milijuna eura. To su samo obveznice i izdani krediti. Obveznice nakon 2012. nisu mogle biti plasirane pa su krediti. E sad, kolega Maras, a di je kraj vašem bezobrazluku? Di je kraj vašem bezobrazluku pitam vas? … [[Upadica Maras, ne razumije se.]] [[Upadica Brkić: Kolega, kolega. Zaustavite vrijeme.]] Kolega Maras, ja sam pristojno šutio dok ste vi pričali. Ako imate bilo kaj reći, javite se pa recite i nemojte mi uletavati u riječ.
Kolega Šuker, dozvolite da i ja radim svoj posao.
Hvala lijepo gospodine predsjedavajući … [[Govornik se ne razumije.]]
Samo malo, molim vas. Sačekajte, vrijeme vam stoji. Kolega Maras, molim vas nemojte upadati govorniku u riječ, ako ste nervozni ja ću vam platiti kavu pa popijte kavu i vratite se, a vi kolega Šuker, nemojte isto bit nervozni i nastavite sa vašom replikom.
Ja uopće nisam nervozan gospodine predsjedavajući, samo nekada bi se izborili za koje minute u ovom Viskom domu, morate malo povisiti ton, za milog Boga.
Vrijeme vam je zaustavljeno evo sad kreće ponovno, nastavite sa replikom.
Hvala lijepo. Dakle, vrlo interesantno da su ti bankari usprkos znajući situaciju davali kredit i sad s obzirom da mi je uzeto puno vremena, završit ću. Razlika između poimanja nekih ovdje koji se bune i Vlade je, Vlada ne želi štititi interese bankara koji su itekako naplatili debele kamate nego želi štititi interes zaposlenika i dobavljača i želi za takav način zaštititi 200 000 radnih mjesta i to je smisao cijele priče a to nekoga očigledno boli.
Zahvaljujem poštovanom gospodinu Šukeru, predsjednik Vlade odgovor, izvolite.
Hvala lijepa. Cijenjeni zastupniče Šuker, vi ste spomenuli revidirano odnosno reviziju koju je obavila jedna od 4 ključne kuće Prize Waterhouse Cooper koja je konačno dala realno stanje financija u kompaniji, koje je nažalost takvo kakvo je. Isto tako spomenuli ste poziciju banaka, kreditora, onih koji su davali odobrenja za kredite i pod kojim uvjetima i tu nije loše spomenuti koliko je ovaj ugovor koji je napravljen u lipnju u takvim okolnostima dakle u ekstremno nepovoljnim okolnostima, ne mogu biti nepovoljnije kad je riječ o kamatnim stopama, povoljniji nego što se kompanija zaduživala ranije kada njena slika nije bila ni blizu ovakvih problema u kojima se našla u 2017. godini. O tome treba voditi računa. I u tom kontekstu treba valorizirati novac koji je dan u okolnostima u kojima je vrlo teško kad govorimo o pristupu komercijalnih banaka i financijskih institucija, doći u poziciju da je netko spreman dati novac u takvim okolnostima. To je bit. Dakle, umjesto da gledamo kako je dobro da se u procesu izvanredne uprave došlo u situaciju da se dobije svježi novac bez da je to radila država, ovdje se insinuira, imputira o nekakvim dogovorima, o nekakvim privilegiranim informacijama, o nekakvom poslovanju, ne znam točno koga u biti kad bi trebalo biti pod određenim vrstom povećala, lupe ili suspekta. I zato je dobro da ste ovo naglasili. I takav trezven pogled može prosvijetliti.
Zahvaljujem na odgovoru predsjedniku Vlade gospodinu Plenkoviću. Sljedeća replika poštovani kolega Željko Lacković, izvolite.
Zahvaljujem potpredsjedniče. Dakle, želim dati podršku premijeru u njegovom očitovanju na prijedloge za opoziv u odnosu na sam sadržaj tog zahtjeva oporbe, a želim reći jednu stvar da svi ti navodi koji se navode u zahtjevu su zapravo dijelovi kaznene prijave koju je podnio gospodin Todorić protiv potpredsjednice, upravitelja Ramljaka i čelnika Knighthead fonda. Dakle, svi smo se mi upecali u jednu temu koja vjerojatno nije niti primarna, niti najbitnija, pa čak niti oporbi, a naročito ne za politički život u Republici Hrvatskoj, niti za gospodarski razvoj, a u ovoj smo situaciji zato jer u Hrvatskoj očito ne funkcionira u dovoljnoj mjeri trodioba vlasti. Vi ste predložili zakon, bile su određene primjedbe na zakonsko rješenje. Ja sam podsjetit ću tražio da se zamrzne imovina gospodina Todorića. Danas on ne bi bio u Londonu, ne njegov avion, nego recimo njegovih 20% udjela u Merkatoru koje je imao na svoje ime. Ali kada je pokrenut postupak ovo što danas imamo u prijedlogu za opoziv Vlade bi trebalo riješiti efikasno pravosuđe u roku 15 dana. I onda vi ne bi trebali govoriti da vi nemate nikakve veze, da vi ne znate s kim se Ramljak trebao sastajati. I mislim da onih 5 milijuna kuna koje su dobili za utvrđivanje dodatno Državno odvjetništvo odličnih činjenica, da su upravo oni ovdje zakazali. Jer vi ovdje zastupate praktički obranu, opozicija napravila optužbu i non stop gledamo sada scenarij jednog umjetnog suđenja. Dakle, vaše je da predložite zakonsko rješenje, Sabora da donese, a sudovi trebaju odgovoriti na sva ova pitanja o kojima, koja se postavljaju u zahtjevu za opoziv. I ja bih vrlo rado da imamo efikasno pravosuđe, da ih se materijalno, ljudski i koliko je to potrebno stavi na još jedan viši standard i da se od njih očekuje da rješavaju ovakve prioritetne stvari u kratkim rokovima. Hvala.
Zahvaljujem poštovanom kolegi Željku Lackoviću. Odgovor? Hvala lijepo. Sljedeća replika poštovani kolega Branko Bačić, izvolite.
Zahvaljujem gospodine potpredsjedniče, poštovani predsjedniče Vlade. Jutros sam za vrijeme stanke rekao kako se protiv gospodina Todorića ne vodi politički progon u Hrvatskoj. I rekao sam da je protiv njega podignuta kaznena prijava od strane Državnog odvjetnika koji je to jučer ovdje u Hrvatskom saboru i sam rekao da se protiv gospodina Todorića ne vodi kazneni progon, da se ne vodi politički već kazneni progon. No to ne znači da političari ovo vrijeme dok se ne potvrdi pravomoćno rješenje o otvaranju istrage, a i sve do podizanja optužnice ne mogu sami doprinijeti i pomoći gospodinu Todoriću da taj svoj kazneni progon polako ne pretvori u politički progon. Zato mi političari itekako moramo biti oprezni i vrlo precizni u izjašnjavanju i vođenju politike i postupanju kada je u pitanju vrlo osjetljivi kazneni postupak koji se vodi protiv gospodina Todorića. No očito da neki političari to još uvijek ne razumiju. Ili ne razumiju ili namjerno žele da se kazneni progon pretvori u politički progon. Ja ne razumijem na tom tragu njegovom što rade kolege iz MOST-a moram reći. I oni ne prepoznaju tu finu tanku crtu koja od visoko pozicioniranih političara može doprinijeti da se taj kazneni progon polako pretvori u politički progon, kao da im nije bila dovoljna opomena, kaznena prijava koju je podnio gospodin Božo Petrov kao predsjednik Hrvatskog sabora a koju su kaznenu prijavu to već čitamo odvjetnici gospodina Todorića već polako u svojim izjavama naznačili kao mogući politički progon od predstavnika najviše državne vlasti u Hrvatskoj. Mene bi u tom smislu interesiralo gospodine predsjedniče jeste li vi znali da će gospodin Petrov podnijeti tu kaznenu prijavu i kad ste to doznali? Hvala.
Zahvaljujem poštovanom kolegi Bačiću. Imamo jednu povredu Poslovnika, poštovani kolega Nikola Grmoja. Izvolite.
Poštovani potpredsjedniče, evo poštovani kolega Bačić slušali ste jutros moju stanku, povrijedili ste članak 238. jer iznosite neistine. Ja sam jasno u stanci rekao da se mi svi slažemo da nema ovdje elemenata političkog progona, a vi u svom pitanju premijeru ponavljate tezu obrane Ivice Todorića i tako pomažete tu obranu. Recite svojim bivšim ministrima, bivšim dužnosnicima da propjevaju na povjerenstvu, da kažu kako su pomagali Ivici Todoriću da ovu sinkopu koju glume da prestanu s tom bolešću izmišljenom koju su prezentirali na ovim sjednicama koje smo imali i gospodin Penić i gospodin Kovač koji je puškom branio ovu zgradu Sabora recite im da propjevaju, pa će se pokazati da Ivica Todorić nije uživao politički progon, nego potporu. I prestanite ponavljati teze obrane Ivice Todorića, dosta ste mu svih ovih godina pomagali. Dosta ste mu svih ovih godina pomagali, vrijeme je da prestanete.
Zahvaljujem gospodinu Grmoji. Hvala Bogu da imamo razglas u sabornici pa da vas dobro čujemo. Kolega Grmoja članak 238. ako mi pronađete riječ neistine, onda ćemo to proglasiti povredom Poslovnika. Budući da toga nema, a već prije sam vas upozorio da sljedeća zlouporaba instituta Poslovnika, zlouporabe Poslovnika da će biti izrečena opomena, te vam teškog srca temeljem članka 239. Poslovnika izričem opomenu. Ako niste zadovoljni obratite se nadležnom saborskom odboru sa prigovorom. Imamo još jednu povredu Poslovnika poštovani kolega Branko Bačić.
Zahvaljujem poštovani potpredsjedniče. Povrijeđen je članak 238. zato što kolega Grmoja omalovažava kolegu zastupnika i tvrdi ono što ja nisam rekao, ja nisam rekao, da vi dakle, da Most provodi politički progon, nego da ili ne razumije ili svojim djelovanjem će to doista pretvoriti u politički progon, kao da se niste opametili, kad je to napravio vaš kolega Božo Petrov, kao visoki državni dužnosnik je podnio kaznenu prijavu i to na temelju nekakvih novinskih saznanja. Upravo ovo što vi radite, najbolji je pokazatelj da istražno povjerenstvo treba automatski prestati s radom čim se potvrditi … [[Govornik se ne razumije.]]
Kolega Bačić, iako u članku 238. postoji riječ omalovažava, ne vidim da je povrijeđen poslovnik. Ako niste zadovoljni, obratite se nadležnom saborskom odboru, kojim ćete dobiti pravorijek. Odgovor poštovani predsjednik Vlade. Odgovor poštovani predsjednik Vlade, gospodin Plenković. Izvolite.
Poštovani kolega Bačić, zna gospodin Grmoja kad sam ja doznao za to. Bio je nazočan. Jel točno? Jeste vidjeli kako sam reagirao. Jesam možda … [[Govornik se ne razumije.]] nešto, ovo što ste vi sad šaptali, čovjeku i po. Jesam anticipirao to? Ovo što ste vi šaptali kao komentar, na što je gospodin Bačić govorio jesam li anticipirao to? Što mislite? Jesam. I to je ta bitna razlika i ja neću ništa komentirati. Baš ništa neću komentirati o tome, jer je to jedino mudro što mogu napraviti. Hvala.
Zahvaljujem na odgovoru gospodinu predsjedniku Vlade. Odustali, hvala lijepo. prelazimo na sljedeći set replika potpredsjednici Vlade gospođi Martini Dalić. Prvi se za repliku javio poštovani kolega Gordan Maras. Izvolite.
Hvala lijepo. Prvo da kažem, gospodine potpredsjedniče, da ja više neću dizati povredu Poslovnika, dok ste vi predsjedavajući, jer vidim da ste izloženi neverbalnom pritisku Kluba zastupnika HDZ-a da dajete opomene nama oporbenim zastupnicima, dok to evo, kolegi Bačiću niste dali. Ali ja vas razumijem i s obzirom da ste do sada korektno jako vodili, ja ću vam olakšati ubuduće. A moja replika, odnosno, pitanje za kolegicu Dalić je sljedeće. Znači, htio bi da nas ovdje izvjestite, a možete i vašeg predsjednika Vlade, s obzirom da je rekao, da nema pojma tko su vlasnici obveznica Agrokora, da nas izvjestite kada je to Nighthate kupovao obveznice, u kojim mjesecima? S obzirom da je … [[Govornik se ne razumije.]] objavio da su u 3., 4. i 5. mjesecu kupovali obveznice, da bi došli u ovu poziciju u kojoj su sada. To nije rekao Gordan Maras, nego je to u tekstu … [[Govornik se ne razumije.]] koje je on objavio. Molim vas da nas izvještite o tome. Pa će vam možda malo jasnije biti kako se uopće Nighthate se našao u ovoj poziciji u kojoj je. Koliko je bitan razgovor Ante Ramljaka sa Nighthateom? Drugo, recite nam zbog čega ste odlučili Anti Ramljaku baš dati najveću i najvišu moguću plaću koju je dobio, s obzirom da zakon predviđa da plaća ne može biti viša od prosjeka uprave Agrokora, ali vi ste se odlučili upravo tu najviši iznos plaće za gospodina Ramljaka i 3 molim vas da nam odgovorite, koja je to uspješna restrukturiranja gospodin Ramljak proveo prije Agrokora u RH, na temelju kojeg ste ga vi i gospodin Plenković odabrali da provodi najsloženije restrukturiranja u Europi ove godine kao što je sam po svojem svjedočanstvu priznao. Znači koja su to uspješna restrukturiranja koje je gospodin proveo, da ste vi ocijenili da bi baš on bio taj pravi koji može odraditi posao u Agrokoru. Hvala vam lijepo.
Poštovani gospodine Maras, meni je drago da ste vi … [[Govornik se ne razumije.]] i da me štedite, ali ja ću vas podsjetiti, da ni vama nisam izrekao prvi put, pa tako nisam ni gospodinu Bačiću. A nastavili se tako ili sličnim ponašanjem i vi i on, dobiti ćete ono što zaslužujete temeljem poslovnika. Hvala lijepo. Odgovor poštovana potpredsjednica Vlade, gospođa Martina Dalić. Izvolite.
Hvala lijepo. Poštovani gospodine Maras, meni je stvarno drago, da vi redovito pratite sve što objavljuje … [[Govornik se ne razumije.]] to je sigurno dobro, jer ako to redovito radite, onda vjerujem da ste 2012. g. kada ste vili ministar, opazili da je Agrokor izdao obveznice i da su te obveznice bile izlistani u Berlinu ili Dublinu. Sigurno kako ste u to vrijeme bili ministar, vi onda sigurno znate, da u trenutku izdavanja tih obveznica, Agrokor je od investitora u tzv. primarnoj emisiji dobio novac. Nakon toga obveznicom kao vrijednostima papirom trguje se. Trguje se na burzama u Dublinu i u Berlinu, a i trguje se u tzv. tehnologiji … [[Govornik se ne razumije.]] što znači direktno između institucija. Dakle, ja sam uvjerena da vi to sve sigurno znate, jer bi bilo nemoguće, da netko tko je bio ministar to ne zna. A posebno s obzirom da je bio ministar, što ste ono rekli, malo gospodarstvo, obrtništvo, poduzetništvo i tome slično. Prema tome, i s toga, kako ste vi bili ministar i kako sve to znate, onda jasno proizlazi, da ste upućeni u način funkcioniranja tržišta kapitala, da ste upućeni da nakon što trgovanje na tržištu kapitala krene, nema jedinstvenoga registra u kojem bi bili zabilježeni vlasnici obveznica, u kojem bi bilo moguće izvršiti uvid i u svakom trenutku znati tko je vlasnik obveznica i kada je tko kupio koje obveznice, zato što je to pravilo temeljem kojeg funkcionira tržište kapitala. Prema tome, imali ste također prateći Bloomberg, a i domaće novine priliku čuti da su sami predstavnici Knightheada izjavili da su obveznice Agrokora počeli kupovati u siječnju kada je cijena bila 85 centi …
Zahvaljujem potpredsjednici Vlade na odgovoru na repliku. Sljedeća replika poštovani kolega Miro Bulj. Izvolite.
Hvala lipa. Uvažena potpredsjednice. Evo vidimo svađaju se i HDZ i SDP cijelo vrijeme tko je više odgovoran, svi znamo da su i jedni i drugi odgovorni, netko manje, naravno … manje netko više. Međutim ja bi vama postavio pitanje koja smo vam postavili po pitanju znači teme Mostovi zastupnici na koje premijer Plenković nije želio odgovoriti, mi ne znamo pa vjerujem vi ste dovoljno stručni, a i bili ste u vladi Jadranke Kosor da nam možete odgovoriti po pitanju i Jaske vino i Jamnice i Zvijezde i Badela i svih događanja koja su se događala, vi ste bili direktno involvirani pa bih ja vas ja osobno prije svega pitao oko Vupika. Znate li vi šta oko Vupika jel ste bili tada ministrica financija u vladi Jadranke Kosor, što je se događalo u to vrijeme i znate li zbog čega se nije ništa poduzelo i zbog čega je 300 milijuna kuna na tome području izvukao ratne štete izvukao Todorić, a ne država i ta naš ponos Vukovar i ostali predijeli koji su ostali oštećeni? Ja mislim da bi trebalo odgovoriti na pitanje koje nikako da dobijemo, da li je Vladimir Šeks citiram ga sastavio vladu da je on bio onaj koji je sastavio … gospodinom Pupovcom, gospodinom Vrdoljakom i ostalima ili ga i Ferenčakom ili ga vi možete demantirati? Ja vjerujem da ste vi iskrena osoba i da nećete se ovde u ovome slučaju pokazivati manire kao što pokaziva premijer koji je ovaj Parlament cijelo vrijeme hoće da obezvrijedi jel hoće sebe da uzviši, ja znam to je PR-ovski postupci iz Bruxellesa doneseni, ali vama vjerujem, vi ste rekli da dolazite iz Cetinske krajine kada ste spominjali svoju djedovinu pa se nadam da ćete odgovoriti na taj način otvoreno javnosti, a ne prekriveno kao što rade briselski diplomati. Hvala lijepo.
Zahvaljujem poštovanom kolegi Miri Bulju. Sljedeća replika poštovani kolega Ante Babić. Izvolite.
Hvala lijepa. Poštovana potpredsjednice Vlade, ja ne znam koji se … obrat dogodio danas ovdje u Hrvatskom saboru, ali u zadnja dva, tri tjedna zadnja mi smo često od strane oporbe imali stanke i uglavnom ste tu bili apostrofirani kao netko tko nešto radi, mulja, državni neprijatelj, veleizdajnik odnosno veleizdajnica Hrvatske države, stalno nešto u dogovoru sa Agrokorom, sa Todorićom, pomažete Todoriću pa me zanima zašto niste dali tih 300 milijuna eura Todoriću i zašto ste onako odlučno rekli ne, ne može od svih mogućnosti za Agrokor nećemo pomagati novčano kao država, neće se trošiti sredstva poreznih obveznika, djelovati moramo i idemo u zakon, napravit ćemo prijedlog zakona kolokvijalno nazvanim lex Agrokor i nisu ni tada prestajale stanke u Hrvatskom saboru i tada vas se prozivalo da ste vi osoba koja stoji iza svega. Posebice su govorili i to su argumentirali amandmanom na članak 39. istoga zakona da pomažete Knightheadu, a na štetu Sberbanke. E pa sada me zanima jeli i Sberbanka imala možda istu mogućnost kao i ostali kreditori u ovom roll up kreditu i zašto niste dali tih 300 milijuna eura gospodinu Todoriću. Hvala.
Zahvaljujem kolegi Anti Babiću. Odgovor potpredsjednica Vlade poštovana gospođa Martina Dalić. Izvolite.
Hvala lijepo. Poštovani zastupniče Babić. Zašto gospodin Ivica Todorić na svoj zahtjev da mu se osigura financijska podrška od 2,3 milijarde eura je dobio negativan odgovor od hrvatske Vlade, a ne mene osobno ili svih predstavnika hrvatske Vlade, a ne mene osobno ja mislim da znaju svi u ovoj sabornici. Zato što to nije moguće i zato što to nije sukladno hrvatskom zakonu. Dakle ne postoji u našem pravnom sustavu mogućnost da država financijski podupre privatnu kompaniju, osim da ju tome slučaju vlasnički preuzme ili nacionalizira. Dakle ja bih bila sigurna da svaki zastupnik u Hrvatskom saboru odgovor na to pitanje zna i ne bih nikako to pripisala bilo sebi, bilo kojem drugom predsjedniku Vlade i bilo kojem drugom članu Vlade kao individualan čin. Radi se o činu poštivanja zakona koji su doneseni u ovome Saboru. Što se tiče mogućnosti sudjelovanja u tzv. roll up kreditu gdje je taj kolokvijalni izraz se proširio po našoj javnosti, a bez neke velike želje da se shvati suština, činjenica je da su svi vjerovnici mogli u tome sudjelovati koji su udovoljavali određene kriterije, a koji su opisani prema očitovanju izvanredne uprave u materijalu koji smo dostavili zastupnicima. Naročito je mogla sudjelovati Sberbanka s obzirom na veličinu njezine tražbine, a kao što također možete vidjeti u materijalu koji smo dostavili i u samoj strukturi kredita bilo je predviđeno da međunarodne banke, tri međunarodne banke Sberbanka, VTB i Klub banaka sudjeluje sa 170 čini mi se milijuna eura. Dakle značajno više nego što je bilo uopće predviđeno sudjelovanje za imatelje obveznica.
Hvala. Sada ćemo imati intervenciju u ime predlagatelja. Uvaženi zastupnik Arsen Bauk. Izvolite.
Zahvaljujem gospodine potpredsjedniče. Osvrnuti ću se, obzirom da je tehnički gledano ovo nakon očitovanja predstavnika Vlade, osvrnuti ću se u jednom dijelu očitovanje Vlade koja i to je ponovio predsjednik Vlade u nekoliko puta. Koji otprilike kaže da proizlazi da nema prisilnog nametanja izvanredne uprave, nema nacionalizacije ili izvlaštenja kako mi to pogrešno tumačimo. Međutim, radi se o sljedećem. Dakle u trenutku kada je gospodin Todorić koji je inače najveći krivac za ovo, tako da ne bi bilo dileme, prema javno dostupnim informacijama svojevoljno potpisao pristanak za aktivaciju lex Agrokora na Trgovačkom sudu u Zagrebu. Već je bio podnesen zahtjev za pokretanjem postupka stečaja nad Konzumom Stečaj je zatražila tvrtka OVUM u vlasništvu sina Nikice Valentića i tvrka Perfa-bio hrvatski proizvođač jaja zbog neplaćanja duga od 9,5 milijuna kuna. Računi nekolicine Agrokorovih kompanija bili su blokirani i do aktivacije lex Agrokora ili stečaja Konzuma je moglo doći i na druge načine osim pristanka vlasnika. Tako da on sam nije sebe razvlastio, mogao je drugačije biti razvlašten od upravljanja Agrokorom. Iako Agrokor tehnički nije nacionaliziran, ovlasti koje ima izvanredni povjerenik imenovan od strane Trgovačkog suda ali Trgovački sud samo provodi političku odluku Vlade jer je zakon propisao da on to mora napraviti kada mu Vlada predloži nekoga tko zadovoljava uvjete, prema tome, vrlo je jasno o čemu se radi. Dakle u Agrokoru se zajedno sa vjerovnicima se svodi na donošenje Odluke o promjeni vlasničke strukture Agrokora kroz nagodbu zbog same sanacije njegovog duga. Evidentno je iz nastojanja izvanrednog povjerenika da ne tretira sve vjerovnike jednako i da dug Agrokora nastoje riješiti na način da jednom, nekom vjerovniku odbije priznati potraživanja, nekom ne. Ivica Todorić je dakle formalni vlasnik kompanije ali on, na njegov poslovni život ili smrt ne može ni na koji način utjecati. Dakle ako govorimo u navodne znakove o nacionalizaciji govorimo o patki koja nije patka ali izgleda kao patka, glasa se kao patka i ponaša se kao patka. Što se tiče odgovora na pitanje br. 5 a to je pitanje jednakog tretmana vjerovnika. Sukus je priče u tome da su obvezničari u Agrokoru prodavali euro duga za 30 centri. To znači da je prva runda gubitaka na dugu Agrokora već obavljena. Oni koji su kupovali dug po 30 centri ove uvjete mogu za sebe smatrati profitabilnima. Oni koji to nisu napravili njima oni nisu profitabilni. Tako da Ramljakovi kriteriji su ustvari rađeni tako da budu financijski prihvatljivi vjerovniku koji je otkupio dug po diskontu i da budu financijski neprihvatljivi izvornom vjerovniku. To je kao otprilike da natječaj za neku robu prilagodimo ponuđaču koji ima određene tehničke uvjete. Međutim osnovno je pitanje stručnjaka sa dugogodišnjim iskustvom, to je odgovor na pitanje br. 2 koji se još u ožujku, dakle prije imenovanja i za izvanrednog povjerenika, ali prije donošenja lex Agrokora sastaje sa nizom vjerovnika. Dakle u čije ime, u kom svojstvu, prije nego što će sudbena vlast i prije nego što će izvršna vlast predložiti njega za povjerenika. Dakle jasno je da je gospodin Ramljak bio predodređen za izvanrednog povjerenika u Agrokoru i prije nego što je o tome odluku donio Trgovački sud pa onda malo smješno izgledaju ograde da je njega imenovao sud, pa on treći put ponavlja da ga je imenovao Trgovački sud. Kada je i u zakonu ali i po prethodnom ponašanju bilo jasno da je on na to mjesto došao voljom političke opcije, političkom odlukom gdje je sudbena vlast podnijela političku odluku koja je najprije pretočena u prijedlog za imenovanje a prije toga i u zakon koji se donio u ovom Hrvatskom saboru kao politička odluka. Toliko za ovaj dio. Hvala.
Hvala. Imamo i na vaše izlaganje nekoliko replika. Prva je uvaženog zastupnika Branimira Bunjca.
Hvala lijepa uvaženi zastupniče Bauk. Javio sam se za ovu repliku ponukam vašom izjavom da je najveći krivac za ovo stanje gospodin Ivica Todorić. Međutim, ja mislim da je najveći krivac za ovo stanje su političke strukture a gospodin Todorić je samo njihov proizvod. Najveći krivac za ovo stanje su sve dosadašnje Vlade među koje spada naravno i SDP-ova koje su dopustile pogodovanje svih mogućih vrsta, počevši od privatizacije tvrtki za 0 kuna, počevši od dozvoljavanja utaja poreza, što više donošenja zakona koje su tu utaju poreza dozvoljavali, počevši od toga da su se Todoriću neumjereno davale državne subvencije svake godine 200 do 300 milijuna kuna neumjereno krediti iz državnih banaka kakva je HBOR, Jadranska banka, da se tečaj HNB-a prilagođavao Agrokoru i Ivici Todoriću. Ivica Todorić je Frankensteing hrvatskog gospodarstva i društva općenito ali on nije sam sebe stvorio. Vi svi zajedno iz SDP-a i HDZ-a stvorili ste uvjete da se on pojavi. Ja jedino što ovdje sada se mogu s vama složiti da je gospodin Ivica Todorić trebao biti prvi uhapšen i to odmah u travnju da bi se onda ova situacija nekako razriješila možda već do ovoga trenutka bismo onda imali nekakve relevantne podatke, informacije i ako želite pravdu na papiru. A ovako sada govoriti dok je n Londonu, da je on jedini krivac, mislim da je to na neki način pucanje iz prazne puške ali zato ovdje itekako postoje ljudi koji bi se mogli prozvati za svu odgovornost u svemu ovome o čemu danas svjedočimo. Hvala lijepa.
Hvala. Na repliku će odgovoriti poštovani zastupnik Arsen Bauk.
Gospodine Bunjac, niste rekli jedini, nego najveći, znate li nekog većeg od njega? Imali neki veći krivac koji je više kriv? Nema. Ova vaša mantra koja inače nije svojstvena samo Živom zidu o jednakoj krivnji itd. je u ovom slučaju a i u svim drugim slučajevima potpuno promašena. Agrokor je dijete HDZ-a i što se tiče odnosa gospodina Ivice Todorića i HDZ-a u vezi Agrokora, to sam rekao jednom a mogu ponoviti, HDZ mu dao, HDZ mu uzeo.
Slijedeća replika je cijenjenog zastupnika Ivana Pernara.
Uvaženi kolega Bauk, ima jedna misao koja vam je vjerojatno promakla u svemu a to je da je SDP bio 2 puta na vlasti. 2 puta po 4. To je 8. 8 godina a mi danas vidimo da je bilo tog kriminala u Agrokoru na sve strane. Postavlja se pitanje zašto SDP nije tada ništa učinio da taj kriminal istraži, da se kaznene prijave procesuiraju, da se nešto konkretno učini da se to čudovište ajmo reći, zaustavi? E vidite, odgovor na to pitanje zapravo sugerira slijedeće. Da je sreća u nesreći da se slom Agrokora nije dogodio u vrijeme recimo Zorana Milanovića prije par godina, nego sada kad je na vlasti HDZ. Što da se dogodilo u doba SDP-a njegov slom? E, onda bi se našli kolega Bernardić u istoj situaciji k'o Plenković i tamo bi sjedio i objašnjavao zašto Todorić nije ranije procesuiran, zašto su išli u neke malverzacije uoči izbora kako bi ajmo reći stavili stvari pod tepih odnosno da bi stvorili privid da se sve funkcionira a ništa ne funkcionira. I u konačnici, ono što će se svi makroekonomisti složiti jest slijedeće. Todorić je počeo izvlačiti novac iz Agrokora tek kad je shvatio da brod tone. A brod Todorićev je tonuo u trenu kad je shvatio da kredite neće moći vratiti. A kredite nije mogao vratiti zato jer je monetarni sustav u Hrvatskoj postavljen na način da se krediti ne mogu vratiti. Zato je HNB mjenjačnica, zato jer novac za kamatu ne postoji itd. I žao mi je da vi u SDP-u koliko god ja podržavao vaš zahtjev za ostavkom Vlade, u vrijeme kad ste vi bili na vlasti niste ništa poduzeli po tom pitanju. Hvala.
Hvala. Odgovorit će poštovani zastupnik Arsen Bauk.
Postavili ste jedno zanimljivo hipotetsko pitanje, a što bi bilo da se ova kriza dogodila za vrijeme dok je SDP na vlasti. Vjerovatno bi nakon određenih mjera imali šatore i ostalo ono što već sve obično se zna dogoditi, možda ne bi plinske boce ali možda bi do toga. Ali mislim da je dobro da se zapitamo što bi se dogodilo ne sa ovom krizom nego sa cijelom državom da je Živi zid na vlasti? To je puno zanimljivije pitanje i bez obzira na to što je danas predsjednik Vlade rekao nešto o vašim glasačima, ja se ne brinem za vaše glasače ali bi se možda ipak brinuo za državu u kojoj bi vi došli na vlast. Hvala.
Slijedeća replika je poštovanog zastupnika Ante Babića.
Hvala lijepa poštovani potpredsjedniče Hrvatskog sabora. Kolega Bauk, rekli ste da se prema svim vjerovnicima nije ponašalo isto, vjerojatno ste aludirali za mirovničke tražbine. Činjenica je da je objavljeno da njih circa 58 milijardi kuna, od toga je priznato 41,2 milijarde a ostalih 16 milijarde je osporavano. Između ostaloga, osporavane su i tražbine ako ste mislili na Sberbanku, circa nekih 1,1 milijardu kuna, ali i to je objašnjeno zbog čega, dakle oni nisu sudjelovali u postupku izvanredne uprave već su oni svoja potraživanja išli potraživati na sudu. Toliko što se same istine tiče. Druga stvar koja je netočna, gospodin Ramljak kao izvanredni povjerenik može po ovome zakonu o izvanrednoj upravi raspolagati samo do 3,5 milijuna kuna, sve ostale odluke idu preko vjerovničkog vijeća, dakle niti jednu ne može bez vjerovničkog vijeća. O tim tražbinama čiji je sigurno razgovara sigurno sa vjerovničkim vijećem. I treća stvar koju uporno ponavljate i ja je stalno demantiram. Agrokor nije dijete HDZ-a, Agrokor je stvoren Zakonom o pretvorbi i privatizaciji iz 1989. godine, dakle tada je on postao dioničko društvo. 1989. godine. Poslije je naravno kao sva dionička društva sudjelovao na tržištu. Ali ste zato vi glasnogovornik, vi i vaša stranka, vi ste glasnogovornik Ivice Todorića. Pogledajte blogove od Ivice Todorića i pogledajte ovaj zahtjev o opozivu Vlade, pa će vam biti jasno, čini mi se u nekoliko stvari doslovno prepisan s bloga. Hvala.
Odgovor poštovanog zastupnika Arsena Bauka.
Zahvaljujem. U ovo našem zahtjevu i očitovanju Vlade ima odgovor na pitanje broj 6 o povlaštenim informacijama. Dakle, ako se netko sa nekim sastanke prije nego što postane povjerenik o temi o kojoj se radi, netko nakon toga ima neke poslovne poteze ili prije toga i neke poslovne odnose. Naravno, vrlo teško je i ne bi želio uopće tvrditi jer ne možemo nezavisno provjeriti da li se budući izvanredni povjerenik sastao sa svim vjerovnicima i da li je svima govorio isto ili je nekim govorio nešto a nekima nije jer se nije s njima sastajao. To se ne može provjeriti, a trebamo vjerovati na majke mi. A što se tiče ove priče o tome o navodnoj istovjetnosti stavova nas i gospodina Todorića, ja bi rekao sljedeće, gospodin Todorić je ovom trenutku daleko od HDZ-a i SDP je u ovom trenutku daleko od HDZ-a. Ali, on je daleko od HDZ-a s ove strane, recimo da je ovo HDZ, a mi smo daleko od HDZ-a s ove strane i jednostavnom matematičkom operacijom se vidi, da smo mi duplo dalje od gospodina Todoirća nego HDZ-a. Hvala.
Evo, valjda je kolega Babić, uvjeren s ovom zornom vizualnom prikazom asli sad ćemo ipak ići na sljedeću repliku, a to je uvaženog zastupnika Branka Bačića. Izvolite.
Zahvaljujem gospodine potpredsjedniče. Kolega Bauk morate se u SDP-u dogovoriti jednu stvar, a to je prvo, ili vlada, a onda jasno i Sabor imao pravo kada je donio Zakon o izvanrednoj upravi ili je to u skladu s Ustavnom ili nije u skladu s Ustavom. Naime, ne vidim ovdje kolegu Peđu Grbina, cijeli dan, ne znam zašto, ali bole ga leđa, ok, ako ga bole leđa. Međutim, on je koliko ja imam informaciju, to je on sam rekao, podnio … [[Govornik se ne razumije.]] o ustavnosti, Zakona o izvanrednoj upravi, a vi sad ovdje nama govorite i u vašem prijedlogu za pokretanje povjerenja Vladi, govorite da je Vlada imala na raspolaganju i taj element za kojega s druge strane propitkujete ga na Ustavnome sudu. S duge strane ono što vam moram reći, vi kažete da … [[Govornik se ne razumije.]] nacionalizacija, jer vlasnik više nije vlasnik. A ja ću vas podsjetiti, da niti u stečajnom zakonom, odnosno, još uvijek je on vlasnik, samo ne koristiti, n e konzumira svoja vlasnička prava. Ista je situacija i u Stečajnom zakonu, na koja ste se vi pozivali i da je Agrokor išao u stečaj i isto tako gospodin Todorić ne bi konzumirao svoja vlasnička prava, već bi to radila uprava, stečajni upravitelj i opet bi tamo odlučivalo vjerovničko vijeće. Prema tome, ništa u smislu vlasničkih prava, pa onda time i nacionalizacije, kolega Bauk, ovaj Zakon o izvanrednoj upravi glede smanjivanja, odnosno, ukidanja mogućnosti raspolaganja svojim vlasničkim pravima, gospodin Todorić nema. Prema tome, kad vi govorite da ste daleko, puno dalje od Ivice Todorića, od nas iz HDZ-a ja mislim da ste … [[Govornik se ne razumije.]] da ste se približili nekim drugim financijskim institucijama, a koje ćemo u toku dana još obznaniti ili zastupati njihove interese.
Hvala. Odgovor poštovanog zastupnika Bauka.
Dobro jedan korak smo napravili, ipak smo daleko od Ivice Todorića, sad moramo samo braniti da nismo daleko, od nekih kako ste rekli, financijskih, ok, to će, ima vremena, pa tek je 4 i pol, nije još ni počela tehnički rasprava. Da. Da. Sad ste me malo, e da to da se mi u SDP-u moramo dogovoriti, mislim moramo se mi dogovoriti oko više stvari, ali oko ove se ne moramo dogovarati. Dakle, ovo smo mi od početka imali isti stav. Za razliku recimo od 2 stranke u ovom saboru, jedna je stranka, hoćemo abecednim redom, HNS, koja je glasala protiv Zakona o postupku izvanredne uprave, a sada ga, posebno gospodin Čuraj, ovo mu može biti pohvala, ga brani. A druga je stranka Most nezavisnih lista, koja je bila u Vladi, koja je predložila Zakon o postupku izvanredan uprave, a sada osporava. A mi bar, i vi isto, govorimo cijelo vrijeme, zastupamo jedan stav. Što je kolega Grbin, poslao na Ustavni sud, o tome će odlučiti Ustavni sud, vjerojatno kada već to bude davno završeno, pa onda možda neće imati o čemu niti odlučivati, ali cijela priča je u stvari, se može svesti, to nije moje, ovo sam prepisao, ali ču pročitati. Dakle, kada je biznis dužan više nego što imovina biznisa vrijedi ili više nego što taj biznis svojim postojanjem može isplatiti svojim vjerovnicima, jedini način za spašavanje biznisa da ne plati ono što je dužan. To je u osnovi tako. I kao što je sada pokušaj da se dug potraživanja onih koji imaju svoja potraživanja prema Agrokoru smanji. I sad će se nekome smanjiti 30%, nekome će se smanjiti 70%, a netko bi mogao na kraju i zaraditi. To je cijela priča, da ju sad svedemo na matematiku.
Hvala lijepa. I zadnja replika je ona uvaženog zastupnika Tomislava Žagara.
Uvaženi kolega Bauk, vi ste u svojoj raspravi spomenuli izvršnu vlast, sudbenu vlast i ovaj dio, na kraju ste ipak spomenuli zakonodavnu. Naime, kronološki kad je Sabor 6.4. donio zakon, 2 dana, pa je Vlada u ta dva dana predložila povjerenike, onda je sud još u 2 dana do 10.4. donio rješenje. Znači sve je određeno po pravilima. Ne znam jel pratite sport. Znate što je najveći problem kod namještenih utakmica? Čak i oni koji su jako upućeni teško to primijete, da su utakmice namještene, znate zašto? Jer se one isto tako igraju po pravilima. I nama je kao zastupnicima, naše je pravo i dužnost da propitujemo, iako se ovdje radilo o pravilima, o zakonu, je li sve napravljeno tako da je ipak bilo namješteno. Vi se s pravom pitate, kako je moguće da se izvanredni povjerenik sastaje prije nego uopće ga sud imenuje za izvanrednog povjerenika, i prije nego što uopće, donesen je zakon ovdje u Saboru. Znači on se u ožujku sastaje. Ja osobno smatram da se svi oni sastali, putno je sastanaka bilo za koje ni ne znamo, prije nego što uopće je ovdje došao prijedlog Zakon o izvanrednoj upravi. Dakle, nije baš sve tako teklo naivno, puno stvari je donešeno prije i nažalost opet je Sabor bio taj koji je samo trebao papirnato pokriti ono što se već prije dogovorio, to vam je kao u onoj seriji Glas naroda, kad onaj mislim da se zove Pokuda, kad on kaže ovom mi ćemo provesti natječaj, a ti ćeš ga onda samo papirnato pokriti. Ali opet kažem žao mi je što premijer nije odgovorio na to pitanje jeli ga povjerenik Ramljak izvijestio o tome da se sastajao prije nego što je imenovan za povjerenika da se sastajao sa pojedinim kreditorima.
Hvala lijepa. Odgovor poštovanog zastupnika Bauka.
Zanimljiva vam je ova usporedba sa namještenom utakmicom, ali problem sa namještenim utakmicama ste mogli još dodatno razložiti jer ovo nije obična namještena utakmica. Meni se čini kada ste već upotrijebili tu usporedbu da se radi o namještenoj utakmici u koju se još neko na nju i kladio, a vrlo je lako uočiti i to će se pokazati jeli se taj koji se kladio jeli on pogodio rezultat jel utakmica se čini mi se još igra. I naravno da bi mnogi htjeli u toj utakmici i mijenjati igrače, mijenjati taktiku pa ponekad promijeniti sport da nogometnu utakmicu pretvore u košarkašku itd. Zastupnicima u Hrvatskom saboru je dužnost da propituju odluke izvršene vlasti i ono šta utječe na odluke izvršne vlasti i to mi ovim zahtjevom za opoziv radimo. Na ovu vrstu poslovničke forme smo bili prisiljeni i toga se isto možemo sjetiti, kada smo na dan kada je objavljen ovaj ugovor zatražili da nam dođe to objasniti premijer ili potpredsjednica, kada su nas ignorirali cijeli dan onda smo ih na ovaj način doveli u Hrvatski sabor i evo jutros od deset pa sada do četiri objašnjavaju što se dogodilo i još će to trajati. Prema tome, to je jedna poruka da se na pristojan poziv lijepo pristojno odazove i da se da objašnjenje i da kako su oni vodili 2007. reći idemo dalje. Naravno ova utakmica se kao što sam rekao još igra i bojim se da ju igraju neki puno veći igrači nego što mi možemo utjecati na njih. Hvala.
Hvala lijepa. Sada ćemo prijeći na klubove zastupnika. Evo tek toliko orijentacije radi, ako ne bude niti jedne replike mi ćemo ostati deset sati po prijavljenim pojedinačnim raspravama i klubovima. No ali krećemo sa klubovima i prva će u ime Kluba zastupnika GLAS-a i HSU-a izlaganje podijeliti poštovana zastupnica Mrak-Taritaš, a samo vi izvolite. Poštovana zastupnica Mrak-TAritaš.
Hvala lijepa. Izbacila sam Beusa Richembergha previše je tu prezimena. Poštovani potpredsjedniče Sabora, poštovana dva ministre jel nam je premijer sa potpredsjednicom i drugima se očito malo odmara, kolegice i kolege. Evo u 4,15 prvi klub. Ima jedno desetak klubova pa ćemo vidjeti u kojem smjeru i kako će to ići. Ja ću odmah u ime kluba GLAS-a i HSU-a reći sljedeće, dosta se koristi riječ vjerodostojno, dosta se koristi riječ dosljedno, e mi iz kluba GLAS-a i HSU-a ćemo vjerodostojno i dosljedno. Kao što nismo glasali za povjerenje Vladi, kao što nismo glasali za lex Agrokor, kao što nismo glasali za novu vladu koja je bila ustanovljena nova većina, mi ćemo jednako tako ovim putem izraziti i glasati za nepovjerenje Vladi. I sada idemo navesti nekoliko razloga. Znate nakon što je rasprava cijeli dan, već je puno toga rečeno, no međutim mene su naučili u politici da uvijek treba ponoviti i da nikad dovoljno puta ne ponovite. Pa ajdemo uopće vidjeti kako je taj veliki mastodont i taj veliki koncern Agrokor nastao. Nastao je zahvaljujući nečem što se zove crony kapitalizam ili rođački kapitalizam, nastao je hranjen od države, od države zato što je trebao. No međutim, kada krenete hraniti tako nešto onda vam on u jednom trenutku izmakne kontroli. I apsolutno je bilo jasno da je Agrokor ne sada nego davno prije izmakao kontroli, da je rastao, da nije bio kontroliran i da nam se desilo nešto što svi koji se bave ekonomijom tvrde, ne možete na jednom mjestu imati proizvodnju, preradu i trgovinu. I naravoučenje koje bi iz ovoga trebalo biti, a koje bi trebalo biti za sve nas da se to nikad više ne ponovi. Hrvatska to nije zaslužila i u Hrvatskoj zaista naravoučenje da se ne ponovi. I za sve to ajdemo biti pošteni nije kriva ova Vlada, Agrokor je da upotrijebim riječi kolega je nastao kao dijete HDZ-a i bio hranjen i apsolutno je prešao opće mogućnosti kontrole. Ova Vlada je u trenutku drugog odnosno trećeg mjeseca kada se vidjelo što se dešava došla sa lex Agrokorom. Apsolutno je riječ bilo o jednom velikom problemu. Jedna odgovorna Vlada, jedan odgovorni premijer bi u tom slučaju rekao ljudi moji za ovako nešto nam treba konsenzus. Našem premijeru Plenkoviću to nije palo na pamet. Krenuo je sa lex Agrokorom i pri tom nije slušao što se govorilo, nije slušao na što se upozoravalo, cijeli proces nije bio ni transparentan, apsolutno su bili različiti šumovi na kanalima i mi smo apsolutno voljom većine je bilo izglasan lex Agrokor. Tu se već kreću kako ide popodne pa smo otišli u sport, a ja ću iskoristiti jedan sport koji se rijetko spominje u ovoj sabornici, a riječ vam je o jedrenju. Bez obzira koju regatu vodite ili koju regatu vozite i bez obzira kakve brodove imate, znate tko dolazi prvi na cilj? Ne onaj koji je najopremljeniji nego dolazi onaj koji ima najboljeg taktičara, onaj koji je procijenio prvi koji dio je regatnog polja bolji ili onaj koji je procijenio prvi da je došlo vrijeme da se po tome regatnom polju vozi malo drugačije. I idemo do situacije koju imamo i koja se razvija tamo od travnja, a koju imamo danas. Zaista novine, mediji, svi mi prepuni smo priče o Agrokoru, prepuni smo toga što se dešavalo, zašto se dešavalo. Ja ne znam koliko je, to bi bilo zgodno vidjeti u evidenciji ovog Sabora da vidimo koliko je to bilo stanki u ime kluba da bi se progovorilo o Agrokoru. Pozivalo se premijera Plenkovića, pozivalo se je potpredsjednicu i ministricu gospodarstva Dalić da dođe, da odgovara zašto. Pa ljudi moji Agrokor je jedan od najvažnijih stvari koji se u ovom trenutku dešava u ovoj Hrvatskoj i sigurno su posljedice takove da ih mi sad ne možemo ni sagledati. Ali o kojim posljedicama govorimo? Tu je bilo niz pitanja koji su postavljeni, a odgovore uvijek dobijete na način na koji vam netko ne želi odgovoriti. Postoji jedno pitanje koje nije postavljeno i na to nije dobiven odgovor, no međutim ja se nadam da će u jednom trenutku se i na to odgovoriti, a to je sljedeće. Kada je povjerenik Ramljak preuzeo, onda je rekao da mu treba kredit u iznosu od 200 do 300 milijuna eura da bi sanirao, odnosno da bi omogućio dalje da Agrokor da radi. I nastao je problem, jer nije bilo onih koji bi taj kredit mogli dati. Uspio je doći do kredita od 80 milijuna eura. Iza toga je došlo do rekonstrukcije Vlade, nova Vlada i uzet je kredit od milijardu eura. Zašto? Zbog čega? Zašto je uzet milijun eura? Zašto nije uzet onaj ostatak koji je trebao? Što se tim pokriva? Što se iza toga skriva? I to je odgovor koji treba dati, jer u ovom trenutku u čijim rukama je budućnost Agrokora. Pa hajdemo otvoreno i javno priznati u ovom trenutku budućnost Agrokora odredit će njegovi vjerovnici. I kako će u budućnosti Agrokor biti ovisi o njima. Jednako tako postoji niz prigovora koji je bilo na oporbu i niz prigovora koji se kontinuirano daje oporbi o tome da mi samo pričamo, da mislim da nemamo ideje, da ne znamo što bi mi činili u trenutku kad nešto treba. Pa postoji jedan odgovor i postoji nešto što možda jednostavno možemo se i nekako i dogovoriti svi zajedno. Što je nacionalni interes RH? Tu smo nekoliko puta spominjali nacionalne interese. Naravno zadržati radna mjesta, naravno voditi računa o našem poljoprivrednom zemljištu da nam ne krenu u koncesiju neki za koje mi ne bi htjeli i postoji još jedan interes a to je riječ o segmentu maloprodaje za koji bi bilo jako dobro da ostane u našim rukama. Jedan od modela kako se to može riješiti ili da bolje ne kažem modele, nego jedan od scenarija. Jer kada nam se desi tako nešto vi bi trebali za zadnji cilj imati nekoliko scenarija. Jedan od scenarija moglo bi biti sljedeće. Recimo kroz nagodbu vjerovnika da financijskim institucijama pripadne prehrambeni sektor, da dobavljačima pripadne sektor maloprodaje, a da recimo se PIK-ovi prodaju domaćim mirovinskim fondovima. Zašto je to scenarij koji se gleda? Zašto je to scenarij o kojem se nije razmišljalo? Zašto je to scenarij koji mi ne bi rekli tim štitimo nacionalne hrvatske interese. Mi kao onaj koji vodi brod pa je krenuo svojim putem i svojim smjerom i ne padne mu na kraj pameti da od toga odustane idemo s jednim jedinim scenariom, a onda ćemo vidjeti kako će biti na kraju. Lex Agrokor jasno i nedvojbeno kaže sljedeće. Gospodin Ivica Todorić je svojim potpisom ionako dosta teatralno prije nego što je postao bloger iz Londona rekao da sve te silne godine svog rada daje u ruke građanima RH i s tim je završena era lex Agrokora, odnosno Agrokora Ivice Todorića. Pritom zaista ja ću koristiti riječi jednog kolumniste koji je rekao kad je riječ o gospodinu Ivici Todoriću nije riječ da on nije politički progonjen, nego politički uzgojen i tome je zaista tako. Iza ere i Agrokora Ivice Todorića koji sad piše blogove iz Londona, kao što je godinama bio u Kulmerovim dvorima iznad povišenog brda iznad Zagreba gledao Zagreb i Hrvatsku i radio je pomoću svih onih koji su mu držali lojtre što je htio, sad to isto radi iz Londona. Pritom neki put malo pobjegne pred novinarima, neki put ne i glavna tema je u ovom trenutku frizura gospodina Ivice Todorića, jel' frizer koji ga je 30 godina šišao jako nezadovoljan frizurom koju dobije u Londonu. No međutim, vratimo se mi Agrokoru Ante Ramljaka. Riječ je o čovjeku koji je državni činovnik, koji je državni službenik, koji sad upravlja Agrokorom. Kad je riječ o nekom kog je imenovala država i dobio je priliku da upravlja nečim, onda za sve što je dobro odgovara toj državi, ali za sve što je loše jednako tako odgovara. Ali u kontekstu Agrokora za stvari koje su loše napravljene i za stvari na koje se ukazuju da su loše, znate kako se odgovara? Kroz proračun RH. A tko puni proračun RH? Građani. Dakle, za sve promašaje gospodina Ante Ramljaka ući će se u novčanik, u džep građana RH i smanjit ćemo ono što smo raspravljali, smanjit ćemo u tom ono što smo raspravljali, smanjiti ćemo u tom proračunu dio koji je namijenjen za zdravstvo, dio koji je namijenjen za obrazovanje i dio koji je namijenjen za razvoj. I to treba jasno i dosljedno reći. Naš premijer i Vlada je na znam zašto odlučilo svoju budućnost vezati uz lex Agrokor i vezati uz gospodina Ante Ramljaka. Koliko traje lex Agrokor i koliko traje posao gospodina Ramljaka toliko će trajati i ova Vlada. Dakle mi ne umišljamo ni u jednom trenutku da izglasavanje koje će biti noćas iza ponoći ili ranim jutarnjim satima ili u trenutku koji bude, Vlada ima dovoljno ruku, ako ima, a pretpostavka je da je, da je to tih 78 vjernih ruku koji će reći da Vlada radi dobro. No međutim ova Vlada je svoju budućnost vezala uz jedan zakon, uz jednog čovjeka i trajati će točno toliko koliko će trajati taj zakon i koliko će trajati posao tog čovjeka. U ovom trenutku najmoćnija osoba u Hrvatskoj jedan službenik, u ovom trenutku i najmoćnija osoba u ovom smislu u Hrvatskoj čovjek kojeg je Vlada instalirala gospodin Ante Ramljak. Bilo bi izuzetno dobro da u jednoj od rasprava zaista dobijemo odgovor zašto je uzet kredit od milijardu a nije uzet kredit koji je trebao da bi Agrokor dalje radio. No, međutim, zaključno, zaista, mi ćemo onako kao što smo i do sada dosljedno da upotrijebim riječ i vjerodostojno glasati za opoziv Vlade, svjesni svega ovog što smo rekli. No međutim, budućnost ove naše zemlje i u budućnost Hrvatske i budućnost našeg proračuna je apsolutno vezan uz posao jednog čovjeka. Premijer je kada ga se i direktno pitalo a mislim da je i danas rekao da zaista ni u jednom trenutku neće biti iz proračuna niti kune. Njegov ministar financija je ne tako davno to nešto malo ublažio ali i gospodin Rmaljak kada ga se pitalo je bio vrlo, vrlo nježan i vrlo, vrlo obziran u odnosu na to. Stoga, pola 5 je, ovo je tek prvi klub od nekih 10-ak klubova, ja sam sigurna da će svi klubovi raspravljati. U nekim dijelovima ćemo se i ponavljati ali bez obzira što se ponavljamo trebamo jasno i glasno reći, prvi na cilj kada je riječ o jedrenju, dolazi onaj koji je na početku prepoznao kako je najbolje jedriti ili koji je po putu prepoznao da su se uvjeti promijenili pa je sukladno tim uvjetima po putu išao dalje. Puno, puno uvjeta se je promijenilo samo ih treba prepoznati. Hvala.
12 klubova [[Upadica Taritaš: Ispričavam se, moje isprike 12 klubova]] Ali sada ćemo prijeći na replike kojih ima dosta. Prva je uvaženog zastupnika Gordana Marasa, izvolite.
Hvala lijepa gospođo Mrak-Taritaš, vi ste u svojem izlaganju se zapitali zbog čega nije bilo moguće napraviti ono što se i mi danas pitamo cijelo vrijeme a to je da Hrvatska i njeni investitori imaju interes da kompanije ostanu u vlasništvu hrvatskih investitora, da Hrvatska zemlja u poljoprivredi ostane pod utjecajem tvrtki koje su ovdje. Da hrvatska voda također, izvori oko Sv. Jane, u Sv. Jani također budu pod našim utjecajem. A zbog čega je Vlada Andreja Plenkovića odabrala model u kojem je za relativno mali novac kada gledate sve te vrijednosti odlučila prepustiti Knighthedu da upravlja restrukturiranjem na način da su oni tamo glavni i oni će sutra odlučiti tko će na koji način participirati u toj cijeloj priči. Ja se s vama slažem, mislim da to nije trebalo napraviti tako i posebno me brine što danas niti premijer a niti potpredsjednica Vlade gospođa Dalić nisu jednom jedinom rečenicom rekli da garantiraju da neće biti velikih otpuštanja u Agrokoru. Mi sada moramo pričati o tome da naši ljudi moraju imati sigurnost i da moramo sačuvati sva radna mjesta koja su prisutna u tvrtkama u koncernu Agrokor. Ali to danas nismo čuli, ponudio sam premijeru tu mogućnost da kaže ovdje javno, to je prešutio. I zbog toga još jednom upozoravamo i vas i hrvatske građane da je Vlada sa ovim svojim nečinjenjem oko Agrokora ili krivim činjenjem oko Agrokora omogućila drugima da dođu do prevelikih vrijednosti uz mali ili nikakav novac a nije zaštitila naše radnike i imovinu. Hvala lijepa.
Hvala. Odgovor poštovane zastupnice Mrak Taritaš.
Hvala lijepo potpredsjedniče Sabora. Kolega Maras dakle mi pitamo, pitamo već dosta dugo a odgovore dobivamo točno onako kako netko odluči da nam odgovori. To je već viđeno, već poznato i nije apsolutno ništa novo. Jednako tako premijer ima onaj jedan zgodan običaj da dođe tu pa nam za govornice dijeli lekcije i da kaže kakav je tko, kako tko radi, ne radi ali je danas zaista morao doći. I evo ovaj tjedan već drugi dan, biti u ovom Saboru i dati odgovore na nekakva pitanja. Ja sam sigurna da ovo što se i vi pitate, odgovore nećemo dobiti. I u startu je zaista, kada je bilo obrazloženje ako se dobro sjećate lex Agrokora, jedan od razloga odnosno je bilo čuvanje radnih mjesta. Ja se bojim da je to u konkretnom slučaju bio smokvin list jer je to svima dobro zvučalo i svi su rekli pa dobro radimo to iz određenog razloga. Pa nije Agrokor tada bio kompanija koja na tržištu ne bi našla kupca za pojedine dijelove. Nije bila kompanija gdje smo mi odlučili prepoznati nacionalne interese pa reći što su nacionalni interesi i što ćemo štiti a što ne. Ne, mi smo ušli u lex Agrokor a dobro se sjećate i vi i ja, tu smo govorili, ukazivali no međutim to vam je uvijek tako. Govorimo, ukazujemo, vladajući naprave što hoće a onda kasnije kad zaključe da su nas ipak trebali slušati, dođu ili odustanu od toga zakona ili ga mijenjaju što smo ih i upozoravali. U ovom slučaju je evo premijer odlučio, pola 5, zaista je dosta vremena i ja moram reći strpljivo je slušao ovo sve što je, očito je odlučio napraviti pauzu pa doći u ovom drugom djelu i možda dobijemo ipak na kraju nek odgovore na pitanja koja postavljamo.
Hvala. Slijedeća replika je poštovane zastupnice Grozdane Perić.
Poštovani potpredsjedniče. Poštovana gospođo Taritaš, pa zapravo je čudno kako vi nastupate kao da je Agrokor državna tvrtka u kojoj je netko mogao narediti tom vlasniku da radi to i to. Pa od njega se to očekivalo. Očekivalo upravo da da rješenja. Kad vi kažete zbog čega je uzet ovaj kredit od milijardu i 60 milijuna eura. Pa lijepo piše u obrazloženju ako ste čitali, očito niste točka 4. gdje se kaže da je novo financiranje temeljem odluke vjerovničkog vijeća itd., doneseno da se u tom modelu zapravo dio starog duga refinancira, dođe se do novih sredstava kojima će se osigurati poslovanje daljnje, u tome je sadržano i 100 milijuna eura za dobavljače koji su sudjelovali u cijelom tom procesu, dakle da bude i dalje opskrba robom i svemu, ne treba u ovom mistificirati. Dakle, ta tvrtka koja je u startu bila posrnula, koja nije niti znala koliko ima duga, a tko će takvoj tvrtci na lijepe oči dati nekakve novce u slučaju da nemate model kako ćete dugoročno zarotirati cijelu priču i da tvrtka radi, smisao je da ona radi i da stvara dobit i da stvara vrijednost da bi mogla zapravo servisirati ono o čemu se puno prije trebalo razmišljati kada su se preuzimala silna jamstva, silne obveze itd. Dakle, postoji obrazloženje, lijepo piše, očito niste pročitali.
Hvala. Odgovor poštovane zastupnice Mrak-Taritaš.
Hvala lijepo potpredsjedniče Sabora. Uvažena zastupnice Perić, ja se vama nikad ne bi usudila reći da nešto niste pročitali. Možda bi rekla da smo nešto čitale pa smo pročitale na različiti način ali da nešto niste pročitali, ne bi vam se usudila ali to je način na koji bilo tko od nas komunicira. Činjenica je uzet je kredit od milijardu i nekoliko milijuna eura. 500 milijuna iz tog kredita je protivno odredbama lex Agrokor iskorišteno za stare dugove. I to treba jasno reći. To se je desilo s tim kreditom. I to je onaj odgovor, hvala vam lijepo da ste vi nešto o tome rekli, pa to mogu reći ja, to sam htjela čuti od premijera odnosno potpredsjednice zašto je tome tako. Nedvojbeno je da je Agrokor bila privatna tvrtka dok ju gospodin Ivica Todorić sukladno odredbama lex Agrokor nije predao, rekao je građanima Hrvatske. Iza toga, apsolutno stoji država kroz svog povjerenika i naravno Agrokoru više nitko nije davao kredite, no međutim, nekog iza kog je stala država da. Za krive odluke gospodina Ante Ramljaka koji upravlja s tim, tko će odgovarat? Neće Ivica Todorić. Odgovarat će se iz proračuna RH i to jasno treba reći.
Slijedeća replika je poštovani zastupnik Domagoj Hajduković.
Hvala lijepa gospodine potpredsjedniče. Kolegice Mrak-Taritaš, rekli ste pitanje Agrokora je prvorazredno gospodarsko ali i političko pitanje. Nažalost, to se isto apostrofirali, a ja to želim dodatno podcrtati. Mi kao zastupnici u Hrvatskom saboru, hrvatska javnost kako ste vi rekli puni proračun RH, mi ne možemo dobiti odgovore na pitanja koja opetovano postavljamo. Pozorno sam slušao premijera, slušao sam njegove odgovore na replike i nijedan odgovor nismo dobili ali smo dobili puno osobnih kvalifikacija tko je kakav, tko što čita i tko se kako izražava. Ali nijedan odgovor, konkretan odgovor nismo dobili, niti od njega niti od potpredsjednice Vlade. Ja se slažem da u ovakvim pitanjima treba imati konsenzus. Ali konsenzus koji HDZ nudi, kad HDZ priča o konsenzusu to ne znači i ne uključuje razgovor nego to uključuje slijepu podršku onoga što su oni naumili napraviti. A slijepu podršku ne možemo dati pogotovo ako ne možemo dobiti ni odgovore na pitanja ne samo u ovom slučaju, ne možemo dobiti odgovore na zastupnička pitanja. Ja imam nekoliko koja već mjesecima čekam odgovor. Upozoravali smo, predlagali smo, govorili smo, ukazivali smo, zar nam premijer ili Vlada ili bitko tko od kolega može odreći da budemo zabrinuti u ovoj situaciji? Jer ja jesam zabrinut, kako ste rekli sudbina Agrokora odrazit će se ne samo na ovu Vladu, ne na političku budućnost premijera, nego na budućnost cijele Hrvatske i zato sam zabrinut.
Odgovor poštovane zastupnice Mrak-Taritaš.
Hvala lijepo. Upravo tako kolega Hajduković, pa ne bi mi raspravljali ovoliko samo zato da bi netko dobio malo bolji termin u nekim medijima ili lošiji. Raspravljamo o ovom iz jednostavnog razloga što odgovorno shvaćamo svoj posao i zato što odgovorno shvaćamo i problem koji je sa Agrokorom i želimo dobiti određene odgovore jer posljedica svega ovoga će biti trajat će desetljećem, to je zasigurno tako. No međutim, odgovore dobivamo na kapaljku i evo popodne je i aj mogu iskoristiti pa reći, moj sin kad je imao 3 godine i kad je napravio vezano uz kompjuter nešto što je apsolutno bilo neprimjereno i kad sam ga ja pitala pa jesi znao da to ne možeš napraviti, jesam, pa zašto si napravio, on je odgovorio ne razumijem pitanje. E pa ja se sad sve češće ovdje osjećam da mi govorimo a da u odgovorima dobivamo kao što je moj sin odgovorio ne razumijem pitanje, ali odgovori su takovi kao da se nisu razumjela pitanja.
Sljedeća replika i poštovanog zastupnika Bojana Glavaševića, izvolite.
Hvala gospodine potpredsjedniče Sabora. Kolegice Mrak-Taritaš u svojoj ste raspravi rekli kako je budućnost ove zemlje stavljena u ruke gospodina Ramljaka i kako će Vlada, odnosno državni proračun odgovarati za njegove pogreške. Međutim, ostalo mi je nakon vaše rasprave možda pomalo nejasno da li smatrate da je Ante Ramljak već sada ili mislite da možemo vidjeti da li će na kraju ove cijele priče biti povjerenik ili pronevjerenik. Hvala.
Hvala. Odgovor poštovane zastupnice Mrak-Taritaš.
Hvala vam lijepo na pitanju. Ja sam jedna od onih koji apsolutno loše prognozira, pa sam i utakmicu, rezultat utakmice jučer loše prognozirala. Loše sam prognozirala, rekla sam da ću u ime kluba govoriti u dva, a evo govorila sam u 4, govor i sve zajedno je zbog toga jer nekako sumnjam da neće to završiti dobro. I ova rasprava danas je iz tog razloga i mi moramo raspravljati, moramo reći, moramo reći što nas tišti ne zato da bi jednog dana rekli e jesmo vam rekli. Jer jednog dana će odgovornost za to sve zajedno, ma snosimo svi mi. A kad je pitanje konsenzusa, pa ne ide oporba i kaže evo mene, nego su vladajući ti koji kažu ljudi moji nalazimo se pred problemom, ovo je jedan veliki problem za koji se svi možemo složiti. A idemo se probati dogovoriti kakovo je rješenje tog problema. Da je tome bilo tako u lex Agrokoru mi bi danas već iza podneva ili iza jedan bili na vikendu, a oni kolege koji sjede meni iza leđa, koji za pravo im je Martinje nešto što je dio njihove kulture već bi se tamo polako pripremali. Hvala.
Hvala. A sada će replicirati cijenjeni zastupnik Davor Ivo Stier.
Hvala gospodine potpredsjedniče, poštovana kolegice. Imamo različite svjetonazore i vjerojatno ćemo ili sasvim sigurno različito glasovati, vi ćete glasovati protiv Vlade, ja ću glasovati za. Međutim, cijenim što ste rekli da je ovdje problem sistemski. Dakle, kao što ste ga nazvali kroni ili ortački ili klijentelistički kapitalizam ili ako hoćete problem što iz dogovorne ekonomije u socijalizmu mi nismo išli u jedan čisti sustav slobodnog tržišta, nego opet u jednu dogovornu ekonomiju klijentelističkog kapitalizma. Ali to je problem doista za sve nas bez obzira u kojoj smo stranci. Evo i vi ste bili dio jedne Vlade gdje se na primjer kad je u pitanju energetika kočilo na primjer da se izgradi LNG terminal. Isto očito zbog nekog klijentelističkog kapitalizma. Vi za to možda niste osobno odgovorni, ali znate o čemu govorim. I mislim da se time moramo mi suočiti danas svi zajedno ne strančarenjem nego doista oni koji smo na strani demokracije i slobodnoga tržišta, da se borimo protiv toga. I mislim da tu se ne slažem da će ovo pitanje oko Agrokora biti definirajući moment. Definirajući moment će biti po meni na primjer ta izgradnja LNG-a. I ja vidim ovdje ministre i znam da on doista radi na tome. Evo ishodili su se i sredstva iz Europske unije i trebamo to podržati, jer imamo malo vremena i trebamo to doista bez obzira na stranačku pripadnost se suočiti i suzbijati taj klijentelistički kapitalizam, da imamo doista slobodno tržište. O tome je riječ ovdje.
Hvala. Odgovor poštovana zastupnice Mrak-Taritaš.
Hvala lijepo. Zaista mi sjedimo na različitim stranama ove sabornice, svjetonazorski smo različiti. No međutim, zaista postoje neke stvari oko kojih se možemo složiti i ovo je jedna od stvari oko kojih se apsolutno slažem. Ja sam u svojoj raspravi vrlo jasno strukturirala način da kažem uvod zašto je to tako i da još jedanput koristim ovo. To više se ne smije desiti. … [[Govornica se ne razumije.]] iz ovog to više ne smije biti. To vam je kao iz onog filma koji ja vrlo često znam spomenuti kad zmija digne, majmun digne kamen, vidi zmiju, padne u nesvijest. Prvi put možete, no međutim kad drugi put majmun digne kamen, vidi zmiju ponovo padne u nesvijest, e pa sad tu već nešto ne štima. Prema tome, … [[Govornica se ne razumije.]] treba biti takvo. Nema ni jedne investicije koja, koja je dobra za ovu zemlju, za koju ne treba postići konsenzus i treba ga biti. Pogledajte kad dođu zakoni koji su recimo tehnički, koji unapređuje. Vi nećete nikad vidjeti s ove strane da se nešto crveni. Mi glasamo za jer mislimo zato da je bolje. Između ostalog jedan zakon o strateškim investicijama će uskoro doći u Saboru i ja nemam nikakav problem, zaista nemam problem kad vidim da je nešto korak naprijed da to jasno kažem, da to jasno artikuliram, niti to mi imamo u klubu GLASA i HSU-a. Ali imam problem i želim ukazati na ono što mislim da je krivo. I ova rasprava je u tom smjeru i oko ovog se slažemo i vidim da se i mi možemo složiti oko nečeg.
Sljedeća replika je cijenjene zastupnice Dragice Roščić.
Zahvaljujem kolegice Mrak-Taritaš. Vi ste u uvodnom dijelu izrazili zabrinutost i govorili ste da smo trebali posvetiti više vremena dogovoru sa oporbom i da smo trebali imati jedan konsenzus. Ja se slažem i to bi bilo odlično da je moglo tome biti tako, ali ja podsjećam da smo mi 31.3. raspravljali o ovom zakonu, da smo 6.10. u 13,30 izglasali ovaj zakon, a da je izvanredni povjerenik ušao u tu firmu oko 8 sati navečer 10.4. Podsjećam vas da je do petnaestoga trebalo isplatiti sve plaće, a da smo šesnaestoga imali Uskrs i uskrsni ponedjeljak i da su trebale bit police pune. Jučerašnji odnosno izvještaj o izvršenju proračuna ne bi bio isti da nismo to sve uspjeli i da nije bio donesen taj zakon. A još nešto vas podsjećam. U travnju se je članovi i pozicije i opozicije se bavili lokalnim izborima i tri puta ste spomenuli dobro se sjećam da u raspravi većina oporbe zakon nije niti pročitala. Hvala.
Odgovor poštovane zastupnice Mrak-Taritaš.
Ma tu imate zapravo jedan uvažene kolegice problem. Ja sam to već prije rekla, ja sam vam štreber. Ja imam taj problem da ja pročitam i vrlo teško izlazim za govornicu da nemam ovaj blokić, znate kada vidite ovaj blokić, a tu su sve rasprave koje jesu, pročitam i pripremim se. I sada tko je čitao, nije čitao je manje važno, ali ono što je važno ajmo se sjetiti siječanj oporba pita ministra Marića da se šuška da s Agrokorom da postoji problem i ministar Marić kaže nema problema, pa se to pitanje nekoliko puta ponavlja i govori se nema problema. Osjetilo se je, znalo se da je problem. Pa ne poziva oporba na konsenzus, na konsenzus poziva odgovorna vlast, odgovorni premijer koji dođe i kaže ljudi moji imamo problem, problem je ogromnih razmjera, problem je ogromnih posljedica, ajdemo sjesti. Kako je premijer pozvao oporbu kada je bio problem i rezultati suda vezano uz arbitražu u Sloveniji, cijela oporba se odazvala, sastanak je bio dan za dan, došla i bila konstruktivna. Ne bi bio problem ni ovog da je pozvao, no međutim najprije se ignorirao problem, a onda kada je prešao razmjere kontrole onda je išlo se s jednim zakonom, kada je zakon došao u proceduru naravno da više ovu stranu na kojem je sjedila oporba niko nije slušao. Hvala.
I zadnja replika je poštovane zastupnice Marije Jelkovac. Izvolite.
Hvala lijepa poštovani potpredsjedniče Hrvatskog sabora. Poštovana kolegice Mrak-TAritaš. Javila sam se jer ste rekli netočnost jednu. Dakle rekli ste da je gospodina Ramljaka imenovala država i da će za sve njegove promašene odluke odgovarati država iz proračuna. Dakle to naprosto nije tako. Gospodina Ramljaka je imenovao sud samo na prijedlog Vlade, isto kao što sud imenuje i stečajnog vjerovnika i stečajnim postupcima za koje ste se vi iz opozicije zalagali. Jedina razlika je u tome tko predlaže, ništa drugo. Dakle ovo što ste vi rekli bi analogijom značilo da bi za sve loše odluke stečajnog upravitelja odgovarala država što nije tako. Dakle sve ovo što ste rekli nema veze s onim što proizlazi iz zakona. Hvala.
Odgovor poštovane zastupnice Mrak-Taritaš.
Ma kolegice, apsolutno je jasno o tome što mi govorimo. Naravno da nije imenovala država, imenovao je na prijedlog Vlade sud. Koliko ja znam taj sud je u RH a nije u nekoj drugoj državi. Dakle ali nedvojbeno je i apsolutno je jasno ovo je Agrokor kojim upravlja gospodin Ante Ramljak i tako je i za njegove i dobre. Pazite, zašto vladajući kažu to što on radi je dobro, odlično i to će dobro završiti, ajde da to čujemo. Nismo čuli. Hvala.
Hvala lijepa. Sada ćemo ići na drugi klub zastupnika, a to je Klub zastupnika SDP-a u ime kojega će govorit uvaženi zastupnik Siniša Hajdaš Dončić. Izvolite.
Hvala lijepo potpredsjedniče Sabora. Žao mi je što trenutno nema njegovog visočanstva ovdje, ali dobro razgovarat ćemo [[Upadica Reiner: Ajde nemojmo ovako.]] Ne, ne razumijem da čovjek ima potreba nekih, to je uredu. Samo kažem žao mi je ništa drugo. Zašto je SDP pokrenuo opoziv Vlade? Iz vrlo jednostavnog razloga jer nikada ne bi saznali koliko ima sada Agrokor primjerice savjetnika, koliko zdravog tkiva prihoda nazovimo to tako će biti potrošeno na raznorazne savjetnike i nikada ne bi dobili 17 kartica teksta. Dakle ovo prvo je neko izvješće nazovimo to izvješće Vlade RH o tome što se događa u Agrokoru. I ovdje, što me veseli su neke činjenice. Dakle citiram Andreja Plenkovića „Trgovački sud je na prijedlog Vlade imenovao Antu Ramljaka 7. travanj, 10. travanj“, onda imamo jedan odgovor gdje Ante Ramljak sam odgovara Vladi RH i kaže da se on sastao 30. ožujka 2017. održao je kraći sastanak sa mlađim analitičarem iz Fonda Knighthead. Onda je Fond Knighthead 1.1.2017. nema nijednu obveznicu Agrokora, dakle to su činjenice. Apsolutno ne isključujem da bilo tko u razvijenom liberalnom kapitalizmu ne trguje na sekundarnom tržištu duga, a sekundarno tržište duga u to vrijeme se počelo trgovati sa Agrokorovim obveznicama. Inače samo da kolege i kolegice znaju, dakle taj to je … fond ili ćemo ga hrvatski, pa da prevest ćemo ga kao strvinarski fond jer je to zapravo jedini ispravni prijedlog, iako vidim da se gospodin Plenković baš sa tim prijedlogom i prijevodom ne slaže, ali to je zapravo autentično tumačenje engleske riječi, vam je poznate inače znate po čemu? Po kupovini duga Argentine. Znate kak je to završilo? Tako da je trenutno sada još uvijek u tužbi, tužio je Argentinu. I zato kada mi kažemo da je Vlada imala soft, ja kažem soft direktnu državnu intervenciju, dakle ja tu ne mislim na subvenciju, ne mislim na državne dotacije, dokapitalizaciju jer je to zadnja faza državnog intervencionizma nego mislim na radikalnu promjenu okvira samog stečajnog zakona što ne kažemo da će se to dogoditi, ali moguće su tužbe. A znate zašto moguće tužbe? Zato jer ste vi ovim zakonom koji je pa nešto između stečajnog izvlaštenja omogućili povjereniku ovaj puta povjereniku da gradira vjerovnike, dakle nekima kažu možete sudjelovati, drugima kaže ne možete sudjelovati. I ono što je najzanimljivije u ovoj cijeloj priči, a nadam se da baratate svi sa činjenicama, da mi trenutno nemamo stalno vjerovničko vijeće nego imamo privremeno vjerovničko vijeće kojeg je zapravo izabrao Ramljak. Znate kako ga je izabrao? Zato jer su ga oni financirali, o tome mi pričamo. Zato kad smo postavljali pitanje da li postoji, dakle čisto dobronamjerno zato što smo dobili odgovore koji su vrlo zanimljivi, da li je netko imao povlaštene informacije, da li je netko podijelio te informacije prije lexa, dakle zapravo se postavilo vrlo jasno i jednostavno pitanje. Dakle, imamo privremeno vjerovničko vijeće kojeg je izabrao Ramljak a kojeg zapravo kontrolira Ramljaka do izbora stalnog vjerovničkog vijeća. Dakle to je ključno pitanje. Ok, isplaćeni su mali dobavljači, ali u ovom odgovoru dakle ne vidim što će biti sa drugim i trećim redom dobavljača, znači tko će zapravo donositi odluku o vis ini djela isplate duga ili recimo što će biti sa imovinom Leda, ajmo recimo da vrijedi 25, nebitno, a na kolateralu je na 100. A trećina imovine se nalazi izvan Hrvatske Leda, govorim o ovim tvornicama. Dakle, nigdje nisam vidio gdje je neki plan za hrvatski … [[Govornik se ne razumije.]] zato jer taj proces generalno nije javan, zato kažem da je ovo prvi dokument koji je Vlada producirala gdje je pokušala odgovoriti na neka pitanja. Drugo što me veseli i zapravo onako malo lagano me zna i nasmijati i zapravo povjerenik Ante Ramljak koji kaže da će se svi dogovoriti, ne znam kako, zato jer su u principu za mene osobni interesi poduzeća i zaštita njihove vlastite pozicije pa po meni uvijek nekako uvijek nekakva osnovna misao cjelokupnog poslovanja i procesa, zašto bi se oni to odrekli, netko 50% netko 70%. Dakle, nemamo još uvijek model po kojim će se rješavati nagodba. Primijetili ste još jedan ovako paradoks, da se počelo trgovati na Zagrebačkoj burzi sa dionicama Agrokora i kompanija. Koje je pitanje? Dakle, zašto sada, zašto u jednom trenutku je bilo trgovanje zaustavljeno a u jednom trenutku je ponovno pušteno? Puštena trgovina Agrokorovih tvrtki, govorim. Znači apsolutno je svejedno, dakle ako firma vrijedi, nebitno, 3 a dužna je 15 ili 25, ako dug dospije u oba slučaja, dakle …/Govornik se ne razumnije./… tvrtka postane bezvrijedna. E sad, opet postavljam ista pitanja. Da li to vrijedi za nekog ako zna kako će se ta situacija razvijati? Dakle, to je isti slučaj se sada ponavlja, kao što se događao s gospodinom Ramljakom i povlaštenim informacijama. Dakle, samo upitnik, dakle isti slučaj se događa trenutno na tržištu vrijednosnih papira. Znači ako netko zna koliko će nešto vrijediti ili će nešto vrijediti, pušta ase trgovanje čim se saznaju neke informacije a to dakle ni zastupnici ni javnost o tome ne zna. E zato se vraćam ponovno na početak jer se ova cijela priča svodi na jedan ortački kapitalizam, dakle gdje imamo interesne lobije, imamo kumove, imamo nekoga koga treba zaštititi i namiriti, a vjerujem da se neće ponoviti, da se može nekome omogućiti da se razgrabi ono što je ostalo od imovine. Zato kažemo da Vlada ne radi u interesu građana nego radi u interesu raznih interesnih skupina. Mi to u SDP-u vidimo i protiv toga se pokušavamo boriti na jedini način koji je sada ispravan a to je u Parlamentu. To je u Parlamentu, ne znam koji je drugi način. Dakle, ovo je slobodno mjesto da možemo da možemo pričati bez pretjeranog dociranja. E sad, vidim da neki zastupnici s time imaju problem što smo mi naveli. Ovdje ne smatram zastupnike HDZ-a, oni moraju ovako i onako glasati za svog premijera. Ali recimo imam pitanje za zastupnike HNS-a, dali vi smatrate da ova Vlada zaslužuje daljnju potrebu i potporu, da li podržavate imenovanje radikalnih ekstremista na savjetnička mjesta u ministarstvima? Da li podržavate, kolege iz HNS-a, odbijanje ratifikacije Istanbulske konvencije? Da li podržavate da se u školama neće učiti građanski-zdravstveni odgoj? Podržavate li kad HDZ sam za sebe kaže da upravlja javnom televizijom? Ili pitanje za kolege iz nacionalnih manjina. Da li podržavate agresivne napade na svaki pokušaj promocije manjinskih prava? Ili podržavate stranku koja se, pa ili neki ogranci žale da treba onemogućiti povratak Srba u Knin? Dakle, to je pitanje za vas. I na kraju generalno pitanje za sve zastupnike, da li podržavate ovu politiku Vlade RH koju ne podržava 80% građana? Hvala vam lijepo.
Hvala. Ima opet priličan broj replika, prva je poštovanog zastupnika Bojana Glavaševića.
Hvala gospodine potpredsjedniče. Kolega Hajdaš, znači početkom vaše rasprave, komentirali ste zapravo ovu veliku nevoljkost vladajućih da prihvate kritiku i ove komentare s druge strane sabornice kako su naše kritike potpuno neopravdane. Ali je to zapravo ako pogledate jeste i jedno od tih ključnih razlika između Vlade i onih prethodnih, pogotovo one koju je vodio SDP. Dakle, kada bi se pojavila nekakva na račun Vlade koju je vodio SDP, naša Vlada je bila prilično kritična i uglavnom smo te probleme rješavali. Imali smo priličan broj ministara koji su zapravo i otišli zbog svojih nekakvih transgresija koje smo percipirali. Ali to je jedna vrsta kritičnosti i razine demokracije koju mislim da ovdje ne možemo očekivati pa evo toliko. Hvala.
Odgovor.
Bit ću vrlo kratak. Slažem se sa kolegom Glavaševićem, hvala.
O transgresijama. Slijedeća replika je poštovanog zastupnika Gordana Marasa, izvolite.
Hvala lijepa. Kako bi bolje razumjeli u biti privremeno vjerovničko vijeće koje sada upravlja kompanijom sa povjerenikom koji de facto ima sve uloge i sada mislim da je čak postalo vjerovničko vijeće, kako se njega imenuje po zakonu, povjerenik odredi skupine koje prezentiraju određene vjerovnike u vjerovničkom vijeću. Znači imate male, odredili su skupinu, odnosno Ramljak je odredio skupinu do 100 tisuća kuna. Zbog čega 100 tisuća kuna nikom nije jasno, kako je on izabran isto nikom nije jasno. Veliki dobavljači preko 100 tisuća kuna imaju također jednoga. Kreditori dobavljača imaju jednoga, vlasnici obveznica imaju jednoga i kreditori direktni, banke, odnosno financijske institucije Agrokora imaju jednoga. Znači radi se o Sberbanci, radi se o Knighthead, radi se o Marici Vidaković odnosno Krašu, radi se o gospodinu koji je malo i stočarski, poljoprivrednik, stočarstvom se bavi kraj Bjelovara. I radi se o, tko je 5? Znači Knighthead, to je dakle, [[Upadica Reiner: Ajmo od početka.]] Tko je, fali peti? Znači imamo Knighthead, imamo Sberbanku, imamo Maricu Vidaković, imamo Rajića, ne imamo Zagrebačku banku, našao sam ja 5.-og. Zagrebačka banka. E sada pogledate kreditni aranžman koji je to vjerovničko vijeće odobrilo. Knighthead i Zagrebačka banka su odobrili sami sebi kreditni aranžman. Da li to vama nešto govori gospodine Hajdaš?
Hvala lijepa. Evo sjetio se i prezimena. Izvolite uvaženi zastupniče Hajdaš.
… [[Govornik se ne razumije.]] Da, da, dakle vraćamo se na početak a to je da je dakle privremeno Vjerovničko vijeće zapravo imenovao gospodin Ramljak, dakle oni kontroliraju njega a gospodin Ramljak kao kontrolira njih. Evo to mi govori ali hvala na ovom objašnjenju pojmovničkom.
Sljedeća replika je poštovanog zastupnika Ivana Pernara.
Uvaženi kolega Dončić, vi kritizirate posljedicu a posljedica je način na koji je Vlada, ajmo reći se suočila s problemom u kojem se našla. Međutim, svako pitanje, svaki problem mora se uvijek rješavati od uzroka. U cijeloj ovoj priči ovaj lex Agrokor je zapravo samo bio jedan manevar s kojim bi se prikrio dublji problem. A dublji problem je bio široka razina kriminala koji je Todorić radio. I ono što je još strašnije od toga što su sve državne institucije bile njegova produžena ruka. I u takvim uvjetima i okolnostima ne može se samo Todorića kriviti, krivnja mora pasti i na one koji su mu to omogućili. A nažalost ti koji su mu to omogućili sjedali su svojedobno i u Vladama koje su bile SDP-ove. I tu zapravo dolazimo do toga da kada SDP optužuje HDZ za krivnju a HDZ optužuje i SDP da su i oni bili zapravo ste i jedni i drugi u pravu kada optužujete jedni druge za suodgovornost u nastanku onoga što će danas biti poznato kao Agrokor. I volio bih kada biste imali i jednu dozu samokritičnosti jer u svakoj partiji pravoj gdje su drugovi ima i doza samokritičnosti ali nažalost kod vas je samo kritika, izostala je samo kritika. I zato mi se čini vaš pristup malo, usudio bih se reći subjektivan. Hvala.
Hvala. Sljedeća replika je poštovane zastupnice Grozdane Perić.
Hvala poštovani potpredsjedniče. Gospodine Hajdaš-Dončić, pa zapravo naš premijer ima zaista pravo kada kaže da postoji kolektivna amnezija. Ako je u siječnju 2017. a najprije znamo da je Agrokor i Agrokorove tvrtke su na burzi bile, tako su se i financirale i ostalo. U siječnju 2017. Moody's je snizio rejting sa B2 na B3. Vrijednost obveznica je u veljači temeljem njihovih nalaza pala za 71% nominalne vrijednosti. Nakon toga događa se da uprava pokušava nešto činiti međutim ponovno je snižen rejting na Caa1, dakle drastično na toliko da je vrijednost pala na 25 centi. I vi tvrdite da se na tržištu ništa ne događa, pa to je bilo na tržištu. Pa svatko je mogao kupovati te vrijednosnice, pa i vi ste mogli kupiti u tom slučaju. Ako ste tako mogli predviđati sva ona događanja koja će se naknadno dogoditi. Nakon stupanja na snagu zakona imali ste mjesečna izvješća. U tom, u svakom od tih izvješća postoje zapravo procedure što se činilo, kojom brzinom se činilo i na kraju krajeva svi ti ljudi su trebali 78 ili već koliko tvrtki obraditi, provjeriti a za to treba i vremena i znanja. Prema tome, sve ono što vi napominjete da rade 140 ili već koliko stručnjaka, pa ja mislim da je to savršeno.
Hvala. Odgovor uvaženog zastupnika Hajdaša.
Draga kolegice, možda sam i mogao kupiti obveznice da sam recimo u siječnju ili veljači popio kavu sa Ramljakom. Hvala.
Sljedeća replika je poštovanog zastupnika Željka Jovanovića.
Hvala lijepo gospodine predsjedavajući. Moram replicirati svom kolegi Hajdašu jer nije bio u pravu, dakle a tu smo danas nekoliko puta čuli i od drugih govornika kako su svi mali dobavljači isplaćeni. Na žalost to nije točno. Značajan dio malih dobavljača poslovao je preko tzv. organizatora proizvodnje. Dio tih organizatora proizvodnje je dobio novce i to mahom oni koji su bili veliki donatori HDZ-a. Na žalost oni nisu isplatili svoje male dobavljače, tako da recimo ovčari koji proizvode sir ostali su pet i pol milijuna kuna su dužni prema njima, proizvođačima voća i povrća preko dva milijuna kuna. Jedna firma u sastavu Quaestus fonda preko 20 milijuna kuna duga prema malim proizvođačima voća i povrća. Dakle, nije istina da su svi mali dobavljači isplaćeni.
Odgovor poštovanog zastupnika Hajdaša.
Hvala što ste me ispravili. U pravu ste kad sam to tvrdio ili govorio, govorio sam onim direktnim, dakle onim koji su imali direktne ugovore sa Agrokorovim tvrtkama, a zaboravili smo zapravo one koje rade za neke od njihovih dobavljača koji su mali i tu ste u pravu i hvala što ste mi pojmovnički malo pomogli.
Sljedeća replika poštovanog zastupnika Borisa Lalovca.
Hvala lijepa gospodine potpredsjedniče. Pa vi ste u vašem govoru rekli jednu zanimljivu stvar, a vezana je za trgovanje dionicama. Ako se dobro sjećate kad sam govorio onu večer kad je prvi put bilo tad je regulator trebao reagirati prije lex Agrokora. Regulator je znao šta se već tada događalo, regulator je trebao na tržištu reagirati, zaustaviti trgovanje dionicama. Ali znate šta me još više čudi? Zašto su pustili prije koji dan trgovanje kada je pala cijena dionica 90%. Zašto su to pustili? Zar nisu trebali pričekati kada su već vidjeli koja je situacija da se izvrši nagodba. Kad se izvrši nagodba onda se zna u kojem smjeru kompanija ide, onda se zna ako netko ulazi u vlasničku strukturu, ako se nađe neki strateški partner kad nagodba se dogodi onda nemate takav nagli pad vrijednosti dionica, onda znate da će kompanija, a nadamo se da će opstati nakon nagodbe, da će imati neke strateške partnere hoće li to biti dobavljači, hoće li to biti netko drugi ili treći. I onda onaj koji drži te vrijednosnice neće vršiti takav pritisak na tržištu da ih rasproda i da uzrokuje pad vrijednosti kompanije od 90%. Postavlja se pitanje zašto su sad to pustili? Zašto nisu pričekali nagodbu, znaju koja je situacija. U prvom mjesecu ne bi se svejedno ništa dogodilo, ne bi se ništa dogodilo. I u prvom mjesecu kada se izvrši nagodba ne bi bilo tolikog pada cijena vrijednosti dionica, ne bi toliko gubili na određenim vrijednostima i onda bi zapravo, možda bi došlo do neke lagane korekcije. Ali moram priznati da zakašnjela reakcija prvo kada se događa, a znamo da su te kompanije koje? Jamnica, Ledo, Zvijezda jedine kompanije koje nam donose nekakvu pozitivnu … [[Govornik se ne razumije.]] vrijednost, jedine kompanije koje u konačnici mogu generirati pozitivni cash flo, znači koje mogu vraćati te određene dugove i one koje imaju najmanje određena zaduženja. I pustili su ih da jednostavno potonu 90% sada u ovih nekoliko dana. Moram priznati da hvala na toj informaciji, ali me je začudilo … [[Govornik se ne razumije.]]
Odgovor poštovanog zastupnika Hajdaš Dončića.
Odgovorit ću kolegi Lalovcu i reći mu da je zapravo u pravu i vaše prvo izlaganje prije par mjeseci i danas pokazuje na jedan reći ću bitan problem funkcioniranja Hrvatska kao recimo nekog uređenog društva koji bi trebali imati neke regulatore. Ali ću vam odgovoriti da možda netko zna kako će se nagodba provesti, pa je zato dopušteno trgovanje dionicama. Kažem možda, jer inače što bi vi napravili da ste regulator? Sigurno bi pričekali kraj nagodbe, jer je to jedino ispravno. To je logično. I zato kad sam to istaknuo kao treću najvažniju reći ću stvar u ovom dijelu koji se tiče budućnosti Agrokora, da se ne vraćamo u prošlost što je i gospodin Pernar ovdje spomenuo. Mislim pa ona je više-manje poznata i kako je taj koncern nastao i šta je to bilo i tko su bili svi dionici. Dakle, treba vidjeti šta će iz tog ostati. Dakle, a sljedeći način vrlo jednostavne zamjene vlasništva vam se može dogoditi kroz trgovanje sada dionica, jer nije pričekan kraj, kraj nagodbe. To je ključni problem financijski.
Hvala. I zadnja replika poštovanog zastupnika Ivana Vilibora Sinčića.
Hvala vam potpredsjedniče Hrvatskog sabora. Kolega Dončić, evo imali ste prilike vidjeti tijekom cjelodanašnje rasprave kako je premijer Plenković hvalio, kovao u nebo lex Agrokor i sve ono što dolazi kao lex Agrokor, hvali se kako je sačuvao radna mjesta. Međutim, na više upita sa različitih strana sabornice o tome što će biti za godinu dana kada istekne zakon lukavo je odbio odgovoriti. Prema tome, bojim se da danas nemamo nikakav konkretan odgovor niti garanciju što će tada biti. Mi smo svoja očekivanja, na žalost crna očekivanja iskazali. Međutim ako vas smijem pitati kakva su vaša očekivanja, što će se dogoditi kad prođe 15 mjeseci? Hvala.
Odgovor poštovanog zastupnika Hajdaša.
Iskreno govoreći ja mislim da imamo svi premalo informacija, nitko nije involviran u sadašnje postupke koje radi reći ću namjesnik gospodin Ramljak. A ono što se može dogoditi, gledajte do nagodbe će doći samo onda se otvara drugi da tako kažemo ciklus. U nagodbi ne mogu biti svi zadovoljni. I oni koji će biti nezadovoljni, financijski govorim će početi tužiti. A na našu žalost, dakle postoji objektivna bojazan upravo zbog potencijalnog, ja kažem državnog intervencionizma, jer ste vi mijenjali određenu reći ću pravnu regulativu i poremetili ste tržište. Znači, neće više vrijediti, nisu više vrijedili zakoni koji su vrijedili do tog dana. I samim time ste neke stavili u povlašten položaj, a neke n iste. I svi oni koji će se osjećati da su reći ću financijski oštećeni u nagodbi do koje će doći, dakle će vjerojatno tužiti, tužit će. To će bit problem.
Hvala lijepa. Sad ćemo ići na sljedeći Klub zastupnika a to je onaj HDZ-a u ime kojeg će govoriti poštovani zastupnik Branko Bačić.
Zahvaljujem gospodine potpredsjedniče, poštovane kolegice i kolege zastupnici, poštovani ministre. Jasno da Klub zastupnika HDZ-a neće podržati ovaj prijedlog za pokretanje postupka odgovornosti Vlade RH. Ja bi se na početku samo prisjetio, da je ovaj ipak rekao bi skromni uradak SDP-a, nastao kao rezultat njihovog nezadovoljstva, što promptno, nakon što je jedan dnevnik, u Hrvatskoj, obznanio roll up ugovor. I onda zbog nezadovoljstva, što isti čas predsjednik Vlade nije došao u Sabor, krenulo se u proceduru ovog pokretanja, pitanja odgovornosti Vlade. Prije nego što kažem nešto drugo, samo bi spomenuo, da je u 11 mjeseci mandata ovog saziva Sabora, ako oduzmemo 3 mjeseca koliko Sabor ne zasjeda, dakle, u 8 mjeseci premjer Andrej Plenković u Sabor je bio 17 puta, danas 18 put. Primjerice Zoran Milanović, u svom mandatu, smo pobrojili bio je 32 puta u 4 godine. Pa onda, samo kad je mala usporedba, koliko i na koji način koji predsjednik Vlada uvažava i čuva i štiti dignitet Hrvatskog sabora? Druga stvar koju sam htio reći, smo 5, 6 dana prije nego što je objavljeno u tisku, određene odredbe roll up ugovora, predsjednik Vlada je bio ovdje u Saboru i podnosio je godišnje izvješće Vlade. Toliko samo o tom zahtjevu, koji je kao isprovociran nedolaskom predsjednika Vlade. Druga stvar koju želim reći, da mi se čini da u SDP ne zna lijeva što radi desna. Naime, u ovom uratku se SDP kaže da je Vlada imala na raspolaganju nekoliko načina, nekoliko metoda kako i na koji način riješiti krizu u koncernu Agrokor. Između ostaloga vi sami tvrdite da postoji mogućnost državnog intervencionizma. Prije nego što ste napisali ovaj uradak, kolega Grbin podnosi Ustavnom sudu RH, mislim da se Vlada već na to očitovala, ustavnu tužbu kako je to upravno državni intervencionizam, koji grubo narušava pravo vlasništva itd., itd. zadiru u prava vlasništva i kako na taj način država nije smjela intervenirati. Pa sad odgovorite je li to onda Vlada imala pravo, predložiti Saboru, a Sabor usvojiti, što je i napravio ili nije imao pravo kako to misli gospodin Grbin. Ja tvrdim da ovo nije državni intervencionizam. Jer je i dalje nadležnost nad sudbinom Agrokora u rukama suda i vjerovnika i da to je jedna vrsta stečajnog zakona. Da je tome tako, ako već ne vjerujemo našim sudovima, jer je primjerice roll up ugovor, temeljem tužbe Sperbanke potvrdio najprije Trgovački sud u Zagrebu, a nakon njega po žalbi i Visoki trgovački sud u Zagrebu, a o tome se jučer očitovao i Londonski sud, koji je priznao izvanrednu upravu. I na taj način Sperbanku vratio ovdje u Hrvatsku, pod jurisdikciju hrvatskoga pravosuđa. Prema tome ovdje ne možemo govoriti o državnom intervencionizmu, iako postoje trenuci u svakom društvu, u svakoj državi, kada po načelu razmjernosti, država može intervenirati i zakinuti bilo koje ljudsko pravo, pa i pravo vlasništva. Ako zadiranjem ili smanjivanjem ili ograničavanjem određenim prava, pa i prava vlasništva sprječava štetu koja bi kud i kamo nadišla u tom trenutku tu ustavnu kategoriju zaštite prava vlasništva. Ali, kažem, ja tvrdim da ovdje nije bilo, jer sve što se po zakonu događalo, dogodilo se tek nakon što je vlasnik samovoljno, svojevoljno potpisao provedbu Zakona o izvanrednoj upravi. Mi nekako zaboravljamo u kojem je trenutku ovaj zakon donesen. Ovaj zakon je pisan i nastao je u trenutku kada je Vlada ocijenila da s postojećim modelima, koji definiraju … [[Govornik se ne razumije.]] pravo, ne bi mogla riješiti moguću duboku krizu u hrvatskom gospodarstvu, koja bi slomila hrvatsko gospodarstvo i hrvatski financijski sustav temeljem korištenja postojećih zakona. Jer se ocijenilo da postojeći zakoni, ne bi mogli napraviti ono što je napravio Zakon o izvanrednoj upravi. A to je da se izbjegnu stečajevi iz 70 kompanija u sustavu koncerna. Evo ovdje je ministar pravosuđa, neka on kaže, je li moguće da hrvatsko pravosuđe brzo, kvalitetno odradi, 70 novih stečajeva, koji bi bili nastali kao posljedica stečaja same tvrtke, a u tom trenutku, dakle, početkom ožujka je bio pokrenut i otvoren postupak, odnosno, pokrenut je postupak za stečajem. Dakle, tim je zakonom spriječen stečaj, spriječeno urušavanje Agrokora, time i hrvatskog gospodarskog sustava, omogućeno je 60000 zaposlenika, od toga 28000 u Hrvatskoj i 30 izvan Hrvatske da nastave poslovati, odnosno primati plače. Isplaćeni su mali dobavljači, isplaćeni su u određenom dijelu i veliki dobavljači i omogućen je, dobiveno je vrijeme u kojemu je moguće pripremiti nagodbu, koja bi trebala biti kruna ovoga zakona. Da je tome tako najbolji je pokazatelj rekao sam jučerašnji dan koji predstavlja pomor vaših objeda na račun ovog zakona. Naime, jučer su se dogodila dva fantastična događaja koja idu u prilog ovom zakonu. Prvi je taj da je, to sam malo prije već spomenuo na sudu u Londonu odbijena žalba Sberbanke time potvrdila zakon o izvanrednoj upravi i nadležnosti izvanredne uprave, a mislim da britansko pravosuđe tu ima što za reći kada je u pitanju … pravo i kada je u pitanju ovaj dio zakonodavstva i s druge strane Europska komisija, to nemojmo zaboraviti. Europska komisija je jučer rekla da je hrvatska Vlada donošenjem zakona o izvanrednoj upravi spriječila moguće sistemske rizike koji su prijetili hrvatskom gospodarstvom zbog čega je na početku donošenja zakona o izvanrednoj upravi smanjila projekcije rasta BDP-a u Hrvatskoj sa 3,2 na 2,7, a sada je kada se i sama uvjerila da je zakon polučio ono zbog čega je donesen vratila te projekcije za 2017. godinu na 3,2. A sada ću nešto reći na pitanje koje se odnosi na Klub zastupnika HDZ-a, no prije toga ću reći još jednu stvar, kada sam čitao ovaj prijedlog meni se učinilo da je ovo SDP onako nervozno pripremao za Aktualno prijepodne pa je na brzinu među svojim zastupnicima podijelio 11 pitanja i to onda ta pitanja praktično pretvorio u ovaj prijedlog za pokretanje pitanja odgovornosti. Zašto? Zato što vi optužujete Vladu pitanjima, a niste na ta pitanja sami odgovorili, rekli ste Vlada je po tim pitanjima postupila tako i tako i nakon toga to je bilo loše, trebalo je postupiti ovako i ovako i sada mi tražimo opoziv Vlade. Nego ko da ste se pripremali za Aktualno prijepodne na brzinu nabacali 11 pitanja i vi tražite odgovornost Vlade zbog toga što je pitate ili ne znate što je napravila što mene strašno čudi da vi ne znate što je Vlada napravila, ali ako znate šta je napravila onda ste trebali reći to je napravila loše i to napisati i iza toga stati. A ne vašem predsjedniku ovdje za ovom govornicom omogućiti da govori što ga je volja. Ja vjerujem da niti jedan od vas zastupnika SDP-a nije znao što će gospodin Bernardić govoriti ovdje jer ste samo znali pitanja ovih 11 pitanja zbog kojih Vladu prozivate da je loše radila. Ali sada ću na ono što sam malo prije reći, dakle vi postavljate pitanje jeli se naknadnim amandmanom Kluba zastupnika HDZ-a na članak 39. zakona pogodovalo Fondu Knighthead? Ja mislim da ima u vašem klubu jako dobrih pravnika i ljudi koji prate i znaju nešto o ovome. Ovakva vam blamaža doista nije trebala, da ste napisali članak 40. onda bi još možda i držalo vodu, ali na taj članak mi nismo dali amandman. Mi smo gospodo draga dali amandman dali na članak 39. stavak 3. koji govori o nečemu drugome, a to je da će svi oni vjerovnici koji dadu kredit nakon otvaranja postupka izvanredne uprave biti kasnije da će ti krediti imati super senior status. Tako je pisalo u izvornom zakonu. A mi smo rekli u klubu smo išli korak dalje, ako nakon tog kredita Agrokor ide u stečaj onda će opet imati status super senior to smo rekli. Ali se na tom članku i na tom amandmanu ne gradi roll up nego se on gradi na članku 40. zakona. Da je tome tako potvrdila je i Sberbanka koja je tužbu probi roll upa uputila na članak 40., a ne na 39. stavak 3. zbog kojega ste vi sada optužili Klub zastupnika HDZ-a jer u članku 40. se govori da može izvanredna uprava ukoliko se s time suglasi vjerovničko vijeće nakon otvaranja postupka izvanredne uprave iz redovnog poslovanja i kroz redovno poslovanje isplatiti određene tražbine koje imaju vjerovnici prema Agrokoru nakon i prije nego što je donesen zakon i prije otvaranja postupka izvanredne uprave i to je bitna razlika. Kažem da je tome tako potvrdio je i Trgovački sud u Zagrebu odbivši tužbu Sberbanke i to je potvrdio Visoki trgovački sud u Zagrebu, prema tome ovo je nedopustivo da ste mogli napisati ovako nešto kada je toliko jednostavno bilo za pročitati da ja koji nisam pravnik sam vam to mogao pročitati prateći ono što se može pročitati u javnosti, a onda kasnije jasno i u izvještajima koje svaki mjesec izvanredna uprava objavljuje i nakon toga objavljuje i Ministarstvo gospodarstva. Što se tiče kada već govorim o roll up ugovoru i o tome što je kome omogućeno, koliko smo iz tiska mogli pročitati Knightehead fond raspolaže sa 40% obveznica, a malo prije je potpredsjednica Vlade rekla da je upravo u vrijeme vaše 2012. Agrokor izdao oko milijardu eura obveznica. Prema tome Knighthead fond raspolaže sa 400 milijuna obveznica. Kroz ovaj postupak roll upa ne znam kada ih je Knighthead stjecao obveznice i ne znam po kojoj cijeni, ali ono što znam što je vrlo jednostavno iz tog ugovora zaključiti da će od tih 400 milijuna eura obveznica Knighthead fond moći namiriti četvrtinu od toga, dakle ne govorimo o milijardama govorimo o 100 milijuna eura. Koliko će on od toga zaraditi ja ne znam jer ne znam po kojoj je cijeni on obveznice kupio. Ali prozivajući roll up ugovorom podilaženjem, lešinarskim, strvinarskim fondovima vi u isti koš stavljate onda i VTB dakle rusku državnu banku, stavljate Zagrebačku banku, stavljate Goldman Sachs, stavljate Erste banku dakle sve one kreditore koji su dali i koji su participirali i sudjelovali u roll up kreditu. Jel vi mislite malo dalje i šire od onoga što govorite? Ako su ti fondovi takvi kako ih vi nazivate, pa nije valjda Zagrebačka banka isti taj, ima isti takav pridjev kakav imaju ti fondovi. Ja mislim da bi tu trebali biti malo oprezniji kada se o tome govori. Ja sam to već puno puta tijekom stanki i ovdje u Saboru govorio, da mi nije jasno na kraju čije interese zastupate. Radnika ne, jer primaju plaću. Malih dobavljača, OPG-ova poljoprivrednika ne, jer su namirili svoja dugovanja. Ostali vas vjerovnici preklinju, molim nemojte nas zastupati radite nam štetu, mi vjerujemo izvanrednoj upravi. Ja ne znam, na kraju ispada da vi zastupate interese Ivice Todorića i Sberbanke time što ja uvažavam sve što radi Sberbanka ona kao bankar, kao financijska institucija želi do zadnje lipe naplatiti svoje. Ali kad bi ona to naplatila, ne bi bilo ni plaća zaposlenicima, ne bi bilo ni isplaćivanja duga dobavljačima, ne bi se mogla dovesti onda i napraviti nagodba koja će omogućiti ostalim vjerovnicima da barem dio onoga što su u Agrokor uložili vrate sami sebi. Hvala.
Hvala lijepa. Hu ostat ćemo mi i do iza šest ujutro! Ovako imamo puno replika, krenimo redom. Prva je uvaženi zastupnik Gordan Maras, izvolite.
Hvala vam lijepa gospodine Bačić. Rekli ste da postoji milijarda obveznica. Točan podatak je 900 milijuna. Ukoliko ste rekli da 40% drži Knighthead pomoći ću vam jednostavnom računicom da bude jednostavnije. To je 360 milijuna eura ukoliko su kupovali po 20, 30% to je 72 do 98. Ukoliko naplate sve to je čista zarada od 280 do 300 milijuna eura. 280 do 300 milijuna eura. Sa druge strane, omogućili ste Anti Ramljaku da te ljude stavi u vjerovničko vijeće po svojem nahođenju i da oni sami sebi odobravaju roll up kredit. Znači s jedne strane u vjerovničkom vijeću odobravaju, dižu ruku mi smo za to, a sa druge strane daju novac i osiguravaju si zaradu u stotinama milijuna eura. I vi ne vidite ništa sporno u tome? Ne vidite ništa sporno da su ti ljudi kupovali obveznice u drugom, trećem, četvrtom, možda i u petom mjestu. Ni u tome ne vidite ništa sporno. Nakon što su znali informacije na takav, pogledajte ima jedan dobar dokumentarni film o američkoj burzi za takve stvari u Americi su znali ljudi dobivati jako, jako puno vremena da se odmore. Ako se dokaže da je informacija bilo kakva bila dostupna prije nego šta je bila svima ostalima na tržištu. I o tome vam mi govorimo i o tome se radi u ovome našem zahtjevu i zbog toga ova Vlada treba otići. Dopustili ste Amerikancima, u ovom slučaju Knightheadu da preuzmu sudbinu naših radnika u ruke i kompanije gdje će završiti. I to ne možete ničim pobiti i to je jedina istina. Hvala lijepa.
Hvala. Odgovor uvaženog zastupnika Branka Bačića.
Zahvaljujem gospodine potpredsjedniče. Kolega Maras vi ili ne znate ili namjerno obmanjujete. Dakle, niti ja, niti vi ne znamo kad je i po kojoj cijeni Knighthead kupio obveznice, to ja ne znam. Ako vi znate recite točno, stanite iza tog datuma i recite oni su ih kupili tada i po toj cijeni. Ja mislim da se može vidjeti kako i na koji način su se kretale obveznice Agrokora. To je jedna stvar. Druga stvar, objasnite vi cijeloj hrvatskoj javnosti kako to će on taj fond namiriti 400 milijuna eura obveznice? To mi vi objasnite temeljem roll upa. Kad je u roll up ušao sa svega 100 milijuna, dakle on temeljem tog ugovora kojega su pazite odobrili vjerovnici, ne Vlada, ne Vlada. … [[Upadica Maras, ne čuje se.]] Nije točno, onda ne znate [[Upadica Reiner: Nemojmo dobacivati.]] Malo prije se niste mogli sjetiti kojih je to 5 vjerovnika bilo, prema tome pet članova [[Upadica Reiner: Kolega Maras, nemojte dobacivati.]] vjerovničkog vijeća među kojima je i Zagrebačka banka, među kojima su i svi drugi su se dogovorili. Gospodine potpredsjedniče, nek' mi se zaustavi vrijeme dok vi sa Gordanom dogovorite hoće li me pustiti da govorim [[Upadica Reiner: Kolega Maras, molim vas nemojte dobacivati s mjesta!]] Dakle ono što može Knighthead temeljem rool upa zaraditi to je na 100 milijuna eura razlika između onoga što je kupio i što će mu kasnije se isplatiti kad se dovrši taj proces. Preostali iznos koji nije ušao u roll up će slijedit sudbinu nagodbe kao što će i drugi krediti Zagrebačke banke i Privredne banke i Raiffeisen banke i Sberbanke bit umanjeni za onoliko koliko se budu umanjivali iznosi kredita svih drugih financijskih institucija koje su omogućile taj roll up kredit. I svi koji su bili vjerovnici, financijski vjerovnici Agrokora su bili pozvani da sudjeluju u tome, da su svi sudjelovali pa i Sberbanka ne bi mogao Knighthead mogao uložiti 100 nego bi bio kao još njegov udjel u samom roll up kreditu.
Hvala. Sljedeća je replika poštovani zastupnik Ivan Pernar.
Uvaženi zastupniče iz redova HDZ-a, roll up kredit ha sam po sebi govori puno. Govori to da su neosigurani vjerovnici izvisili, a takvih je 90%. Roll up kredit govori da će netko sa 30 kuna recimo zaraditi 100 kuna plus kamate, a netko tko je bio pošten vjerovnik tko je isporučio recimo čokolade, on će od 100 kuna izgubit 70. Vidite koji je to paradoks? Znači nekom se omogućava da dobije na 30 kuna ulaganja 70 kuna plus kamate, a nekome tko je je isporučio robe za 100 kuna on može dobiti samo 30 bez ikakvih kamata. Ha naravno vi u tome ne vidite nikakav problem, vama je to normalno, o.k., ali koji je rezultat na kraju tog roll up kredita. Hoće li stečaj bit izbjegnut kada prođe 15 mjeseci? Pa to je suštinsko pitanje gospodine Bačić, naravno da neće. I opet ćemo na kraju doć do stečaja i opet ćemo doći do toga da će sve firme Agrokorove biti prodane i da će ono što je isplativo nastaviti radit za tim će biti jagma, a ono što nije neće. I znači šta, što smo mi napravili s ovim zakonom? Jedino što se napravilo jest da se promijenio redoslijed naplate vjerovnika na način da su izvisili Rusi i svi ostali vjerovnici, a uspjeli su lešinari iz Amerike. To je ta RAmljakova družina i Ramljak je profitirao sa plaćom od 117 tisuća kuna i ta njegova što sam već rekao ergela savjetnika i to je to. I umjesto da kažete otvoreno napravili smo to zato da bi pogodovali lešinarima iz Amerike da bismo uhljebili naše prijatelje, vi tu nama maglu prodajete. Hvala.
Hvala lijepa. Odgovor poštovanog zastupnika Bačića.
Zahvaljujem gospodine potpredsjedniče. Postavlja se pitanje kada se govori o neosiguranim kreditima, kako to da su pojedine banke upravo između 2011., 2012. pa do 2015. tom koncernu, tom sustavu davali milijardu eura bez kolaterala i osiguranja, to je pitanje. Prema tome, te su banke u svakom slučaju imale dovoljno znanja i mogućnosti da provjere tvrtku kojom tako velike novce daju. Ali usprkos tome što nisu osigurali svoje kredite mogli su sudjelovati u roll upu i dio tih svojih kredita ne u cijelosti možda desetinu, možda dvadesetinu tog svog kredita kasnije naplatiti kao super senior status, a ne da nas tuže dakle nas nego da tuže Agrokor na međunarodnim sudovima, bilo da je to u Crnoj Gori, bilo da je to u Srbiji, Bosni, bilo da je to u Engleskoj odnosno u Londonu i u isto vrijeme sjediti u vjerovničkom vijeću i pratiti sudbinu ostalih vjerovnika, po meni to nije korektno. Zbog toga jest jučer Ante Ramljak kao izvanredni povjerenik odbacio tražbine Sberbanke upravo iz ovih razloga koje sam malo prije spomenuo.
Hvala lijepa. I onako ste se uzalud trudili kolega Pernar je taj čas napustio dvoranu kada ste počeli govoriti. Idemo na sljedeću repliku, poštovani zastupnik Domagoj Hajduković. Izvolite.
Hvala lijepo gospodine potpredsjedniče. Kolega Bačić, pa nije čudo što na što naši građani nemaju vjere u hrvatske institucije kada vi sami kažete i pitate se imaju li naši sudovi kompetencije odraditi tolike stečaje. Pa zašto postoje ako nemaju? To je prva stvar. Druga stvar, kada kažete i toliko se brinete za našu stranku i kažete da u SDP-u lijeva ne zna što radi desna. A ja ću vas pitati, znate li vi u Vladi što radi lijeva, a što radi desna? Kolega Bačić, znate li vi tko je predsjednik Uprave Hrvatskih šuma? Znate što piše u sudskom registru, evo sada sam ga izlistao Ivan Pavelić. Nadzorni odbor Hrvatskih šuma, strateške tvrtke odnosno društva u vlasništvu RH upisani su ljudi imenovani 2012. godine. Na mrežnim stranicama Hrvatskih šuma piše da nema nadzornog odbora, a prošlom je istekao mandat 19.3.2016. Koliko znam Vlada je na prošloj sjednici imenovala nadzorni odbor, imenovala upravu ponovo to još nije u sudskom registru i kako vi onda očekujete da ja imam povjerenja u ovakvu Vladu koja kako vi kažete ne zna lijeva što radi desna, ne zna gospodariti ničim? Kako mogu vjerovati da će znati gospodariti Agrokorom ako nije u stanju upisati u sudski registar nešto, ako nije u stanju ispoštovati zakon koji smo mi ovdje donijeli? Onda svi oni ljudi poduzetnici koji upisuju te promjene u sudski registar ispadaju budale, budale zato što plaćaju pristojbu da bi ispravile stvari, a država to ne radi. Dvije godine kolega nema nadzornog odbora, dvije godine niste u stanju promijeniti samo upis u sudskom registru, niste to u stanju napraviti, a državu bi vodili. Alal vam vera.
Odgovor poštovanog zastupnika Bačića.
Zahvaljujem gospodine potpredsjedniče. Kolega Hajduković, nisam ja rekao da hrvatsko pravosuđe ne može riješiti 70 stečajeva, nego ih ne može riješiti u kratkom vremenu, to je bitna razlila. U tako kratkom vremenu riješiti 70 stečajeva nije moguće. Koliko ima, 4, 5 trgovačkih sudova u Hrvatskoj, koliko ih već ima, osam da na osam trgovačkih sudova u tako kratkom vremenu riješiti toliki broj stečajeva. Svakako da će hrvatsko pravosuđe u određenom dužem vremenskom periodu to riješiti. Što se tiče toga vi meni predbacujete ili pitate me jel ja znam tko je član uprave ili, ja nisam član Vlade niti sam ministar poljoprivrede, ja sam saborski zastupnik i ja to ne znam, ali ja znam da je Vlada u tom slučaju postupila transparentno, raspisala natječaj i između prijavljenih kandidata odabrala one koji su bili najbolji, najstručniji i te je onda kasnije su imenovani za članove uprave. Pretpostavljam da to nije bilo tako davno pa onda između dana kada su imenovani i nakon što je podnesen zahtjev trgovačkom sudu da preupiše nove članove nadzornog odbora i uprave to nije riješeno i ja ne vidim što je tu problem, što tu ne zna lijeva što radi desna nego je sve išlo svojim zakonitim postupkom i očekujem da to možda ovih dana sutra, prekosutra odnosno drugi tjedan bude upisano u sudski registar. Hvala.
Hvala lijepa. Sljedeća replika je poštovani zastupnik Peđa Grbin.
Zahvaljujem poštovani gospodine potpredsjedniče. Poštovani kolega Bačiću drago mi je da vodite računa o prijedlogu kojeg sam uputio Ustavnom sudu RH, međutim Vlada RH nije se očitovala na meritum mojeg prijedloga već je Vlada RH pozvala Ustavni sud, ne samo moj nego i čitav niz drugih prijedloga za ocjenu ustavnosti Zakona o izvanrednoj upravi da odbaci te prijedloge. Znači Vlada nema uopće hrabrosti upustiti se u meritornu raspravu o sadržaju već poziva Ustavni sud da odbaci bez razmatranja prijedloga za ocjenu ustavnosti iako je evidentno da se radi o diskriminatornom zakonu, iako je evidentno da se radi o zakonu koji sud predstavlja, pardon postavlja ulogu dostavljača, provoditelja Vladine politike i time narušava trodiobu vlasti, iako je evidentno da taj zakon u mnogim segmentima narušava prava EU-a kada govorimo o insolvencijskim postupcima. A da bih vam oslikao koja je uloga suda i kakva je kontrola nad ovim postupkom, dat ću vam jednu samo kratku slikicu. Poštovani kolega Bačiću, državni intervencionizam je kada Vlada predloži a HDZ u Saboru usvoji zakon po kojem Vlada imenuje povjerenika kojeg sud ne može odbiti. Nakon toga taj povjerenik imenuje privremeno vjerovničko vijeće kojeg sud ne može odbiti a onda to privremenom vjerovničko vijeće da amen na kredit težak preko milijardu kuna po kojem nitko povjerenika više ne može smijeniti. Osim ako to ne misli platiti milijardu kuna. To je poštovani kolega Bačiću, ne državni intervencionizam, to je nešto puno, puno gore od toga. Hvala.
Hvala. Odgovor poštovanog zastupnika Bačića.
Zahvaljujem gospodine potpredsjedniče. Kolega Grbin, kako će Ustavni sud presuditi i kakvu će odluku donijeti po vašemu prijedlogu za ocjenu ustavnosti Zakon o izvanrednoj upravi, ja to ne znam. Ja sam informiran iz Vlade da su vam odgovorili na temelju zahtjevu Ustavnog suda, kako i na koji način presuditi, ne znam. Ja samo znam da je u međuvremenu, a to ste jučer čuli, na temelju tužbe Sberbanke, sud u Londonu priznao izvanrednu upravu što je na određeni način potvrda, jasno, to ne znači da će na taj način postupiti i naš Ustavni sud ali što je na određeni način putokaz da taj zakon u sustavu insolventnih zakona koji rješavaju insolvencijsko pravo. Druga stvar što sam vam htio reći, to je da ja i vi znate da država ima pravo u određenim trenucima intervenirati. Pa vaša je Vlada, vi se toga sjećate, vaša je Vlada donijela zakon za kredite u francima. Tada smo ovdje u Saboru glasovali da država intervenira u građansko-pravni odnos između jedne pravne i fizičke osobe. Po meni je to kudikamo više zadiranje u privatno vlasništvo nego što je ovaj prijedlog zakona nego Zakon o izvanrednoj upravi. Prema tome, postoje trenuci kada država zbog načela razmjernosti kako bi smanjila ili ublažila ogromnu štetu, može u određenom trenutku smanjiti, ograničiti ustava prava koja se tiču prava vlasništva. Prema tome, kad bi Ustavni sud ovakav zakon potvrdio, mene tu ništa ne bi iznenadilo kad znam da je već prije Ustavni sud potvrdio zakon o kreditu u švicarskim francima.
Hvala. Slijedeća replika je poštovanog zastupnika Željka Jovanovića.
Hvala lijepo gospodine potpredsjedniče. Pa jedan od ključnih elemenata u našem ovom zahtjevu je između ostalog i gubitak povjerenja. Kolega Bačić, vi znate da ako građani gube povjerenje, onda se rađaju sumnje, iz tih sumnji dolazi se do razmišljanja o nekakvim podzemnim igrama, ortaštvu i ortačkim ugovorima, a posebno se sumnja rađa zbog postupanja potpredsjednice Vlade Dalić koja pokazuje elementarno nepoznavanje i Ustava i Zakona o pravu na pristup informacijama jer ona i dalje uporno tvrdi da nije dužna reći tko je pisao lex Agrokor. Dakle, po Zakonu o pravu na pristup informacijama, sva tijela javne vlasti, a Ministarstvo gospodarstva je tijelo javne vlasti, dužno je dati građanima sve informacije koje ih zanima. Pa prema tome, za zahtjev prema Zakonu o pravu na pristup informacijama, građani moraju doznati tko je pisao lex Agrokor. Ako je on tako dobar kao što ga svi hvalite, zašto onda tajite tko je autor tog zakona? Ministrica Dalić kaže pa to se nikada nije radilo, nikad se nije govorilo tko je pisao zakon, pa evo, imamo ovdje još jedan vrlo kontraverzni zakon, Obiteljski zakon gdje točno znamo tko ga je pisao, dapače na stranicama ministarstva piše tko ga je pisao. Tako da ne razumijem zašto tajite tko je autor tog zakona jer to rađa sumnju o nekakvom ortačkom ugovoru iz kojeg će netko profitirati a netko će sve to platiti.
Odgovor poštovanog zastupnika Bačića.
Zahvaljujem gospodine potpredsjedniče. Kolega Jovanović, niste u pravu. Dakle, ja sam i sinoć gledao na jednoj nacionalnoj televiziji, potpredsjednicu Vlade i slušao koja je na pitanje tko je pisao Zakon o izvanrednoj upravi, rekla da je zakon pisalo Ministarstvo gospodarstva uz suradnju ministra pravosuđa u to vrijeme bio je gospodin Šprlje iz MOST-a i zajedno sa Uredom za zakonodavstvo Vlade RH. No onog trenutka vama kao saborskom zastupniku i meni kao saborskom zastupniku, kada je taj zakon potpisao predsjednik hrvatske Vlade, odgovornost za taj zakon preuzima Vlada RH. Onog trenutka kada smo mi kao Vlada, vladajuća većina ili Hrvatski sabor, svejedno, taj zakon izglasovali, mi imamo kao saborski zastupnici svoj integritet i ne možemo sada bježati od činjenice da smo usvojili zakon bez obzira tko ga pisao. Onog trenutka kad smo mi zakon prihvatili, taj zakon postaje zakon RH kojega je donio Hrvatski sabor i nakon tog trenutka, mi koji smo taj zakon izglasovali i oni koji su ga predložili a to je Vlada RH za njegovu provedbu preuzima odgovornost. I ja tu ne vidim ništa sporno … [[Govornik se ne razumije.]] i još je rečeno da je pored Ministarstva gospodarstva, to je rekla u nekoliko navrata potpredsjednica da su sudjelovali i stručne osobe i znanstvenici, da je, da je kontaktirana akademska zajednica s obzirom na problematiku tog zakona i svega onoga što taj zakon rješava. Prema tome, ja tu ne vidim ništa sporno. Ako ga je Vlada predložila i zakon usvojio, meni je potpuno relevantno, tko je pomagao u pitanju tog zakona.
Sljedeća replika je poštovanog zastupnika Orsata Miljenića.
Hvala lijepo gospodine potpredsjedniče. Kolega Bačiću, ja ću se osvrnuti zapravo na dva navoda iz vašeg govora. Prvo, tiče se pitanja da li se, dakle ja ću reći sljedeće. Naravno da je situacija bila takva da je trebalo intervenirati i to uvijek kažem. I Vlada je intervenirala i to je nešto što bi napravila svaka odgovorna Vlada i to je u redu. Ono što je problem i što ja stvarno mislim da je problem i zbog čega mislim da ćemo doći u situaciju da će možda hrvatski građani platiti iz svog proračuna tuđe dugove, to je način intervencije i način provedbe. Dakle, ja sam uvjeren i to vam mogu u detalje obrazložiti zašto, da se isti efekt zakona mogao promijeniti, postići promjenama u Stečajnom zakonu. Dakle, vi ste gotovo sve ove odredbe mogli staviti tamo. Mogli ste odmaknuti Vladinu intervenciju, mogli ste sve prepustit sudu i ja ne vidim ni jedan razlog, zašto je Vlada morala stati u toj mjeri iza povjerenika. Vlada se dovela u situaciju, da nema alat za intervenciju, ali preuzima odgovornost. I to je ono što je problem vašeg zakonskog rješenja. I ja se nadam da neće doći do toga, ali je to nešto čemu smo izloženi, kao što ste rekli odlukom većine. Upozoravali smo na to onda i sada. Dakle, nemajte vaditi iz stečajnog mali segment, pa reći bilo bi 70 stečaja. Ne. Sva ova rješenja su mogla biti tamo, ali prepuštena sudu, prepuštana sasvim jednom drugom tijeku stvari i ne bi bilo nikakve poveznice s državom. Vi spominjete engleski sud, pozivate se na njega, irelevantan, odluči će bojim se arbitraža u Washingtonu, a kad govorite o engleskom sudu, šta ćete treći ako sutra engleski sud kaže da Todorića ne izručuje zbog političke intervencije izjava, miješanja Vlade u postupak itd. Očite ga i onda priznavati? Vidite što je problem [[Upadica Reiner: Hvala.]] Problem je kad se Vlada miješa deklarativno, a nema oružje da bi bilo što napravila, onda je bolje da se ne miješa. Hvala lijepa.
Odgovor poštovanog zastupnika Bačića.
Zahvaljujem gospodine potpredsjedniče. Kolega Orsat. Kad su sva dobra rješenja sadržana u Stečajnom zakonu, zašto ste vi mijenjali taj dio zakonodavstva i išli sa predstečajnom nagodbom. Kad je sve to bilo sadržano tako dobro u stečajnom zakonu. Kad Stečajni zakon može sve riješiti. Onda ja postavljam pitanje vama, zašto ste vi našli jedan hibrid, omogućili Zakonom o predstečajnoj nagodbi da uprava i dalje funkcionira, da se ne provodi Stečajni zakon, da se mogu namirivati dugovanja koja su nastala prije nego što je otvorena predstečajna nagodba. I vi ste se bojali i to na puno manjim razinama značenja tvrtki u Hrvatskoj, trgovačkih društava, stečaja. Vi ste se bojali stečaja u puno manjim firmama u Hrvatskoj. Pazite kao hibrid kao izlaz u veli predstečajnu nagodbu, da ne biste otvorili stečaj jer ste se i vi bojali stečaja, jer u stečaju se ne događa, ono što se događa u predstečajnom i što se događa u ovom zakonu. A to je da vi možete isplatiti određena dugovanja koja su nastala prije otvaranja samog stečaja. U tome je razlika. Nije se htjelo ići u to, zato što se zna da bi kroz tečaj, tvrtka odjednom stala da bi bili svi zaposlenici vani, dok se pronađe stečajni upravitelj dok se sve to zajedno pokrene bila bi … [[Govornik se ne razumije.]] bila bi prošla sezona, bio bi se urušio BDP, ne bi se bili isplatili mali dobavljači, stala bi bila proizvodnja poljoprivredna u Slavoniji itd., itd. ne bi bili isplaćene plaće. To vi jako dobro znate i zbog toga se u to nije išlo, a kakav će biti ishod, ja još to ne znam. Ali, prema onome što čujem od vjerovnika i ono što se da naslutiti iz svih izvješća koje je redovno godišnje, odnosno, mjesečno daje izvanredna uprava, ja mislim da to ide u dobrom pravcu. Da li će se na kraju vjerovnici dogovoriti oko same nagodbe, ali u svakom slučaju to sve skupa ide u dobrom smjeru.
Zahvaljujem. Iduća replika, poštovana kolegica Ljubica Lukačić. Izvolite.
Hvala vam lijepo gospodine predsjedniče. Kolega Bačiću, vi ste evo, detaljno u svom izlaganju dotakli se ovog prijedloga, o kojem danas raspravljamo, jer smo danas nekoliko puta čuli da je on, rekla bih, na neki način izgleda kao da je nedovršen, da smo svi od njega, zapravo više očekivalo. Detaljno ste vi, a i predsjednik Vlade danas objasnili, svo ono što je najvažnije, povezano za slučaj Agrokor i ono što svi trebamo znati. Tijekom ove današnje rasprave, ja osobno, a i vjerujem da su mnogi drugi zastupnici, jer sam primila dosad poruka naših građana od kojih prva je stigla u vrijeme kada je kolega Bernardić predstavljao prijedlog koja glasi ovako, zašto ovo moramo slušati. Sljedeća je bila radim u Konzumu i primam plaću redovito i hvala vam lijepo na tome itd., itd. Mislim da ove poruke naših građana dovoljno govore o tome, da je ovaj prijedlog za kojeg se Vlada odlučila itekako dobar, da su građani s njim zadovoljni, a mislim da nam to svima treba u ovom trenutku biti najvažniji.
Odgovor na repliku.
Zahvaljujem gospodine predsjedniče. Poštovana kolegica Lukačić, u pravu ste, mi to od prvog dana govorimo, da je ovo rješenje, između 4 rješenja koja je Vlada mogla, na koji način je Vlada morala reagirati bilo najispravnije, jer na ovaj način se kao što smo rekli, očuvao i broj zaposlenika do sada, isplaćeni su poljoprivrednici, mala obiteljska poljoprivredna gospodarstva, isplaćeni su mali dobavljači isplaćene su u određenom postotku i ostali dobavljači. I sačuvana je, sačuvano je i poslovanje firme koje nakon što, ukoliko se i potpiše nagodba među vjerovnicima evo omogućiti će svim onim zainteresiranim i svim vjerovnicima tog da u određenom postotku naplate svoje potraživanja. I to je najveći doseg ovog zakona a da ne kažem koliki je onda njegov utjecaj na ostalo gospodarstvo u Hrvatskoj i na cijelo Hrvatsko gospodarstvo, na turističku sezonu, na rast BDP-a i ukupno na ove makroekonomske pokazatelje. A s druge strane smo čuli i to piše u očitovanju Vlade koliki bi trošak bio samo za državni proračun da je 28 tisuća zaposlenika u Hrvatskoj završilo na burzi. Hvala.
Idemo dalje. Poštovani Ivo Davor Stier. Izvolite.
Hvala gospodine predsjedniče. Kolega Bačić, izgleda da ste uznemirili kolege iz SDP-a kada ste rekli da tamo ne zna lijeva što radi desna. Međutim, vi ste u vašem izlaganju doista pokazali da nismo čuli od lijeve strane nikakvih novih argumenata, nikakvih novih otkrića. Možda u ovoj dugoj, dugoj današnjoj raspravi jedino otkriće koje smo evo imali prilike saznati je bilo to kako kolega Beljak prikuplja neke potpore za neku novu većinu ali pazite bez da je nužno Davor Bernardić na čelu toga. Pa s obzirom da je svima jasno da SDP neće moći srušiti Vladu ja se doista pitam da li je ova inicijativa možda da se osramoti Bernardića i njemu izglasaju nepovjerenje. Ako je to tako onda to ista se zlorabi Hrvatski sabor, to je nešto što se mora u strukturama SDP-a riješiti a ne u Hrvatskome saboru, ne znam da li se slažete sa takvom konstatacijom.
Izvolite kolega Bačić.
Zahvaljujem gospodine predsjedniče. Kolega Stier rekao sam da mi se čini iz ovog prijedloga pokretanja postupka povjerenju Vlade s jedne strane i s druge strane prijedloga prema Ustavnom sudu da se utvrdi neustavnost ovoga zakona stiče dojam da u SDP-u ne zna lijeva što radi desna. To je bilo moje mišljenje. Međutim, neki analitičari a to koliko čujem i doista jest u klubu SDP-a govori se o tome da se sa ovime išlo prema van i kako bi se prekrili sukobi unutar SDP-a. Dakle na ovom ćemo se pokušati nekako ujediniti u napadu na Vladu kako bi sakrili na određeni način vlastite probleme u stranci i sukobe unutar SDP-a Ovo što ste vi rekli isto je jedna zanimljiva teza je li ovo praktično bacanje, odnosno izlazak ovog prijedloga za pokretanje odgovornosti Vlade žrtvovanje gospodina Bernardića? Jer u svakom slučaju ako već u nekoliko navrata se pokuša rušiti ministre a sada i Vladu u cjelini i niti jedan put od svega ne prođe postavlja se pitanje odgovornosti onoga tko to sve skupa radi.
Idemo dalje, poštovani kolega Željko Lenart. Izvolite.
Zahvaljujem poštovani predsjedniče. Evo, kolega Bačić, ja poštujem to što ste vi vojnik svoje partije i zastupate interese bez obzira što možda i neke stvari ne mislite tako. Žao mi je što se sve svodi na sukob SDP-HDZ. Pitam vas gdje je tu hrvatski narod, gdje su onih 330 tisuća blokiranih, gdje su ovršeni, gdje su oni koji kopaju po kontejnerima. Što je sa nacionalnim interesima RH, mislim da je to sve negdje u nekom zapećku. Spominjete hrvatsko pravosuđe a izađite van u realni svijet pa pitajte ljude, baš me zanima koliko će njih reći da vjeruje u hrvatsko pravosuđe, pogotovo nakon evo presude Horvatinčić pa da vidim koliko se dugo bivšem vašem predsjedniku stranke sudi, pa afera Spice u kojem je jedan vaš ministar, pa afera u kojoj je bio drugi ministar. Znači negdje oko 9 godina Polančec, procjenjuje se na 12, 13 godina da će trajati. Na javnoj televiziji kaže sudac Turudić i odvjetnik Nobilo da bi ova afera Agrokor trajala preko 20 godina tako da smatram da ovih 77% koji misle da se ide u lošem smjeru sude to i po ovome. Što se tiče Agrokora, ja ću još jedanput ponoviti kronologiju nastanka Agrokora koji je nastao '76. tvrtka za proizvodnju cvijeća i presadnica, '89. postaje d.d., '90.-te dolazi HDZ na vlast a od '92. počinje Agrokor kupovati Jamnicu, Agropreradu, Lovno gospodarstvo Moslavina, pa onda većinski udio Ledo, pa Konzum, pa solana Pag, pa Vino-Jastrebarsko. I onda dolazi 2000. kada dolazi SDP sa svojim koalicijskim partnerima na vlast, do 2004. Agrokor kupuje Kiseljak u Sarajevu i nešto u Srbiji. I onda 2004. kada dolazi HDZ na vlast opet kupuje se Agrolaguna, Vrbovec Tisak. Pa sad recite čije je dijete Agrokor?
Hvala. Odgovor na repliku, izvolite.
Zahvaljujem gospodine predsjedniče. Puno ste toga kolega Lenart vi ovdje rekli. Trebali bi pola sata da bi se na sve to zajedno odgovorilo a ne vidim doista niti razloga niti potrebe baš na to sve odgovoriti. Dakle ovo nije sukob SDP i HDZ, nije, to nije sukob, to vi pokušavate svesti na sukob SDP-a. Ovdje je, ovdje se radi o želji SDP-a da sruši, pokuša srušiti, neće uspjeti, pokuša srušiti Vladu na čelu sa Andrejom Plenkovićem i pri tome je i za to spremna žrtvovati 200-tinjak tisuća radnih mjesta koliko bi da je kojim slučajem bilo slušati SDP od prvoga dana kada je nastala kriza u koncernu Agrokor bilo završeno na burzi, bilo u samom koncernu, bilo u onim kompanijama i tvrtkama koje su povezane oko samog koncerna. Prema tome, mi od prvoga dana istu stvar govorimo a to je da nam je ovdje prvenstveno stalo za zaposlenike, za sve one zaposlene hrvatske građane koji sudjeluju na ovaj ili onaj način su povezani sa koncernom. I to nije dakle naš sukob sa SDP-om nego ovdje kažem, ovdje SDP pokušava na ovaj način rušiti Vladu zbog toga kako bi priskrbila određene političke poene rušenjem Vlade. To je sukus ovoga svega što se radi a vi na ovaj način kada pokušavate sve ono što se događalo u proteklih 27 godina Hrvatske države staviti na teret samo Hrvatske demokratske zajednice, onoga što je loše. Ja bih vas podsjetio da je vaša stranka u dva mandata, dakle osam godina bila zadužena za stanje u hrvatskoj poljoprivredi. Pa jeste se možda pitali onda jel' u tom kontekstu negdje i odgovornost vas i vaše stranke kada je u pitanju stanje u hrvatskom agraru i hrvatskoj poljoprivredi.
Idemo dalje. Uvaženi kolega Nikola Grmoja, izvolite.
Poštovani predsjedniče. Poštovani kolega Bačić, nabrajali ste koliko je puta premijer Plenković bio u ovom Visokom domu ali ja sam odmah rekao i kad je SDP uputio ovaj zahtjev, da ćemo mi ovdje tražiti odgovore na pitanja, da ovdje nije bitno hoće li biti opoziva jer mi svi znamo da ga neće biti. Znamo svi na koji način je sklopljena ova većina, znamo da je danas glavni branitelj ove Vlade Tomislav Saucha nekad predstojnik Ureda Zorana Milanovića, čovjek koji je pod ozbiljnim optužbama. Znamo na koji način je HNS ušao u ovu koaliciju, kako je bio pritisnut preko određenih punktova i mi smo željeli odgovore. Svjesni smo da Vladimir Šeks koji je kum ove Vlade i vaš kum ne želi i ne da da se pred saborsko Istražno povjerenstvo transferira Andrej Plenković, ne da da se transferira Martina Dalić, ne da da se transferira Ante Ramljak i mi smo tražili odgovore. Što smo dobili, dobili smo to da premijer šuti, boji se odgovoriti na ona pitanja koja su mu neugodna, a to su prava pitanja, to su pitanja koja pokazuju spregu politike HDZ-a, ako hoćete SDP-a pa čak i HSS-a. Imali smo ovaj slučaj gdje je uključen gospodin Kuterovac koji je iz HSS-a bio, pa kasnije završio u Agrokoru također. Znači svi oni koji su obnašali vlast u Hrvatskoj. I upravo je to glavni dokaz da je Ivica Todorić bio politički zaštićen u RH, a ne da kao vi ponavljam ovdje teze obrane. Kolege molim vas hoćete se smiriti? Možete li zaustavit vrijeme evo samo? A ne da kao vi ponavljamo teze obrane Ivice Todorića što ste danas ovdje činili, umjesto da kažete svojim dužnosnicima vaše stranke da kažu istinu o tome kakav je tretman Ivica Todorić uživao u RH. Hvala.
Kolega Bačić, izvolite.
Zahvaljujem gospodine predsjedniče. Kolega Grmoja, način na koji će vama premijer odgovarati na pitanje je njegov izbor. Možete se upitati, sami se možete propitati zašto vam premijer danas nije htio odgovarati na vaša pitanja. Možda jedan od razloga leži i u činjenici da neodgovornim ponašanjem pojedinog dijela hrvatskih političara idemo upravo, tjeramo vodu na mlin obrane gospodina Ivice Todorića. Malo promislite, budite oprezni kada o tome govorite. Koliko ja zna, gospodin Todorić je u Londonu i prilično će britansko pravosuđe pratiti kako i na koji način hrvatski političari postupaju u ovom slučaju. Ja vam tvrdim da je jedan a to su već, ja ponavljam ono što je rekla obrana gospodina Todorića, a to je da se o političkom progonu može govoriti u trenutku kada drugi čovjek u državi pokrene kaznenu prijavu protiv jednog poduzetnika u Hrvatskoj. Ja ne govorim da je tome tako i ja se s time ne slažem i ja tvrdim da nema u Hrvatskoj političkog progona. Ali zbog toga biram riječi kad o tome govorim. Vi u tome ne birate. Vi da bite ukopali, da bite pokušali ocrniti nekoga od članova hrvatske Vlade vama je to ispred brige da takvim nastupom upravo ne idete na, ne tjerate vodu na mlin obrane Ivice Todorića i u tome je razlika između nas i vas što mi striktno razlikujemo ovlasti izvršne, zakonodavne i pravosudne vlasti u Hrvatskoj. Hvala.
Imamo povredu Poslovnika kolege Grmoje. Ja ću vas upozoriti, dakle vi već imate opomenu. I prije toga vas je kolega Brkić upozorio da to ne činite i vi ćete se sada izložiti opasnosti da izgubite pravo govora do kraja rasprave po ovoj točci ako procijenim da ste zloupotrijebili instituti povrede Poslovnika. Izvolite.
Poštovani predsjedniče, ja znam da je vama drago meni oduzeti riječ [[Upadica predsjednik: Nije mi drago, nemojte insinuirati.]] Ja znam, ja vidim taj osmjeh na vašem licu ali slobodno to učinite. Članak 238. povreda Poslovnika, moram reagirati jer sam za razliku od kolege Bačića jako odgovoran prema ovoj državi. Znači niti jednu tezu, vi spominjete konstantno jednu tezu obrane, a ja namjerno neću spomenuti niti jednu tezu a tiče se izjava nekih drugih visokih dužnosnika iz vaše stranke i tiče se i ovog zakona o kojem danas govorimo. Nikad u ovoj raspravi tijekom današnjeg dana nisam spomenuo niti jednu tezu obrane, a vi konstantno spominjete jednu tezu obrane Ivice Todorića. A ja upravo suprotno rušim tezu obrane Ivice Todorića jer nastojim konkretnim dokazima potkrijepiti činjenicu da je Ivica Todorić u RH imao političku zaštitu stranke koja vam pripada. Znači, ja sam jako odgovoran prema ovoj državi, dok ste vi jako neodgovorni jer ste izabrali jednu tezu obrane koju konstantno ovdje ponavljate.
Kolega Grmoja, dakle vi niste dokazali da je kolega Bačić povrijedio Poslovnik ni na koji način. Dakle, niti ste čak naveli članak, odnosno stavak članka o kojem ste, zbog kojeg ste tražili povredu Poslovnika. I budući da ste upozoreni više puta ovo je sada druga opomena koju vam dajem. Vi gubite pravo rasprave do kraja ove točke. Meni je žao, ali je to tako. Nema potrebe izbacivati bilo koga van, ali mislim da smo fer i korektno u više navrata naglašavali šta se može dogoditi i vi ste preuzeli taj rizik i to je to. Kolega Bunjac, izvolite.
Hvala lijepa uvaženi zastupniče Bačić. Vi cijelo vrijeme govorite kako ste Lex Agrokorom spasili hrvatsko društvo i zaposlenike i sve nas državu u cjelini. Međutim, vi ste s tim zakonom poslali jednu vrlo, vrlo lošu poruku dugoročno usudio bih se reći katastrofalnu, a ta je da ste u hrvatsko društvo pravosuđe uveli dvostruke kriterije, dvostruka mjerila, jer sve ono što vrijedi za gospodina Todorića ne vrijedi za sve nas ostale smrtnike. Zašto vi takve zakone niste donosili da spasite 330 tisuća blokiranih građana? Zašto oni nisu osobe vama od strateškoga značaja, zašto ste dopustili da 30 tisuća obrta bude u blokadi i još je dan danas u blokadi? Da stotine tvornica od u stečaj? Zašto njima niste dali priliku da barem 15 dana imaju šansu postići nekakvu nagodbu, ako ne već 15 mjeseci? Vi ste ovim zakonom jasno i glasno legalizirali ono što u biti već znamo odavno, a to je da su tajkuni i kriminalci zaštićeni od strane HDZ-a. Treba, zakoni znate za sve jednako vrijede. Čuli ste vjerojatno za termin jednakost pred zakonom, postoji u Ustavu Republike Hrvatske. Kakvu ste poruku poslali građanima? Kakvu poruku imaju ti svi blokirani, ti svi propali obrti, OPG-ovi, kad gledaju kako se kao lav borite da spasite jednu posrnulu tvrtku kojoj nema spasa, a njih ste ostavili na cjedilu? To je vaša politika gospodine Bačić, politika teškoga populizma. Hvala.
Hvala. Izvolite kolega Bačić.
Kolega Bunjac, je li vi znate što je donio zakon o izvanrednoj upravi? Ja mislim da vi ne znate, a pogotovo ne znate kada taj zakon nazivate populističkim zakonom. Jer je ovaj zakon prvenstveno išao prema spašavanju tvrtke koja broji oko 60 tisuća zaposlenika i išao je ka spašavanju svih onih kompanija ovisnih trgovačkih društava, odnosno, trgovačkih društava koji su bili vezani na poslovanje tog koncerna. Tu se govori o 200 tisuća zaposlenika. I tome smo prišli na način da ta mjera koja je donesena bude u skladu sa Ustavom. Puno bi se puta svi mi ovdje u ovom visokom domu založili da se pomogne u određenim trenutcima svim hrvatskim građanima koji su na bilo koji način u teškoj situaciji. I zato postoje druge mjere u radu Vlade. Postoje ministarstva koja brinu i skrbe o osobama, hrvatskim građanima koji su u teškom položaju. Međutim, kada vi tražite da hrvatska Vlada i Hrvatski Sabor donese zakon koji bi intervenirao i ograničio pravo vlasništva i druga prava koja su zagarantirana hrvatskim Ustavom, taj bi zakon, ne bi prošao test ustavnosti. I ništa ne bi napravili, osim štete koju bi donijeli prvenstveno svim hrvatskim građanima koji su porezni obveznici koji bi tu štetu kasnije morali podmiriti. Prema tome, kada se neka mjera donosi kao što je ova treba voditi računa o Ustavu, o načelu razmjernosti da to što radite, radite na način da u slučaju da ograničavate nečija prava da to bude opravdano i utemeljeno načela razmjernosti. Ovo što vi predlažete u svakom slučaju puno puta bi palo na Ustavnom sudu.
Hvala kolega Bačić Iduća replika poštovani kolega Borić. Izvolite.
Hvala lijepo. Kolega Bačić, pročitat ću vam jednu izjavu prije dva mjeseca. Lex Agrokor bio je dobar potez Vlade, to je par exellance dobar potez. A najveća tragedija da je SDP oko toga politizirao, tim više što smo mi bili ti koji smo uveli pred stečajni zakon, nisu se imali pravo igrati politiziranja u situaciji dok su bila upitna radna mjesta u Agrokoru njih 40 tisuća i još 30 tisuća u povezanim firmama. Sramota je da je SDP bio protiv. Znate tko je ovo izjavio? Slavko Linić, bivši ministar financija iz SDP-a. Sigurno je imao dobar razlog da to izgovori. A ja ću sad malo o stečaju. Znate li kolega Bačić, kad je počeo stečaj Name? 2000. Znate kad je završio? Nije još završio, 17 godina. U prioritetnoj naplati potrošeno ili naplaćeno 2 milijarde. Radnici, još se nisu naplatili. Pred stečajne nagodbe. Kad se uvodi zakon o pred stečajnim nagodbama? Linić, 47 milijardi nenaplaćenih potraživanja. I što čujemo danas? Da su oni spasili 30 tisuća radnih mjesta, i za to se odrekla država 5 milijardi kuna. Hoćemo li uspoređivati sa Lex Agrokorom? Koliko radnih mjesta, koliko se država odrekla svojih kuna? Tj. svojih potraživanja? Predstečajni zakon. Kako je reagirao HDZ na pred stečajni zakon? Bili smo za. Kako je reagirao SDP na ovaj zakon? Bili su protiv. Što više treba tu pričati gospodo draga? Kakav je učinak, koliko ljudi, koliko zaposlenih, koliko plaća, koliki trošak države. I što čujemo? Vladu treba zbog toga srušiti. Sav onaj kriminal koji se pojavljivao kroz pred stečajne nagodbe kako je završio? Bez reakcije. To je HDZ koji je konstruktivan, sve ostalo ćemo vidjeti.
Hvala. Odgovor na repliku, kolega Bačić.
Zahvaljujem gospodine, kolega Borić, žao mi je što je otišao kolega Dončić. Ovo što je rekao prije dva mjeseca kolega Linić, 15. ožujka je rekao i kolega Dončić. Dok nije vidio da će taj zakon doista napraviti ono što on traži pa se očito ugrizao za jezik. Kaže, tražimo da Vlada Republike Hrvatske posveti posebnu pozornost onom zadnjem krugu, dakle, onim dobavljačima koji se ne mogu snaći i koje će bolan proces restrukturiranja prema našoj analizi zapravo najviše udariti. Govori, bogati se i onako sami snađu. Dakle, prije nego što smo krenuli u donošenje zakona SDP-e se zalagao za rješenja koja su iz zakona izašli. Međutim , nisu mogli preskočiti preko vlastite sjene. Onda su se počeli upravo protiv takvih rješenja koji brinu o najslabijima, o zaposlenicima, o malim OPG-ovima, o malim poljoprivrednicima počeli su taj zakon napadati. Prema tome, slažem se sa ovim što je rekao kolega Linić ne samo tu izjavu. On je dao niz izjava koje su išle o tome da brane ovakav pristup koji spašava u prvom redu hrvatske građane, a onda jasno i hrvatski gospodarski i financijski sustav.
Zahvaljujem. Sada je na redu poštovani kolega Tomislav Žagar.
Hvala predsjedniče Hrvatskoga sabora. Uvaženi kolega Bačiću ako izuzmemo ove vaše ocjene samog zahtjeva u veći stvari se slažemo. Čak ja mislim da nekako sam osjetio iz vašeg izlaganja da se vi ispričavate zbog državne intervencije. Ja smatram naravno u skladu sa Ustavom da država mora intervenirati. Znate koja je sličnost između predstečajnih nagodbi i ovoga zakona? Što država nastupa onda kada je netko izvukao novac. E, to je najveći problem. Kada barabe novce izvuku onda država spašava. I ja sam glasao za predstečajne nagodbe. Glasao sam i za Lex Agrokor upravo iz ovog razloga a vezano za spašavanje radnih mjesta. Međutim kako je rekao ministar u ovoj Vladi jedan tu je bio, otišao je van, sve oko Agrokora je zapravo inverzno, neuobičajeno, neprirodno i neživotno. I gledajte, 464 milijuna kuna dobiti koja je lažno prikazana iz Konzuma je plaćen na to porez u iznosu od 120 milijuna kuna. I onda je izvanredni povjerenik rekao: „E, sada ćemo tražiti povrat toga novca koji je krivo plaćen.“ A to znači da će budući vlasnik Konzuma bi imao pravo 5 godina odbitka poreza na dobit u vrijednosti do maksimalno 3 milijarde kuna. Pazite što se događa u državi? Znači na nepravilno uplaćeni novac taj bi se novac sada trebao vratiti onome tko je zapravo pobjegao iz Hrvatske, kojega ovdje više nema, a čak tužitelji tvrde da 9 godina nije niti plaćao porez, da su milijarde prebacivane na nekakve tvrtke u Nizozemskoj, ili gdje već jesu. Dakle, država bi trebala intervenirati bez problema i ne vidim ja tu problem, ali vidim problem u svim onim institucijama HNB-u, HANF-i, Poreznoj upravi što su radili ovih godina i doveli su nas zastupnike sada u situaciju da mi ne znam i da premijer tu kaže da ima čiste ruke. Imam i ja čiste ruke. Zašto bi se toga sramio?
Odgovor na repliku kolega Bačić.
Zahvaljujem gospodine predsjedniče. Kolega Žagar, ne ja se ne ispričavam zbog državne intervencije. I ja mislim da država u određenim uvjetima ima pravo intervenirati, ali ovdje to nije slučaj jer premda je zakon donesen da postupak izvanredne uprave nije svojim potpisom omogućio tadašnji vlasnik uz sve ovo što vi tvrdite ili netko drugi da je to državna intervencija, ovaj se zakon ne bi mogao primjenjivati. Prema tome, tek uz privolu vlasnika je izvanredna uprava stupila na snagu. To je jedna stvar. A druga stvar vidite, varate se kada govorite da je ovaj zakon otprilike isto što i predstečajna nagodba. To je daleko jedno od drugog. Zbog čega? Zbog toga što u predstečajnoj nagodbi cjelokupnim postupkom sanacije ili već kako god hoćete nazovite taj postupak, pokušaja da se tvrtka ponovno osovi na noge, tim postupkom upravlja vlasnik odnosno dosadašnja uprava i ne sada se ne gube vlasnička prava. Ali upravlja uprava koja je u trenutku kada je otvorena predstečajna nagodba upravljala tom tvrtkom. Prema tome, prema predstečajnoj nagodbi onaj koji je kompaniju, tvrtku doveo u tu poziciju temeljem Zakona o predstečajnoj nagodbi nastavlja tom istom kompanijom upravljati. Ovdje to nije slučaj. Ovim zakonom praktično se cijela uprava uklanja i dolazi na njeno mjesto izvanredna uprava, vjerovničko vijeće i sve ono što je zakonom predviđeno. Prema tome, ako smo htjeli reagirati na način kako smo reagirali ovo je po meni bio jedini način da ova kompanija na ovaj način nastavi s radom sve do trenutka do kada se potpiše nagodba.
Predzadnja replika poštovani kolega Ivan Vilibor Sinčić. Izvolite.
Hvala vam predsjedniče Hrvatskoga sabora. Kolega Bačić eto nalazimo se u situaciji, vi ste ovdje dugo ako se ne varam od 5. saziva to je onaj prvi Sanaderov od 2003. Agrokor je slučaj koji dugo traje i da nije došlo do ovoga do čega je došlo, da su Todoriću kola krenula nizbrdo jer su mu banke presudile, vi kao i kolege oko vas pa i sa lijeve i sa desne strane bi se dalje klanjali Todoriću. Ministri bi i regulatori tzv. pokorno izvršavali sve naloge, pogodovali gdje god bi mogli. I sada slušam vas već mjesecima kako mantrate mi smo ovaj zakon donijeli, mi smo zaštitili dobavljače, mi smo radnike, građane ovako, onako. Međutim, da vam je imalo bilo stalo do radnika od 2003. pa do danas ne biste dozvolili da ih se plaća bonovima onim sličicama, da im se plaća paštetama, da to što nije Agrokor imao novaca da je prebacio dakle teret upravo na njih jer ako vi morate platiti tisuću kuna 5. u mjesecu vi platite 15. Vi 10 dana kreditirate nekoga. Agrokor i Todorić ono što su oni radili u Hrvatskoj to je bilo jedno bezakonje, pogodovanje. I sada odjedanput nakon što ste godinama i godinama vi i vaše kolege bili ste u vlasti među ostalim u više prilika tako postupali, sada odjedanput vi spašavate sve njih. Ali ušli ste u jedan proces za koji nisam dobio suvislo objašnjenje niti od premijera kako će završiti. Hvalili ste taj zakon. Hvalite ovo što ste sada kao postigli. Pitam vas, hoće li biti stečaja na kraju? Hoće li se sve razgrabiti za kunu? Hoće li se sačuvati radna mjesta ili ne? Ako je zakon toliko dobar, tražim vašu procjenu napokon. Nešto konkretno.
Izvolite kolega Bačić.
Zahvaljujem gospodine predsjedniče. Kolega Sinčić, mi smo prijedlog SDP-a o pokretanju pitanja odgovornosti Vlade Republike Hrvatske sveli na kraju na uspješnost odnosno neuspješnost provedbe Zakona o izvanrednoj upravi. Ako ćemo time mjeriti Vladu, onda ova Vlada mora dobiti po meni ocjenu 5. Zašto? Zato što je ta intervencija kroz zakon o izvanrednoj upravi do sada se pokazala kao besprijekorna intervencija u hrvatsko gospodarstvo. Prema tome, ako bismo samo time mjerili Vladu onda bi trebali odbiti ovaj prijedlog zastupnika za pokretanje odgovornosti Vlade RH. Međutim Vlada puno više od toga radi i jasno da je zakon o izvanrednoj upravi i sanacija ako tako možemo reći i restrukturiranje Agrokora tek jedan u nizu onoga što radi Vlada. Što se tiče ishoda ovog postupka ja ne mogu u ovom trenutku tvrditi niti znati kako će se taj špekulirati kako će se taj postupak završiti. Prema onome što čujem od vjerovnika i to od velike većine vjerovnika oni su zadovoljni radom izvanredne uprave, zadovoljni su mali dobavljači, dakle ukoliko se postigne ta nagodba možemo reći da je ovaj zakon u potpunosti ispunio svoju svrhu. A da li će tome biti tako, ipak ćemo pričekati još pet, šest mjeseci ako ne i malo više.
I idemo Šuker dolazi na kraju.
Kolega Bačić ima jedna politička opcija koja u svom mandatu voli donositi zakone o otpisima potraživanja i to državnih. Mene još uvijek pamćenje dobro služi pa se sjećam 2002. 3. mjeseca donosi se Zakon o dospjelim, a ne naplaćenim potraživanjima s rokom trajanja od 9 mjeseci onda se očigledno nisu izvršile sve stvari pa onda se produži za 3 mjeseca. Efekat otpisano negdje milijardu i još nešto državnih potraživanja, kome i kako, ne bih o tome. 2012. što je kolega Borić govorio donesen je Zakon o predstečajnoj nagodbi, svi to u dobroj namjeri podržimo jer želimo pomoći gospodarstvu koje u tom trenutku ima užasan problem sa likvidnošću. I gledajte, danas je zadnji dan sjednice i nastupa zimska pauza, a Vlada sljedeći četvrtak na svojoj sjednici uredbom promijeni 45 članaka zakona koji ima 50 članaka, ali što je najbitnije promijeni najbitnije stvari, a to je da poduzeća kćeri koji su nekakvi fiktivni dužnici postaju praktički najvećim dijelom vjerovnika i oni donose odluku jel to je bilo divno, krasno, pošteno, a danas je ovo sve skupa što ne valja. I ono što je najbitnije, prvu godinu primjene tog zakona predstečajne nagodbe se provode u FINA-i, u konačnici je to potpisivao sud onda se vidjelo da to nije baš najbolje pa se vratilo na trgovački sud, ali bogme do tada je već odlepršalo negdje oko 3 milijarde kuna iz državnog proračuna. I gledajte, mi tada niti smo tražili povjerenje vladi, vlada je imala to što je imala, neki gospodarstvenici su se pomogli i to je tako. A danas, najedanput silne sumnje. Međutim ono što je vrlo interesantno kolega Bačiću kako nikome nije bilo sumnjivo da se neko zaduži u tri godine tvog mandata, četiri milijardu i 800 milijuna eura ili kako nekome tko je obnašao vlast sedam, osam mjeseci ima ministra gospodarstva i ministra poljoprivrede i u to vrijeme poduzeće se zaduži za 600 milijuna eura.
Hvala. Kolega Bačić, odgovor.
Zahvaljujem gospodine potpredsjedniče. U pravu ste kolega Šuker. Kroz postupak predstečajne nagodbe je bilo u više navrata situacija kada su brojni mali dobavljači ostali bez svojih potraživanja iako su platili na sve te svoje usluge koje su dali i proizvode koje su isporučili tvrci koja je prošla kroz predstečajnu nagodbu, platili su PDV, platili su porez na dohodak itd., itd. porez na dobit itd., prema tome u tom trenutku itekako je bilo mogućnosti da se preupita ustavnost Zakona o predstečajnoj nagodbi i u tim su nagodbama u svakom slučaju kršena ustavna prava brojnih malih poduzetnika itd., itd. a tek ćemo sada vidjeti da li se u ovom zakonu jer nije samo kolega Grbin podnio zahtjev za ocjenu ustavnosti ovog zakona nego i brojni drugi su predlagatelji podnijeli ocjenu ustavnosti pa ćemo vidjeti jesmo li kao Vlada jeli ova Vlada napravila jedan zakon koji krši ustavna prava poduzetnika u RH i hrvatskih građana i sam Ustav. Prema tome, bilo je u prošlosti takvih slučajeva u nekoliko navrata, vi ste sami spomenuli 2002. godinu kada su pojedinim tvrtkama otpisivana brojna dugovanja prema državi, a onima koji su uredno plaćali nije dat nikakav supstitut da bi se njima nadoknadilo to što su oni bili uredni platiše. Dakle bilo je takvih slučajeva u nekoliko navrata, mi tada kao što ste sami rekli nismo zbog toga napadali Vladu jer smo znali da je ipak i kroz te postupke pomoglo se brojnim poduzetnicima, tako da evo tu se u potpunosti slažem. Ovaj zakon je polučio sve ono što je trebao. Hvala.
Hvala. Sada će u ime predlagatelja poštovani kolega Peđa Grbin pet minuta. Izvolite.
Poštovane kolegice i kolege, poštovani gospodine predsjedniče, poštovani kolega Bačiću. Nešto što ste rekli prije par trenutaka mi je odličan uvod u ovo o čemu sam i onako planirao govoriti. Agrokor je zakon o izvanrednoj upravi i sve mutljevine koje HDZ pri tome izvodi dovoljan su razlog za odlazak Vlade RH, dovoljan ali ne i jedini. Pa s obzirom da ste tražili od nas da pobrojimo koji bi to sve bili i drugi razlozi za odlazak ove Vlade koji je jedan od njenih koalicijskih partnera do jučer nazivao Titanik vladom, dopustite mi da ih i spomenem. Pa krenimo redom, ministrica Žalac 10 milijuna kuna, 10 milijuna kuna svojem pajdašu bez provođenja postupka javne nabave direktnom pogodbom, 10 milijuna kuna, ovako malo da se pomogne čovjek, da si ojača posao, da malo lakše i lagodnije živi, a istovremeno povlačenje novca iz eu fondova nikad lošije. Nakon što se iscrpilo ono na čemu je SDP-ova vlada radila do kraja 2015. godine kada ste trebali početi povlačiti novac za ono što bi bio nekakav vaš rad, primjerice ministra Butkovića zaduženog za infrastrukturu itd. koji su učinci povlačenja novca iz eu fondova nula, ništa, ali za pajdaša 10 milijuna kuna bez postupka javne nabave privatnom pogodbom, e za to ima. Ministar Kujundžić od 2011. od kraja 2011. do kraja 2016. godine SDP-ova Vlada je smanjila dospjeli dug u zdravstvu na pola sa 5 na 2 i pol milijarde kuna. Za to je trebalo 4 godine. Smanjen je dospjeli dug, smanjene su liste čekanja, uvedeni su novi programi. Sve te programe ukinuli ste čim ste došli na vlast i samo 2 godine, samo 2 godine trebale su vam da opet vratite dospjeli dug u zdravstvu tamo gdje je bio 2011. godine. A onda treba taj problem riješiti. I što predlažete? Poskupljenje participacije, uvođenje dopunskog zdravstvenog osiguranja koje bi trebalo postati obvezno zdravstveno osiguranje i da obvezno dopunsko zdravstveno osiguranje, dodatno oporezivanje mobilnih usluga itd. A istovremeno predviđate preferencijalni tretman bogataša u javnom zdravstvu. I koja je poruka, koji je odgovor ministra Kujundžića kada ga se za to pita? Ministar onako benevolentno u svom stilu kaže onaj kome se ne sviđa nek' ide na referendum i vrati Hrvatsku u komunizam. Pa gospodo draga, iako Hrvatska nikada nije bila u komunizmu, možda bi i taj komunizam bio bolji od onoga što HDZ pruža. Idemo dalje. Moj cijenjeni i dragi kolega ministar Tolušić. Nakon što nas je doveo u rat sa svim susjedima koji nisu članovi EU, nakon što smo dobili po prstima od strane Europske komisije ministar je u zadnjih godina dana pokušavao u hrvatski pravni poredak uvesti mjere koje je sud EU zabranjivao još tamo 70-tih godina. Ministre da li ste kad čuli za predmet Dawson will? Niste čuli predmet Dawson will? Nejednak tretman proizvoda iz drugih država EU odnosno proizvod koji je jednom ušao na teritorij EU ne može biti podvrgnut daljnjim kontrolama u drugim državama članicama. Student Pravnog fakulteta ne može završiti drugu godinu Pravnog fakulteta ako za to ne zna. Osnova, osnova politike i slobode kretanja u EU. Vi za to niste čuli gospodine ministre, ali zakone ste spremni donositi. Ali naravno da to nije sve, naravno da to nije sve. Preko 50 milijuna kuna potpora dodijeljeno je desecima OPG-ova koji nisu bili na prvoj listi OPG-ova koje je predstavljeno Europskoj uniji. 50 milijuna kuna. Firmi Tofrado od uvaženog zastupnika Lučića, mojeg cijenjenog kolege protiv kojeg se vodi postupak zbog podmićivanja novinara idu potpore, ide 7 i pol milijuna kuna dok njegove tvrtke uvaženi i najcjenjeniji kolega duguju Hrvatskim šumama preko 15 milijuna kuna. To je HDZ, to je HDZ, to je Vlada gospodina Plenkovića. Gospodin Marić njegov brat ulazi u upravu trgovačkog društva u državnom vlasništvu. On kaže da o tome nema pojma. Ili laže ili ne radi svoj posao jer je na čelu ministarstva koje mora odobriti svako imenovanje u svaku upravu svake državne firme. Na žalost ovdje moram stati, ali bit će još vremena da nastavim o svemu onome što je HDZ napravio u ovih godinu dana pod gospodinom Plenkovićem. Hvala.
Hvala. Kasnite. Imamo povredu Poslovnika, kolega Lucić. Izvolite.
Hvala lijepa gospodine predsjedniče. Pa kolega Grbin, morate znati [[Upadica predsjednik: Članak vas molim samo.]] 238. Vrijeđanje kolege zastupnika jer govorite neistinu. Vi ste upravo u SDP-u [[Upadica predsjednik: Mir samo.]] Kao i vaš kolega Jovanović neku večer rekao sam vam nemojte govoriti neistine. Prvo meni ništa nije dodijeljeno niti dato, pod broj jedan. Drugo što se mojih firmi tiče od prije govorite neistine. Mislim da ćete ubrzo saznati istinu o svemu onome što insinuirate i što ovdje ne samo zastupnicima nego i svima ostalima dajete neistine o meni, a kao što vidite ja sam godinama ovdje u Hrvatskom saboru i sve što sam do sada radio, radio sam ispravno i radio sam u najboljoj vjeri šireći svoje gospodarstvo, pa tako i 245 zaposlenih ljudi [[Upadica predsjednik: Hvala kolega Lucić.]] od kojih danas radi 140.
Hvala lijepa. Dakle kao i u slučaju kolege Bernardića prema kolegi Sauchi smatram da nije primjereno da zastupnici govore o kaznenoj odgovornosti nekoga tko nije presuđen. Drugo, spominju se firme kao da su u vlasništvu kolege Lucića. Koliko ja znam nisu, pa vas molim da to više ne činite. Ova povreda Poslovnika imala je smisla. Idemo dalje. Sada je na redu poštovani kolega Glavašević, izvolite.
Hvala gospodine predsjedniče Sabora. Kolega Grbin, mislim da je stvarno sjajno što ste progovorili i o drugim stvarima na koje se možda nismo ranije fokusirali kroz raspravu. Vremena ćemo imati i prilike. Međutim, jedna od stvari koje ste u svojoj raspravi spomenuli, a odnosi se na preferencijalni tretman bogataša je osobito zazvonila Dakle, preferencijalni tretman bogataša nije samo u zdravstvu. Dakle, ova Vlada ima preferencijalni tretman bogataša svuda. Pa sjetite se samo porezne reforme i toga kako su povećali plaće onima najbogatijima, kako su povećali jaz između bogatih i siromašnih. A svatko tko prati literaturu zna da je jaz u bogatstvu jedan od glavnih faktora društvene nejednakosti i općenito problema u društvu. Dakle, ova Vlada mislim da ste stvarno pogodili. Ova Vlada je potpuno neosjetljiva na one najsiromašnije i najpotrebitije. Dakle, to čak ja bih rekao da nema veze ni sa proklamiranim ovim demokršćanstvom, jer kršćanstvo bi trebalo biti osjetljivo na takve stvari. Ali evo od solidarnosti u ovoj Vladi nema ni S.
Odgovor na repliku, izvolite.
Zahvaljujem poštovani kolega Glavašević. U pravu ste. Pristup gospodina Kujundžića zdravstvenoj reformi, ali isto tako i pristup Ministarstva financija poreznoj reformi je naprosto sramotan. Gospodin Kujundžić ne samo da nije napravio apsolutno ništa da smanji dug u zdravstvu, već kontinuirano bacanjem floskula vrijeđa i pacijente, i liječnike, i sve druge koji sudjeluju u pružanju postupka zdravstvene usluge. A istovremeno prijeti uvođenjem određenih mjera koje će poništiti sve ono što je u Hrvatskoj dobro učinjeno na polju javnog zdravstva, na polju zdravstva koje je dostupno svim građanima. Ja bih se samo pitao da li je gospodin Kujundžić ikada u svom životu čuo za jedno ime, a to je ime Andrije Štampara? Iz svega onoga što je taj čovjek, ali nakon njega sve institucije koje se bave zdravstvenom zaštitom u Republici Hrvatskoj što su učinile kako bi se zdravstvo u Hrvatskoj diglo na nivo kojeg si ne uspijevaju priuštiti niti države koje za zdravstvo mogu izdvojiti 3 ili 4 puta više nego Hrvatska. Prije nekoliko godina napravljena je jedna rang lista zdravstvene zaštite za sve države članice Europske unije. Mi smo na toj rang listi bili 15. od 27 država članica. Iako smo po bogatstvu koje imaju stanovnici Republike Hrvatske pri kraju. Mi smo u mnogim segmentima bili bolji čak i od Austrije, pa čak i od Finske kada se govori o dostupnosti zdravstvenih usluga. A koji je odgovor gospodina Kujundžića na sve to? Onako u stilu Marije Antonete kada su joj rekli da narod nema za kruh, pa neka jedu kolače. Ovdje je, neka se bogati liječe, a sirotinja koga briga za nju. Hvala.
Druga replika poštovani kolega Culej. Izvolite.
Poštovani predsjedniče. Samo momenat. Pusić, Miletić, Gavela, Stazič, e tu smo. Kaže, 10 milijuna kuna ministrica Žalac sa pajdašom htjela podijeliti. Hajmo ovako, to je vaša priča. Ali po vašem idemo dalje kolega Grbin. Jakovina supruzi svoga prvog suradnika isplatio 2,7 milijuna kuna – Max Portal. Jakovinino maslo, kralj pašnjaka iz Zagreba na prevaru dobio milijune kuna poticaja Cetinska krajina ogorčena. 51,4 milijuna kuna za 8 tisuća hektara, opet Jakovina treći puta. Ministar Jakovina velikim igračima darovao čak 70 milijuna kuna poticaja kojima bio siromah skoro propao sa zadrugom, odjednom ima vilu i ne znam što nema. Doći samo i do toga. Jedna i pol milijarda kuna zaustavljena od Europske unije i fondova jer je za više firmi istog vlasnika htio posredovati kod poticaja. I ovdje imam još debelih tih knjiga, još nisam došao do vaših podataka, nadam se da ću u sljedećoj replici doći gospodine Grbin. Hvala.
Idemo dalje. Iduća. Jeste se javili? Oprostite, nisam vidio. Izvolite odgovor na repliku.
Poštovani gospodine predsjedniče, pa zar doista mislite da bih mogao propustiti odgovoriti na repliku uvaženog kolege Culeja?
Možda su argumenti bili toliko jaki da ste ostali bez riječi.
Pa argumenti su bili ustvari odlični, jer kada slušamo ovo što je gospodin Culej govorio onda ispada da se za vrijeme gospodina Jakovine ipak barem nešto i radilo. Možda se i radilo krivo, ali nešto se i radilo. Za vrijeme gospođe Žalac ne radi se ništa. Jučer su objavljeni podaci po kojima je Hrvatska nikad lošija u povlačenju sredstava iz fondova Europske unije. Nikad lošija. Ali ne samo da je Hrvatska nikad lošija, pa nema države članice Europske unije koja je toliko loša koliko je Hrvatska pod ravnanjem ove do jučer zvane „Titanik Vlade“ pod ravnanjem gospodina Plenkovića. Ovo je katastrofa. Ali pazite, za dodjelu novca, za dodjelu 10 milijuna kuna protuzakonito, e to ima. A da je protuzakonito to u ovom slučaju mogu reći jer srećom postoji nešto što se zove Državna komisija za kontrolu postupaka javne nabave koja je reagirala i koja je spriječila da se ovakav protuzakoniti ugovor konzumira. Ponovit ću još jednom. Ovdje raspravljamo o Vladi HDZ-a uz sitnu potporu ostataka, ostataka HNS-a koju vodi gospodin Plenković. Gospodin Jakovina nije član te Vlade. O njemu što imate reći, recite slobodno. Ali niste mi niti jednom jedinom riječju odgovorili niti na jednu kritiku koju sam uputio Vladi gospodina Plenkovića i njegovih ministara. A znate li zašto gospodine Culej? Jer ni na što od onoga što sam rekao ne možete odgovoriti jer argumenata nemate.
Idemo dalje. Treća replika poštovani kolega Ljubić.
Kolega Grbin ja sam vas do sada doživljavao kao vrlo serioznu osobu i zastupnika koji svoje zaključke pokuša temeljiti na argumentima. Međutim iz ove interpelacije SDP-a odnosno argumenata i premisa iz nje nije moguće izvući valjan zaključak da ovu Vladu treba srušiti. Međutim čak kada bi hipotetički to bilo i moguće, zar vi mislite da bi bili u stanju vi sastaviti novu vladu? A onda ako to ne bi bilo moguće, onda bi naravno ishod bio novi izbori. Zar vi zapravo na osnovu svoga maloga i slaboga reitinga u javnosti mislite da bi mogli pobijediti na tim izborima? Pa čak i ako bi mogli pobijediti što je puno manje vjerojatno nego da Grčka da 5 golova Hrvatskoj a Hrvatska niti jedan, zar mislite da bi u tom inter-regnumu bilo bolja klima za rješenje problema i oko Agrokora i svih drugih problema u državi? I onda se ja pitam i pitam vas, koja je logika vaše interpelacije da mi odgovorite, a posebice kada se vratimo malo u povijest, pa pogledamo ostale interpelacije? Da li se netko danas sjeća više afere „Konzultantica“ ili „Barišićevih fusnota“ jesu li to bili najveći problemi Hrvatske zbog kojih je trebalo rušiti Vladu u ovoj državi? Prema tome, izgleda da je jedina logika vaše interpelacije logika rušenja. Hvala.
Odgovor na repliku.
Poštovani i uvaženi kolega, iako ste evo za razliku od većine ljudi ovdje sjedili u dva parlamenta u dvije različite države iako ste bili na čelu čak jednog zastupničkog doma, vi do dan danas niste naučili koja je razlika između interpelacije i prijedloga za opoziv Vlade. Ovo nije interpelacija. Interpelaciju zastupnici oporbe podnose kada žele da se o nekoj temi raspravi. Međutim, naš je ustavni sustav manjkav i kada se podnese interpelacija onda u našem ustavnom sustavu ne postoji rok u kojem se o toj interpelaciji mora raspraviti. Pa je SDP tako u posljednje dvije godine podnio tri interpelacije. Jedna se odnosila na postupke koji se protiv Republike Hrvatske vode pred stranim arbitražama, zbog zakona u švicarskim francima. HDZ nije smatrao da je o tome bitno raspravljati u Saboru, o tome nikada u Saboru nismo raspravljali. Sljedeća interpelacija odnosila se na nacionalizaciju INE koja bi se trebala financirati privatizacijom HEP-a. Podnijeta je u siječnju ove godine, za HDZ to očito nije dovoljno važna tema, to se i na vas odnosi uvaženi gospodine predsjedniče, da bi o tome nakon 10 mjeseci odnosno, pardon, već smo u 11. nakon 11 mjeseci trebali raspravljati. To je interpelacija. Treća je bila ona koja se odnosi na onaj već notorni, zloglasni pozdrav „za dom spremni“, ali niti to nije bitno da bi o tome Hrvatski sabor trebao raspravljati. I u takvoj situaciji, kada vladajući odbijaju raspravu o interpelacijama, onda poštovani kolega koji ste sjedili na čelu jednog parlamenta u jednoj zemlji, onda se podnosi nešto što se zove zahtjev za opoziv. Jer je to jedini instrument koji oporba ima da prisili vladajuće da raspravljaju o određenim temama. A kao niti uvaženi kolega Culej, prije vas, tako niti vi niste odgovorili niti na jednu tvrdnju, niti na jednu činjenicu koju sam iznio. Niti 10 milijuna kuna izravne pogodbe, niti 50-tak milijuna kuna osobama koje nisu na listi, niti po … duga zdravstva. Ništa kolega Ljubiću.
Hvala. Sada je na redu poštovani kolega Jovanović. Izvolite.
Hvala lijepo. Kolega Grbin, vi ste u ovom kratkom obraćanju istaknuli još jedan važan segment zašto ova Vlada ne radi dobro i zašto 77% građana smatra da ide u pogrešnom smjeru. To je rad ministra zdravstva Kujundžića, koji je zapravo svojim radom prevario sve građane, a tako i birače HDZ-a zato što sve što radi je suprotno od onog što piše u programu HDZ-a kad je riječ o pitanju zaštite zdravlja. Prema tome, nabrojili ste neke od problema, ali evo ja svakako želim još jedanput naglasiti da radom ministra Kujundžića u pitanje potpuno je doveden segment javnog zdravstva po čemu se Hrvatska dići, Andrija Štampar se vjerojatno okreće u grobu, posao Nastavnih zavoda za javno zdravstvo je doveden pod upitnikom zbog financiranja, a sada najavljuje uništavanje domova zdravlja i nekakvu privatizaciju ordinacija opće medicine koje su građani iz samodoprinosa sami gradili. Liste čekanja su dosegle nevjerojatne razmjere, dakle, 2015. na listama je bilo 400 tisuća ljudi, danas ih je milijun i 200. Ako uzmemo liste čekanja na kardiovaskularne zahvate, operativne zahvate na srcu one se smanjuju ali ne zbog uspješnosti ministra Kujundžića nego zato što pacijenti umiru jer ne uspijevaju dočekati red da dođu na operaciju. Imunološki zavod propada, a čak i u proračunu je smanjio, u rebalansu 5 milijuna kuna uzeo Imunološkom zavodu, krvna plazma propada. Nije uspio nabaviti ni dovoljno doza cjepiva protiv gripe iako svi stručnjaci govore da će ova gripa biti jedna od većih epidemija obzirom na promijenjeni sastav soj virusa. I prema tome, iz svega toga jasno je da uz sam način kako se ponaša i kako se odnosi prema npr. medicinskim sestrama da ih se nije udostojio doći niti na okrugli stol gdje se razgovaralo o problemima sestrinstva, to je dovoljno dokaza zašto, ako ova Vlada ne ode u cjelini onda bar ministar Kujundžić treba biti prvi koji će iz nje otići.
Odgovor na repliku kolega Grbin. Izvolite.
Poštovani kolega Jovanoviću, moram vas malo ispraviti. Dakle, vi ste spomenuli samo privatizaciju domova zdravlja i samo privatizaciju primarne zdravstvene zaštite, ali pažljivo sam proučavao ono što gospodin Kujundžić nudi i on je predložio još nešto gore. A to je povratak u srednji vijek i povratak na cehovska udruženja u kojima se predviđa nasljeđivanje položaja, nasljeđivanje. U 2017. godini predložiti da netko može naslijediti svog oca ili majku i zadržati njegov posao u javnom zdravstvu je naprosto smiješno. Međutim, iznijet ću vam još jednu sliku o onome što se događa u hrvatskom zdravstvu. Mi imamo vrhunske liječnike, na žalost i iz nekih svojih obiteljskih situacija imao sam prilike vidjeti da tretman koji dolazi od liječnika u Hrvatskoj, nije ništa gori nego onaj koji čovjek može dobiti u poznatim stranim bolnicama. Međutim, to je tretman liječnika. Kad treba doći do tretmana sustava koji bi na temelju onoga što je liječnik propisao treba dati lijek e onda dolazimo u probleme. Vrhunski liječnici na vrhunskim hrvatskim bolnicama ne mogu administrirati lijekove pogotovo skupe biološke lijekove zato što ih naprosto nema. Ubijaju se nalaze sponzore, na bilo koje načine se snalaze, pa nekada i sami financiraju lijekove koje njihovim pacijentima spašavaju ili produžuju život. A šta ministar Kujundžić na sve to kaže, opet ono u stilu gospođe Marije Antoanete, „pa neka jedu kolače“. Hvala.
Prelazimo mi dalje na raspravu po klubovima. Klub zastupnika SDSS-a i poštovani kolega Milorad Pupovac. Izvolite.
Poštovani predsjedniče Sabora, poštovani predsjedniče Vlade sa ministrima. Poštovane kolegice i kolege. Moj kolega Radin me pitao, o čemu ćeš ti govoriti? Misleći pa šta se imamo petljati u ovu stvar. I bilo bi lakše naravno stajati sa strane ili slušati ili samo gledati, ali odgovornost svakoga od nas postoji pa makar ona bila i 0,001%. I iz tog postotka ja stojim ovdje za ovom govornicom. Ali prije ću reći nešto što će me dovesti do ove teme. Danas je 10. novembra ili studenoga, a sutra je 11. novembra ili studenog. Dvije značajne stvari su se dogodile toga datuma. 99 godina prije sutrašnjeg dana je potpisano primirje velikoga rata i važno je da ga se spomene. Posebno je važno da ga se spomene u kontekstu naših ratova ovdje koje mi nikako da prestanemo voditi. 25 godina HDZ-e optužuje SDP-e zbog socijalizma i Jugoslavije, a nešto manje SDP-e optužuje HDZ-e zbog kriminalne privatizacije i zbog loših politika u drugim sferama. Tih 25 godina osobite koristi od tih ratova nije bilo. Bilo je više štete i mnogo štete. Dio te štete se može osjetiti i danas i vidjeti svih ovih dana, tjedana i mjeseci kada se govori o Agrokoru. Ni jedna druga tema nije na naslovnicama medija, dnevnih listova, portala i televizije. Hrvatska ne postoji. Njezini građani ne postoje sa svim njezinim drugim problemima. Postoji samo Agrokor i akteri u vezi sa Agrokorom. Niti je pametno, niti je pošteno i niti bi tako trebalo nastaviti dalje. Postoji još jedan važan događaj te godine bliži je nama 11. novembra ili studenog je potpisana Seljačko-demokratska koalicija između Stjepana Radića i Svetozara Pribičevića. Mi smo jako opterećeni sa pravom našim nesretnim ratom i ratnim raspadom zajedničke zemlje i ratnim raspadom i ratom u našoj zemlji današnjoj. Važno je spomenuti i neka razdoblja kada postoje datumi koji su jamčili stabilnost, suradnji i okrenutost jedni drugima kao što je to bilo od 27. studenog, od 11. studenog 27. godine do 10. travnja 41. godine ili 6. travnja 41. godine. Dvoje inače nepomirljivih protivnika Radić i Pribičević u nizu razdoblja su odlučili radi interesa političkih da to prevladaju. Ja mislim da bismo trebali učiti iz toga. A sada da nešto kažem o ovome što predstavlja glavnu temu današnje rasprave. Kolegica Mrak-Taritaš u svojim nadahnutim istupanjima je spominjala dvije faze u Agrokoru. Jedna je Todorićev, druga je Ramljakov. Ja mislim da postoje tri periodizacije kada je posrijedi Agrokor. Prvi je ona period 90-tih divlje, nekontrolirane u mnogočemu loše prvobitne akumulacije kapitala naših novopečenih kapitalista, tajkuna kako god da ćemo ih zvati. Agrokor je prošao kroz taj period sa svim lošim karakteristikama koje je taj period imao u sebi i došao do 2000. i postao respektabilna kompanija u Hrvatskoj i u regiji. Sa respektabilnim rezultatima u nizu područja, s pokušajem da kroz partnerstvo da postigne dvije stvari. Prvo, da gradi partnerstvo sa akterima u regiji, u Srbiji, Sloveniji prije svega i stvori jaku kompaniju koja će sačuvati tržište na tom prostoru od potencijalnih velikih igrača koji bi došli iz Europe ili svijeta. Nije uspio u partnerstvu i išao je sam i to je imalo svoju cijenu. Drugo, išao je u promjenu od osnovnog businesa trgovine u proizvodnju hrane i slične stvari, u modernizaciju i u određenim područjima je imao uspjeha. Ali imao je dvije velike zamke. Jedna je što je išao na obujam poslovanja, ali ne i na ono što je racio svakog poslovanja i svakog kapitalizma, a to je pitanje dobiti, isplativosti i zarade. I zaduživanjem je dospjelo na naplatu. Onoga momenta kada su godišnje kamate postale veće nego što je postala godišnja zarada onoga momenta se otvorilo ovo pitanje o kojem mi danas raspravljamo. I što je Vlada mogla napraviti? Mogla je ići ili u običajni stečajni postupak, ili iznaći kao što je to bio slučaj sa predstečajnim nagodbama prije nekoliko godina koje je predložio ministar Linić tadašnji, ili iznaći neko drugo rješenje kao što je pronašla ovo rješenje. I u prvom fazi je nesumnjivo postignut, spriječeno ono najgore što se moglo dogoditi. Ali treba reći sljedeće, mi ovdje međusobno jedni druge optužujemo što je uobičajeno za političku utakmicu. A koja je odgovornost onih koji su bez ikakvih kriterija banaka, fondova podržavali tu politiku na temelju politike razvoja firme po obujmu poslovanja, a ne po stvarnim rezultatima i stvarnoj zaradi, i stvarnoj dobiti i stvarnom profitu. Koja je njihova logika? I koja je njihova odgovornost? I hoće li oni na kraju biti ti koji će platiti cijenu? I drugo je pitanje. Gdje su bili oni koji su odgovorni za regulatorne mehanizme i regulatorne reakcije tokom tih kritičnih i kriznih godina? Koje mi inače ne smijemo dirati. Ali zato oni iz svoje autonomne pozicije imaju obavezu da djeluju onako kako im je Sabor i kako im je zakon dao poziciju. Jesu li djelovali? Nisu. Ako netko ima saznanja da je HDZ ili SDP utjecao na njih neka to kaže. Ali te dvije grupacije aktera imaju ozbiljnu odgovornost za stanje u kojem se našla ne samo jedna kompanija, nego u kojem se našla zemlja. Ne spašava se ovdje Agrokor. Rezultat jednog tipa privatizacije, nego se spašava ono što je iznimno važno za ovu zemlju, a to je golem broj radnih mjesta, kompanija koje su uz ta radna mjesta i uz tu ključnu kompaniju vezani i fiskalna stabilnost ove zemlje. E sad, mnogi pitaju što dalje? S pravom. Pitam se i sam. Mnogi pitaju, je li bilo grešaka na ovom putu? Pa nekih grešaka je vjerojatno i bilo. Ali mi ne bi smo smjeli praviti greške, ako smijem tako reći jer mnogi slušaju i gledaju iz svojih interesa gdje ćemo involvirati državu, gdje ćemo involvirati Vladu kako bi mogli s obzirom na svoje interese aktivirati ono što će reći Pupovac, ili ono što će napisati ne znam tko na svojem mailu. Izgubili smo nekoliko arbitraža i sporova, između ostalog i zbog naše neodgovornosti. U političkim utakmicama, odgovorni ljudi bez obzira na opravdane suprotstavljene pozicije i u političku utakmicu se tako ne ponašaju. Ono što je zapravo pred nama najozbiljnije jeste pitanje nagodbe. Hoće li nagodba uspjeti i kako će uspjeti? Hoće li uspjeti po modelu rušenja cijena dionica 70 do 80% od njihove nominalne vrijednosti i ako to se dogodi kao što neki ozbiljni ljudi do čijeg mišljenja držim, a neki su i ovdje, ako se tako nešto dogodi postoji ozbiljan rizik, na bilančni udar u zemlji značajnoga dijela tvrtki, značajnog dijela kompanija. Što treba uraditi? Treba gledati da se to spriječi. Treba gledati kako učiniti, podstaći vjerovnike da zapravo ulože svoja potraživanja u vlasništvo i da pruže priliku da se kompanija oporavi kroz narednih nekoliko godina i da ti isti vjerovnici i sama kompanija zapravo, a onda isto tako i cjelokupan sistem financijski ne dođu u još veću krizu nego što se ovoga trenutka nalazi. Iz tog razloga mi se čini da je to ključno pitanje i da će u narednih nekoliko mjeseci zapravo trebati djelovati u tom pravcu da se to ključno pitanje razriješi na što je moguće bolji način kao što su interventnim mjerama razrješenja pitanja o kojima su ovdje govorili kolege pa ja to neću ponavljati. Da li u tih narednih nekoliko mjeseci Hrvatskoj trebaju izbori? Kolege iz SDP-a trebaju li? Svatko pametan, dakle ne upućen, jer ja nisam ekonomist i nisam u to upućen, će vam reći ne, ne trebaju. Prema tome, ako ozbiljno mislite da trebaju izbori onda je to doista neozbiljna pozicija, ali ako želite političku utakmicu u redu, vaše pravo, kao što bi bilo i moje i svakoga drugog. Međutim, moramo biti oprezni sa svakim dijelom politički utakmice koja može naštetiti onome što su ključne pozicije nacionalnog interesa. Na kraju kolega Lalovac je spomenuo pitanje trgovine dionicama nakon što je zakon usvojen i nakon što je ugovor potpisan. Moj osjećaj mi govori da ima pravo. Regulatori stu trebali učiniti sve da se to ne dogodi, posebno ako se želi sačuvati nominalnu vrijednost dionica za nagodbeni okvir koji će biti povoljniji nego što bi to bio slučaju i nego što će biti slučaj sa okolnostima u kojima je u nekoliko navrata dopušteno bilo trgovanje dionicama po vrlo nepovoljnim okolnostima za vjerovnike i za vrijednost samih dionica. Dakle, Klub zastupnika SDSS-a u ovim važnim momentima gdje je Agrokor samo jedno od važnih mjesta za potencijalnu šansu za oporavak hrvatskog gospodarstva i hrvatskih financija i načina funkcioniranja privatnih tvrtki. Neki ljudi s pravom govore o tome da je Agrokor bio tvrtka koja je bila pod skutama države kao i obrnuto što je država bila pod skutom Agrokora. Ali sa ovim mjerama to više tako neće biti. I dajmo priliku tome. Hvala.
Zahvaljujem gospodinu Pupovcu na ovoj raspravi. Imamo nekoliko replika. Prvi se javio poštovani kolega Ivica Mišić. Izvolite.
Hvala potpredsjedniče Sabora. Kolega Pupovac, u potpunosti se slažem sa vama i vašim govorom koji ste sada govorili. Ja isto slično mislim tako da odgovornost za Agrokor imaju svi. Da je pitanje radnih mjesta i da svakako trebamo podržati da se ovo završi što može biti najbolje. Međutim moram se osvrnuti na jedan malo prije Grbinov govor kada je javno izjavio da je Goran Marić utjecao na svoga brata koji radi na Željeznici već 10 godina i bio član uprave, da je to jedna sramota, čovjek koji se ne može braniti koji sjedi tu, a Grbin istinu ne govori. Taj čovjek je dugo, dugo godina i za vrijeme SDP-a na nekakvim važnim funkcijama na Željeznici. Pa smatram da bi mi u ovom Saboru trebali govoriti samo istinu, a ovo sve što ste vi do sada rekli ja vas podržavam i volio bih da takvih govora ima više u Saboru i da govorimo ono kako bi trebalo rješavati probleme kada ih imamo. Hvala vam.
Zahvaljujem gospodinu Mišiću. Poštovani kolega Mišić ja bih vas molio da ubuduće se klonite takvih titulara kolega. Povreda Poslovnika poštovani kolega Domagoj Hajduković. Izvolite.
Hvala lijepo potpredsjedniče. Povrijeđen je članak 235. dakle kolega ja bih volio da kada replicirate nekom drugom, u ovom slučaju kolegi Pupovcu, smognete hrabrosti. Vi ste mogli ako ministar nije mogao, replicirati kolegi Grbinu.
Kolega Hajduković hvala lijepa na tumačenju replike. Nije povrijeđen Poslovnik po mom mišljenju. Ako niste zadovoljni imate pravo nadležnom saborskom odboru obratiti se sa prigovorom. Hvala lijepo. Prelazimo na sljedeću repliku. Poštovani kolega Nenad Stazić. Izvolite.
Kolega Pupovac kažete da 25 godina se HDZ-e i SDP-e uzajamno optužuju. HDZ-e optužuje SDP-e za komunizam, a SDP-e optužuje HDZ-e za pljačku. Te dvije optužbe se ne mogu staviti u istu rečenicu ni u istu misao jer one ni po snazi, ni po argumentaciji nisu jednake. Što se tiče optužbe HDZ-a kojom optužuje SDP-e za komunizam, onda je ona potpuno besmislena. Komunizma na ovim prostorima nikada bilo nije. Postojala je Socijalistička Jugoslavija, zemlja koja je bila cijenjena u cijelom svijetu i na istoku i na zapadu. Ali postojala je Komunistička partija. A najradikalniji, najdogmatičniji članovi te Komunističke partije su 90-te godine u svim republikama te Jugoslavije osnovali nacionalističke stranke. Neke od njih i sa fašističkim obilježjima i skrivile tragediju ovih naroda koja će se osjećati još decenijama. Nisu one samo stvorene zbog nacionalističkih pobuda, nego i zbog pljačke. To je bio osnovni motiv njihova osnivanja. E, pa kada je SDP-e prigovara HDZ-u tu pljačku onda misli na privatizaciju iz 90-tih u Tuđmanovo vrijeme koju valjda neće nitko osporiti. Na Sanaderovu pljačku javnih poduzeća i HDZ-ovu za koju je optužena, za koju se vodi sudski postupak. Prema tome, nemojte izjednačavati ove dvije vrste optužbi, jer ne idu one zajedno.
Zahvaljujem poštovanom kolegi Staziću. Odgovor kolega Pupovac. Izvolite.
Zahvaljujem gospodine potpredsjedniče. Kolega Staziću o toj priči koju ste vi ispričali s jedne strane, iz jednog pogleda koja bi se naravno mogla pričati i s drugog pogleda, ja znam barem toliko koliko i vi. Ali neću je pričati. O tome da li izjednačavam te dvije stvari, ne izjednačavam. Ali danas 25 godina nakon svega sa novim odnosima i unutar HDZ-a i unutar SDP-a, sa novim akterima i unutar HDZ-a i unutar SDP-a čini mi se, ne govorim to samo zbog vas i vaših kolega, to govorim i zbog kolega iz HDZ-a bilo bi krajnje vrijeme da ta vrsta sukobljavanja uđe u fazu primirja i da se okrenemo nečem što se zove budućnost i HDZ-a i SDP-a jer o tome se radi.
Zahvaljujem kolegi Pupovcu na odgovoru. Sljedeća replika poštovani kolega Domagoj Hajduković. Izvolite.
Hvala lijepo gospodine potpredsjedniče. Kolega Pupovac kada govorite o konsenzusu, o potrebi dogovora tu se apsolutno s vama slažem. Ali za dijalog, sama riječ dijalog, nije monolog, potrebno je dvoje. Potrebna je volja sa obje strane da se dogovore. Novi predsjednik moje stranke prva stvar što je napravio kada je postao predsjednik je pisao premijeru i tražio da se nađu, da se dogovore oko 5 točaka koje su najkritičnije za Hrvatsku, koje su najveći hrvatski interesi, oko kojih se trebamo dogovoriti i imati konsenzus. Kao rijetki primjer što smo imali konsenzusa ulaska u NATO, ulaska u Europsku uniju. Ovo je definitivno pitanje kako je kolegica Mrak-Taritaš rekla u svom izlaganju prvorazredno gospodarsko onda i političko pitanje i ovdje smo trebali pokušati doći do konsenzusa. No ono što mi tražimo poštovani kolega su informacije, informiranje. Mi kao oporba ne želimo biti u mraku. Ja ne znam da li vi neke informacije imate. Mi ih nemamo. Vi ste dio vladajućih i imate državne tajnike. Da li oni raspolažu, barataju nekim informacijama ja to ne znam. Danas smo premijera pitali niz pitanja. Niti jedan odgovor nismo dobili. Pa možda da je bila jedna otvorena, normalna komunikacija, ne nužno u plenumu, možda bi rekli da radite dobar posao jer ne znam sve. Ali očito iz ovoga što mi iščitavamo, vidimo ne možemo se s tim složiti i još odgovore ne dobivamo. Nešto se krije. Zašto? Kome je to u interesu? Pa sigurno ne Agrokoru, sigurno ne transparentnosti restrukturiranja i ponovnoga dizanja Agrokora na noge i hrvatskoga gospodarstva.
Zahvaljujem kolegi Hajdukoviću. Odgovor kolega Pupovac. Izvolite.
Meni je drago da vi ponavljate ono što predsjednik SDP-a gospodin Bernardić, nakon izbora i svojega izbora za parlament i izbora Vlade ponovio odnosno, izrekao. Ali mislim da i u okolnostima koje su nove također ima smisla i ima prostora gledati kako da se oko ključnih pitanja u zemlji pokuša ne suspendirati razlike, ne suspendirati sučeljavanja, polemike, pa i sukobljavanja najžešće vrste, nego prepoznati ono što je potrebno obraniti i sačuvati. Znate, ako smo imali neku vrstu nacionalnog konsenzusa za Europsku uniju od 2003. pa do 2011., 2012. ja ne vidim zašto ne bismo trebali imati neku vrstu minimalnog konsenzusa možda ne tako širokog i ne tako čvrstoga ali minimalnog konsenzusa za ovu jadnu zemlju i njezine sve jadnije građane.
Zahvaljujem kolega Pupovac na odgovoru. Sljedeća replika poštovani kolega Miro Kovač. Izvolite.
Hvala lijepa gospodine predsjedatelju. Ja sam ponukan gospodinom Pupovcem i SDK-om, 90 godina SDK-a, a niste spomenuli Pribičevića i Radića, obojica su završili tragično. Radić je ubijen, a Pribičević je umro u egzilu u Pragu, napisao je knjigu na francuskom jeziku o diktaturi kralja Aleksandra. Zašto to kažem? Koalicija je bila rezultat sistemske krize, sistemske krize Kraljevine SHS. I kad sad pogledamo što se događa u Hrvatskoj 22 godine nakon Domovinskog rata, imamo gospodarstvo u svakako sistemsku krizu. Ništa neobično. 95. godina je u suvremenoj Europi za ove zemlje na zapadu 45. godina, što je bilo u Francuskoj, u Njemačkoj drugdje 68. godina, godina studentskog pokreta. Imali smo iste sistemsku krizu u tim zemljama. Imamo znači u Hrvatskoj sistemsku krizu s Agrokorom. I moramo vas sada ovu krizu iskoristiti sada za restrukturiranje hrvatskog gospodarstva. To mora biti naš cilj. Nemojmo se opterećivati privatizacijom i pljačkom u privatizaciji koje je bilo na svu sreću nismo mi Hrvati jedini nego je bilo pljačke, bio sam puno na istoku Njemačke i ako porazgovarate sa Nijemcima na istoku te zemlje oni će vam govoriti o tome da je zemlja opljačkana u privatizaciji i nije slučajno da imamo tamo porast EU skeptika i nostalgičara nacionalsocijalizma jer su mnogi ljudi tamo gubitnici tranzicije i ljudi koji su se, koji su opljačkani za vrijeme privatizacije. Prema tome, iskoristimo ovu sistemsku krizu za promjenu hrvatskog gospodarstva da se, da ozdravimo i da krenemo spremni za nove pobjede u konkurenciji koja je strašna. Hvala.
Zahvaljujem gospodinu Kovaču. Odgovor kolega Pupovac. Izvolite.
Poštovani kolega Kovač, iako bih mogao neću se vraćati na SDK-a i nesretnu sudbinu ali ipak herojsku politiku i Radića i Pribičevića u određenim razdobljima. Da, ovo jeste prilika za ozbiljnu reformu i možda je ovo zapravo najveći i najozbiljniji reformski potez koji je ova Vlada pokušava poduzeti sa svim rizicima koje to nosi i sa svim lošim slikama koje se pri tome stvaraju. Ali kao što je netko prilikom priče oko uvođena eura u Hotelu Westin prije nekog vremena rekao ništa bez sređivanja, dodatnog sređivanja države. Ako regulatori ne rade, ako oni koji su akteri financijskog nadzora, monetarnoga ne aktiviraju se u danom momentu kad su posrijedi banke i njihove uloge rizici da će reformski potez ove vrste biti kratkoga daha samo se povećavaju i to je mjesto u kojem bi se političke stranke, ključne političke stranke kao što su SDP i HDZ, naravno ne isključujem ni Živi zid bez obzira što je njihova pozicija nešto lakša u ovom trenutku zbog toga što nemaju nasljeđe koje stranke sa dužim stažom u Saboru imaju, ali zato imaju nešto više iskustva i znaju da je jedna stvar govoriti, a druga je stvar poduzimati politike kada jednog trenutka dođeš i preuzmeš vlast.
Zahvaljujem kolega Pupovac na odgovoru. Sljedeća replika poštovani kolega Arsen Bauk. Izvolite.
Zahvaljujem. Kolega Pupovac, bila je inspirativna ova vaša gradacija od završetka velikog rata i formiranja SDK kao jedna aluzija da bi mi mogli završiti jedan veliki rat i formirati nešto kao SDK i nakon toga ste išli u meritum, i dobro se poklopilo da su ti datumi. Ja ću isto reći onda dva takva datuma koja bi se mogla usporediti sa ovim iz novije hrvatske povijesti. Jedan je 17. srpanj 1991. kada je Sabor dao povjerenje 3. Vladi Republike Hrvatske poznatom pod imenom „Vlada demokratskog jedinstva“ jer su bile takve okolnosti da je to zahtijevalo prestanaka ne tad velikog rata, ali prestanak tih političkih sukoba. I drugi datum je 19. siječnja 2005. kada je Hrvatski sabor donio Odluku o formiranju Nacionalnog odbora za praćenje pregovora. To su bila dva datuma koja se sa aspekta naših političkih odnosa sa HDZ-om mogu usporediti sa ovim datumima naravno na mikrorazini što ste vi rekli. Ali rekli ste još nešto u uvodu, a to je da je vaša odgovornost ili uvio u odgovornosti 0,001. Jesam dovoljno nula spomenuo? E vidite, tu ste pogriješili. Potpuno suprotno. Vaša odgovornost je u ovome 1,00,00% zato što ste tom rečenicom dali za pravo onima koji smatraju da su mandati zastupnika nacionalnih manjina nešto manje vrijedni nego ovih običnih zastupnika. I drugo, zbog toga što ste prihvatili da budete arbitar između velikih stranaka onda kada je prelaskom dijela zastupnika i jedne stranke sa liste koje su dobili povjerenje na drugu stranu narušena je volja biračkog tijela i vi ste dobrovoljno pristali biti arbitar, pa onda barem nemojte umanjivati svoj udio u tome. Hvala.
Zahvaljujem kolega Bauk. Odgovor kolega Popovac.
Poštovani kolega Bauk što se tiče ova dva datuma koje ste vi spomenuli s pravom ste ih spomenuli. Što se tiče postotaka pa vi znate da što se tiče djelovanja moje stranke i mene kao zastupnika da u ovom Saboru nikada ne nastojimo djelovati ispod 1%. Ali kada je u pitanju udio u participaciji u izvršnoj vlasti u najvećem broju u najdužem razdoblju to je ostalo ispod toga 1%, pa iz te perspektive to govorim, a pogotovo iz perspektive onih koji procjenjuju koja je uloga manjina i manjinskih politika u Hrvatskoj, a koji zapravo i ne daju više od 0,001%. I zbog toga bi ukinuli manjinske mandate i riješili se manjinskih politika. Što se tiče zadnje stvari, ako je jedan proces počeo na način za koji mi iz SDSS-a nismo sretni i nitko nije sretan zbog činjenice što se jedna historijska stranka u Hrvatskoj, a to je Hrvatska narodna stranka rascijepila pred izazovom s kojim se suočila. I to ne znači da taj proces u konačnici neće završiti drugačije, nego što je započeo. Uostalom, takvih izazova je bilo i ranije samo sa obrnutim koalicijskim partnerima.
Zahvaljujem kolega Pupovac na odgovoru. Sljedeća replika poštovani kolega Branimir Bunjac. Izvolite.
Hvala lijepa. Uvaženi zastupniče Pupovac, moram priznati da nisam zadovoljan sa vašim govorom. Čuli smo tu svega i svačega. Možda bi bilo bolje da ste niste niti javili za riječ. Između ostaloga ustvrdili ste da je nacionalni interes sačuvati ovakvu Vladu, moram priznati da mi je to zbilja smiješno. Pa držati Vladu kojoj ne vjeruje 77% građana nakon samo godinu dana mandata, koja ne provodi nikakve reforme, Vladu koje se odrekla njihova vlastita predsjednica koja kaže da je u Hrvatskoj potrebno uvesti izvanredne mjere s obzirom da smo u izvanrednom stanju, da je nacionalni interes održavati takvu Vladu ja mislim da ste svjesni da ogromna većina građana se tu s vama ne slaže. Također reći da ići na nove izbore nije pametno, pazite, znači vi ste sada vladajuću većinu proglasili pametnom. Znači u biti ovi koji su protiv za izbore oni su glupi, a to je logika koju ste vi izrekli. Znači, ja vas podsjećam da su izbori demokratska institucija, demokratski alat i da jednostavno ako želimo živjeti u demokratskoj državi izbore treba dozvoliti ukoliko su oni nužni. A u ovom trenutku su itekako nužni. I treća stvar, vi pozivate na neki nacionalni konsenzus, zakopavanje ratnih sjekira, zaključenje rata. Pa zašto ne odete sa gospodinom Plenkovićem zajedno na komemoracije? Imate prilike. Evo, imate sada 18. 11., pa ne znam kada je komemoracija Jasenovca, otiđite skupa na te komemoracije i zakopajte ratne sjekire. Vi to možete, prije svega vi. A kada govorite o oduzimanju mandata manjinama, pa to je gospodin Šeks to je njegova ideja.
Zahvaljujem kolega Bunjac. Odgovor kolega Pupovac. Izvolite.
Poštovani kolega Bunjac, ja nisam navikao na to da tuđe riječi tumačim drugačije nego što su mi bile upućene. Čak i onda kada čujem govore za koje osobno ne mislim da su baš najbolji. Pa bih od vas isto tako očekivao da onome što sam ja rekao ne pripisujete ono što nije rečeno. Ali ako se vi želite koristiti najgrubljim obilicima sofistike i sofističke demagogije vi to možete nastaviti raditi. Ali ja onda nemam volje da vam odgovaram, jer ja moje studente upravo učim tome. Može biti glupih govora, može biti beskorisnih govora, ali svi oni su pošteniji nego loša sofistika i gruba demagogija. Ja nisam rekao da je ova Vlada nezamjenjiva i nisam rekao da je ona pametna, a vi mi to imputirate. E, kada je to tako onda ja gubim volju da vama repliciram i da s vama raspravljam. Hvala vam.
Zahvaljujem kolega Pupovac na odgovoru. Prelazimo na sljedeću raspravu. U ime Kluba zastupnika Most-a nezavisnih lista poštovani kolega Tomislav Panenić. Izvolite.
Poštovani predsjedavajući, poštovani predsjedniče Vlade na odlasku, poštovani članovi Vlade. Ispalo je ovako zgodno ali ajd malo mislim da je dovoljno atmosfera ovako nekako turobna pa da probamo dovršiti ova izlaganja klubova koji svako naravno ima nešto reći. Mi smo danas svoju poruku rekli, želimo vezano za Agrokor kompaniju da uspije, da uspije u svom restrukturiranju, da se zadrži razina proizvodnje koju je imala, da se zadrže partneri, naravno i kupci i sve što nama koristi kao državi u tome slučaju. Međutim vidimo da sama kriza nije možda ovdje pitanje samo ekonomsko što svi osjećamo nego isto tako postalo je i ozbiljno političko pitanje, pogotovo kada je politika krenula upravljati gospodarstvom. Naravno da pitanje proteže se godinama i upravo je kada imamo ovakav slučaj koji se gradi 20 godina ne tržišnim principima, sprega politike i gospodarstva pogodovanja ključ svih rasprava. Samo ovaj slučaj pokazao je i brojne nedostatke, slabosti, nesavršenosti hrvatskog pravnog sustava jer kada se kriza pojavila odgovora na pitanje kako se nositi s ovi, nije bilo u našem pravnom sustavu. Trebalo je donijeti poseban propis, to samo pokazuje da nismo dorasli da se kao država nosimo sa ozbiljnim kvalitetnim investicijama gdje svako može u jednom trenutku doći u određenu otegotnu situaciju i onda pogubni učinci mogu ozbiljno ugroziti cjelokupan gospodarski sustav Hrvatske. Sam zakon koji je donesen je pokazao slabost koju dijeli sa svim ostalim propisima koje imamo u Hrvatskoj, a to je da provode ih ljudi. Provode ljudi sa nizom svojih slabosti gdje je izazov podređivanja javnog interesa nekoj sitnoj osobnoj koristi ili određenoj grupi ljudi koja uspije nametnuti svoje stavove pokazuje da još kao društvo morat ćemo puno napredovati. Ono što je nakon samoga početka krize izazvalo brojne prijepore, a to je smjer u kome se razvijalo rješavanje krize. Prvo je premijer prouzrokovao ozbiljnu političku nestabilnost kada je štitio do zadnjega atoma svoga ministra. Da li zbog svoje osobne političke taštine ili zbog stvarnog uvjerenja da njegov ministar nema apsolutno nikakva saznanja o sustavu u kome je radio, a mislim da evo i mi ovdje znamo svašta jedni o drugima, a zamislite onda u tvrtkama u kojima smo radili oni koji su radili negdje što se sve znalo. Zna se i mnogo toga što nikad niko nije izrekao. Ono što smo svi pokušali kroz evo pogotovo iz Most-a prenijeti premijeru poruku da ne sluša samo komplimente i hvalospjeve nego smo ga upozoravali na ozbiljne posljedice postupanja. Jedna od tih posljedica je bilo predugo razdoblje preslagivanja što je stvorilo ustavnu krizu, mjesec i pol dana lokalni izbori, četiri ministarstva nisu imala svoje ministre, dvije stranke koje su kasnije formirale ključne stranke u formiranju Vlade HDZ i HNS se klele da nemaju nikakve kontakte, sve je to stvorilo dodatnu ugrozu, a kada pogledamo gdje je ona bila što smo napomenuli već danas i u našim pitanjima, upravo u dijelu koji se odnosio na ugovaranje roll up kredita gdje i povjerenik Ramljak kaže da nažalost u uvjetima takve krize nije bilo sluha ili nije bilo komunikacije Vlade ili nije bilo dovoljno odgovornosti nego je politički momenat bio jači od toga što će se dogoditi jer je prevladavalo stajalište možemo mi to riješiti. Ali onda se postavlja pitanje koje će biti rješenje za uvjete kredita koji su potpisani po sistemu uzmi ili ostavi? I da li mi stvarno trebamo povjerovati da baš nitko nije htio dati kredit, a da uzme svu imovinu koja je bila do tada slobodna Agrokora pod zalog. Vidimo da su po našim mjestima upisani svi mogući objekti koje možemo zamisliti. Zašto mi kao Most i sudjelujemo sada u ovoj inicijativi? Prvenstveno na brojna pitanja koja se postavljaju nismo mogli dobiti niti ćemo dobiti izgleda odgovore na istražnom povjerenstvu, nećemo dobiti ključne ljude niti premijera kojeg smo tražili, niti potpredsjednicu Vlade Martinu Dalić, niti Antu Ramljaka te samo pokušavamo dobiti odgovore na konkretna pitanja. Ja zahvaljujem premijeru što je prisustvovao makar svojim u tome dijelu da je saslušao pitanja koja imamo, nadam se samo da će shvatiti da to su odgovori koji nedostaju jednom mozaiku upita, da će se prije ili kasnije pojaviti, da ne bude tu nekih prikrivenih namjera i dati odgovore na postavljeno. Što smo pitali, ništa tu novoga nije bilo. Dodjela zadnjeg kredita HBOR-u, pozajmica Nexusa, pogodovanja oko Vupika, Jaske, Badela, utjecaja B2 Kapitala, odnosi Ramljaka sa Knighthead fondom, uvjeti roll up-a mislim da to stvara jednu širu sliku onoga što tražimo odgovor. I sad nakon svega ovoga gdje zapravo ni nismo imali stvarni odgovor trebamo dati naš stav o prijedlogu opoziva. Na žalost ono što možemo reći nema dovoljno transparentnosti niti je danas bilo kao da to javnost ne treba zanima. Zanimljiva je zapravo znakovita više izjava premijera da Ramljak mjesečno izvješćuje, međutim kad je, vjerojatno je u tom izvještaju stojalo i da su, da postoje opasnosti oko ugovaranja kreditiranja. Ali ipak taj mjesec nije se dogovaralo o tome, nego sačekajmo dok prođu izbori. I onda postavljaju pitanje prema svima nama koje se naziva populistima nekim antihrvatskim interesnim skupinama što ja jednostavno teško mogu, evo i moje kolege probaviti klevetanje da smo jalova oporba i ne znam što sve ostalo. Međutim, tu smo. Nas 15 jednostavno tražit ćemo odgovore. Ali da ne bi bilo samo da je Agrokor možemo nabrojati brojna druga pitanja koja naravno otvaraju zapravo ključ opstanka ove Vlade, a to je koliko je zapravo ova demokracija koju sada imamo dogovorna prosperitetna i da li ona može garantirati razvoj. Zašto naše gospodarstvo se ne razvija nego padamo kao što je pokazao doing business. Zašto nazadujemo po percepciji korupcije jer svaki dan gledamo novu aferu. Zašto nema ozbiljnih strukturnih reformi? Jer čim vidimo da određenoj reformi nekome iz vladajuće većine malo nešto zasmeta sve zastane, sve se zatrese i mi i dalje smo u statusu quo, a vidimo da i najviši državni dužnosnici RH već propituju takva stajališta. Nekako imam osjećaj da je ova Vlada zatvorila se u sebe, da osluškuje samo ono što joj odgovara a na kritike iskazuje ljutnju kao što u vrtiću i maloj djeci kojoj zabrani se nešto što je nedopustivo. Evo imali smo sada nakon takve ljutnje na tematsku sjednicu Odbora za zdravstvo nitko od predstavnika ministarstva, nije tu bilo nužno da bude ministar, ali netko od državnih tajnika, pomoćnika da sasluša probleme medicinskih sestara nije se odazvao. Što reći tim ljudima koji dođu na takvu sjednicu? Što oni doživljavaju o ovoj Vladi? Zapravo slika Vlade prenosi se i na sve nas koji smo ovdje i na kraju postanemo radi koga jedna sramota koju se promatra, gdje ljudi negoduju kakva je to kakofonija koja ovdje vlada. Zašto mora premijer biti najnepopularniji političar u Hrvatskoj? Još onda kad pogledamo sve primjere u zadnje vrijeme koje i onako odokativno ne treba brojat do pet, mogli bi i više nabrajati oko određenih afera koje se pojavljuju, slučaja Peruče što je bilo oko ovoga slučaja, Ministarstvo regionalnog razvoja, što onda ovakva jalova oporba kao što smo mi možemo reći o Vladi jalovo, gospodine Plenkoviću jalovo. Ništa od ove podrške na žalost ne možemo dati kao MOST nezavisnih lista jednostavno sadržajno nemamo što reći pozitivnoga. Vremenski odmak pokazuje da ne pružate našem narodu nadu da će biti značajnih promjena. Na žalost od riječi ne možemo opstajati. Nemojte zamjeriti i nama kao oporbi možda smo i naporni, što pokušavamo svaki dan nametnuti neku novu temu najlakše protiv nas se boriti djelima. Gradite ključne reforme, poslušajte sve one koji vam govore što treba učiniti. Nedavno je i MMF, ne moramo se složiti sa njima u svim točkama, ali moramo priznati da u nekim točkama su u pravu. Kad narod pogleda javnu upravu, državnu administraciju, političke strukture i kaže želimo reformu ja mislim da svatko ovdje u bilo kojem svom osobnom stajalištu bi reko da, nešto treba napraviti. Međutim, kad trebamo kolektivno donijet odluku očekujemo prijedlog Vlade, očekujemo da oni nametnu stavove koji bi trebali biti dobri, da naprave procjenu učinaka. Očekujemo i zakone koje lako možemo mjeriti u odnosu na ono što će se dogoditi u budućem vremenu. Susrećemo se sa nizom zakona koji se odnose na razvoj gospodarskog sektora u kome ni jedne ozbiljne analize nema kako će utjecati na gospodarstvo. Naravno da je to problem. Problem je jer i državna administracija ona je kvantitativna, a kad treba raditi ozbiljne zahvate onda vidimo da kvalitativno je nedostatna, onda se mora posegnuti za ljudima izvan sustava. Ali kako tima ljudima zapravo, kako ocijeniti njihov rad ako njihova imena ne smiju biti ni izrečena, niti njihova odgovornost za možda učinke zakona. Jer morate priznati da, možda i u ovoj sabornici nema dovoljno takvih stručnjaka koji mogu jedan opsežan zakon kao što je zakon lex Agrokor procijeniti na jedan dugi niz godina u tu kompleksnost ući. Naravno da treba imati stručnjake, ali onda moramo znati koji su to stručnjaci, na koji način se njih odabire, kako će oni zapravo stojati iza onoga što predlažu. Ili je to najlakše kolega Bačić je rekao prebaciti odgovornost na ovaj Sabor. Ono mi bismo htjeli da vjerujemo Vladi, resornom ministarstvu, struci koja iza toga stoji. Jer vidimo u puno drugih područja jako se naglašava kako su oformljene radne skupine. Nabraja se stručnjaka koje su sudjelovale, ali u ovom slučaju oko lex Agrokora, to nažalost nije tako, ovdje se sakriva struka. I zato nam vjerojatno i jeste gospodarstvo, jer kad bismo trebali tu struku i izvući koja upravlja nam Hrvatskom, koja treba procjenjivati, onda je najlakše staviti pod tepih i doći upravo u ovu sramotnu situaciju, gdje danas cijeli dan raspravljamo o potpori Vlade i nije sporno. Desno strana od mene i dio u sredini imati će dostatno ruku. To će se, potvrditi će se da Vladi se nije izglasalo nepovjerenje, likovat će se nad nepodobnošću opozicije, ali vjerujte mi da i same ankete govore da opozicija nije odgovorna za upravljanje državom. Odgovornost je uvijek na vladajućima. Jedna godina je prošla mandata, rezultata nema. Mi možemo upozoravati, ali na nama je odgovornost, međutim, ne vidimo ju trenutno. Hvala lijepo.
Zahvaljujem poštovanom kolegi Paneniću na ovoj raspravi. Imamo nekoliko replika. Poštovani kolega Ivan Pernar. Izvolite.
Uvaženi kolega Panenić, slušao sam vaše izlaganje, pokušao sam nešto izvući iz njega smisleno, ali valjda sam sjedio na ušima, ne znam, nisam mogao nešto puno razumjeti. Međutim, kao da naše društvo pati od jedne kolektivne amnezije, pa tako ste i vi dio tog društva i na kraju krajeva, kad je gazda dobivao božićni kredit, Most je bio u Vladi. Kad se donosio lex Agrokor, Most je bio u Vladi. Imali ste godinu dana, reći ćete sad je bilo pola godine, pa bilo je i sa Karamarkom skoro 9 mjeseci i nažalost, reforme u tih godinu dana, znate koje su bile? Ja ću vam reći, ne trebam više u banci pečat. Evo. To je u suštini sve. Vi kažete što je HDZ napravio u godinu dana, ha, vi ste maknuli pečate, evo. To je bilo, raspravljali ste o kadrovskim pitanjima, to je bilo ono rasprava dan i noć, ali neke druge reforme ništa. Nažalost, rekli ste i sami da vam je Plenković rekao, ne smije se Todorić sad uhititi. Pa naravno da ne smije, kad ga treba pustiti da pobjegne. Zašto ste ga slušali? Pa niste ga smjeli slušati. Trebali ste reći, imamo ministra pravosuđa i policije idemo na njega. Idemo na kapitalce. Vi ste, on vam kaže to se sad ne smije, vi kažete, dobro, što je tu je. I to je jedna velika, usudio bi se reći greška. Greška koja će vas na kraju koštati biračke potpore. Jer jednostavno birači se pitaju što ako ja opet glasam za Most, što ću dobiti. Konkretno. Ljude zanimaju konkretna rješenja. Monetarna reforma, to je ključno rješenje. Ukidanje valutne klauzule na kredite, ukidanje TV pretplate, ekspanzivna monetarna politika, manji PDV. To su reforme koje građani žele. To im treba omogućiti i nadam se da jednog dana i hoćemo. Hvala.
Zahvaljujem kolega Pernar. Odgovor kolega Panenić. Izvolite.
Poštovani kolega Pernar, ja bi zamolio predsjedavajućeg da ako mogu dobiti 15 minuta pa da ovo ponovim, ako ste sjedili na ušima. Sjedili ste i tijekom ovoga vremena i dok smo sudjelovali u Vladi, pa ste evo čuli samo pečat kao takav. Ono vjerojatno se puno puta se ponovio, pa ipak je prošao nekako dok ste sjedili na ušima. Nadam se samo da ćete doći u priliku, dobiti sve ove glasove koje ima Most, ući u Vladu i da tamo nećete sjediti na ušima, nego ćete sve provesti zakone, koja će spasiti ovaj svijet. Tako da evo, to je moja iskrena želja. Naravno da, okomili ste se na ovo malo glasača koje evo, dijelimo mi i Most, pa će se preliti malo prema vama, malo prema mostu. Ali, znači, kada osvojite sve Mostove glasove, onda ćemo vas zapravo podržati i nadam se da će reforme biti brze, učinkovite, da ćete evo s vašim kolegama preuzeti ključan mjesta u ovoj Vladi, pogotovo u gospodarskom sektoru, i da onda neće se više dogoditi niti jedan slučaj Agrokora. Zapravo nadam se evo, da bio tko od trećih opcija uspije, da više nitko ne može formirati Vladu u kojoj će biti partner netko tko nema, snage, hrabrosti, suprotstaviti se, upozoriti na ono, radi čega je Most izletio iz ove Vlade. Naravno da je ovo, ja ću se truditi do onome dijelu što imam znanja, upotrijebim to najbolje i ovdje kao saborski zastupnik i kod mene u lokalu, pa i vama isto također to želim. Hvala lijepo.
Zahvaljujem kolega Panenić. Sljedeća replika, poštovani kolega Domagoj Hajduković.
Hvala lijepo gospodine potpredsjedniče. Kolega Panenić, sami ste rekli, u ovom slučaju imamo netransparentnost, nedostatak informacija, premjer ne želi odgovarati na pitanja, ne želi razgovarati, želi koncensus ali kako sam rekao, to vam je konsenzus po HDZ-u, konsenzus po HDZ-u vam je onako kako mi kažemo, to podržite ili nemojte. Ako ne podržite onda niste za konsenzus. Ja kolega, a vjerujem i vi ne mislim da je oporba u ovom Domu ukras. Oporba ima svoju zadaću, to ste sami rekli, da ukazujemo, da raspravljamo, da kritiziramo, konstruktivno, da prilažemo, mi smo to sve radili. Mi smo to sve radili i rekao sam i kolegi Pupovcu, kada sam mu replicirao, mi ne možemo doći do informacija. Ja ne znam da li ih on ima, da li ih imaju zastupnici manjina, zastupnici HNS-a oni koji čine većinu. Ali, mi do nekih ključnih pitanja, odgovora na ova ključna pitanja ne možemo doći. I tko kaže, da bi nas, da nas ne bi recimo, premjer, da je voljan odgovarati na pitanja, možda uvjerio da je ovo najbolji put. Ali, on na pitanja odgovarati ne želi. Zašto? Da li je to ne kome u interesu? Kome je to u interesu i zašto? Zašto hrvatska javnost i mi koji ja se barem smatram odgovornim za ovu zemlju bez obzira što sam u oporbi, ne mogu pravo znati neke stvari. E pa ja ću uvijek glasno reći ne takvoj politici i ne u moje ime. Ja ću se sutra ujutro moći pogledati u ogledalo i reći ja sam učinio ono što sam mogao a to je glasno i jasno sam neke stvari rekao, glasno i jasno sam na neke stvari upozorio.
Zahvaljujem kolega Hajduković. Odgovor kolega Panenić. Izvolite.
Poštovani kolega Hajduković, uzmite samo u obzir da mi trebamo kada se određeni zakon usvoji kojeg smo bili protiv izgleda ovdje sjediti i čekati što će biti rezultat za 5, 10 godina. Ono što je bitno oko ovakvih gospodarskih zakona da oni učinak trebaju imati kod nas brzo i efikasno jer strpljenje i prema vama, meni a pogotovo prema vladajućima je kratkog fitilja. Društvene mreže nas rasturaju. Znači i nas što nismo dovoljno učinkoviti kao opozicija a zamislite kako je kada ste u Vladi i kada donosite dnevno odluke, treba se s time i nositi i zapravo odgovornost je puno veća. Meni je odgovornost kao opozicija ako netko potpiše takav roll up kredit gdje se upiše na nekretnine koje su trebale davno biti prebačene u lokalnoj samoupravi. Pa imamo željezničku stanicu, wc u školi, upravo pod tim zalogom vjerojatno je to rješenje. Znači ajmo upisati sve u Hrvatskoj u nečiji zalog pa onda reći evo mi smo dobili kredit jer nitko drugi nije htio ponuditi po ni jednom drugom uvjetu. I onda se ja pitam a gdje smo mi kao država. Znači mi kao država trebamo reći da smo bili tada u političkoj nestabilnosti, da smo se međusobno političari koškali tko će preuzeti vlasti ili će biti novi izbori a da je netko treći iskoristio, pojavio se. I da me onda netko sada uvjeri da je jedan strvinarski fond je došao u biti spasitelj Hrvatske. Ja osobno, oprostite, ali to ne mogu povjerovati. Ne mogu iz prakse tog fonda kako je funkcionirao do sada, kako funkcioniraju svi takvi fondovi. Čak bih bio možda i stajališta da neka banka je vidjela priliku pa da je to financirala. Ali ako ljudi ulažu u takve fondove da imaju ekstra prihode onda ne može nas to nitko uvjeriti, tu je odgovornost svih nas skupa. Hvala.
Zahvaljujem kolega Paneniću. Sljedeća replika poštovani kolega Tomislav Žagar. Izvolite.
Hvala potpredsjedniče Hrvatskoga sabora. Uvaženi kolega Panenić javio sam se za ovu repliku iz razloga što ste vi predsjednik Odbora za poljoprivredu a drago im je da nas ovdje sluša i ministar poljoprivrede. Iako ministar je, kroz zadnje izjave, koliko sam shvatio, umiruje javnost, ja se ne mogu oteti dojmu da postoji još uvijek ta opasnost. Riječ je naime o ovom dijelu Agrokora koji se zadire u poljoprivredni sektor, to je baranjsko Belje, vukovarski Vupik, PIK Vinkovci, porečka Agrolaguna, vinkovačka Vinka, PIK Mladina, sveukupno je to negdje oko 33 tisuće hektara državne zemlje koja se nalazi u koncesiji, u Agrokoru. I to je na tragu i onoga što sam replicirao kolegi Bačiću, kako da se država ne miješa? Pa država se mora miješati jer ovo je državna zemlja koja sutra, mi zapravo ne znamo, mi imamo samo … [[Govornik se ne razumije.]] ministarstva koje kaže da ima pravo ministarstvo donesti diskrecijsku odluku o tome hoće li prelaskom vlasništva prijeći i zemlja koja je sada u koncesiji. Ali mi to ne možemo znati dok se to ne dogodi. Riječ je o vrlo vrijednom zemljištu, to i sami znate. Riječ je, naime, tvrdi se da je Agrokor ulagao recimo u baranjsko Belje oko 2,5 milijarde kuna sve skupa sredstava da bi osposobio te zemljište da imaju bolje prinose. Kažu da je Agrokor, 40% proizvodnje hrane da je zapravo iz poduzeća Agrokor. I postavlja se s pravom pitanje što će biti sa tim zemljištem jer danas i kada se donosi Zakon o raspolaganju poljoprivrednim zemljištem se postavlja pitanje koliko zapravo mlad čovjek može doći do zemljišta a ovdje vidimo da su velike količine koje ne znamo u čije će ruke prijeći. Ako imate na to komentar.
Zahvaljujem kolegi Žagaru, odgovor kolega Panenić, izvolite.
Poštovani kolega Žagar, sve ovo što ste nabrojali, nalazi se tamo kod mene u županiji, susjednoj županiji prema vama. Da li je netko kod nas kada spomenuo Vukovarsko-srijemsku i Osječko-baranjsku i u Brodskoj čak županiji da mi imamo zemljište koje je neobrađeno? Ja tamo da prođem ne znam što bi mogao identificirati kao neobrađeno. I naravno kada pogledamo gdje su se grupirala ta poduzeća Agrokora, upravo na toj zemlji. Kada bi se takva poduzeća stvorila pa obrađivala ovu zemlju kada idemo uz autoput koja stoji tamo, onda bih ja rekao ono stvorili smo kao politika zapravo jednu strategiju upravljanja državnim zemljištem i stvoriti jednu novu dodanu vrijednost. Najlakše je na onoj zemlji koja je već uređena, na ovoj gdje bi trebala država doprinijeti da se to zemljište uredi, gdje bi trebale tvrtke se angažirati značajnije, tu nema interesa. I ti da kažem, zapravo nazivati hrvatsku zemlju u kojoj ima neangažiranog poljoprivrednog zemljišta u tim omjerima je zapravo neozbiljno, treba puno uložiti u infrastrukturu da bi to bilo iskoristivo zemljište. Naravno da, ministar je tu, on upravlja sa, trenutno sa politikom razvoja poljoprivredne proizvodnje u Hrvatskoj, vidimo ključne zakone koji dolaze, imamo tu prijepora nekih, ali nadam se evo da će biti razuma i razumijevanja, ne razuma, razumijevanja, vjerujem da razum svi imamo, razumijevanja za određene prigovore koje imamo. Nadam se da i Zakon o poljoprivrednom zemljištu i Zakon o OPG-ima i Zakon o nepoštenoj trgovačkoj praksi stvoriti će preduvjete da u kratkom roku budemo uspješni. Nažalost ono što iščitavam su nove obaveze, novo vrijeme i jedna otvorena budućnost u kojoj se ne nalaze naši seljaci. Hvala.
Zahvaljujem kolega Panenić na ovom odgovoru. Imamo sljedeću repliku, poštovani kolega Nenad Stazić. Izvolite.
Kažete kolega Panenić da mi imamo ovdje dogovornu demokraciju. I mene, ja si onda postavljam pitanje je li vi uopće razumijete prirodu parlamentarne demokracije. Naravno da je to dogovorna demokracija jer kada god se nakon izbora ni jedna stranka ne može formirati samostalno vlast onda mora pribjeći dogovoru sa nekom drugom strankom da formira vlast. To što sad HDZ formira vlast sa HNS-om, da li je tu HNS prevario birače svoje, pa jest ali nije prvi, nije prvi. Rekli su da neće ići sa HDZ-om, a otišli su, to su naučili od vas od Petrova su to naučili koji je išao kod javnog bilježnika, ovjerio izjavu da ni u kom slučaju neće ići ni s HDZ-om, ni s SDP-om onda je otišao sa HDZ-om i cijeli Most skupa s njime. Imali ste priliku formirati stabilnu vlast, nudio vam je Milanović sedam ministarstava. A znate zašto vam je nudio sedam? Jel ste tražili sedam i tada ste bili za dogovornu demokraciju kada ste tražili sedam ministarstva. Ali niste se mogli, ne bi se neki od vas mogli vratiti u Metković i otići na misu jer bi vas pop istjerao iz Crkve pa zato niste mogli sa SDP-om nego ste otišli s HDZ-om dva puta, dvije godine stvarate kao Most, ja znam da vama nije lako nestabilnost u ovoj zemlji, vi ste faktor nestabilnosti. Sada ste uvrijeđeni na premijera jer vas je istjerao iz Vlade. A zašto vas je istjerao iz Vlade? Jer niste ni tamo shvaćali šta je demokracija, da ne možete viti i vlast i opozicija i da morate sami u svojoj glavi se dogovoriti. A koji su rezultati vaši? Nije samo Zakon o pečatu nego ste uzeli i prostor bivšem predsjedniku Republike, to je zasluga Most-a u politici.
Zahvaljujem kolegi Staziću na replici. Samo informacija koliko znam gospodin Petrov je katoličke vjeroispovijesti pa u Katoličkoj crkvi su svećenici i fratri nisu popovi. Odgovor kolega Panenić, izvolite.
Poštovani kolega Stazić, ja razumijem vašu ogorčenost da je Most bio stranka koja je dva mandata vladala Hrvatskom i da nakon toga u Hrvatskoj nije dobro ja bi s vama dijelio tu ogorčenost i naravno svaki faktor koji se pojavio novi bi bio koji spriječi možda me u preuzimanje trećega mandata ili nekog više je nešto što mi smeta i treba napadati. I ja prihvaćam da nas vi napadate i da ove rezultate koje nismo u tih godinu dana stvorili da uspoređujete sa dva mandata koje ste imali, koje ste obnašali. Nadam se samo da ćemo jednom doći do ekvivalenta pa ćemo i mi imati takvih osam godina pa onda ćemo moći usporediti rezultate i to je zapravo ono što birači očekuju. Znači imate vrijeme, dokažite se. Sada HDZ trenutno i HNS kao partneri i još neki koji ih podržavaju imaju to vrijeme i nažalost mene evo ja sam zabrinuto, nisam ogorčen nego zabrinut što će iz svega toga proizaći. Jel nažalost da dočekamo još tri godine pa onda nakon toga da možda i vi ponovo dođete na vlast, imali ste savršenu priliku kada ste preuzeli nakon silnih problema koje je napravio Sanader u ovoj državi, preuzeti to, napraviti kako treba niste imali hrabrost provesti. Niko vas tada nije sprečavao, nije bilo ni društvenih mreža, ni ničeg drugoga, nije bilo ni Most-a. Most je nastao prvenstveno za vrijeme vaše vlade. Živi zid je nastao za vrijeme vaše vlade jer ljudi su nezadovoljni, ne mogu više čekati. Ali nažalost jako je teško podnositi opet u jednoj vladi koja nema efikasnosti HDZ-u nekom ne znam nisam brojao koji mandat. Znači to je zapravo di smo mi ovdje u sredini. Ako smo mi ključan problem onda se dogovorite međusobno pa riješite probleme sve u Hrvatskoj, nećemo mi biti problem. Hvala.
Zahvaljujem kolegi Paneniću na ovom odgovoru. Sljedeća replika poštovani kolega Mario Habek. Izvolite.
Poštovani kolega Paneniću, nemojte se ljutiti ali ja stvarno ne razumijem vas iz Most-a, vi ko da ste prespavali ove zadnje dvije godine, ko da ste u nekom transu još uvijek. Pa vi ste ovu Vladu HDZ doveli na vlast 2015., 2016. godine. O čemu pričamo ovdje? Dvije godine bili su vam super, super ste kao surađivali, a gle danas, najveći su vam neprijatelji. Pa vi ste ako govorimo o Agrokoru, pa vi ste podržali lex Agrokor ovaj zakon, vi iz Most-a, a danas ste protiv toga. O kakvoj vi to poštenju i demokraciji govorite ovdje u Hrvatskom saboru? Isto tako što se tiče izjave predsjednice danas, pa da evo predsjednica zaziva izvanredno stanje, vidi vraga osoba koja je došla iz HDZ-a i koju je HDZ podržao. Evo mene stvarno zanima i ja bi volio, evo gospodina Plenkovića ovdje nema, ali da gospodin Plenković jasno i glasno kaže i odgovori i opovrgne te činjenice. On govori da to nije točno, pa evo ja bih volio da ih opovrgne, sa čime će to on opovrgnuti predsjednicu i da njoj odgovori jasno i glasno. I slušam predsjednika Sabora ovdje vani gdje je govorio da to treba pitati predsjednicu. Pa pita se vas, Bože moj, vi trebate odgovoriti ona je prozvala vas, vi trebate odgovoriti što se toga tiče. Isto tako ovdje nema gospodina Plenkovića kojeg bi ja volio pitati, što će se dogoditi, ali gospođa Dalić je ovdje možda može ona odgovoriti, što će se dogoditi ako vi kao Vlada neće biti zadovoljni sa radom gospodina Ramljaka ili ako gospodin Ramljak sam želi otići ili ako ga vi želite smijeniti. Tko će platiti i koliko će to koštati?
Zahvaljujem kolegi Habeku. Odgovor kolega Panenić. Izvolite.
Evo upravo i vaša replika prema meni pokazuje zapravo ono propitivanje koje godi HDZ-u, a to je koliko je ozbiljnost ove namjere. Ja iskreno ne vidim cilj evo da napadnete sada nas iz Most-a koji bi trebali podržati vašu inicijativu mada bi to naškodilo HDZ-u, jednostavno meni nema apsolutno nikakve logike. Mogu razumjeti ne znam da se ne slažemo u nečemu, o.k., ali ovdje imamo interes koji možda iz različitih svojih vizija možemo se dogovoriti da jednostavno ne funkcionira Vlada kako treba i da treba neka promjena. Ali ako je ovo način da ćete vi, kolega Stazić ili ne znam tko još reći da Most ne valja, da smo mi krivi što je HDZ došao na vlast, ne, da ste vi imali uspješnu vladu za vrijeme Milanovića ne bi ni Most-a bilo, ni Živog zida, a HDZ bi čučao i čekao svoju priliku još možda desetljećima. Hajmo krenuti od toga, dvaput ste imali priliku. Znači dvaput je bila vaša Vlada i trebala je riješiti neke stvari i dvaput ste tu priliku izgubili. I onda smo mi krivi. Mislim ono, nemojmo sada reći, ispadne ono okrenemo povijest naopako. Da kažem, ja mogu biti kriv, ne znam imao sam u svojoj općini sam bio načelnik i mogu me prozvati, ono nisam napravio prosperitet da je općina postala najrazvijenija u Hrvatskoj, ali nisam to ni imao priliku ni resursima kojima sam raspolagao, niti sam mogao to obećati. Hajmo se vratiti na programe koje ste imali, na programe koje daje HDZ. Ja kažem, na ovaj način mi ćemo zapravo evo nasmiješit njih, vidim da im je zadovoljstvo upravo ovakvo sudjelovanje. I nadam se evo da ću dobiti još koju ovakvu repliku. Ali evo bogovi su pali na tjeme. Toliko.
Zahvaljujem kolegi Paneniću na ovom odgovoru. Sljedeća replika poštovani kolega Bojan Glavašević, izvolite.
Hvala gospodine potpredsjedniče Sabora. Prije nego što repliciram kolegi Paneniću samo mala korekcija za vas. Dakle, prije svega riječ pop ne mora iako uglavnom označava pravoslavne svećenike, u … [[Govornik se ne razumije.]] recimo u Dalmaciji često označava i katoličkog svećenika. Recimo „oša je u pope“. A osim toga, nisu samo svećenici i fratri, odnosno redovnici, postoje i monasi. Evo. Ali to je mala korekcija. Kolega Panenić, iz vašeg izlaganja, mi smo iz istoga kraja i onako mi u ravnici smo ponekad i skloni tom ravničarskom bluzu koji sam ja, moram priznati osjetio u vašem izlaganju pogotovo pred kraj kao da ste se pitali koji je smisao. Što ja mogu shvatiti? Evo u odgovoru kolegi Staziću ste rekli kako smo mi u SDP-u dva puta imali šansu pa ništa od toga i da ne bi bilo MOST-a da smo mi bili uspješni. Vi ste u puno kraćem vremenu isto imali dvije šanse, međutim vaš MOST je bio u obje te prilike kao onaj MOST od … [[Govornik se ne razumije.]] Dakle, iznad nemirnih voda, ali ne možete odustati. Dakle, građani nas gledaju, birali su nas sve i očekuju od nas da grizemo i da se ne predajemo. Jel' mislite da je premijeru Plenkoviću bilo super dok je bio u Bruxellesu, a Karamarko bio predsjednik HDZ-a kojemu su se svi smijali i koji je bio najnepopularniji ikad. Nisu, mislim nije mu bilo super, ali ljudi nisu odustali. To je politika, grub sport. Zato vrlo benevolentno bih vam htio sugerirati da vaš MOST bude više, odnosno da vi u MOST-u budete više kao oni ratni zarobljenici u film „Most na rijeci Kwai“ koji gordo hodaju i ne predaju se. Samo vam treba ona dobra melodija za zviždanje, znate kako ide. Hvala.
Zahvaljujem gospodinu Bojanu Glavaševiću na ovom stilskom izričaju. Odgovor kolega Panenić, izvolite.
Hvala lijepo. Ja mislim da upravo evo kad je moje izlaganje krenulo i ove replike malo smo dobili živost. Sad znate kako je bilo bez nas, jednostavno bilo je onako ravničarsko što ga se uvijek može naći dogovor, nema veze koja strana. Netko je uvijek našao taj dogovor. Na žalost imamo problem nismo za kompromise, imamo muda i ne damo se dogovoriti ono. To je vrlo jednostavno. Nekad možda izgledamo ovako da smo mirni, kulturni, da možemo dogovarati sve, ali ne, nije to baš tako [[Upadica Brkić: Kolega jeste gotovi?]] Kolega Grmoja, evo ako mogu. Znači stavove koje ću ja zastupati, moji kolege u MOST-u sigurno neće biti kompromis koji je na štetu hrvatskoga naroda. I tu ako poginemo dvaput u Vladi sa HDZ-om to je radi toga što nismo htjeli napraviti kompromis. Možda se vama to politički čini da smo nekim mekšim pristupom ovo, ono mogli više utjecati. I svi nam zapravo i spočitavaju trebali ste možda odustati od toga, ali što bismo onda bili? Onda bismo sjeli ili na vašu stranu ili na njihovu stranu i nema potrebe u ovoj sredini da bude netko treći. Prepustili bi Živom zidu nek' oni imaju te glasove. Nema potrebe za nama, neću se boriti za mjesto političara nikada ako je to pitanje kompromisa, pa bilo makar i nešto što se pokušava iz MOST-a nametnuti. Prema tome, ostanimo ipak da tako gdje, odakle ste vi, gdje i ja živim da situacija ne valja i ne mogu prihvatiti sebi da sam dobar zato što situacija nije dobra. A ne da prihvatim Vladi ili nekom tko je bio prije, da kaže evo mi smo dali sve od sebe najbolje. Pa preselite se svi tamo, pa biste onda zapravo vi trebali biste znati, tu ima i kolega koji znaju kako je to tamo. Onda bi vidjeli da nema Mercedesa koji vas vozi, nego jednostavno ako nećeš sam nešto napraviti, neće se ništa dogoditi.
Zahvaljujem kolega Paneniću na odgovoru. Sljedeća replika poštovani kolega Miro Bulj, izvolite.
Kolega Paneniću, evo vidimo iz vaše rasprave, a i iz replika SDP-a u biti da je ništa manja odgovornost njihova oko slučaja Agrokor nego HDZ-a. Njima je ovo samo jedna maska, ali nema veze. Činjenica da sam ja ponosan, osobno i uvijek ću biti uz MOST dokle god budemo imali hrabrosti. Jednom smo nakon par mjeseci otišli na izbore što smo bili čvrsti, imali smo obraz, nismo ga htjeli prodati, a i drugi put smo imali hrabrosti i žao mi je što danas ovdje nije izuzetni ministar Marić, šta je u najmanju ruku sramotno prema saborskim zastupnicima jer nije bio izuzet. Premijer Plenković nije odgovorio da li je bio na sastancima sa gospodinom Todorićem. Žao mi je što nismo dobili odgovore od premijera Plenkovića, niti od Martine Dalić, jer vidimo da se cijela Vlada je nasmijana, naravno da će se smijati dok mi raspravljamo. Jer apsolutno njih i ne interesira što saborski zastupnici govore. Kao što SDP jer naravno zašto bi nas Stazić hvalio? Dokle nas god napadaju HDZ i SDP dotle će treća opcija postojati. Kada nas budu hvalili, onda stvarno se više ne tribamo kandidirati. Zato ih molim jedne i druge da nas ne hvale i znam da smo im kamen u cipeli, kamenčić. Jer smo tvrdi i ostati ćemo i boriti ćemo se kao i do sada. Bez obzira na stavove Stazića, Glavaševića ili bilo koga, Plenkovića, Šeksa Vladimira, oni su ista kužina. Oni se vrlo jednostavno dogovore i oko ustavnih sudaca, i oko Agrokora, i oko povjerenstava, agencija, oni su navikli na 4 godine jedni, 4 drugi. A neće im tako više ići. Neće više nikada moći sastaviti Vladu. Ovaj puta su je sastavili isključivo trgovinom. Premda je bilo pošteno, narodu dati mandate i ići na izbore. Hvala.
Zahvaljujem kolega Bulj na poštivanju vremena. Odgovor kolega Panenić. Izvolite.
Poštovani kolega Bulj ja ne očekujem da nas netko hvali. Ono danas kudi, tu smo naučili i otprilike već znamo kako to funkcionira, pokušavamo se oduprijeti, ali ono što je najgore kad nas se ignorira. Nema ništa gorega nego kad te netko ignorira. Jer što je, ne ignorira on mene ili tebe, on ignorira naše glasače. Ako, npr. Vlada ignorira otkaz Predraga Sekulića, onda ignorira zapravo napore hrvatskih građana da se ne zatvori jedna rafinerija. Ako ignorira prosvjede oko termoelektrane Peruća, koja bi trebala davati kroz poticajnu cijenu, nekome kroz generacijsko postrojenje, onda znači, dal ignorira samo Miru Bulja koji se bori za to, ili ignorira zapravo sve one koji ne žele imati takav. Evo, me sufliraju sukob interesa. Neću pričati o sukobu interesa. Jer to nije tema koju sam htio sada. Mi zapravo na taj način, ignoriramo i ljude koji dođu i žele određenu promjenu i imaju određenu potrebu, ne žele se odseliti i mogli bi nabrajati do 5, 10 kao što sam spomenuo cijeli niz problema koji se ignorira. I zapravo što je? Mi opet imamo sada Vladu koja sve to lagano pokušava da se ne diže prašina, da se ništa ne vidi, da se ništa značajno ne mijenja, jer to je najlakše preživjeti i tako 4 godine, dobro, ne 4 godine, 3 g. i 6 mjeseci. I onda nakon toga onih 6 mjeseci kroz neku snažnu akciju, ajmo mi dokazati da dobijemo još 4 godine mandata. Hvala.
Zahvaljujem kolega Panenić. Prelazimo na sljedeću raspravu u ime Kluba zastupnika HDS-a, HSLS-a, HDSSB-a, poštovani kolega Branko Hrg. Poštovane kolegice i kolege, ja bi vas zamolio za mir u sabornici kako bi kolege mogle raspravljati. Hvala.
Hvala lijepo gospodine potpredsjedniče. Poštovani potpredsjednice, članovi Vlade. Kolegice i kolege, kako vrijeme odmiče, martinje je sve bliže, pa se ovdje atmosfera, onako marinjski je počela slagati, a uopće nije tak zanimljivo i nije baš matrinjski. Klub HDS, HSLS i HDSSB-a neće podržati zahtjev predlagatelja opoziva Vlade, da odmah to kažem na početku. A reći ću naravno i neke od razloga, iako realno, gledajući, na ove dvije stranice, teksta, koji su predlagači dali da bi se na temelju toga opozvala Vlada stvarno se i ne bi baš imala o čemu puno raspravljati. Ali, obzirom da se Vlada pozvala na 16 stranica, argumentiranih odgovora, onda možemo danas ovdje govoriti i o ozbiljnosti i onih koji traže opoziv Vlade i ozbiljnosti Vlade koja odgovara na njihove neozbiljno iznesene zahtjeve. Neku večer kad se je raspravljalo o zahtjevu za opoziv ministrice Murganić, onda sam rekao da mi je stvarno čudno, da se u 4 godine Vlade kukuriku koalicije ni jedanput nije dogodilo, da je oporba tražila ili opoziv kojega ministra ili opoziv Vlade. Onda mi je rečeno od strane Kluba SDP-a da je to bilo zato što je ta Vlada imala potporu većeg borja zastupnika, nego što ima ova Vlada. A ja sad sam sebi postavljam pitanja, a postavljam ga i vama, što to znači? Da li to znači, da Vlada sa 78 ruku u Saboru radi drugačije manji posao, ima manju odgovornost od Vlade sa 80 ili 90 ruku u Saboru? Bio sam dugo godina lokalni čelnik, 2 ili 3 mandata smo imali u vijeću samo 1 ruku više. Samo 1 ruku više, na knap, 11, 10. Odradili smo ih sa potpunom odgovornošću kao da smo imali 19, sa istom odgovornošću. I meni stvarno još dan danas nije jasno, čemu ovo sve služi? Čemu ovi igrokazi? Zašto se ovo uopće događa. Zašto mislimo da zabavljamo hrvatske građane. Svi koji smo ozbiljni, dobro znamo da ovo uopće nije zabavno hrvatskim građanima. Građani žele sigurnost, žele stabilnost. Žele znati da u državi u kojoj žive, mogu očekivati nešto dobro što će se događati, a to dobro mora kretati iz ove sabornice, koja postaje sve neozbiljnija. Struka kaže, da je kupnja Mercatora, bila jedna od većih posrtaja Agrokora. Ja si sad postavljam pitanje, jel se netko sjeća, za vrijeme koje Vlade je kupljen Mercator i da li možda mislimo da tadašnja Vlada nije pripomogla u tome na neki način, da Agrokoru. Da li mislimo da sve Vlade koje su bile do sada nisu pripomagale Agrokoru? Gospodine potpredsjedniče ako možete zaustaviti poštovanu gospodu i Bulja, da … [[Govornik se ne razumije.]] možda nastave razgovor pa da ja mogu nastaviti dalje.
Samo malo, samo malo gospodine Hrg. Poštovani gospodine, poštovani gospodine Bulj, poštovani gospodine Maras, poštovani gospodine Vlaović, poštovana gospođo Pusić, ja bih vas zaista molio nemojte upadati kolegi Hrgu i dozvolite mu da nastavi sa raspravom. Hvala lijepo. Izvolite gospodine Hrg.
Hvala lijepa. Nastavljam u ovom dijelu, zar mislimo, da li netko od nas misli ili možda od hrvatske javnosti u krajnjem slučaju da bilo koja Vlada od '90.-tih godina na ovamo kako je Agrokor rastao nije imala veze s Agrokorom, da se nije pomagalo Agrokoru u stvaranju toga svega? Ali pljeskalo se ljudi i SDP-ove Vlade pa i one HDZ-ove. I danas imamo situaciju da Vlada koju vodi premijer Plenković godinu dana nakon što je uopće on izabran za premijera ima situaciju da se događa opet novi posrtaj Agrokora. I pazite sad, za sve ove godine iza nas najedanput kriv je, tko, Plenković. Pa zar stvarno netko misli da premijer Plenković u ovu godinu dana je imao ikakvu mogućnost nešto dati Agrokoru ili dobiti od Agrokora? Ja mislim da je svima jasno da nije. Ali je jasno također i činjenica je da je ovo prva Vlada i prvi premijer koji je odlučio stati tu na loptu i da se je prestalo kroz prste gledati Agrokoru i njegovom vlasniku i da se je to sve skupa zaustavilo. To je činjenica. To je ono što se događa. Svaki put, svakoj Vladi je vlasnik dolazio. I to svi znaju, pa to vrapci na grani znaju. I sada kada se je to dogodilo, kada imamo situaciju da se od Vlade nije odobrilo 2,3 milijarde koliko je vlasnik tražio da bi mogao stabilizirati firmu opet do nekog vremena, sada oporba kreće u opoziv Vlade. Postavio bih pitanje predlagaču, da li ste slušali što kažu mali dobavljači? Bila je jedna izvrsna emisija Otvoreno neku večer. Uživao sam gledajući. Pitam predlagače da li ste i vi gledali? Bili su vam tamo predstavnici neki. Što kaže gospodin Brlošić u ime Hrvatske poljoprivredne komore? Mi smo zadovoljni ovim što se dogodilo jer su mali dobavljači u najvećoj mjeri isplaćeni. Što kaže predstavnica velikih dobavljača? Podržavamo taj program jer smo mi u njemu zaštićeni i podržavamo i dakle gospodina Ramljaka i Vladu u tom dijelu. Što mislite što kažu ljudi, zaposlenici Agrokora i zaposlenici tih dobavljača velikih tvrtki i onih manjih? Što mislite što kažu? Mislite da bi vam pljeskali da ste otjerali ili da smo otjerali Agrokor u stečaj? Mislimo li stvarno, da li stvarno netko misli da bi ljudi u Hrvatskoj pljeskali nekome da je Agrokor otišao u stečaj u onoj situaciji totalno nespremno, znači totalno iznenada. Pitam vas iz SDP-a, vi ste predlagači, kao predlagače, da li vi stvarno smatrate da je stečaj bio najbolje rješenje, da li to podržavate, da li to želite. Ako da, ja vas molim, kažite to jasno i glasno, mi želimo da Agrokor ode u stečaj. Vlada se odredila za očuvanje radnih mjesta i u Agrokoru i u dobavljačima. I to je bio ovoga trenutka jedini mogući potez. Kako na koji način? Pronašlo se neko rješenje, pronašao se zakon on je izglasan, po tom zakonu postupamo. Ovoga trenutka, ovoga trenutka imamo situaciju da su radna mjesta sačuvana, da se od onih 6,3 kune, koliko je bilo na računu Agrokora kada je povjerenik preuzeo Agrokor stanje koliko toliko stabiliziralo i da Agrokor i dalje posluje. Možete se vi tu smijati, uživati u tome kolegice Pusić, neka se smijete, uživajte, neka bude smiješno. Ja vam kažem da nikome baš ovo nije smiješno, meni uopće nije. A nije mi zato smiješno jer nikada nisam podržavao ni Agrokor ni gospodina Todorića. I govorio sam osobno prije da to nije dobro za Hrvatsku i da to neće dobro završiti. I da se uništava hrvatsko selo sa Agrokorom. O tome sam govorio niz godina, čak sam iznio neke grublje riječi na njegov osobni računa kada je upropastio križevački Mlinar. I imam za pravo reći danas šta mislim o tome jer sam i tada govorio to. A tada, a tada su neki koji se sada ovdje iz klupa smiju drugačije govorili i podržavali taj Agrokor i podržavali gospodina Todorića. Danas su njegovi odvjetnici ovdje u Hrvatskom saboru. Da poštovane kolegice i kolege. Događa se točno ono što je večeras i ovih dana puno puta rečeno. Zanimljivo je, zanimljivo je da danas oporba, odnosno SDP u pravilu štiti gospodina Todorića. Vi ste njegovi odvjetnici u Hrvatskoj, u Hrvatskom saboru, vi njega štitite. Zašto se stiče takav dojam? Pa gospodin Todorić napada Vladu. I vi napadate Vladu radi Agrokora. Je li to ima neke logike u tom dijelu? Ako on napada Vladu i vi napadate Vladu, pa vi ste njegovi odvjetnici, vi ste s njime u nekom dosluhu. Kako god vama to izgledalo ali to tako normalnom običnom čovjeku izgleda. Ali, sad, da malo se vratimo na još nešto. Nema ovdje gospodina Bernarića, ali tu je gospodin Grbin koji je u ime predlagatelja. Znate li vi gospodo iz SDP-a možda, kao predlagače vam to, zato vas i spominjem kao stranku, znate li vi tko je Zvonimir Mršić? Nije li to čovjek koji vrlo visoko kotira u SDP-u koji čak se često puta spominje kao pretendent za predsjednika SDP-a pa čak i za kandidata za primjera od strane SDP-a. A znajte vi da je gospodin Mršić, jedan od glavnih savjetnika gospodina Ramljaka, koji također radi za veliku plaću. I znate za koji resor? Za hranu. I zato, mi nije čudno, što je danas SDP toliko govorio o poljoprivredi i poljoprivrednoj proizvodnji. Jer je gospodin Mršić zadužen u izvanrednoj upravi, dakle, kod izvanrednog povjerenika za hranu. Pa ako već to sve znate, a znate, pitam vas, jeste li razgovarali u pripremu ove sjednice sa gospodinom Mršićem. Jest ga pitali što on misli o tome, jer je danas u krajnjem slučaju to izjavio u medijima, trebali ste ga pitati. Ako ste ga pitali, onda mi još više nije jasno, zašto ste pokretali ovu inicijativu, svjesni da nećete u tome uspješno i sami govorite cijelo vrijeme. Meni to liči na određeni mazohizam. Ali, ponoviti ću, ono što sam rekao i neku večer. Steče se dojam, da namjerno radite destrukciju. Rekao sam neko večer, da se radi o hiperdistrukciji. Uporno radite distrukciju i pokušavate onemogućiti Vladu da radi svoj posao na takav način. Zar mislite da ne bi bilo danas pametnije, korisnije za hrvatske građane i neko večer i cijelo ovo vrijeme održavanje saborskih sjednica, da smo raspravljali o poboljšanju zakona koji su stvarno loši u Hrvatskoj državi, o njihovom stavljanju u funkciju, da smo se bavili povećanje, ne znam, minimalnih plaća. Ali ne za 100, 200 kuna. Ne za 100, 200 kuna što ste predlagali, jer je to isto demagogija, nego za normalni iznos. Mislite da to građani ne bi gledali na drugi način, nego ovo što sad gledaju. Što će se danas dogoditi? Ništa. Glasati ćemo vjerojatno nećete ni svi biti na tom glasanju, pojeo vuk magare, Vlada ide dalje, čvršća, stabilnija. Vi ćete vjerojatno imati među sobom, još malo više poremećene odnose, jer nije jednostavno ući u utakmicu koju znaš da unaprijed gubiš i praktički staviti vlastiti nos na tuđu pesnicu i nakon toga izaći krvavog nosa van. Svaki put je nos sve najočitaniji. I ne vodi ničemu,. Ja se nadam da će današnje glasanje, konačno završiti tako da svi skupa počnemo ozbiljnije razgovarati, da počnemo ne jedni drugima upadati u riječ dok kolegica Pusić cijelo vrijeme radi, nego da jednostavno svi malo drugačije razmišljamo, govorimo i radimo za dobrobit građana. Ovaj posao koji ste sad radili, nije za dobrobit građana. Radili ste ga zbog diskrecije, radite ga zbog nestabilnosti društva, a društvo, bez stabilnosti nema budućnosti. Hvala vam lijepo.
Zahvaljujem gospodinu Branku Hrgu na ovoj raspravi. Imamo jednu povredu Poslovnika, poštovani kolega Peđa Grbin. Izvolite.
Zahvaljujem poštovani gospodine potpredsjedniče. Povrijeđen je članak 238. točka 6 Poslovnika, koji glasi da saborski zastupnik svojim ponašanjem ne smije odstupati od općih pravila ponašanja u Saboru. Jedna od osnovnih pravila ponašanja u Saboru, trebala bi biti govoriti istinu. Uvaženi kolega Hrg, je već na početku svojeg izlaganja krenuo sa jednom neoternom neistinom i na tome je gradio dosta svoje rasprave. A to je bilo da HDZ, odnosno tadašnja opozicija nije u mandatu 2011., 2016. g. pokretala opozive ministara iz tadašnje Vlade. Poštovani gospodine Hrg to je notorna neistina. Prvi prijedlog za opoziv podnijeto je već na proljeće 2012. g. kada je opozicija tražila smjenu gospodina Jovanovića. Ja vas molim da u budućim raspravama pokušate govoriti istinu. Hvala.
Zahvaljujem gospodine Grbin na ovoj povredi Poslovnika. Ako je to zaista točno, nadam se da će kolega Hrg to prihvatiti i da više neće činiti slične pogreške. Prelazimo na replike. Sljedeća replika, poštovani kolega Miro Bulj. Izvolite.
Hvala lijepo. Kolega Hrg, poznato vam je ime Kuterovac, koji je bio državni tajnik u Ministarstvu poljoprivrede. To sam pitanje postavio u slučaju … [[Govornik se ne razumije.]] , ali čovjek je iz HSS-a, vi ste bili tada predsjednik HSS-a možda jedno vrijeme, čovjek koji je dao i omogućio Todoriću da uzme 300 milijuna kn, ratne oštete na području Vukovara za ovu tvrtku. Vi to znate. Međutim, nije mi jasno, kako odjednom i nakon toga svega na to što nam premjer neće da nam odgovori jer je tada bio pravnik u Ministarstvu pravosuđa, tj. ministru Jandrokoviću, nije mi jasno kako ćete vi sad komentirati, ja ću vam postaviti jedno pitanje. Kad jedan čelnik vladajuće koalicije, kaže, usporedi generala Bobetka, junaka Domovinskog rata, pa ako možemo kazati i antifašistu, jer je bio u drugome sv. ratu, u prvom partizanskom odredu. Usporede ga sa Ratkom Mladićem, sa Dokamanovićom ratnim zločincem Babićem i koljačem koji je i sam osuđen, kako komentirate kada vam Pupovac kaže, vidim samo šutnju u vama, kako mislite zbog čega ne komentiraju to ni premijer kada mu postavljam pitanje. Može li se uspoređivati taj heroj sa tim zločincima? Zar je to Vlada koja će trpiti da oni koji su stvarali ovu državu na zajedništvu neko uspoređuje sa zločincima koji su palili, klali, silovali? Uskoro idemo svi u Vukovar, a da neko Bobetka uspoređuje s tim Domaknovićem jel to lijepo, imate li odgovor na ovo?
Zahvaljujem.
I pozdravite svog stranačkog kolegu Kuterovca.
Zahvaljujem kolega Bulj. Odgovor kolega Hrg. Izvolite.
Kolega Bulj, na ovaj drugi dio vam ne mogu odgovoriti jer ja o tome nisam rekao nijednu riječ, ne danas nego nikada, tako da nemam razloga odgovarati. Što se tiče gospodina Kuterovca kojeg spominjete i spomenuli ste vladu odnosno HSS, da on je bio državni tajnik u vladi SDP-a i HSS-a koalicije. Ja baš u to vrijeme nisam imao neke velike utjecaje, bio je kasnije čini mi se jedan dio vremena u Vladi HDZ-a i HSS-a o.k., ma dobro bio je stalno. Ali ne znam ni ove podatke koje ste vi iznijeli. Znam samo da je čovjek radio u Agrokoru i da je pred par godina dao otkaz i otišao iz Agrokora za svojim kruhom i za svojim poslom. To je jedino što znam o tom čovjeku i ne vidim razloga da ga se uopće spominje. Inače ga jako cijenim i poštujem definitivno.
Zahvaljujem kolegi Hrgu na odgovoru. Sljedeća replika poštovani kolega Gordan Maras. Izvolite.
Hvala lijepa. Gospodine Hrg vi ste u vašoj raspravi se više puta iščuđavali zbog čega je opozicija uopće pokrenula postupak i iznijeli ste jednu vrlo opasnu tezu, a to je da de facto opozicija ne bi uopće trebala tražiti da je to besmisleno jer nema očito većine, a vi ste u vašem vijeću vladali sa jednim glasom preko i bilo je sve super. To kako je bilo super se pokazalo na proteklim izborima gdje ste hametice poraženi, a sa druge strane moram vam reći gospodine Hrg da vjerojatno premijer Plenković predloži da mandat traje šest godina, iako naš Ustav propisuje da su četverogodišnji mandati u Hrvatskom saboru vi bi glasali i za to. Pa vi ste zadnji koji će glasati za opoziv premijera Plenkovića i ove Vlade HDZ-a jer više nema nazad, to je to, zadnja pjesma, kako ćemo ući ponovo nazad. Niste više sa kolegama iz HSS-a jedino ako vas HDZ primi i stavi kao gospodina Zekanovića ili gospodina Dodiga negdje iz njihove osobne želje, a ne zato šta bi to birači nešto posebno željeli. Tako da od vas je zbilja teško i očekivati da vi glasate za opoziv Vlade, to bi bilo svjetsko čudo. Ja mislim da ću prije vidjeti Jetija nego da vi glasate za opoziv gospodina Plenkovića i svi mi skupa ovdje u Hrvatskoj, ne na Himalaji nego u Hrvatskoj. možda bi ga na Himalaji negdje i vidio, ali ovdje u Hrvatskoj vrlo teško ali čak bi i to prije vidio nego da vi glasate protiv premijera Plenkovića jer nama više nazad, ne.
Zahvaljujem. Odgovor kolega Hrg.
Hvala lijepa. Nisam baš tako rekao kolega Maras da je nešto bilo super ili nije bilo super, ali mi je zanimljivo kako se vi cijelo vrijeme vraćate na neke osobne stvari, ali ja vam to ne zamjeram. Vi ste se gore pentrali po onom konju na Kalniku možda ste opali na glavu pa vam se malo zamutilo i to vas cijelo vrijeme drži još i ovdje u Hrvatskom saboru. pa ja vama nikad ništa ne zamjeram. Znate to je jednostavno tako, … to kamenje Kalničko je tvrdo, ja sam gore odrastao pa znam pa vam se vjerojatno nešto dogodilo. Možda drugi put probajte s dizalicom na konja izaći pa će vam onda biti bolje i lakše u tom dijelu. A o tome zašto ja gdje jesam i zašto nisam. Ja nisam u HSS-u samo zato što je HSS otišao s vama u koaliciju. Ostao sam tamo gdje sam bio i prije i to je vrlo jasno i jednostavno. Ne želim jednu riječ protiv te stranke nikada reći, ona ima svoj put neka si ga bira, neka se s njim kreće, neka sa njim kreće kako god želi i hoće, ja sam svoj put odabrao. On je uvijek na istom pravcu i nemam nikakvih da velim tako dilema oko toga dijela. A to što bi tko podržao ili ne bi, pa Bože moj dragi, pa zar bih mogao vas podržati u ovom Saboru? pa ajde molim vas, jel stvarno mislite da bi mogao vas podržati u ovom Saboru? Vjerujte ne bi nikada pa da je ne znam što.
Zahvaljujem na odgovoru gospodinu Hrgu. Poštovani gospodine Hrg apeliram na vas i na sve ostale kolegice i kolege da u svojim raspravama i odgovorima ne omalovažavamo kolege i da zaista u ovom Visokom domu ne izričemo riječi koje ne dolikuju, to se odnosi naravno i na kolegu Marasa prethodno. Ali evo imamo sada nekoliko povreda Poslovnika. Poštovani kolega Hrvoje Zekanović. Izvolite.
Uvaženi potpredsjedniče Hrvatskog sabora. Prekršen je članak 238. omalovažavaju se kolege. Ja vam kolega Maras stvarno moram priznati jednu stvar, imate smisla za humor, tako ako vam propadne karijera ovdje u SAboru stend up komedija znači to vam je profesija koja vam širom otvara vrata i stvarno nasmijete često. Međutim danas mi ipak moram reći bilo jako žao vas vidjeti nakon izlaganja vašeg predsjednika kako nije bilo tu osmjeha na licu, bilo mi vas je baš žao i te pognute glave. Baš sam maloprije gledao snimku, pogledajte malo tu snimku, pogledajte kako su, kako ste malo ove vaše prstiće lomili, kako ste gledali u pod i kako ste se crvenjeli. A biti će još prilike, siguran sam.
Kolega Zekanoviću, ne činite drugome ono što ne želite da vama čini. Dakle, s jednim omalovažavanjem ste napravili drugo. Dakle ja vas zaista molim, ubuduće institut povrede Poslovnika nemojte zloupotrjebljavati jer ću vam izreći opomenu. Hvala lijepo. Sljedeća povreda Poslovnika poštovani kolega Gordan Maras. Izvolite.
Hvala lijepo. Povrijeđeno je 238. i od kolege Zekanovića i kolege Hrga. Moram priznati da se dosta neugodno osjećam pokraj ovih giganta hrvatske politike Hrga i Zekanovića jer su sa svojim argumentima uvjerili me da sam bio u krivu. Hvala vam lijepa.
Poštovani kolega Maras, ja ne znam da li sam ja dovoljno jasan i glasan, dakle ta vaša ironija, svima je jasno što iza toga znači, ali ja vas molim nemojte više to činiti. Vi već imate jedan žuti karton, koliko se sjećam, još je ostao od mog predsjedavanja prethodnog, tako da nemojte misliti da nisam zaboravio. Sljedeća povreda Poslovnika poštovana kolegica Anka Mrak-Taritaš.
Hvala lijepo potpredsjedniče Sabora. Odredbom članka 238. Poslovnika kaže da se ne može omalovažavati druge zastupnike. Stoga lijepo molim, kolega Maras i ja smo bili u istoj izbornoj jedinici. Tamo smo se najžešće borili tko će dobiti više glasova na istoj listi i ne dam da mi vrijeđate Marasa. Šta je je, ali nemojte.
Hvala lijepo. Već sam prethodno upozorio da ne omalovažavamo tako da nije bilo potrebe za ovim ali dobro. Sljedeća povreda Poslovnika poštovani kolega Branko Hrg, izvolite.
Hvala lijepa gospodine potpredsjedniče. Članak 238. evo kolega Maras opetovano vrijeđa ali ja se ispričavam kolegi Marasu što sam rekao da je pao s konja na glavu.
Hvala lijepo. Sljedeća replika je poštovani kolega Tomislav Panenić. Izvolite.
Hvala lijepo. Poštovani kolega Hrg, morate prihvatiti da ste vi ipak postali unutarnji element vladajuće koalicije. Znate i sami da ključne stvari kada su se mijenjale u HDZ-u da je utjecaj bio izvana, odlazak premijera Sanadera nakon problema koje je uzrokovao, vanjski je bio pritisak i tamo je jednostavno morao popustiti. I onda se prvi put dogodi, evo ako mogu zamoliti premijera, ako prepušta poziciju da netko drugi otrči…
Poštovani, poštovana gospođo Mrak-Taritaš. Predsjedniče vlade, molim Vas nemojte ometati govornika u raspravi. Izvolite.
Ono što je, prvi put se pokazalo da jedna stranka kao MOST može i biti član Vlade i upozoravati na probleme. Nemojte zaboraviti da je HDZ isto tako odobrio kredit tome Agrokoru i da je sve bilo u redu. Tek nakon što je, ja ako mogu zamoliti, postala je graja, pa ne mogu izgleda doći do izražaja. Tek kada je MOST počeo upozoravati na probleme, onda se potaknulo HDZ da poduzme određenu aktivnost. Nakon toga ne dolazi do rješavanja stvarnoga nego samo riješimo Todorića i sve ostalo je OK, u redu je i HBOR, u redu je i HNB i HANFA i spasitelj je Knighthead fond. To sve pretpostavke koje HDZ podrazumijeva i vi koji podržavate da su dobre za Hrvatsku. I onda kada okrenete da smo zapravo, insinuirate, čak i mi da smo odvjetnici Todorića, onda ispadne da Božo Petrov nije podnio prijavu protiv Todorića. I ja bih zamolio da se vodi računa ipak tko je pokrenuo i tko je na kraju odgovoran zato što danas rješavamo i raspravljamo o tome.
Zahvaljujem kolega Panenić. Odgovor kolega Hrg, izvolite.
Hvala lijepa. Pa kolega Panenić, ni jednom jedinom riječju ja nisam spomenuo MOST. Meni je žao ako ste se vi u bilo kojem dijelu u tome pronašli. Ono što je činjenica, rekao sam da su sve Vlade od '90.-te pa do ove Vlade podržavale Agrokor i njegovog vlasnika. I da je ovo prva Vlada i prvi premijer koji je rekao stop. To je bilo moje što sam ja govorio, ništa drugo. Obraćao sam se isključivo SDP-u samo ih razloga što su oni formalni predlagači zahtjeva za opozivom Vlade. I to je sve što sam rekao, tako, ali dobro, vi ste si malo iskoristili ovo vrijeme da još kažete koju rečenicu o stavovima MOST-a.
Zahvaljujem poštovanom kolegi Hrgu na odgovoru. Prelazimo na sljedeću raspravu. U ime Kluba zastupnika IDS-a, PGS-a, LRI-a, poštovani kolega Giovanni Sponza. … [[Upadica se ne čuje.]] A ispričavam se, u ime predlagatelja, poštovani kolega Peđa Grbin, izvolite.
Zahvaljujem poštovani gospodine potpredsjedniče. Uvaženi kolega Hrg, vi ste potporni stup vladajuće koalicije. I upravo zato iskoristiti ću ovu priliku da nastavim tamo gdje sam stao nakon izlaganja kolege Bačića iz kluba HDZ-a, da vam govorim i o drugim stvarima zbog kojih ova Vlada mora otići. I stao sam, evo drago mi je što je u međuvremenu gospođa došla, stao sam baš negdje oko gospođe Martine Dalić. Iako sam rekao da neću govoriti samo o Agrokoru, moram ukazati na jedan sramotan istup, gdje je gospođa Dalić rekla da je potpuno nebitno za hrvatsku javnost tko je radio na Zakonu o Agrokoru. Osobno sam postavio pitanje još u travnju mjesecu da mi se kaže tko su ti famozni koautori, tko su ti famozni pravni i ekonomski stručnjaci koji su surađivali na tom projektu. Znate li koji sam odgovor dobio? Da Vlada nema evidenciju. Gospođa Dalić očito nije primijetila da je budući povjerenik Ramljak zajedno s njom surađivao na ovome zakonu. Eto, promaklo joj je, ne zna, zaboravila je. To je Vlada koju vi podržavate. Ali, reći da je to jedini krimen gospođe Dalić, bilo bi najblaže rečeno smiješno, pogrešno ili bio što. Gospođa Dalić se trenutno nalazi u nekoliko postupka pred Povjerenstvom za odlučivanje o sukobu interesa. U jednom od tih postupaka izdano joj je upozorenje da ne smije odlučivati u bilo kojem, bilo kojoj radnji vezano uz INA-u. I što se događa? Predsjednik Vlade ju vodi, poziva na sastanak Savjeta za nacionalizaciju INA-e, kao da se ništa nije dogodilo. Kao da institucije koje smo uveli da bi osigurale čistoću u hrvatskoj politici koja nam je prijeko potrebna ne postoje. Ali to nije sve, gospođa Dalić zaboravlja prijaviti da njen suprug dobiva bonuse kod svojeg poslodavca koji se mjere u iznosima od preko stotinu tisuća kuna. A znate li tko je poslodavac? Pa INA, naravno. Idemo dalje, Nina Obuljen, za svojeg savjetnika uzima notornog gospodina Ilčića. Notornog gospodina Ilčića koji je već jednom morao odletjeti, žao mi je što sada ovdje nije prisutan gospodin Stier, iz Ministarstva vanjskih poslova, u kojem je bio savjetnik za sitnicu od 10 tisuća kuna mjesečno, uz svoju plaću. Koliko će sada primati gospodin Ilčić za savjetničko mjesto nikome nije poznato. Idemo dalje, predsjednik Vlade RH gospodin Plenković sa ove govornice, prije nego što je postao predsjednik Vlade govorio je o promjenama u zakonu koje su trebale regulirati broj državnih dužnosnika u RH, govorio je o tome kako nam je potrebno uvesti državne tajnike, kako ćemo time reducirati državnu administraciju i birokraciju. A što smo dobili? 151 dužnosnik u Vladi RH, više nego ikada do sada. U odnosu na Vladu SDP porast od preko 20%. Naravno, naravno i porast troškova u odgovarajućem iznosu. Predsjedniče Vlade, vaše Ministarstvo vanjskih poslova, pod ravnanjem gospodina Stiera i u suradnji njegove tadašnje državne tajnice za europske poslove gospođe Pejčinović-Burić, propustilo je intervenirati i uključiti se u sudski postupak pred Europskim sudom pravde u Luxemburgu, koji se ticao povratka izbjeglica u RH. Švicarska koja nije članica EU smatrala je shodnim … [[Govornik se ne razumije.]] u tom postupku iako se radilo o povratku izbjeglica u RH. Vi i vaša Vlada je to smatrala potpuno nebitnim iako se radi o odluci koja bi mogla imati nesagledive posljedice po ovu državu. Predsjedniče Vlade i gospođo Dalić, nacionalizacija INA-e i privatizacija HEP-a, niti nakon gotovo godinu dana ne znamo koliko će nas to koštati niti znamo što ćemo sa INA-om kada ju nacionaliziramo. Osim što znamo da ćemo tu nacionalizaciju platiti privatizacijom HEP-a. Hej, države članice EU razmišljaju o zabrani motora sa unutarnjim sagorijevanjem a mi ćemo nacionalizirati naftnu kompaniju novcem od prodaje elektroenergetske kompanije. Pa tko je ovdje lud? Hvala vam.
Zahvaljujem kolegi Grbinu. Imamo nekoliko replika, prva replika poštovani kolega Hrvoje Zekanović. Izvolite.
Uvaženi gospodine potpredsjedniče. Uvaženi kolega Grbin, žao mi je što jutros niste bili u sabornici, inače rijetko vas u zadnje vrijeme viđam u sabornici, vidim da tu i tamo navratite, vjerojatno samo provući karticu da vam ne bi uzimali od paušala. A imate sjajnu plaću, pretpostavljam, kao i svi mi ovdje, 16, 17 tisuća, još neki odborčić vjerojatno malo i više, je li tako? I onda se vi usuđujete, vi koji ne dolazite na posao nego tu i tamo navratite usuđujete se prozivati nekoga drugoga za njegovu naknadu, čovjeka koji je stručnjak i koji će savjesno obavljati vaš posao. Još imam jedan razlog zašto mi je žao što niste bili u Saboru jutros, ali možete to još nadoknaditi da pogledate situaciju jutros kada je u ime predlagatelja vaš predsjednik stranke Bernardić govorio o smjeni, odnosno opozivu Vlade. Vaši kolege koji su niži rastom, oni su uspjeli staviti glave ispod stola a vi ne bi nažalost, vaša glava bi virila i dalje tako da bi to bilo jako interesantno vidjeti kako bi to izgledalo. Ali isto je interesantno i sljedeće što vi velika stranka SDP u naponu snage, stvarno evo, to je fantastično nešto, tako skladna, unutrašnji odnosi i to je, stvarno sjajno, imate, zapravo vi se uopće više nekako ne tičete HDZ-a nego tu vam je problem gospodin Hrg, HRAST, Zekanović vam je problem, mala stranka kažu 0,5%, 1%, nema uopće glasova. Pa to govori o vašoj snazi, to govori zapravo o tome kome ste vi al pari, vi HDZ-u više niste ni do koljena a evo HRAST je tu i slobodno, tu smo, sučeljavati ćemo se s vama, boriti ćemo se a vi se i dalje crvenite.
Zahvaljujem kolegi Zekanoviću. Kolega Zekanoviću ja bih vas molio da birate riječi u ovom Visokom domu i nemojte svojom raspravom omalovažavati kolege zastupnike. Gospodin Grbin, odgovor, izvolite.
Zahvaljujem poštovani gospodine potpredsjedniče. Ja bih vas zamolio da ne molite gospodina Zekanovića da bira riječi jer upravo svojim riječima pokazuje tko je i što je. Neću sada govoriti zbog čega me zadnjih par dana nije bilo ovdje, razlozi su medicinske prirode i ne bih vam ih želio. Ali što se tiče mojeg rada u Hrvatskom saboru o njemu govori nekoliko stvari. Govori broj akata koje sam pripremao i koje sam upućivao u proceduru i kao zastupnik pozicije a i danas kao zastupnik opozicije. O tome u krajnjoj liniji govori i broj glasova koji sam dobio na posljednja dva izborna ciklusa na kojima se saborski zastupnici biraju preferencijalnim glasovanjem. Međutim, kada spominjem gospodina Ilčića ja ga ne spominjem zbog HRAST-a. HRAST je kao što ste i sami rekli jedna strančica, minirana. Pa kakvih 0,5%. To bi za vas bio doseg. Ja govorim o onima koji su tako gospodina … [[Govornik se ne razumije.]] sa takvim stavovima, spremni primiti u Vladu. Ja govorim o gospodinu Plenkoviću. Ja govorim o gospodinu Plenkoviću, koji ima potrebu i osobno se zalagati za čovjeka koji je već jednom morao doletiti sa savjetničkog mjesta. A zašto? Zbog svojih stavova. Koji ne da nisu primjereni u 21. st. Već su u 20. st. bili smatrana nazadni. Gospodine Zekanoviću, vi ste u ovom Saboru, izabrani ste, apsolutno imate pravo biti ovdje i apsolutno imate pravo govoriti. A ja vas molim da govorite što je više moguće. Jer tako ne govorite o sebi, nego govorite o stranci čijom ste zahvalnošću izabrani u Sabor, jer sami po svojim zaslugama i samoj političkoj snazi, ovdje nikada ne bi bili.
Zahvaljujem kolegi Grbinu na odgovor. Sljedeća replika, poštovani kolega Branko Hrg. Izvolite.
Hvala lijepo. Javio sam se za repliko, samo zato što ste me kolega Grbim me par puta apostrofirali. Bilo bi zanimljivo čuti vaše mišljenje u 7 sazivu Sabora, o tadašnjim ministrima, da li bi možda za nekoliko njih mogli navesti, sve isto što ste sada naveli za potpredsjednicu Vlade. Znate i sami da bi. Ali dobro, nisam se zato javio. Htio sam vas ustvari u replici pohvaliti, vidim da niste sudjelovali u pripremi, ovog nazovi dokumenta za opoziv Vlade. Jer da jeste, on bi bio vjerojatno puno kvalitetnije napravljen i napisan.
Zahvaljujem kolega Hrg. Odgovor kolega Grbin. Izvolite.
Poštovani kolega Hrg. Ako smatrate, da su neki kolege iz SDP-ove Vlade, počinili prijestupe, greške, na način kao što je to činila gospođa Dalić, ja vas molim da izađete i da imenom i prezimenom kažete tko je što činio. U protivnom, ovo što vi radite su samo insinuacije. Ponoviti ću još jednom. Povjerenstvo za odlučivanje o sukobu interesa, je gospođi Dalić, uputilo jasnu kritiku i upozorenje da ne smije sudjelovati u postupcima vezanima uz INA-u. Ali, isto kao što je i gospodin Marić, kada se radilo o Agrokoru, smatrao, da je riječ izuzeti se misaona imenica, tako je činila i gospođa Dalić i sudjelovala je u postupcima, u kojima zbog sukoba interesa nije smijala sudjelovati. Ako je netko iz naše Vlade to činio, molim vas recite tko je imenom i prezimenom i pokrenute postupak pred povjerenstvom. Ako je neki dužnosnik SDP-ove Vlade, propustio prijaviti bonus isplaćen u trgovačkom društvu kojeg je RH suvlasnik a koji prelazi iznos 100000 kn onda ustanite i imenom i prezimenom ga prozovite. A što se tiče samog glasovanja o povjerenju, ovo je Sabor, Parlament, Parlamentu se obraćamo pijanim putem i usmenim putem. Agrokor je apsolutno najskandaloznija odluka koju je donijela ova Vlada, a reći ću slobodno ulazi u top 5 najgorih odluka od Hrvatske neovisnosti. I apsolutno zamjenjuje sve drugo. A moj cilj je pokazati, samo još jednu stvar, da i nema toga oko Agrokora, ova Vlada bi svejedno, zbog 10-taka i 10-taka drugih stvari morala ići. Jer ovo je kao što vaši koalicijski partneri su do jučer govorili titanik vlada. Hvala.
Zahvaljujem kolega Grbin na odgovor. Sljedeća replika, poštovani kolega Branko Bačić. Izvolite.
Zahvaljujem gospodine potpredsjedniče. Kolega Grbin, nisam vas navikao u ovakvom svjetlu slušati i gledati ovdje u Hrvatskom saboru. U pravilu nastupate s argumentima bez vike. A vidio sam vas za govornicom, ovaj puta gdje se pokušali taj izostanak argumenata nadoknaditi vikom. Što se tiče pisanja Zakona o izvanrednoj upravi. Već smo o tome 50 puta rekli. I sad ću vam ponoviti, dakle, Ministarstvo gospodarstva je zajedno sa Ministarstvom pravosuđa taj zakon pripremalo. Pri tome su s obzirom na složenost materije, kontaktirali, surađivali sa brojnim stručnjacima iz akademske zajednice. No, neovisno, tko je taj zakon pisao. Kolega Grbin, vi ste pravnik, vi poznajete procedure. Onog trenutka kad je taj zakon potpisao premjer Andrej Plenković i uputio ga je u Sabor, odgovornost za tja zakon preuzima Vlada na čelu s predsjednikom. Onog trenutka kad smo mi kao saborski zastupnici taj zakon izglasovali ovdje u Hrvatskom saboru, mi smo preuzeli odgovornost i Hrvatski sabor za taj zakon. Što se tiče sukoba interesa, vi ne vi osobno, ali SDP je zadnja stranka u Hrvatskoj koja bi o tome trebala govoriti. U vrijeme Vlade Zorana Milanovića, nema ministra koji nije bio u sukobu interesa. Kad vas je gospodin Lesar prijavio za sukob interesa, za odlazak na saslušanje, bio je malo, ovaj kombi, pa ste uzeli autobus. Pogledajte malo, pročitajte, da vam sad ne nabrajam imena, nema potrebe jer treba napraviti gotovo cijelu Vladu. I vi sada kažete kolegi Hrgu, da nek on kaže tko je to bio. Pa pročitajte, malo, izguglajte na ovome, na stranicama, povjerenstva, pa ćete vidjeti nema ni jednog ministra koji je bio u sukobu interesa. A vi zamjerate i to vam je krucijalni podatak da bi trebala zbog toga dati gospođa Dalić ostavku.
Zahvaljujem kolega Bačić. Odgovor kolega Grbin. Izvolite.
Poštovani gospodine potpredsjedniče, uvaženi kolega Bačić. Odluka Državne komisije za kontrolu postupka javne nabave, državne komisije u slučaju Žalac vama nije argument? Odluka koja kaže, dopustite kolega sada ja govorim, a vi šutite, gospođa Žalac je bez propisanog postupka direktnom pogodbom svojem poznaniku dodijelila posao težak 10 milijuna kuna. Odluka Povjerenstva za sukob interesa u slučaju Dalić nije argument, preporuka jasne rečenice koje kažu ne smiješ, ne smiješ, nisu argument ali krše se. Naravno da za vas nije argument jer ako se sjetimo i drugih slučajeva kao što je Fimi Media ovo tu sada su da ne kažem šta. Međutim kolega Bačić, kada govorimo o tome tko je sudjelovao u pripremi zakona onda upadate u jednu ozbiljnu grešku. Danas u demokraciji kakva Hrvatska želi biti, bitno je sve od prvog dana kada se zakon počeo raditi do trenutka kada taj zakon biva usvojen. Bitna je javna rasprava, bitna je radna skupina, bitno je tko je davao primjedbe kako je do njih dolazilo. A posebno je bitno kada ministrica Dalić, potpredsjednica Vlade kaže da nema evidenciju tko je pisao zakon, a onda saznamo i to iz njegovih usta da je na pisanju zakona sudjelovao gospodin Ramljak koji par dana nakon toga postaje izvanredni povjerenik, a čitavo to vrijeme se sastaje sa strvinarskim fondom, a to je inače služeni naziv za takve fondove u SAD-u sa predstavnicima strvinarskim fondova koji su za 30% kupili dug Agrokora, a onda pod ravnanjem gospodina Ramljaka za to dobili 100% njegove vrijednosti e onda to moj cijenjeni kolega Bačiću itekako ima veze.
Zahvaljujem kolegi Grbinu na odgovoru. Prelazimo na raspravu. U ime Kluba zastupnika IDS-a, PGS-a LRI-a poštovani kolega Giovanni Sponza. I još jednom isprika što sam vas bio prozvao i vama i gospodinu Grbinu. Izvolite.
Poštovani gospodine potpredsjedniče Sabora, poštovani predsjedniče Vlade, poštovana potpredsjednice Vlade, uvažene kolegice i kolege. Pa evo mi nekih punih 11 sati raspravljamo o opozivu Vlade RH, a zapravo raspravljamo o jednoj temi, temi Agrokora, temi koja je važna. I dopustit ću si kazati da bi bilo vrijedno da iz ove rasprave minimalno izvučemo dvije pouke. Prva je da smo imali susret i poziv svih parlamentarnih stranaka kao što je to bilo prilikom izricanje odluke o arbitražnom postupku sa našim susjedima Slovencima, pitanje da li bi došlo do ove rasprave u Hrvatskom saboru, ako bi došlo nameće se daljnje pitanje da li bi išlo takvim tijekom i takvom dinamikom. Da li je građanima Hrvatske nakon ove rasprave nešto jasnije oko situacije u Agrokoru to prepuštam samim građanima? Klub IDS-a, PGS-a, LRI-a javio se na ovu temu, a naš osvrt bit će iz jednog drugog kuta iz jedne sasvim druge dioptrije i započeti ću na način da sam prilikom tri tjedna kada smo raspravljali o izvješću o radu Vlade napomenuo kako Vladi nedostaje ponajprije odlučnosti i rekao sam da Vlada nema jasnu viziju, a danas želim osnažiti tvrdnje sa dodatna dva razloga, a zbog kojih će naš klub glasati o opozivu Vlade. To su nepovjerenje i netransparentnost. Vlada je u samo godinu dana u potpunosti izgubila povjerenje građana. Taj drastičan pad povjerenja zabilježila su i sva relevantna istraživanja javnog mnijenja, kao što sami znate postotak građana koji ne podržavaju vladinu politiku u trenutku kada je Vlada dobila mandate iznosio je 31%, danas 63% što znači da je nepovjerenje građana u Vladu poraslo za duplo. Isto tako građani njih više od 70% smatra da država ide u lošem smjeru, a to ističem ne zato što ti podaci i ti postoci nisu znani već iz razloga da bez povjerenja u ovom društvu nema ni sigurnosti, nema ni stabilnosti. Iz našeg kuta gledanja iznijeti ću razloge, činjenice, argumente zašto je tomu tamo. Kao prvo, Vlada nije započela, a kamoli provela ijednu reformu. Bit ću konkretan i kazati što pri tomu mislim, na reformu pravosuđa koja je iz našeg kuta gledanja najvažnija, koja je nužna kako bi se vratilo povjerenje građana u pravosudni sustav i ojačalo pravnu državu, na ukupnu poreznu politiku koja treba ići poticajno i to u pravcu smanjenja porezne presije prema gospodarstvenicima sa ciljem poticanja investicija, sa ciljem otvaranja novih radnih mjesta, a time i povećanja neto plaća radnika, na kurirkuralnu reformu kojom naše mlade trebamo pripremiti za tržište rada i na decentralizaciju. Velika većina ljudi koja sebi uzima za pravo da docira o decentralizaciji nije bila nijednog dana u izvršnoj razini vlasti, nijednog dana nisu bili, sjede u određenim institucijama, u određenim akademijama, a nijednog dana nisu nosili odgovornost da donašaju odluke. Mi smo u ovih 25 godina koristili model koji nije dao nikakve rezultate. Konačno trebamo shvatiti da državna razina treba pokazati odgovornost prema općinama, gradovima i županijama jer oni najbolje znaju koje su potrebe njihovih građana i koje su potrebe njihove zajednice. Kao drugo Vlada ne provodi promišljene politike. Imali smo prilike uvjeriti se u to od prijedloga uvođenja poreza na nekretnine, do neprimjerenog prijedloga Obiteljskog zakona. Vlada nema snage donositi jasne odluke. Ogromna državna imovina i nadalje ostaje neiskorištena, pravni status je neriješen, besmisleni sporovi između države i lokalne razine još traju, troše se veliki novci poreznih obveznika, blokiraju se investicije, gube se veliki prihodi, gube se radna mjesta, a u ovoj državi nitko za to ne odgovara. Kao treće Vlada nema viziju, a rezultat se reflektira na svim relevantnim ljestvicama koje mjere poslovnu klimu u zemlji. Primjerice na ljestvici doing business Hrvatska je u dvije godine sa 39 pala na 51 mjesto i to potvrđuje da niti ovaj sastav Vlade nema promišljenu niti razvojnu, niti gospodarsku strategiju. Kao četvrto jačanje radikalnih konzervativnih inicijativa. Umjesto da prvo Vlada usmjerava svoju energiju u točke koje nas spajaju da svi skupa trčimo brže, jer ova Hrvatska, ovo društvo treba trčati brže da bi bili konkurentni. Vlada je dopustit ću si kazati i to ponoviti svojim nečinjenjem dopustila da u javnom prostoru dominiraju ideološke rasprave koje su zapravo postale ključna poluga političke trgovine o kojima na žalost ovisi i Vlada i parlamentarna većina. Ultra konzervativne inicijative ozbiljno jurišaju na elementarna građanska prava, a Vlada ili ih negira ili ih podržava kao u slučaju Istambulske konvencije. Ne znam koliko razgovarate sa građanima, ali zbog takvih stavova isključivosti, netolerancije građani se s pravom osjećaju nezaštićeno. I na kraju kao peto netransparentnost. Taj obrazac nekomuniciranja najviše je došao do izražaja upravo o čemu večeras i tokom cijeloga dana govorimo, a to je slučaj Agrokor o kojem javnost i dalje ne zna gotovo ništa. A i ono malo što zna uglavnom je doznala pod pritiskom javnosti. Ponoviti ću što sam nedavno za ovom govornicom i rekao Agrokor je gospodarska bomba o kojoj građani nemaju i dalje gotovo nikakve informacije, a ono što građani imaju prilike vidjeti je samo unakrsna paljba na relaciji Vlada Todorić. Zbog svega navedenog većina građana smatra da država ide u krivom smjeru. Zbog svega navedenog povjerenje u Vladu se samo u godinu dana prepolovilo, a Vlada koja nema povjerenje građana teško da može vladati.
Zahvaljujem kolegi Giovanniu Sponzi na ovoj raspravi. Mi imamo jednu repliku. Poštovana kolegica Branka Juričev-Martinčev, izvolite.
Hvala lijepo poštovani potpredsjedniče. Pa kolega Sponza, morala sam se javiti jer me iznenadio jako vaš stav i vaše mišljenje. Ovolike kritike, ovolike teške riječi na račun rada Vlade. Recite mi šta to vi nudite? Što vi predlažete? Jel' ponovne prijevremene izbore? Ponovno izgubiti 110 milijuna kuna, 6 mjeseci? Ovi zastupnici da primaju još 6 mjeseci punu plaću pa novi izbori, novi troškovi, novi zastupnici? Kakvi su stavovi i kakvo je vaše mišljenje po pitanju europskih fondova? Jel' vi znate što se događa kada dolazi do prijevremenih izbora? Jako iznenadili su me vaši stavovi i ono što biste vi predložili. Što se tiče gradova, općina, županija ovaj premijer i ova Vlada su prvi koji su takve sastanke redovito održavali i sa gradonačelnicima, načelnicima i sa županima. Jako dobro osluhuju bilo svih nas na terenu i što je nama potrebno. I vi za sve ovo kažete ništa za porast BDP-a, financijske pohvale koje dobivamo van ove naše zemlje, vi ponovno kažete ovo ništa ne valja. I šta onda nudite? Pa skupite 76 ruku, skupite! Ako ova Vlada ništa ne radi, dobro i ova većina. Hvala.
Odgovor na repliku, izvolite.
Poštovana kolegice, prije svega vam se zahvaljujem na replici. Vi ste bila gradonačelnica, ja sam bio gradonačelnik. I naučio sam se jednu vrlo važnu stvar, da razgovarajući sa ljudima od svakog čovjeka neovisno o njegovoj školskoj spremi, neovisno o njegovom radnom mjestu uvijek mogu nešto naučiti. Mi iz kluba IDS-a ako pažljivo slušate rasprave bilo koga od nas trojice uvijek želimo na ono što ukazujemo to i argumentirati. Vjerujem da ste iz moje rasprave mogli iščitati puno toga. Ako vi smatrate da građani doista jesu zadovoljni sa stanjem u pravosuđu, onda mi imamo ozbiljan problem. Ako vi zaista smatrate da ukupna porezna politika je poticajna i da na tome treba i vrijedi raditi, nadam se da ćemo se složiti. Ako smo bili i jedan i drugi gradonačelnici vjerujem da imamo dodirnu točku koja nas može spojiti sutra u raspravi da damo naš doprinos da krenemo konačno u pravcu decentralizacije. Ako razumijemo koliki je problem sa državnom imovinom koja je ogromna, govorim o ledinama, govorim o neiskorištenim novcima, govorim o bespotrebnim sporovima. Na lokalnoj razini kad sam bio gradonačelnik ja sam sebe doživljavao državni namještenik na lokalnoj razini koji je radio u interesu ove države. Ja sam građanin ove države. Kroz ovu raspravu htio sam poticajno djelovati i ukazati na ono što je nama potrebno. Tražim u našoj raspravi točke koje nas spajaju. I slušajte me to je bilo na početku rečeno.
Hvala. Sada idemo na raspravu Kluba zastupnika Živog zida i SNAGA-e, poštovani kolega Ivan Vilibor Sinčić. Izvolite.
Hvala vam predsjedniče Hrvatskog sabora. Evo nas u 13 satu ove rasprave o povjerenju Vlade RH. Kao što su osipao broj zastupnika, tako se osipao i broj članova Vlade. Prije svega želim reći, ono što sam rekao i nekoliko puta danas, da nije slučajno došlo do toga, da su banke rekle Todoriću ne damo ti više kredite, prezadužen si, nećeš nam to nikada vratiti, nikada ova Vlada ne bi prstom mrdnula da išta učini da barem pokuša bilo kakvu nepravilnost oko Agrokora riješiti. Kao i sve one prethodne Vlade, od prve, druge, pa danas, do četrnaeste, redom bi se klanjale Todoriću, klijentizam bi cvjetao, problemi bi se i dalje akumulirali, nadajući se eto tako, jednog dana u budućnosti, valjda će netko doći dovoljno vješt da to riješi. Slušamo također cijeli dan prepucavanja lijeve i desne strane, tko je više ili manje odgovoran. Odgovorne su sve dosadašnje Vlade i svi oni zastupnici, mnogi su ovdje birani 3,4 ili više puta, koji su na ovaj ili na onaj način držali većinu vladama koje su dozvolile premašene politike, koje su dozvolile nepravilnosti oko Agrokora. Nikada osobno ne bih mogao iz moralnih razloga poduprijeti Vladu koja tolerira, tolike nepravilnosti. Niti jedan dan ne bih mogao biti u Vladi koja dozvoljava neke od sljedeći nepravilnosti. Napravio sam popis da ih ne zaboravim, jer ih je jako mnogo. Samo stjecanje kapitala i imovine. Kako je steknuta Jamnica? Više sam puta rekao da se ukidala županija Zagrebačka i spajala sa Gradom Zagrebom, da bi Todorić kupi Jamnicu za sitan novac, a Branko Mikša koji je to omogućio radi u Agrokoru danas, slučajno. Kršenje radničkih prava, emitiranje mjenica bez pokrića, plaćanje bonovima, kolegice i kolege zastupnici. Loto u Hrvatskoj je kuna. Ali, ne, Todorić je emitirao svoju valutu, kao u vrijeme feudalne anarhije, kada su feudalci, kao država u državi opstruirali vlast, tada kralja i koga monarha i sami emitirali svoj novac. Povoljni krediti HBOR-a novac bačen u vjetar, 25 kredita od 900 milijuna, svega je dio vraćen, od HPB-a, od Jadranske banke 100 milijuna, premda nije bila za to sposobna. Vršenje pritiska na dobavljače da moraju pristati na odgodu plaćanja, a mnogi su i stradali jer jednostavno nisu tu mogli. Došlo je i do primarne emisije novca, dakle, za tiskanje novca, za kupnju kukuruza '91. uoči slučaj pogodovanja. Plaćanja su bila abnormalna po godinu dana i više, ljudi su čekali da dođu do svog novca. Pa ne znam što da kažem pa ni u Zimbabveu valjda nema takvog poslovanja. Jeftine koncesije, nad zemljom i izvorima vode. Nikada na plaćene koncesije, kao što je recimo slučaj Smokvica, otoka, gdje procjenjuje se da je ukupna šteta za pomorsko dobro i koncesiju nekih 230 milijuna kuna, ma da je i 1 milijun kuna, da je i 10 kuna, netko je u poreznoj upravi, neki ministar je trebao postaviti pitanje. Ne niti jedan ministar u zadnjih koliko 10 Vlada, nije svih 14 bilo za vrijeme Smokvice, nije ištao naplatiti ono što državi pripada, … [[Govornik se ne razumije.]] pusti Todorića, pusti neka radi što hoće, pa dok ide, ide. Izvlačenje milijardu kuna za osobne potrebe i potrebe obitelji, ne plaćanje poreza, razmjere čega ćemo nadam se tek jednog dana znati, izvlačenje novca iz zemlje, mnogo je novca izvučeno iz ove zemlje. Što su naše institucije učinile da ispitaju vrlo malo. Na koji način su stegnuti Kulmerovi dvori i druga imovina? Malverzacija sa prostornim planovima, nerad poreznim inspekcijama prema Agrokorovim firmama, gotovo 20-tak godina. Dakle napomenuo sam da od 170, nekih 600 firmi koji spadaju pod ured za velike porezne obveznika u 170, 20-tak godina nije bilo kontrole i uglavnom su to Agrokorove firme. Donošenje posebnih zakona za Ivicu Todorića, pa je tako i ova Vlada ministra Marića u poreznoj reformi i prije nje i poslije nje mijenjala Zakon o računovodstvu, Zakon o faktoringu, pa i sam lex Agrokor je napravljen radi Todorića i radi Agrokora. E sada da su sve te vlade išta valjale, a nisu puno valjale i da su zastupnici se zapitali što se to događa, onda bi rekli, ja neću biti u vladajućoj većini, ja neću biti ministar u Vladi koja dozvoljava da as neka grupa radnika plaća paštetama ili bonovima. Ja neću biti u vlasti vladajuće većine takve zemlje. Ali, ne ne talasaj, ne diraj. Da su premjeri išta valjali, ne bi nikada dozvolili svojim ministrima i županima da se ne naplaćuju koncesije. Mene ovdje osobno ne bi mogao biti niti ministar, niti ne znam, saborski zastupnik ili u vlasti i u općini i u županiji koja tolerira ovakvo bezakonje. Mnogima to ni malo nije smetalo. Niti malo. Pa što ima veze, ako ne znam, što hoćete. Što je stečeni su Kulmerovi dvori kako stečeni, pa nema veza, što? Ko da je to bitno. Koga briga što je Jamnica steknete na taj način, Belje? Koga briga da kad je Todoriću falilo novaca, nije mogao dobiti od banaka, onda je izmislio bonove, da tako na neki način napravio surogat novcu, pa je izmislio mjenice, da na taj način napravi surogat novcu i sve ostalo što se je i nije radilo. Božićni kredit je izmišljen za Ivicu Todorića. Još uvijek čeka na povjerenstvo i straži u kojoj mjeri se prao novac preko Srbije. Dalje, kako je naše pravosuđe postupalo u vezi Agrokora, evo imamo ovdje kaznene prijave, KRD581326 i 1032 iz 2011. i 2009. godine po kojima nije postupano kolegice i kolege zastupnici do današnjeg dana. 8 i više godina državni odvjetnici nisu donijeli državno odvjetničku odluku. Da goniti ćemo ga, ima temelja ili ne, nećemo odbacujemo. Pa da oštećena osoba samo poduzme kazneni progon. 8 godina. Zar vas nije sram biti članom Vlade koja masovno trpi ovakve stvari, totalno bezakonje urušene institucije? Kažete vi i vaši predstavnici da Živi zid ruši institucije. Ne gospodo vi ste ih urušili. U 8 godina se ne postupa na kaznene prijave. Neću spominjati onaj cijeli ep o funkcioniranju hrvatskog pravosuđa, slična je stvar. Nepravilnosti, nezakonitosti, pogodovanja, čvrsta sprega svih Vlada i privatnog kapitala Ivice Todorića, od pretvorbe i privatizacije do današnjih dana. I onda kada gledam raspravu prebacivanja s lijeve na desnu stranu tko je mijenjao Zakon o HANFA-i ili kada su se … [[Govornik se ne razumije.]] više mjenice ili što se već spominjalo, kažem jednostavno rugao se lonac loncu a oba su šuplja. Da je i jedna od Vlada valjala išta davno bi se Ivici Todoriću i ovome svemu stalo na kraj. Bi li se u jednoj normalnoj razvijenoj zapadnoj zemlji toleriralo ovo i 5 minuta? Nema šanse, pa nema šanse. Odmah bi se postupalo po bilo kojoj od ovih stvari, isti čas. Daleko smo mi od toga, vrlo daleko. I to je ono što je tužno. Vrijeme ide a mi stojimo na mjestu. Lovimo svoj rep. Gospodine Plenkoviću, danas ste rekli da niste vi birali eto sada da intervenirate u slučaju Agrokora, eto to vam se našlo na stolu, desio se taj problem. Kakva greška u retorici, u stavu. Pa vi ste morali se pozabaviti Agrokorom. Prvi dan kada ste postali premijer, prvo što ste trebali napraviti, pitati svoje ministre od Šukera i Dalić i drugih koji su sigurno su znali za nešto ovo i oni su vam trebali reći, trebali ste ih pitati za to i reći danas ćemo se hrvatski narode, hrvatski građani obračunati sa svim kriminalom u Agrokoru i ne samo u Agrokoru nego u svim sličnim slučajevima. Ma ne samo prvi dan, u kampanji ste to trebali govoriti. Da ova Vlada išta valja, ne valja ništa kao i većina onih u kontekstu Agrokora prije nje kao što sam ranije rekao. Tražim stoga odgovornost prije svega političara. Todorić, sada ćemo se valjda 10 godina baviti s njim kao i Sanaderom, pa izručenje, pa suđenje, pa rušenje, pa ponavljanje, pa revizija, presude i sve to ostalo. Tražim, ako i … [[Govornik se ne razumije.]] sluša, tražim da odgovaraju političari i službenici od onih koji nisu išli u inspekcije, od onih koji su skidali kaznene prijave. Neka Ivica Todorić povuče sa sobom barem 10 političara, dužnosnika i barem 30 službenika da ova zemlja može doživjeti nekakvu lustraciju. Bombardirani smo različitim informacijama, stvara se velika konfuzija, muti se voda, netko od toga ima vrlo velike koristi. Kakva će na kraju biti istina, ne znam, vjerojatno znaju oni koji su na izvoru informacija. Ja samo hoću reći odavdje da tražim istinu i da želim da se zna istina. Imamo ovdje i sukob interesnih skupina, s jedne strane ruskog kapitala, državnog kapitala Sberbanke, s druge strane fonda Knighthead. Ne čudi me što je ta linija Knighthead-Dalić-Ramljak vrlo jaka linija. Ipak je ministrica Dalić imala perspektivu karijere u MMF-u. Nedopustivo je, ponavljam opet da se toliko godina toleriralo neplaćanje, pa stavite se u poziciju nekog malog obrta ili OPG-a ili d.o.o-a koji je proizvodio ne znam, rajčice ili salatu za Agrokor, za Konzum. Hoćemo za njih, za sve one koji su upropašteni, kojima nije plaćeno na vrijeme, koji su bili ucjenjivani od monopolista Ivice Todorića, hoćemo za njih posebne zakone raditi? Ne, to su privatne firme kako biste rekli i za vijadukt. Stečaj je nešto što bojim se nećemo moći izbjeći, jednostavno je prevelik dug, predugo je dozvoljavano da ovaj problem raste, predugo smo se, smo bježali od stvarnosti i bježali smo od toga da se suočimo sa stvarnosti, nisam dobio a pitao sam jedno 4, 5 puta i gospodina premijera i njegove zastupnike što će biti nakon godinu dana, 15 mjeseci kada ovaj zakon prestane važiti hoće li svejedno biti stečaj. Ovdje stalno mantrate da, evo zakon, evo radna mjesta, evo dobavljači isplaćeni ovako, onako, kakva će biti vaša priča za godinu dana. Ne daj Bože kao što je premijer pokušao insinuirati, ne želimo mi propast Agrokora, da se nas pita ovo se nije nikad smjelo ni dogoditi, ovo se davno trebalo riješiti, davno. Još uvijek čekamo znači odgovor i opet vas pitam, hoće li doći do stečaja Agrokor, hoće li biti otpuštanja, hoće li biti propadanja firmi, hoće li opet biti i val stečaja ili ćete opet tada odgoditi? Nemamo odgovora na to ali imamo zato kovanje u zvijezde zakona koji nas je uveo u proces za koji ne znamo kako će završiti. Umjesto da smo gradili moderno gospodarstvo imamo ovog feudalnog mastodonta kojem se pogodovalo na sve moguće načine. Zašto se 4.10. ove godine mijenjao Stečajni zakon u kojem se mogu iščitati odredbe da se očekuje stečaj Agrokora? To su samo neka od pitanja koje vjerujem neću opet dobiti odgovor. Ali nema veze, ona su postavljena, postojati će fonogrami. Što se tiče općenitog rada Vlade, mogao bih govoriti sada tu o slučaju Žalac ili nekom 3., 5. ali reći ću samo ono što sam ponovio više puta, kada god je bilo nekakvo rušenje Vlade ili slična tematika, znači nemamo reformi institucija. HRT preko milijardu kuna godišnje, ne znam kada gledam Dnevnik, rijetko ga gledam, mogao bih reći da je to „The Plenković show“. Što će biti sa HNB-om koja je duboko umiješana i u slučaj Agorkor, nerad, pogodovanje? Organizacija državne imovine, problem u DORH-u, neke sam i naveo. Dakle, stalno ponavljam tih pet, šest sličnih institucija. Zatim neke reforme jedinice lokalne samouprave, pravosudna, o tome svemu ni slova. Jedini pokušaj reforme je bila ona porezna reforma, ali mršavo, vrlo mršavo, premalo, prekasno. Eto za kraj bih samo htio ponoviti, dakle Živi zid traži odgovornost prije svega političara, svih onih koji su mu dozvolili Ivici Todoriću uopće da dođe do ovoga, koji su dozvolili sve ove nepravilnosti i kriminal ovdje koji sam pobrojao još ih je i više vjerojatno. Tek će se pojaviti. I dužnosnika i službenika, a onda prije svega naravno i svih u Agrokoru koji su bili odgovorni. U vrijeme Ive Sanadera i za vrijeme suđenja nakon njegovog pada optuženi su govorili sve mi je rekao Ivo Sanader. Jer ja vam neću dozvoliti niti Živi zid neće dozvoliti da kažete sve je to kriv Ivica Todorić. Vi ste suodgovorni i morat ćete platiti za štetu koju ste učinili Domovini i zbog štete koju ste učinili Domovini. Vrijeme je da ova Vlada odstupi. Ako netko smatra da je normalno to da se ne postupa po kaznenim prijavama 10 godina ili da se paštetama plaćaju radnici taj stvarno ne bi trebao biti u politici. Hvala.
Imamo dvije replike. Prvi je poštovani kolega Bunjac, izvolite.
Hvala lijepa uvaženi zastupniče Sinčić. Govorili ste o tome kako su Vlada i institucije bili nebudni u slučaju Agrokora, a ja bih se usudio reći da su bili slijepi pokraj zdravih očiju. Imamo naime slučaj da je već 2014. godine Agrokor bio zadužen do grla i da mu ni jedna hrvatska banka više nije htjela dati kredit, pa je on odlučio dobiti, zatražiti kredit od ruske banke, ali mu ruska banka nije htjela dati kredit prije nego što založi cijelu imovinu putem tzv. PIK obveznica i to preko Nizozemske. I onda Ivica Todorić u Nizozemskoj osnovao dvije fiktivne tvrtke. Jedna se zvala Agrokor projekti, a druga Adria Holding B.V. preko kojih su postali faktički nadvlasnici Agrokora i putem tih tvrtki, znači preko Nizozemske on se zadužio na način da su dugovi postali veći nego što je vrijednost tvrtke. Od toga trenutka prošle su pune četiri godine, tri i pol i do dan danas nitko iz Vlade nije na to reagirao iz institucija porezne, USKOK, DORH nego su oni dopustili ove godine 2017. da si Ivica Todorić sam sebi isplati kredit od 700 milijuna kuna i to na način da se on ne može vratiti, odnosno da se njega osobno ne može teretiti. I sad se postavlja pitanje što su radile institucije? O čemu mi sada govorimo? O kakvom Knightheadu i ne znam roll upima? Imali ste sve crno na bijelo prije pune tri godine i ništa nije poduzeto. O čijoj mi tu odgovornosti sad pričamo. Hvala lijepa.
Odgovor na repliku.
Hvala vam kolega Bunjac. Eto jednostavno je nevjerojatno da imamo toliki broj toliko važnih opet neučinkovitih institucija kako se može dogoditi da eto nakon što je ušla revizija, jedna stručna revizija strana u Agrokor i utvrdila stanje da odjedanput svi sve znaju. Oni koji su mu se klanjali od medija, pa do političara i Vlada i nisu se uopće usudili dotaknuti niti jedan segment koji se ticao Agrokora. Sad odjedanput kad su mu banke dosudile kraj mijenjaju priču, hoće se svrstati među pobjednike. Odjedanput se sad sjećaju onog nečeg što im je netko nekad prijavio i što su trebali napraviti, naplatiti i sada eto oni nisu krivi, nego je kriv netko drugi. Mi nismo nikada bili u vlasti, niti bismo uopće i kako nekima uopće može pasti na pamet da bismo koalirali sa onima koji su dozvolili, odnosno ništa nisu napravili da se ovo spriječi. U vlasti se, znate što Todorić radi ili mu je netko javio, netko od vaših u Vladi zna ili od zastupnika, a opet ostajete u toj vlasti. To je meni jednostavno neshvatljivo. Nikad ne bih mogao biti u takovoj priči, surađivati sa tim zlim, neučinkovitim načinom upravljanja. I onda kažu da, morate eto koalirati da bi nešto promijenili, međutim istina je totalno suprotna. Baš zato što su kojekakvi koalirali sa kojekakvima se nije ništa napravilo sve ovo vrijeme i to je jedna ne hidra, nego jedna moćna mistična životinja premrežena sa svih strana. I vrlo teško se protiv nje boriti budite uvjereni. Eto.
Sada je na redu poštovani kolega Pernar, izvolite.
Uvaženi kolega Sinčić, vi ste pitali premijera Plenkovića slijedeće pitanje. Vi ste ga pitali je li sa lex Agrokorom stečaj izbjegnut. Naime, najponavljanija mantra Andreja Plenkovića u cijeloj raspravi je mi smo izbjegli stečaj, da nas nije bilo dogodio bi se stečaj. Da mi nismo radili lex Agrokor, Agrokor bi išao u stečaj itd. itd. Znači kruna, bit cijele priče demagoške, populističke koju govori premijer je da je HDZ ovim svojim potezima, ovim lešinarskim fondovima čime već ne izbjegao stečaj Agrokora. I tada uviđajući tu farsu vi pitate njega gospodine premijeru jeste li vi stvarno izbjegli stečaj ili ste ga samo odgodili za 15 mjeseci i zamolite ga, gospodine Plenković molim vas dajte mi izravan odgovor na to pitanje. Odnosno da li je stečaj izbježan ili ne, da li je izbjegnut ili nije? Naša je teza, a vjerujem teza svakoga tko ima imalo soli u glavi jest da je stečaj Agrokora zbog nagomilanih dugova neizbježan i da ovim zakonom je stečaj samo izbjegnut, a ne otklonjen kao solucija. Međutim, premijer kukavički izbjegava odgovoriti na to pitanje, ne daje odgovor, filozofira. Ja da ga tu pitam sto puta ili sto pedeset puta ili milijun puta da li je HDZ-ovom politikom stečaj Agrokora izbjegnut privremeno ili je uistinu izbjegnut on neće dati odgovor na to pitanje. A znate zašto kolega Sinčić? Pa zato jer zna da njegova priča o tome kako su oni spasili Agrokor od stečaja jedna teška demagogija, jedan teški populizam koji kak se kaže pas s masom ne bi mogao pojesti. Hvala.
Odgovor na repliku.
Hvala vam. Kolega Pernar, kamo sreće da sve bude uredu s Agrokorom, da se restrukturira, da se nastavi proizvodnja, da nastave ljudi raditi, da se zaposli još i više ljudi u Hrvatskoj, poljoprivreda ima ogroman potencijal, pa i da ima više Agrokora da je jedan drugome konkurencija, da ne plaćamo vodu 10 kuna. Međutim ako gledamo zašto je uopće došlo do ovoga osim zbog pogodovanja i pretvorbe i privatizacije, problem je također nedostatak suverenosti od monetarne, od fiskalne, na kraju krajeva kreditne. Pa zašto su se uopće tražila koje kakva rješenja u inozemstvu, ponekad sumnjiva kao ovaj Knighthead fond? Pa zato što nemamo u Hrvatskoj kreditni suverenitet i nemamo odnosno nemamo u dovoljnoj mjeri svoje banke, svoj kapital da kreditiramo naše gospodarstvo i da podupremo financijski našu ekonomsku politiku. Mi smo tu u potpunoj milosti i nemilosti kapitala, korporacija, a tko god zna išta o EU lako će vam reći da su političke strukture EU izrazito povezane s korporacijama i da je to vladavina birokrata i banaka i s njima povezanih korporacija. Prema tome, u ovakvom posloženom sustavu, u ovakvoj konstelaciji, ako hoćete u ovakvom stanju na šahovskoj ploči rješenja neće biti i opet ako prođe Agrokor ako se ne promijeni sustav opet će se ponoviti priča i onda ćemo opet iz početka. Nismo se ničega sjetili, nismo mi krivi, a građani pate iz dana u dan. To je jednostavno neprihvatljivo.
Idemo dalje s raspravama klubova. Imamo još tri kluba. Prvi je Klub Stranke rada i solidarnosti, SMSH, Reformista i nezavisnih zastupnik poštovani kolega Kažimir Varda. Izvolite.
Poštovani predsjedniče Vlade, ministre unutrašnjih poslova, kolegice i kolege. Evo nakon 12 sati u Saboru slušao sam vrlo pažljivo sve rasprave direktno ili na televiziji u klubu pa ću nastojati ne ponavljat se, nastojat ću biti kratak, ali sam dužan zbog vlastite odgovornosti prema javnosti i građanima jer sam glasovao za donošenje Zakona o postupku izvanredne uprave u trgovačkim društvima od sistemskog značaja za RH ipak se referirati u odnosu na zahtjev predlagatelja za glasovanje o povjerenju Vladi i dati svoje mišljenje i stav kluba kojemu pripadam. Prvo, ovaj zakon kojega ne znam iz kojega razloga smo ga nazvali lex Agrokor, on se danas primjenjuje na koncern Agrokor, sutra možda na neki drugi. Prema tome, ako to svedemo samo cijeli zakon samo na Agrokor onda nismo zapravo ništa riješili. Istina i točno je da se radi o privatnoj tvrtki, privatnom vlasništvu i moglo bi se reći i mogla je Vlada reći neka vlasnik sve izgubi i neka mu ostanu gaće na štapu. Da, a što je više od 50-ak tisuća djelatnika koji rade u tom sustavu Agrokora, šta je sa 150 tisuća djelatnika koji rade u dobavljačima Agrokora? Treba naći rješenje i trebala se država u plesti samo na način da stvori pravni okvir, da se vjerovnici, dobavljači dogovore o načinu na koji će naplatiti svoja potraživanja, ne ulazeći u vlasnički odnos i ništa drugo Vlada nije ni predložila. Predložila je istina povjerenika kojega u krajnjoj liniji bira i određuje sud. On obavlja poslove bivše uprave, ali tko zapravo vodi poslovanje Agrokora, tko zapravo rješava problem Agrokora? Samo vjerovnici, bez odluke vjerovničkog vijeća nema nikakve odluke od strane povjerenika Vlade, ali je mora odobriti sud. Prema tome, želio bih se referirati upravo zbog toga što se ne dira vlasništvo samo na navode iz prijedloga o tome, a tako i piše da je Vlada odabrala direktnu državnu intervenciju. Ako ostanemo kod te formulacije i ako toj formulaciji damo pravni značaj, onda smo omogućili upravo da se našalim, Matanu da se igra kako se kaže iz Prosjaka i sinova nisu detektivi, dektive pa bi onda u tom slučaju naš ministar unutrašnjih poslova morao biti dektiva i ne bi mogao uhvatiti Matana, ali ovaj put smo ga locirali. Prema tome, ta formulacija je vrlo opasna i omogućava Matanu da kaže da se radi o političkom progonu. Kolegice i kolege, kanimo se teških riječi i kanimo se riječi posebno pisanih koji mogu upravo dati taj argument u ruke onome koji izbjegava hrvatsko pravosuđe. Drugo, ako se govori o intervenciji, državnoj intervenciji koja se sastoji samo u donošenju pravnog okvira, onda sam ja osobno za takvu intervenciju i u privatnom vlasništvu, osobno sam za to. Zato sam i glasovao za sam zakon, jer ta intervencija kroz donošenje zakona omogućila je stabilnost gospodarskog sustava, omogućila je isplatu plaća radnicima Agrokora, spasila je male, srednje poduzetnike, obiteljska gospodarstva. I kad nas ovih 200 tisuća ljudi, samo da nas oni slušaju, ja mislim da nemaju više ni živaca nas ni slušat, onda tih 200 tisuća ljudi zapravo trebaju dati odgovor na to što je Vlada napravila i u ovom slučaju primjenjujući ovaj zakon na koncern Agrokora. Njihov odgovor je sigurno pozitivan i njihov odgovor i zato ja rado dižem ruku protiv ovog prijedloga jer bi tih 200 tisuća ruku bilo i uz moju ruku. Evo s time, samo sam htio to naglasiti vezano za ovo, dalje ne bih jer smo se ponavljali. Hvala lijepo.
Hvala i vama. Idemo dalje. Klub zastupnika nacionalnih manjina i poštovani kolega Vladimir Bilek. Izvolite.
Hvala lijepo. Poštovani predsjedniče Hrvatskog sabora, poštovani predsjedniče Vlade, ministre, drage kolegice i kolege. Pa kad smo se u klubu i kad smo malo razgovarali, kad sam se pripremao za ovu raspravu nekoliko stranica smo napisali teksta, činjenica i svega ostalog. Međutim, kad smo vidjeli ovu raspravu danas, onda mnogi dijelovi te rasprave bili su stvarno bespredmetni optuživanje tko je kad, šta, kroz povijest itd. Mislim da bismo se konačno trebali prestat bavit poviješću bar onom malo daljnjom. Nek' se i u slučaju Agrokora u smislu nepravilnosti time bave institucije koje su za to zadužene. Ja bih vas htio podsjetiti samo malo da se sjetimo ne tako davnog trećeg mjeseca, ožujka. 30. ožujka dolazeći ovdje u Hrvatski sabor kad smo svi počeli šuškat, svi smo počeli šuškat. Sjetite se portala tog dana, sjetite se portala tog dana. 15 tvrtki u sustavu Agrokor dobavljači su pokrenuli ovrhe, blokade. Ubrzano razmišljanje šta će se desiti, šta da radimo? Samo dan iza toga 31. predan je zahtjev za pokretanje stečajnog postupka trgovačkog lanca Konzum. Isti taj dan bilo je otvorenje poljoprivrednog proljetnog sajma u Gudovcu. Neki od kolega su bili zajedno sa mnom tamo. Naši poljoprivrednici iz RH koji su došli na sajam, došli su do nas i pitali šta da radimo. Računali smo na potpore, zadužili smo se u bankama, imamo tržište preko nekih od firmi u sustavu Agrokora ili u Konzumu. Šta da radimo? Šta ako krene sve u stečaj, šta ako nam to neće bit plaćeno? Teko onda bi Živi zid imao još puno više prilika sprječavati deložacije, jer na žalost naši poljoprivrednici ne bi mogli plaćati i otplaćivati strojeve, ne bi mogli raditi na svojoj zemlji. I šta bi se pokrenulo? Pokrenula bi se lavina. Ja danas ne mogu vjerovati da smo mi čuli ovdje toliko priče da Vlada ništa ne radi, da zakon nije ništa napravio. Da gospodo, da nije bilo ovog zakona u tom trenu šta bi se desilo? Pokrenuti stečaj 40000 ljudi na cesti, više od 100 tisuća ljudi vjerojatno u blokadi bez primanja to bi se desilo. I zato meni je drago, evo ovdje je bio kolega Panenić iz MOST-a koji je prvo rekao da Vlada nije ništa radila, onda je pohvalio i gospodina ministra Tolušića i Vladu da se ipak pokrene neka priča ili neka dešavanja da ljudi rade. Danas nekoliko mjeseci kasnije ne zbrajamo otkaze u Agrokorovim tvrtkama, ne zbrajamo ovrhe, ne zbrajamo ljude koji su izbačeni iz svojih domova jer nisu mogli plaćati kredite, nego imamo relativno stabilnu kompaniju. Zakon nije najbolji, to je sigurno, ali je najbolji što je u tom trenu moglo biti. Pokrenuti stečaj, blokada Agrokorovih tvrtki bi bila najgore u tom trenu što se moglo desiti za cijelu RH, za turističku sezonu, za sve građane Lijepe naše. Iz tog razloga klub nacionalnih manjina i dalje podupire ovu Vladu na čelu sa gospodinom Andrejom Plenkovićem i ako nastavimo tako, tako će i ostati. Hvala lijepo.
Hvala i vama. Imamo tri replike. Prvi je kolega Jankovicz, izvolite.
Poštovani gospodine predsjedniče, razlog ove replike nije što imam drugi stav u odnosu na izneseno već smatram potrebitim za hrvatsku javnost izvijestiti i upozoriti na činjenicu da nije bilo ovog zakona. Onaj šor iz kojeg ja dolazim Baranja danas ne bi izgledala kao što izgleda. Mi smo što je i predsjednik našeg kluba naglasio donošenjem ovog zakona spasili Belje, ostavili smo ga na životu nakon što je bio blokiran, što je za Baranju gdje Belje zapošljava oko 2,5 tisuće ljudi apsolutno ključna stvar. Osim toga kolege iz SDP-a su ovdje iznosili primjere zašto ne bi osim ovog zašto još ova Vlada ne zaslužuje povjerenje iz onog što ja vidim, iz područja odakle ja dolazim ova Vlada je napravila krupne stvari. Imali smo godinu sa poplavama, požarima, imali smo godinu sa izborima, a ipak smo uspjeli unaprijediti infrastrukturu onih sredina gdje žive i pripadnici mojeg naroda i pripadnici svih državljana RH. Mogu reći i mjesta, to su dakle i Beli Manastir, i Laslovo, i Kotlina, i Lug, i Dalj, … Vukovar, Osijek i Bilje i Vardarac i Batina gdje smo uspjeli napraviti stvari u godinu dana u teških godinu dana i vjerujem da će danas ili sutra ako prođe ponoć kada izglasamo povjerenje ovoj Vladi imati prilike napraviti još više. Hvala vam lijepo.
Odgovor na repliku kolega Bilek. Izvolite.
Uvaženi kolega Jankovics. U samom dijelu iznošenja određenih činjenica i sami ste rekli da je 2,5 tisuće radnika Belja na ovakav način nije završilo na ulici, da redovno prima plaće, da rade, taj dio bi bio veliki udar za Slavoniju i Baranju. Ali ono što je još bitnije svi kooperanti, dobavljači, mali dobavljači su plaćeni, svi OPG-ovi su isplaćeni i što je bitno imaju i dalje ugovoren proizvodnju i nastavljaju dalje sa radom, znači imaju opstanak na svom području, opstanak da dalje žive i rade zajedno sa svojim obiteljima na području upravo Slavonije i Baranje gdje su nam u ovom trenutku najcrnje brojke. Hvala lijepo.
Idemo dalje. poštovani kolega Maras, vi ste se javili isto.
Hvala lijepa. Gospodine Bilek, dok ste vi '33. zapamtili zapamtio ga je gospodin Ramljak koji se taj dan susreo sa predstavnicima Knightheada prije nego šta je imao ikakve veze sa izvanrednim povjerenikom i tim mjestom i Vlada ga uopće nije još angažirala, navodno nije radio ni na zakonu. A zašto se našao? Po njegovoj izjavi zato što je bio blizak situaciji oko Agrokora, tako je rekao na press konferenciji. Odmah se kompromitirao, a nakon što smo saznali to svi mi saborski zastupnici trebao bi se kompromitirati kao onaj koji provodi postupak izvanredne uprave u Agrokoru i dalje i za nas. Moje pitanje je vrlo jednostavno. Šta bi za vas bio nedopustiv prijestup da kažete to nije uredu, ja to više neću tolerirati Vladi Andreja Plenkovića, ja mislim da Ante Ramljak ne smije to raditi, previše je sumnji, kako se to Knighthead našao ovdje, zašto je kupovao obveznice 3., 4., 5. mjesec, zbog svega ostvaruje svoje financijske enormne interese koji se ostvaruju stotine milijuna eura i zbog čega ja kao saborski zastupnik, to govorim iz vaše pozicije, to podržavam, zbog čega. Šta je to za vas gospodine Bilek ono što bi bilo nedopustivo, gdje je ta granica? Koliko Knighthead treba ovdje imati interesa i koliko Ramljak to treba dopuštati?
Odgovor na repliku.
Uvaženi kolega Maras. Granica koja je razlika između ovoga što sam ja pričao i ovo što vi pričate je bila 30. ožujka i 31. ožujka u pokretanju stečaja. Stečajni postupak da je bio pokrenut tražili biste opoziv Vlade radi drugih razloga, radi 40 tisuća ljudi odmah na ulici, 150 tisuća ljudi ukupni koji bi ostali bez primanja vjerojatno. Samo da vas podsjetim, u gradu Daruvaru iz kojeg dolazim, DAlit koji je bio motorni pokretač grada, koji je u određenim stečajnim postupcima tvrtki kćeri od 2009., 2010. godine od 2013. gdje je kompletan stečaj DAlita otišao, perjanica u kojoj je radilo 2 tisuće ljudi u najboljim vremenima, tamo ništa ne radi, hale su zarasle, imamo problem sa lisicama, lije se vuku onuda gdje je prošao stečaj šta bi se desilo. Zar želite da Agrokorove tvrtke u koje se toliko ulagalo da u njima nema rada, da u njima nema proizvodnje? To bi bilo da je došlo do stečaja, to je bila tada granica za donošenje ovog zakona. Hvala lijepa.
Idemo na zadnju repliku, poštovani kolega Pernar.
Uvaženi zastupnik Bilek, pa ovoliko demagogije nisam čuo ni od premijera Plenkovića. Naime, o čemu se radi, svaki profitabilan segment Agrokora nastavio bi raditi i dalje, pitanje je samo tko bi bio vlasnik Jamnice, to je jedino pitanje. Ne bi nitko Jamnicu zatvorio ako je jasno da firma donosi ogromnu dobit, nego bi jednostavno prešla pod upravu nekog drugog. Ista stvar je recimo, što se dogodilo u BiH, ako sam već spomenuo Jamnicu, pa evo vam primjer firme Kiseljak, što je bilo? Pa Sberbanka ju je uzela jer gazda nije mogao vratiti dugove i da li Kiseljak i dalje radi? pa radi i dalje samo se vlasnik promijenio. Znači ta demagoška priča o tome da je Ivica Todorić istisnut iz vlasništva da bi odjedanput 40 tisuća ljudi ostalo bez posla je jedna crna propaganda. Ali ono što će se dogoditi nakon 15 mjeseci je isto što bi se dogodilo i u početku, a to je da oni segmenti Agrokora koji nisu profitabilni bi bili zatvoreni. Oni će bit zatvoreni i ovako i onako. Što se tiče malih seljaka, pa tko je uništio selo? Jel' vi vidite koja je statistika poljoprivredne proizvodnje? Kad ste se zadnji put prošetali slavonskim selom vidjeli bi da je svaka druga kuća zatvorena, da nema žive duše u njoj. A vi pričate ovdje da je Vlada tobože spasila selo i seljaka. Bože mili, pa tko je dozvolio Todoriću da ne isplaćuje seljake godinu dana? Tko? Pa HDZ im je to dozvolio skupa sa SDP-om. HDZ ih je upropastio. Da, kao i ostatak Hrvatske. Da nije ih Ivica Kičmanović upropastio, nego vi dame i gospodo. Hvala.
Kao što bi rekao kolega Brkić, imate mikrofon, dobro se čujete, ne morate vikati. Izvolite kolega Bilek.
Uvaženi kolega Pernar, za razliku od vas ja dolazim iz tog hrvatskog sela, iz Slavonije i do ulaska ovdje u Hrvatski sabor bavio sam se poljoprivrednom proizvodnjom i prodajom vlastitih proizvoda. To je razlika. O tom kad netko priča, a netko živi nešto. Zadnji put sam se prošetao hrvatskim selom jučer, sinoć navečer, općina Končanica [[Upadica Pernar: Jel' hvale HDZ?]] Vjerovali ili ne i načelnik je tamo iz HDZ-a i puno pomaže i školi i vrtićima i ljudima koliko može. Ovo što vi pričate ovdje vezano za to da bi ljudi bili i dalje i da bi i dalje neke tvrtke radile. Međutim, tko bi se naplatio u postupku o kojem vi pričate? Da li bi naplatu imali ti OPG-i, ti mali dobavljači? Ne. Naplata bi išla nekom drugom bankama koje bi preuzele vlasništvo, a to je koliko ja znam upravo ono protiv čega se vi borite, tu se slažemo. I onda bi netko drugi se bavio proizvodnjom, međutim određeni dobavljači nikad ne bi bili plaćeni. Koliko obitelji bi to uništilo? To je ono o čemu sam ja pričao. Na hrvatskom selu trenutno se vrlo teško živi, puno ljudi odlazi. Ali evo kao što sam rekao u izlaganju, drago mi je da su i kolege iz MOST-a primijetili da iako su prvo rekli da Vlada ništa ne radi, ali da su nakon toga pohvalili ministra Tolušića gdje je gospodin Panenić rekao da čestita što se donose novi zakoni vezano za OPG iako se ne slažemo sa svim njihovim dijelovima Zakon o poljoprivrednom zemljištu, Zakon o OPG-ima, Zakon o nepoštenoj trgovinskoj praksi. To je jedan dio koji može u budućnosti oživjeti hrvatsko selo, za kojeg stvarno trebamo brinuti. Hvala lijepo.
Hvala kolegi Bileku. I prelazimo na zadnji Klub zastupnika to je HNS i poštovani kolega Čuraj. Izvolite.
Zahvaljujem predsjedniče, štovane kolegice i kolege. Evo raspravljamo već sigurno cijeli dan. Nema više što nismo čuli i sigurno neće ništa drugačije se raspravljati i u ovo vrijeme do kad odlučimo to ići. Naime, već sam ovdje nebrojeno puta napomenuo da je HNS bio protiv ovog zakona da, išli smo sa 6 amandmana, htjeli smo popravit. Ja mislim da je jedan prihvaćen, ostali nisu i imamo to što imamo. Ni prvi ni zadnji zakon koji možda nije savršen, ali sigurno je polučio određene rezultate, odnosno spriječio je ono što je bilo tada neminovno, odnosno što je izgledalo neminovno. Prije svega kad je račun odblokiran imao je šest kuna na računu je bilo Agrokora. Čujemo tu dosta o dobavljačima, vjerovnicima. Ovaj zakon je omogućio što oni ostali stečajni i predstečajni nisu imali, a to je institut najstarijeg duga koji je omogućio da se privatna tvrtka financira privatnim novcem uz sve kolaterale koji su dolaze, jer ja sam ovdje još jednom rekao ja bih volio da je netko odlučio dati milijardu eura i da ne traži ništa, nikakva osiguranja bilo kakva. Što se tiče povjerenika, niti jedan ugovor ne smije i nije iznad zakona. Dakle, tu je samo pitanje zaštite svojih ulaganja od određenog dijela vjerovnika. Taj ugovor nisu izmislili očigledno nije naša izmišljotina. Taki ne ugovori, hoću reći pogotovo ugovori, ali i sami zakon je nešto što je već u Španjolskoj pokušano, u Francuskoj. Vidjeli ste jučer da je i sud u Velikoj Britaniji potvrdio, dakle to je nešto što se već događalo negdje prije. Ne trebamo izmišljati toplu vodu. Jer ono što je sigurno da građani ne smiju ni kune platiti za bilo koju tvrtku, apsolutno niti kune. Imamo i dalje institute izlučnog, razlučnog vjerovnika, vjerovnici u stečajnoj masi koji se namiruju kao i u Stečajnom zakonu. Sve isti uvjeti, sve se odvija pred sudom i sve odlučuju vjerovnici. Ti isti vjerovnici su podržali ovakvo kreditiranje koje je omogućilo isplatu malim dobavljačima. Ti vjerovnici moraju zajedno donijeti i plan restrukturiranja i prijedlog nagodbe koji mora proći i na kraju sudski biti odobren kao i sve ono što smo imali predstečajnim i stečajnim nagodbama. Ono što se ovdje najviše spočitava je da je taj zakon omogućio trgovanje povlaštenim informacijama. Ja sam iščitao taj zakon nekoliko puta, nigdje ne vidim da se derogiraju drugi zakonski normativni akti ove Republike Hrvatske kojim bi onda ova Vlada bila odgovorna da je nešto omogućila nezakonito. Onaj tko je radio protuzakonito za to treba odgovarati. Točka. Kako za ovaj zakon, tako za sve ostale zakone RH. Zato što smo omogućili da se privatna kompanija financira privatnim novcem i zaštite interesi, ako je netko to iskoristio tog se treba prijaviti i sankcionirati i kazneno goniti. Ono što je sigurno da je pitanje Agrokora daleko od riješenog, da ovakve rasprave sigurno kao što sam rekao i danas prije podne, jer gledaju i investitori i kreditori i vjerovnici, pa evo i sudovi u Velikoj Britaniji. I ja ne vidim pozitivnog pomaka za budućnost svih zaposlenika, dobavljača i poljoprivredne proizvodnje. Svi govorimo u te zaposlenike, svi se kunemo u te dobavljače, pa ako su se oni već složili za nešto onda im valjda trebamo i vjerovati. Kažem još jednom mi nismo bili za taj zakon, ne. Gospođa Anka Mrak Taritaš je ranije u prvom izlaganju imala jedu usporedbu sa sportom, jedriličarstvo, ako se ne varam i rekla ili od početka odaberete kurs ili kasnije prilagođavate. I to je sve legitimno da dođe do cilja. Cilj mora biti sačuvanju svakog radnog mjesta. I to je ono što je ovaj zakon donio, takav kakvog imamo, mogao je možda biti savršen, ali sigurno, je bolje od alternative, a to su sigurno stečajevi i … [[Govornik se ne razumije.]] radnog mjesto. To očigledno se pokazalo tako. Ali, nije gotovo i to treba još ići do kraja i mi moramo napraviti sve da možemo pomoći. Zahvaljujem.
Još i kolega Batinić u drugom dijelu. Izvolite.
Hvala predsjedniče. Kolegice i kolege, propitivanje rada Vlade, potpuno je legitimno od strane Sabora, pošto saborski zastupnici biraju Vladu. Ono što se navelo u razlozima potezanje pitanje Vlade je nedavanje uvjerljivih odgovora na postavljena pitanja. Da li Vlada zna sve odgovore na ta pitanje, to je pitanje, to ja postavlja. Ali, očito da ni vi koji ste pokrenuli pitanje, izglasavanje, odnosno povjerenja Vladi, niste sigurni, jer ovdje i u ovim vašim raspravama i razlozima nismo čuli nikakve konkretne, da kažem uvjerljive razloge za to. Da li je bilo nužno donijeti lex Agrokor, kolega Čuraj je kazao, pokušali smo amandmanima popraviti. Da li stvari idu u dobrom smjeru? To ćemo znati kroz određeno vrijeme. Ovog trenutka ide naplata, rješavaju se pitanje, dugovanja dobavljača, i ono što je važno, postavlja se pitanje koliko će to koštati građane RH. Da to pitanje smo postavili i u raspravi kad se donosio zakon. Temeljem i zakona i izjava, ne samo Vlade, nego i ljudi koji razumiju, možda malo više odnos, ne bi smjelo koštati građane RH ništa. Bilo je i postavilo se pitanje, kako će se odraziti na proračun. Pa već se sada odražava na proračun, na prihode proračuna. A kako bi bilo, svi smo na neki način prolazili na svoje sredine ili smo obiteljski bili vezani ili kao čelnici kroz razne stečajeve. Što se tada događa? Mogli smo doživjeti i stečaj u Agrokoru. Da li je stečaj prolongiran, da li će se desiti, to je pitanje. Ja se nadam, a vjerujem i svi mi ovdje da neće doći do stečaja. Da li se moglo ovaj problem riješiti na neki drugi način. Kad smo donosili, kad smo raspravljali o ovom zakonu, očito nitko nije imao nikakvu bolju ideju. Ono što bi želio isto tako kazati i u ovom raspravama udaljili smo se od teme. Priča se manje-više o prošlosti, međutim, ono što je stav HNS-a nas zanima budućnost. Zanima nas budućnost Agrokora, zanima nas budućnost radnih mjesta, zanima nas i budućnost funkcioniranja te tvrtke u budućnosti. Zašto smo, zašto ćemo podržati Vladu, da podržati ćemo Vladu Andreja Plenkovića iz više razloga. Prvenstveno jer je Hrvatskoj u ovom trenutku potrebna stabilnost, prvenstveno politička stabilnost. Počele su se ostvarivati određene, pokretati, reforme koje su nažalost stajale, a uvjereni smo, da će se i pogotovo, određene naznake i počeci vidjeti kroz proračun za 2018. i projekcije za naredne 2 godine. Neću oduzimati puno vremena, međutim, isto tako vjerujem isto tako i po Poslovniku, za očekivati je da ćemo nakon 6 mjeseci, a možda i ranije, jer taktički je vrlo interesantno sročeno, 31 zastupnik, kad se malo zbroji matematički, možemo vrlo brzo očekivati također pokretanje pitanja povjerenje Vladi.
Kolegice i kolege ja vas molim da stišate to što puštate, u redu? Dobro. Možete nastaviti kolega Batinić.
Mogu, hvala lijepo. … [[Upadica se ne čuje.]]
Ja vas molim kolegice i kolege iz SDP-a, apelirali ste bili i preko nekih svoji zastupnika da želite red i korektan rad, onda vas molim da tako i bude. Izvolite kolega.
Dozvoliti ćete kolega predsjedniče to je pitanje elementarne pristojnosti, a pogotovo oni koji su pokrenuli ovo pitanje, jer vidim da dolazi iz ovoga kruga. Mene to ni malo ne zabrinjava, ali to samo govori o njima i o njihovoj ozbiljnosti i nakani da se ovom interpelaciji, ustvari, pardon, pitanje povjerenja Vladi da stvarno su ovim primjerima pokazuju koji im je ustvari bio cilj, destabilizacija, itd., itd. No da zaključim HNS će podržati Vladu Andreja Plenkovića. Nećemo podržati prijedloga kojega je dala oporba u nadi da i oni procesi o kojima smo razgovarali sa koalicijskim partnerima, od obrazovanja, prvenstveno, od rješavanja ideoloških prijepora, od reforme svih onih sustava o kojima govorimo, vjerujem da u naredne 3 g. ne samo da će biti vidljivi rezultati, nego da će se određeni procesi i završiti. Hvala.
Imamo prvo 3 replike za kolegu Čuraja, pa onda 5 za kolegu Batinića. Molim vas da krenemo. Prvi je poštovani Gordan Maras. Izvolite.
Hvala lijepa. Gospodine Čuraj vaša stranka je poznata po dosljednosti i radu dosljednom u ovom Saboru. Vi ste naime bili protiv ovog zakona. Sada ga najgorljivije branite. Vi ste bili naime protiv Istražnog povjerenstva za Agrokor, pa ste kada je HDZ promijenio priču promijenili priču i vi. Vi ste naime ovu Vladu i premijera Plenkovića nazivali Titanic Vladom. Zato je bilo lijepo slušati govor gospodina Batinića uz podlogu Celine Dion i nastavnu pjesmu iz Titanica. To je gospodine Batinić, da vidite koliko ste vi dosljedni, vi sjedite u Titanic Vladi. Repliciram gospodinu Čuraju koji je govorio u ime kluba HNS-a. Znači vi ste poput to sam rekao jedne scene iz Titanica. Brod tone, a vi se držite kao Leonardo di Caprio za ogradu tonučeg Titanica i držat ćete se dok vas god more ne usisa. Jer vi iz Titanica ne idete. Lijepo je dok traje – najluksuzniji brod, najljepši brod, a to je za vas u HNS-u na žalost vlast. I držat ćete do kraja, do zadnje stotinke ovoga mandata većinu bez obzira šta napravio Andrej Plenković, bez obzira na simbole protiv kojih ste se borili, bez obzira na Titanic, bez obzira na bilo šta vi ćete im držati većinu.
Hvala. Kolege sjede kako sjede, a i vi sjedite u stolici svoga predsjednika, pa nećete ni vi dugo. Izvolite kolega Čuraj.
Zahvaljujem predsjedniče. Ako smijem samo kratko odgovoriti. Idemo redom. Titanic vlada da, Vlada HDZ-a i MOST-a. Jel' jasno? Je. Da, tako je, sintagma je bila takva, točno. Znači nema tu ništa sporno. Što se tiče dosljednosti ja znam da smo mi vama poremetili račune, ja znam da ste željeli novi izbore ne zato što bi došli na vlast, jer da ste iole, da je bilo alternative neke druge od ovoga što smo napravili ne bi napravili. Ali nije, jedina alternativa su bili novi izbori, destabilizacija zemlje, nesigurnost, a vama to najviše bi koristilo jer bi promiješali ove ljude koji ovdje sjedite i to bi vam jedini interes bio. To da, ne Hrvatska, ne država i sutra isti vam interes i zato ovo danas radite. Jer ne može mi nitko reći, da s takim radom i perspektivom ima iole bilo kakve šanse za nešto drugo, nego da promijeni ljude koji mu se ne sviđaju, koji sjede pored vas. Ja nikad nisam rekao da sam protiv, niti jednom riječju protiv Povjerenstva, ali sam rekao da to povjerenstvo bojim se da jedinu svrhu što ima je za političku promociju određene osobe i za galamu. Zna se gdje se treba istraživati, zna se gdje su adrese. Nemam protiv da bilo tko dođe i da se sve istraži. Ali ovdje je vrlo jasno šta je posrijedi. Jel' budućnost lako je sada vikati nešto, ali budućnost radnika, budućnost dobavljača, svega. Ma nije to za igranje samo da bi promijenili 15, 20 ljudi u vlastitim sjedalicama. Zahvaljujem.
Idemo dalje. Poštovani kolega Jovanović, izvolite.
Kolega Čuraj rekli ste treba izabrati pravi kurs broda da bi se stiglo do cilja. Ali recite, vi ste se ukrcali na Titanic koji znamo kako je stigao do cilja. Kako se osjećate na tom brodu koji nikad neće doći do cilja?
Zahvaljujem kolega Jovanoviću. Dakle, vrlo dobro se osjećam, ja nemam nikakvi problem apsolutno. Znači sve ono što smo odredili da radimo i od tog nećemo odustati ni milimetra ćemo i napraviti. Pa među ostalim i vaš bivši resor. Nešto se i pomaklo u zadnjih nekoliko mjeseci. Ono što je stalo dvije godine. Čijom krivnjom nije me više ni briga, ali ono što se radi ide u dobrom smjeru. Stajat ćemo kod ovih uvjerenja i dalje. Naravno i kolega Maras je i to jednom u intervju spomenuo da uvijek možeš poštovati partnera s kojim obnašaš vlast. Naravno da ćemo birati naše bitke i šta je nama presudno. Pa nismo mi bili zadovoljni ni kad smo mi bili partneri, ali smo bili lojalan i kolegijalan partner koji je rješavao svoje probleme iza zatvorenih vrata. To ćemo biti i sada. Pa kao da smo mi bili zadovoljni sa svime u onoj Vladi? I evo kolega Maras ovdje je odličan zastupnik, ali kao ministar vjerojatno je mogao bolje. Građani su svoje to rekli i vi svi mi zajedno uvijek je moglo bolje i trebalo bolje. Ali ako napravimo ono što smo rekli, a znate šta smo govorili i znate šta je cilj pa jedan od tih je i bila i stabilizacija Agrokora samoga i dat šansu tim ljudima, onda smo ono što smo rekli to i radimo. Hvala.
Idemo dalje, poštovani kolega Pernar. Izvolite.
Uvaženi kolega Čuraj, saborski zastupnik kojeg vi u Saboru mijenjate gospodin Vrdoljak šest mjeseci je uvjeravao hrvatsku javnost da HNS neće ići u koaliciju sa HDZ-om i na kraju je otišao. I tako sad vi šest mjeseci nas uvjeravate da je stečaj izbjegnut, a znamo da za 15 mjeseci stečaj dolazi. Kao što znamo da će se ptice selice vratiti iduće godine, tako i mi znamo da će doći do stečaja kada prođe tih 15 mjeseci. A što se tiče malih dobavljača, ovo je jako bitan detalj. Da, rekao sam gospodinu Bileku je, to je jedna dobra stvar koju je zakon napravio da se isplate OPG-ovi i mali dobavljači. Ja čestitam gospodinu Ramljaku. A onda sam ga pitao a zašto se onda ne stavi u Stečajni zakon da se prvo namire mali dobavljači i OPG-ovi, a ne privatne banke. ha on se nasmijao veli pa da jer je zakon pisan za banke. Dakle, gospodo i dame, mogli ste mijenjati Stečajni zakon, to ste trebali učiniti, izmijeniti Stečajni zakon da svaki puta ne izvise mali dobavljači OPG-ovi. Ali ne vi ste odlučili ovako napraviti jednu akrobaciju gdje ste tobože vi spasitelji, a jasno je ko iz aviona da ste svojom stečajnom politikom gdje je centralna banka mjenjačnica, gdje je tečaj nerealan učinili uvozne proizvod jeftiniji od domaćih i satrali ne samo selo i seljaka nego i ostatak realne ekonomije, a kasnije i trgovačke kada je puknuo kreditni balon. Hvala.
Odgovor na repliku.
Zahvaljujem gospodine predsjedniče. Štovani kolega Pernar. Ajd samo prvo kada … spomenuli kolegu Vrdoljaka, da ja pretpostavljam da je čovjek imao ovo na umu da će doći do ovog izbora gdje biraš možda između onoga što si govorio i stabilnosti zemlje da onda ne bi vjerojatno to govorio šest mjeseci da je to imao u planu. Ja pretpostavljam da niko nije baš toliko samoubojica iz zasjede što bi se reklo, tako da je bila odluka ili novi izbori destabilizacija koji ne bi ništa promijenili nego bi samo neke ljude izmijenili ili ovo damo priliku i zemlji, a pogotovo radnicima koji rade. Što se tiče stečaja i opasnosti, ja cijelo vrijeme govorim nebrojeno puta u svim javnim izlaganjima pa problem Agrokora nije gotov, mi se bavimo prošlošću, istraživanjem, šta je ko reko gdje je ko bio, ali problem Agrokora je daleko od rješenja. Da, može se dogoditi, ali ja ne znam koliko ovo pomaže tome, koliko mi činimo dobro, kada gledaju ti vjerovnici, kada gledaju investitori, kada gledaju kreditori koliko je ovakvih rasprave, koliko ovakve stvari su dobre, koliko to pomaže ja nisam siguran, a to nam treba biti misao voditelj i to jedini cilj mora biti, nikakvo politikantstvo nikakvo skupljanje političkih poena i ne znam lešinarenje možda na nekim dvojbenim HNS-ovim biračima koji kažu … nema a svi se tako bore za njih. Zahvaljujem.
Sada prelazimo na replike za kolegu Batinića. Prvi na redu je kolega Ostojić. Izvolite.
Poštovani predsjedniče. Prvo kolegi Čuraju sam htio replicirati [[Upadica predsjednik: Onda slobodno kolegi Čuraju, oprostite.]] A može i Batiniću svejedno je jel je vezano za istu stvar, a to znači za dosljednost. Jadna zemlja ako ste vi faktor stabilnosti, to znači isti vi koji ste protiv ovog zakona bili, a onda odjedanput sad ste za njega. Protiv prije šest mjeseci, sada za neku odluku. Ali ja ću o puno važnijoj stvari govoriti, a to je vi ste ovdje izgovorili jednu stvar koja se kroz čitav ovaj dan vrti, a to je laž. Rekli ste da neće biti otkaza, to ste vi rekli evo sada maloprije, da neće biti otkaza, da neće biti otpuštanja radnika da je lex Agrokor dobar zakon radi toga šta neće niko biti otpušten. Ako to želite demantirati slobodno u odgovoru na replici to možete napraviti. I kada već uvaženu kolegicu koja je govorila ne o kursu i cilju nego je govorila o taktici kao najvažnijem elementu kako da se stigne do cilja, po meni je to puno važnija stvar. Ova taktika, a to je da se lažemo da govorimo neistinu nije dobra, to sam htio reći kolega ČUraj.
Sjećate li se onih stihova „Tko igra za raju, a zanemaruje taktiku završit će karijeru u niže razrednom Vratniku“? [[Upadica Ostojić: Čestitam predsjedniče.]]
Zahvaljujem, Kolega Ostojiću, dobro ja sam rekao da je cilj sačuvati svako radno mjesto. Možete reći da neće biti, to nisu bile moje riječi, ali to je u to moramo vjerovati. Hoće li se zaposliti dvije tisuće, otpustiti tisuću petsto ljudi ne znam, ali cilj mora biti i zakon i našeg djelovanja da se sačuva svako radno mjesto, povezani dobavljači itd. Ja nisam spominjao otkaze, ali dobro možete vi stavljati te riječi pa da to javnost malo zapara uši ako je to cilj uredu … cilj mora objasniti. Što se tiče zakona da protiv, ali imamo to što imamo pa nije to jedini zakon, imamo niz zakona koji možda nisu najbolji ali radimo po njima. Ono što imamo s time moramo najbolje napraviti, ne odmagat, nego pomagat u smjeru koja mora biti budućnost. … koliko puta reći pa reći ću još jednom i zaposlenika i dobavljača i vjerovnika i proizvodnje poljoprivredne. Pa znate koliko je OPG-ova kod mene samo i u Osječko-baranjskoj županiji i u Slavoniji vezano samo uz jedan Kombinat Belje? Znači to je katastrofa za Slavoniju bi bila uz ta dva, tri kombinata koja bi otišla, dakle to ne smijemo nikako podleći nikakvim pritiscima i to nam mora biti glavna misao vodilja što god radili. I ja se nadam i vjerujem da će to tako i biti, ali to moramo svi zajedno napraviti. Zahvaljujem.
Sada je na redu poštovani kolega Habek. Izvolite. Vi idete kolegi Batiniću jel tako?
Da, da mojem sugrađaninu kolegi Batiniću da. Kolega Batinić, pa meni se čini da vi isto ko i Most imate Alzheimera. Nisam to rekao da vas uvrijedim, ali oni su se prvo voljeli sa HDZ-om, sada se mrze. Vi ste mrzili HDZ sada ih volite. Isto kao što je moj kolega Ostojić rekao vi ste bili protiv zakona sada ste za zakon. Most je bio za zakon sada je protiv zakona. Nije ni čudno da se građanima gadi ova politika kakva se vodi i da nam više apsolutno ništa ne vjeruju. S obzirom da po Poslovniku ne mogu gospodinu Plenkoviću postaviti pitanje postaviti ću ga vama s obzirom da ste u istoj toj Vladi. Što će se dogoditi ako kojim slučajem nećete biti zadovoljni sa radom gospodina Ramljaka i želite ga smijeniti ili pak on sam ode? Koliko će taj odlazak koštati i tko će to platiti?
Odgovor na repliku.
Hvala. Kolega Habek da ste čitali zakon, da ste se malo informirali onda bi znali odgovor na ovo zadnje pitanje, ne bi ga trebali postavljati niti meni niti predsjedniku Vlade. Uspoređujete nas s Mostom, dobro, mogu zamisliti, Most nezavisnih lista, politička stranka, HNS politička stranka, to su jedine dodirne točke. Međutim, postoje ogromne razlike. Što će se desiti ako se posvađamo. Pa postoji velika razlika, kolega Habek, bili smo zajedno u koaliciji, znamo se i osobno, makar ovo nije osobna razina, da ne bi se, da se krivo ne bismo shvatili. Međutim, mi nismo isključiva stranka, da mora biti samo onako kako ja velim ili nikako drugačije. Naišli smo na korektnu suradnju, uvjeren sam da će ona i trajati. Sjetimo se i vi se sjetite i kolege, vaši kolegice i kolege, kakva je bila suradnja i koliko jednostavno i lagana suradnja bila s vama. Znači ni jedna koalicija nije idealna. Treba razgovarati, treba se dogovarati i treba iznalaziti zajednička rješenja. Nadalje, bili smo za zakon, pa smo sada protiv zakona ili pardon, obrnuto. Da, bili smo protiv zakona, iz razloga jer smo ga htjeli poboljšati, kad smo raspravljali bili, a isto, također vezano za Agrokor, kazali smo da je Vlada prekasno reagirala po nama, da je trebalo u siječnju mjesecu kad su krenule bile priče oko Agrokora i kada je snižen kreditni rejting. To su bile naše kritike. Zašto sada podržavamo Vladu? Pa naprosto iz razloga koje sam naveo. Hrvatskoj ne trebaju ideološke podjele, politikantstvo, građanima, najmanje treba stabilnost.
Idemo dalje. Poštovani kolega Klisović. Izvolite.
Hvala predsjedniče Sabora. Moje je pitanje upućeno gospodinu Batiniću, ali može i gospodin Čuraj odgovoriti, pošto su jedan i drugi isto rekli u svom izlaganju, a to je, želio bih ustvari demistificirati ovu priču, da su svi dobavljači Agrokora zadovoljni i daju potporu. Mi možemo vidjeti da su mali dobavljači i OPG-ovi isplaćeni, u potpunosti čak i naravno da oni daju potporu. Vidimo da su i veliki dobavljači se organizirali, da se njihova riječ uzima ozbiljno i da su relevantan faktor u razgovoru, prema tome, bez njih nema neke nagodbe. I oni mogu biti zadovoljni. Ali, postoji jedan srednji sloj dobavljača, dakle, niti velikih ni malih, koji su prilično brojni, koji su pod pritiskom strvinarskog fonda, da svoja potraživanja prema Agrokoru prodaju tom fondu i to bitno jeftinije nego što ona vrijedi. A fond je nakon toga kroz sustav roll up dignuti ta potraživanja na prioritetnu razinu. Di će naše hrvatske firme debelo izgubiti, a na netko drugoj strani će debelo zaraditi. Možete mi kazati, radi se o starim potraživanja, nije ih moguće dignuti kroz roll up jer on se odnosi samo na nova potraživanja nakon stupanja na scenu lex Agrokora. Ali temeljem sporazuma kojeg potpisuju sa privremenim upraviteljem, oni su u stanju i stara potraživanja prebaciti u prioritetna potraživanja. Mislite li da su takvi dobavljači u tom srednjem sloju, nazovimo ih srednje veliki dobavljači zadovoljni kako se menadžerima kriza u Agrokoru, zadovoljni radom upravitelja i zadovoljni lex Agrokora? Hvala.
Odgovor na repliku.
Hvala. Kad pogledamo, kad bi se analiziralo i kad bi se uspostavila nekakva usporedba sa stečajem i sa ovim zakonom, moj odgovor će nam na to biti tko je zadovoljan više ili manje, bilo bi idealno kada bi svi dobili ono što su uložili ili koliko je njihovo potraživanje. Agrokorom upravlja gospodin Ramljak i odbor vjerovnika. Znači ne znam zašto to pitanje postavljate meni? Nadalje, što se tiče daljnjeg vašeg pitanja, nisam u dovoljnoj mjeri stručan i nisam radio analizu, koliko je taj, vi ste ih naveli kao srednje, vjerovnici. Međutim, moj odgovor vam je na način, usporedite koliko će vjerovnici dobiti ovim zakonom, a koliko bi dobili da je automatizmom proglašen stečaj? Pod uvjetom, a tu se protezala bila teorija, da bi zdrave tvrtke mogle raditi, naprosto, sve te „zdrave tvrtke“ garantiraju za kredite Agrokora cjelokupnog, znači sav dug se prenosi na njih. Pa u tom pitanju, u tom dijelu, nisam siguran, kakva bi im bila sudbina. Stečaj, generiralo bi se, taj stečaj bi se odnosi na sve tvrtke vezane uz sustav Agrokor a time i njihova naplata u tom dijelu. Ako sam dobro razumio, jer loše, ne znam, tiho govorite pa nisam dobro niti čuo.
Idemo dalje. Poštovani kolega Jovanović, isto tako kolegi Batiniću.
Hvala lijepo predsjedniče. Kolega Batiniću 23.4.2017. vaš predsjednik Ivan Vrdoljak, snimio je jedan filmić, objavio ga je na svom Facebooku i tamo jasno objasnio zbog čega smatra da je premjer Plenković u slučaju Agrokora pokazao neodlučnost i zašto je ovo titank Vlada. Međutim, nakon toga na scenu stupa veliki meštar, Šeks Vlado, vladar u sjeni, koji kaže da je aktivirao nekoliko punktova, očito pravosudnih i jednostavni je gospodin Vrdoljak ušao u titanik Vladu koja tone. Vi ste dugogodišnji član vijeća za korupciju, pa me zanima, da li smatrate da se radi o političkoj korupciji? I kako uopće možete pogledati u lice i u oči biračima koje ste izdali ulaskom u ovu titank Vladu?
Odgovor na repliku.
Kolega Jovanović, da li ima političke korupcije ili ne, pa vjerujem da ćete, vi ste i predsjednik Nacionalnog vijeća, pa vjerujem da evo, možete to odraditi i pokrenuti tu inicijativu upravo ovo što mene pitate. Ja nemam spoznaja da je bilo tko, a pogotovo kolega Šeks, bivši kolega Šeks, gospodin Šeks razgovarao, sa bilo kim iz HNS-a, samnom nije. Jednom smo se sreli bili u prolazu kraj Sheratona i to je bilo sve. Unatrag mislim da zadnje dvije, dvije i pol godine. Non-stop se mantrate priču HNS je izdao birače. Ja bih vas samo htio podsjetiti 2015. išli smo zajedno na izbore, HNS je osvojio preko 100 tisuća preferencijalnih glasova. Kada smo izlazili 2016. godine na inzistiranje vašeg predsjednika u 3. izbornoj jedinici morali smo korigirati osobu koja je išla na preferencijalno glasovanje, br. 14 na inzistiranje. Zašto? Pa zašto se bojite preferencijalnih glasova? 130 tisuća preferencijalnih glasova na izborima 2016. godine. Odakle vam pravo, vama i svima onima koji potežu to pitanje da potežete i vi pitanje izdaje birača? Pa vi ste sa svojim nečinjenjem od 2015. godine kao glavna oporbena stranka izdali birače ako ćemo već o tome, teške riječi. Isprika onima koji se ne osjećaju tako i koji nisu krivi. Vaše vodstvo je tome krivo. Da sada ne pričam priču o prije, 130 tisuća preferencijalnih glasova, nemate pravo polagati, … … [[Upadica se ne čuje.]] nemate pravo polagati bilo ili pitati bilo što od tog.
Kolega Jovanović, ja vas molim. Idemo dalje poštovani kolega Kovač, izvolite.
Zahvaljujem predsjedniče Sabora. Poštovani kolega Batiniću ja vas neću pitati o Agrokoru jer mislim da vaša stranka bez uvrede neće tu imati puno utjecaja o odlučivanju sudbine Agrokora, već me zanima čisto nešto drugo, s obzirom da velite da će HNS podržati ovu Vladu pa me zanima da li je to vaš stav cijelog HNS-a, djelomičnog HNS-a ili nekog trećeg. Jer me zanima, imate evo jednog jedinog župana u Međimurskoj županiji koji daje izjave da njega stranka treba više nego on stranku. I nije koliko ja shvaćam iz izjava koje on daje u lokalnim medijima za koaliciju sa HDZ-om. Sada ili vaš župan daje kontradiktorne izjave ili obmanjuje još uvijek svoje birače u Međimurju i gdje ga na kraju krajeva podržava SDP a ne HDZ. Pa me zanima da li ste se vi dogovorili o ovom stavu ili će sutra župan izaći u medijima da ipak njega nitko ništa nije pitao a trebali bi ga pitati jer kao jedini župan. I drugo, ako večeras, tj. sutra u jutro kako idemo po rasporedu rano jutro ova Vlada dobije povjerenje s obzirom da je potpredsjednik Vlade iz HNS-a, evo i vi tu, ne znam da li ste vidjeli ovaj, malo lakše teme, ovaj zadnji spot HTZ-a koji je promoviran u Londonu, koji je po meni sramotni jer su promovirani samo dijelovi lijepe naše, no i za prvog predsjednika je Hrvatska bila do Drave a ne do Mure. Pa se nadam da neće tako biti i u ovoj Vladi. Ni jedan dio krajeva sjevera nije promoviran u tom spotu što je stvarno sramotno s obzirom da je Međimurska županija a i Varaždinska jedna od najnaprednijih županija uz Istarsku u Hrvatskoj, ali evo ni jedan kadar dvije sekunde se nisu mogle naći da se poprati. Pa me zanima s obzirom da ćete i dalje biti u Vladi da li ćete promovirati sjever i borite se za sjever. Hvala.
Odgovor na repliku, izvolite.
Hvala. Kolega Kovač, ja razumijem, vi i kolega Posavec ste rivali u Međimurskoj županiji, jedan u gradu, drugi u županiji i taj rivalitet je meni čak i simpatičan, on traje već dugi niz godina ali na ova pitanja morate pitati kolegu Posavca. Što se tiče spota turističke zajednice, da ste kojim slučajem ujutro jučer bili ovdje, naša kolegica Marija Puh je upravo tražila stanku u ime kluba HNS-a i ukazala na ove nedostatke, po nama nedostatke što se tiče spota HTZ-a. I upravo smo spomenuli sjever Hrvatske, to je jedno. Drugo, da budemo iskren nisam vas dobro niti razumio što ste me htjeli pitati, više ste govorili, što se Posavca tiče, kolega Posavec je član HNS-a i to će i ostati. I to će i ostati. A velim, vi kao rivali, meni je to simpatično jer imam i neke spoznaje itd., ali meni je žao. Meni je žao ukoliko se vi konfrontirate na tom malom prostoru, ali vjerujem da u konačnici ipak i postižete određene dogovore kao što je i vidljivo. Ne treba vam to biti čudno. Isto tako meni bi moglo biti čudno, konkretno u Varaždinskoj županiji u koaliciji su i Reformisti i SDP i HDZ. To je lokalna razina, regionalna razina, ljudi se mogu dogovoriti. U konačnici tako da, ne treba to, mislim nije to nešto što je isključivo.
Ne znam o kakvoj povredi sad Poslovnika govorite.
Pa kolega Batinić, 238., kolega Batinić je govorio neistine. Pa mi nismo u nikakvoj vlasti u Varaždinskoj županiji, mi smo oporba. Prema tome, kolega Batinić nemojte govoriti neistine u Hrvatskom saboru.
Kolega, molim vas Habek, pa nemojte sada, kasni su sati, danas smo kroz dan svašta već prošli, pa nemojte sada i vi još.
Mene čudi da predsjednik županijske organizacije SDP-a u Varaždinskoj županiji ne zna da su u koaliciji sa HDZ-om.
Dobro, ne znam, molim vas ajde ovo je sad bez veze. Dobro idemo mi dalje. Ovo su sad lokalne, ovo su lokalne teme. Idemo dalje, prva pojedinačna, prelazimo na pojedinačne rasprave, prvi na redu je poštovani kolega Gordan Maras.
Hvala lijepa gospodine predsjedniče, kolegice i kolege. Vratimo se mi na temu, zbog koje smo ovdje, Hrvatski sabor već dosta dugo, nadam se da ovaj odlazak ne znači da ne očekujete kvalitetnu raspravu od mene, ali vjerojatno, evo, kolega Bačić, sve pozorno prati pa će on prenijeti. … [[Upadica se ne čuje.]] Znači Hrvatski sabor, petak je, navečer, već dugo nije Hrvatski sabor vidio, ovako veliki broj zastupnika petkom, a pogotovo u pola 11, što znači da je tema važna i da zbog hrvatskih građana, ovdje vodimo raspravu, zbog čega SDP i klub zastupnika SDP-a i ostali zastupnici su podnijeli zahtjev za opozivom Vlade, koja je po našem dubokom uvjerenju izgubila pravo gospodin Reiner, možete malo reda uvesti? … [[Upadica se ne čuje.]]
Hajdemo, hajdemo dozvoliti molim vas [[Upadica Maras: Hoćemo jednu stanku ubaciti?]] uvaženom zastupniku Marasu da kaže što želi, molim vas. … [[Upadica se ne čuje.]] bojim se da nažalost, su najglasniji iz vašeg kluba [[Upadica Maras: Ne, nisu, samo se čini tako.]] Molim vas, ajde, stišajmo se pa da kolega Maras može reći.
Hvala vam lijepo. Znači građani koji nas sada gledaju moraju čuti zbog čega smatramo da kao zastupnici, da vlada HDZ-a mora otići. Zbog toga što je iskoristila jednu tešku situaciju, da stvori jedan neprimjereni biznis model. Nitko ne spori da je Agrokor bio u teškoj situaciji, da je trebalo sačuvati radna mjesta, da je tvrtka trebala nastaviti raditi. Ali nitko onda ne daje pravo, HDZ-u i interesnim krugovima oko HDZ-a, da stvore biznis model, po kojim će neki zaraditi 100 milijuna eura u vrlo kratkom roku na teškoj situaciji Agrokora. Ključan dokaz da je taj model na dijelu, je u biti odgovor Vlade RH. Čudi me da to nitko nije primijetio od zastupnika, pogotovo iz vladajuće koalicije, da je Vlada, odnosno, Ramljak, odnosno, Agrokor sam priznao da su preuzeli model koji je Knighthead ponudio i bivšoj upravi Agrokora i koji ovdje stoji na odgovoru. Prvo pitanje ministrice Dalić, zbog čega ovdje nema Ante Ramljaka, ukoliko je on pisao pola odgovora Hrvatskoj vladi koji ste uputili u Hrvatski sabor? Od kuda pravo Anti Ramljaku, da preuzme model koji je Knighthead ponudio 10.4. na prvom sastanku, prvog dana, kada je Ramljak imenovan, a vi ste s njim bili također u ciboninom tornju? Gdje je Knighthead ponudio model roll up sa 400 milijuna eura. Ono što je Vlada prihvatila i još je rekao da je to nudio i bivšoj upravi Agrokora, kada? Recite nam ministrice Dalić, kada je to nudio bivšoj upravi Agrokora? Da li je to bilo možda već 30.3. 2017. g.? Da li je taj model 30.3.2017. ponudio Anti Ramljaku na sastanku? Da li je zbog toga, gospodin Bačić ponudio i ovdje amandman koji omogućuje takav model, da Knighthead ostvari svoj poslovni plan? To piše u vašem odgovoru. Omogućili ste Knightheadu, da ostvari svoj poslovni plan, da zaradi 100 milijuna eura, i da upravlja sa najvrjednijim kompanijama u RH. To naši građani moraju znati. HDZ, Vlada HDZ-a, Klub zastupnika HDZ-a, omogućili su Knighthead njihov poslovni model, koji su oni predlagali prije 10.4.. Pogledajte, pročitajte gospodine Bačiću, to piše upravo ovdje. Stranica 7. I recite hrvatskoj javnosti zbog čega ste to dopustili? Zbog toga, Vlada HDZ-a ne zaslužuje više povjerenje Hrvatskog sabora. Gdje je Ramljak? Zbog čega Ramljak nije došao? Zbog čega je Ramljak odabran? Postavljam još jednom pitanje ministrici Dalić, koje je to poslove restrukturiranja, Ante Ramljak radio u RH, da je kvalificiran raditi taj posao? Odgovorite nam, zbog čega ste ga izabrali? Da li zbog toga što je sijedio sa Knighthead 30.3.? Možda su ga zbog toga odabrali. Možda su trebali čovjeka koji će provesti njihov biznis model u Agrokoru. Ako je ovo najveći posao restrukturiranja u Europi, zbog čega ga radi netko tko nema iskustva u tom poslu? Ja isto jako dobro vozim osobni automobil, ali se nikad ne bi sjeo za upravljač formule 1. Jer za to nisam kvalificiran. Recite nam, ministrice Dalić, još jednom vas pitam to, po čemu je Ante Ramljak bio kvalificiran za ovaj posao? Radna mjesta, nismo čuli od premjera Plenkovića ovdje da će zaštiti radna mjesta. Riješili su sada kažu, ali što će biti za godinu dana? To ih ne zanima. Imovina, ni to ih ne zanima. Amerikanci mogu prodati Agrokor kome god žele. Vjerovničko vijeće, molim vas lijepo, mali dobavljači, veliki dobavljači, Marica Vidaković Kraš, pa nju bi trebalo pitati zbog čega je dopustila da njena kompanija dođe u ovisan položaj prema Agrokoru i da duguje, vidjeli smo sada Agrokor preko 50 milijuna kuna Krašu, to bi je njeni dioničari trebali pitati, a ne da ona nama još dijeli lekcije ovdje i kaže izvrsno je Plenković napravio posao. Pa šta će govoriti? Ona želi doći do svojih novaca. Mali dobavljači, ista stvar, gospodin koji je tamo ne znam uopće kako su došli do njega da predstavlja male dobavljače. Njih je bilo tisuće, pa nisu oni birali između sebe, Ante Ramljak je predložio tko će ih predstavljati, Ante Ramljak je izabrao vjerovničko vijeće i malog stočara iz Bjelovara i gospođu Vidaković. Knighthead kaže ovdje ministrica Dalić kao ima obveznice, pa kako su se legitimirali onda? Rekli su da imaju preko 40% obveznica na prvom sastanku 10.4. Znači i to nam se taji i to ne žele reći vladajući. Zagrebačka banka, jedino Sberbanka nije po volji Anti Ramljaku i jedina glasa protiv ovakvih odluka koje Ante Ramljak i vjerovničko vijeće donosi. I sada će neko reći vjerovničko vijeće upravlja ono je odobrilo ugovor o roll up kreditu, pa sami sebi, Zagrebačka banka, Knighthead dva glasa, Marica Vidaković tri. Evo tu smo ne treba nam više da bi odobrili financiranje sami sebi koji daju novce Zagrebačka banka i Knighthead. Pa ne možete nikoga uvjeriti u ovo. Ja ne znam da li uopće razmišljate na način da vam je neko ovo servirao. Pa gospođa Dalić je ušla jučer u HDZ, jučer je ušla u HDZ, a vi koji ste u HDZ-u na terenu dobijali izbore glasate za njihove zakone koji omogućuju nekome da zarade stotine milijuna eura. Pa znate li vi šta uopće omogućuje tim ljudima, pa niste valjda ovdje samo da dižete ruke? Trebali bi se malo dame i gospodo iz HDZ-a zamisliti. Ove odgovore koje danas nismo dobili, a očito ih i nećemo dobiti jer to gospođu Dalić i premijera Plenkovića očito ne zanima, oni guraju po svom, omogućili su poslovni model fondovima koji će im zaraditi stotine milijuna eura, oni nastavljaju dalje. Ali nastavljamo i mi dalje. Mi ćemo tražiti odgovore, mi ćemo te odgovore kad-tad na kraju i dobiti. Neće ljudi doći ovdje u Hrvatsku uzeti stotine milijuna eura, uzeti upravljanje sa našim kompanijama, a da mi to mirno gledamo. Možete danas imat 77, osam ruku ali ta pitanja ćemo kad-tad istjerati na čistac. Hvala vam lijepa.
Hvala lijepa. Sljedeća pojedinačna rasprava je uvaženog zastupnika Arsena Bauka. Izvolite.
Zahvaljujem gospodine potpredsjedniče. Poštovani predstavnici Vlade RH. Prije dva tjedna jedan hrvatski dnevni list je sa dosta velikom pažnjom i zanimljivom opremom teksta objavio članak o potpisanom ugovoru o roll up kreditu iz koga je postalo vidljivo i jasno da je Vlada RH izgubila dobar dio prava u upravljanju Agrokorom kojoj je dao tzv. lex Agrokor. Pokušaji Vlade RH da pozivanjem na to da ona nešto po zakonu može i ako je svima jasno da može, ali da bi zato platila skupu cijenu kada bi išla napraviti to što može ili da budem još precizniji da bi bila u opasnosti da plati skupu cijenu ako odluči smijeniti gospodina Ramljaka, saznanje koje smo saznali skoro četiri mjeseca ili pet mjeseci nakon šta je taj ugovor potpisan, nagnalo nas je da taj dan u Hrvatskom saboru zatražimo određene odgovore od predsjednika Vlade ili potpredsjednice Vlade.
Kolegice i kolege, molim vas malo da poštovani zastupnik Bauk može reći svoje. Izvolite.
Cijeli dan smo taj četvrtak tražili odgovore, cijeli dan smo tražili stanke i nakon svake rasprave pričali pet minuta koliko nam Poslovnik dopušta o problemu Agrokora i najavili da obzirom da nam nije omogućeno u normalnoj raspravi dobiti odgovore na pitanja, da ćemo kao jedinu poslovničku mogućnost koja nam garantira dolazak Vlade u Sabor i davanje odgovora iskoristiti sa minimalnim brojem potpisa pravo da zahtjevom za opoziv Vlade odnosno za pokretanje pitanja povjerenja Vladi izazovemo ovu raspravu i dobijemo neke odgovore. U svom očitovanju Vlada RH na čini mi se na 17 stranica, odgovorila je na 11 naših pitanja. neki od tih odgovara su više elaborirani, neki od tih odgovora su manje elaborirani. Ipak dva odgovora na dva pitanja nisu elaborirani. Izdvojih ću samo dva. Jedan je broj 6, jeli netko imao povlaštenu informaciju i jeli tu informaciju podijelio prije donošenja lex Agrokora. Naravno Vlada je općenito odgovorila da nije razvidno na kakvu vrstu informacija se pitanje odnosi itd., itd. ali bilo je jasno iz javno objavljenih podataka da je osoba koja u tom trenutku nije imala nikakvu funkciju osim običnog građanina se sastala sa ljudima koji su imali određene interese da na određeni način se odvije situacija u Agrokoru. Je li on tada znao da će biti tzv. izvanredni povjerenik možemo ponovo pretpostavljati ali mi pretpostavljamo da je. Je li on tada dao neke informacije koje u korektnoj, normalnoj situaciji ne bi trebao dati to možemo pretpostavljati ali ja se zbog toga što je gospodin sklon tužiti za izgovorenu riječ političare neće usuditi reći što ja pretpostavljam. Ne treba mi to, taj još jedan dodatan problem. Druga stvar, na pitanje pod kojim je okolnostima unesena odredba ugovora kojom se Vladi u bitnoj mjeri otežava smanjivanje izvanrednog povjerenika izlaže Agrokor i Vladu koja je najodgovornija za procese u njemu mogućim troškovima koji se mjere milijarda kuna, odgovor je, citirati ću ga, ova tvrdnja ponovo nije potkrijepljena niti jednim dokazom ili činjenicom niti dokazana relevantnim izvorom. Dakle na pitanje pod kojim je okolnostima unesena odredba ugovora odgovor je da to nije potkrijepljeno niti jednim dokazom ni činjenicom. Pa ugovor je dokaz i činjenica i odredba u kojoj kaže da ako osoba sa imenom i prezimenom kojega je u jednome od nejavnih nastupa koji je slučajno snimljen potpredsjednica Vlade nazvala sv. Antom je potpisala ugovor sa jednim od, dakle sa fondom gdje piše ako on više ne bude izvanredni povjerenik da se kredit mora vratiti odmah. To su dva odgovora na koje od Vlade nismo dobili nikakav odgovor. Neki odgovori u vrlo detaljno napravljeni, neki su potkrijepljeni određenim podacima, ima dovoljno vremena za analizu jer rekao je i predsjednik Vlade da ti dokumenti moraju biti takvi da se njih može analizirati i poslije na njih pozvati i mi ćemo to svakako napraviti. Ali u ovom slučaju odgovore na dva pitanja ni mi a ni hrvatska javnost nismo dobili. Naravno da je i to je kolega Batinić dobro pretpostavio da je ova poslovnička odredba iskorištena na taj način da eventualno u nekom drugom trenutku drugih 31 zastupnik koji sada nije potpisao ovaj zahtjev može tražiti opoziv Vlade i prije roka od 6 mjeseci. Da, to je točno, zato smo to ovako i napravili. Također, točno je da bilo koji 31 zastupnik može tražiti opoziv premijera što opet za posljedicu ima istu, isti kao i opoziv Vlade. I to se može raditi svakih 45 dana. Naravno da to nećemo napraviti li možda, vjerojatno nećemo jer bi to moglo biti i kontra produktivno. Mi ćemo, mi ćemo to ocijeniti sukladno našim taktičko političkim interesima kada ocijenimo da treba. Sada smo ocijenili da treba, ova rasprava je još uvijek traje, ona je bila iscrpna, detaljna, neke odgovore smo dobili, s njima smo manje zadovoljni nego što jesmo zadovoljni, ali to imamo legitimno pravo raditi. Ima još jedno pitanje koje se postavlja otprilike, pa zašto vi to tražite kada i onako znate da nećete uspjeti. To je inače pucanj u lijevu i desnu nogu parlamentarne demokracije. Parlament služi za to da predstavnici građana, izabrani mogu govoriti i da građani čuju ono što oni imaju za reći. I onda će oni u odnosu na ono što čuju nas, što čuju kolege iz drugih stranaka opozicije, vas iz vladajućih ocijeniti tko je u pravu i kome će dati povjerenje na sljedećim izborima. Svaki puta kada budemo mislili da imamo nešto reći, mi ćemo to reći neovisno o tome što smo možda u tom trenutku svjesni da većinu glasova za to nećemo dobiti. Ali ne možemo reći da nam građani nisu dali povjerenje. To smo mogli reći do ovog tzv. rekonfiguracije. Nakon što 7 zastupnika koji su na našim listama izašli na izbore čine vladajućim na zajedničkim listama, izašli na izbore sa narodnom koalicijom čine vladajuću većinu vi se više ne možete pozvati na to da su vam građani na izborima dali povjerenje. Nisu. Dali su povjerenje HDZ-u i MOST-u, nisu dali povjerenje HDZ-u i HNS jer nisu bili ni u prilici za to glasati. Prema tome, na građane se više ne treba pozivati. Imate 78, većinu od 78 zastupnika, ona je tanka ali funkcionira dok bude funkcionirala. Naravno mi ćemo ju testirati svaki put kada budemo mogli zato što smatramo da je Vlada loša i da država ide u krivom smjeru. To ne smatramo samo mi, to smatra prema nekim anketama 60, prema nekim 70, prema najzadnjim 78% onih koji odgovaraju na to pitanje. A ankete mogu pogriješiti ali ne baš toliko. Prema tome, ono što govorimo ovdje mi misli po našem mišljenju i većina, ili veliki broj hrvatskih građana. Njih ćemo i dalje predstavljati i naravno izvršavati ćemo ono što se od nas očekuje da budemo opozicija koja postavlja pitanja, koja daje rješenja i u tome ćemo i dalje ustrajati. Zahvaljujem.
Hvala lijepa. Imamo 2 replike. Prva je uvaženog zastupnika Gordana Marasa.
Hvala lijepo. Kolega Bauk vi ste u svojoj raspravi rekli jednu ključnu stvar a to pokazuje samo evo koliko kolege iz HDZ-a pa i Vlade na naša opetovana pitanja uopće ne odgovaraju. Znači nakon što pitate ovdje ministricu Dalić kako je to Ramljak kvalificiran za taj posao, zbog čega je dobio najveću moguću plaću koju je mogao dobiti a koja iznosi 70 tisuća kuna neto, nakon što pitate kako to da je taj model koji je Knighthead nudio i bivšoj upravi Agrokora Vlada prihvatila, znači de facto legalizirala njihov model i preko Hrvatskog sabora i na taj način iskoristila institucije naše države da netko zaradi stotine milijuna eura ovdje je tajac. Iz HDZ-a nitko ne odgovara niti šta govori, niti šta pita. Jednostavno ljudi jedva čekaju da završi rasprava. Znači nije im bitno dati odgovore hrvatskim građanima, nego je bitno da što prije stvar završi i da se ode kućama. Za razliku od njih nama je bitno dati odgovore hrvatskim građanima, da se vidi tko ovdje radi pravo, a tko ovdje radi krivo. I sa te strane ja sam uvjeren da to ljudi vide, da nema tu slučajnosti gospodine Šuker, nema tu slučajnosti. Nisu oni slučajno došli ovdje, niti slučajno ponudili taj biznis model, niti spremili 400 milijuna eura što se vidi iz dokumenta koji nam je Vlada dostavila i što im omogućuje i Vladin posao nakon toga da zarade stotine milijuna na situaciji koja se desila u Agrokoru.
Hvala. Sljedeća replika uvaženog zastupnika Ivana Pernara. Izvolite.
Oprostite tražim, dobro replicirat ću ali traži stanku nakon toga. Stvar je u tome da kolega Arsen Bauk je velika glava, jako velika glava, jako pametan čovjek i jako je sklon kritici. Naravno vidim kao i ostatak partije nema tu crtu samokritičnosti, pa bih ga htio pitati samo jedno jednostavno onako prosto pitanje. Zašto vi velika glava Arsene Bauku niste kad ste bili na vlasti stavili OPG-ove i male dobavljače iznad privatnih banaka u slučaju stečaja. Znači zašto u Stečajnom zakonu kad ste bili na vlasti niste OPG-ove stavili iznad ovih makro kreditora? To me zanima. A što se tiče razloga za stanku, stanku tražim zato jer je konačno se počinje objavljivat arbitražna presuda u slučaju INA MOL koju smo izgubili, a jedan od razloga zašto smo izgubili je u tome što su suci povjerovali da je Ježićevo svjedočenje lažno, odnosno da ga je USKOK sugerirao što treba govoriti, a ključni argument je da nikad nije morao vratiti 5 milijuna eura mita navodnog u državni proračun o čemu sam tu govorio više puta, pa želim opet ukazati na taj problem. Hvala.
Molim. Ali dozvolit ćete i kolegi Bauku da vam odgovori na repliku [[Upadica Pernar: Može, može.]]
E sada ima i puno većih glava od mene, ali su na žalost prazne, ali ima i puno manjih glava od mene a znaju više od mene. To vam je tako, veličina nečije glave nije neki kriterij. Na vaše konkretno pitanje u kojem ste aludirali na to da smo mi banke podredili nekome ako sam dobro shvatio. Tu dva mjesta gdje sam sada sjedi kolega Lalovac koji je jedan od glavnih autora Zakona o konverziji, tzv. lex franak. Jedan član vašeg kluba je i stavili ste na listu njega i izabran je u Sabor kao predsjednik te udruge, pa onda vam on može posvjedočiti da ne moram ja izbjeći ovu dozu samokritike koju ste rekli o tome koliko je ta Vlada u kojoj sam i ja bio pogodovala bankama i koliko su one oduševljene sa njom barem u ovoj mjeri. Što se tiče konkretnog pitanja obzirom da se u svom radu u Vladi kad smo bili na vlasti nisam bavio time raspitat ću se kod onih koji znaju o tome nešto više, jer eto iako ste mi rekli da sam velika glava nisam baš toliko velika da mogu znati baš sve. Nekada bi se reklo dobit ćete pisani odgovor, ali dobit ćete odgovor pa ga možete podijeli onda sa svekolikom hrvatskom javnošću kad ste već zatražili stanku. Sad pretpostavljam da će vam je predsjedatelj i odobriti. Zahvaljujem.
Kolega Pernar izvolite. Sada se vraćamo našoj izvornoj temi. I sljedeći će pojedinačno govoriti poštovani zastupnik Branimir Bunjac.
Hvala lijepa potpredsjedniče Sabora, uvažene kolegice i kolege. Ova priča o lex Agrokoru podsjeća me na jednu drevnu indijsku priču u kojoj je kralj kriminalce osudio na smrt. I kriminalac kaže nemojte me kralju molim vas osuditi naučiti ću vašega konja govoriti. Kralj veli može, evo dajem ti godinu dana nauči moga konja govoriti ali ako ga ne naučiš moga konja govoriti, prije smrti ću te mučiti.I povedu stražari kriminalca u štalu i kaže vidiš kako si se zeznuo, mogao si umrijeti brzo, a sada ćeš umirati sporo i u mukama za godinu dana. A kriminalac kaže, a gledajte dečki, za godinu dana možda ja umrem a možda kralj umre, a možda konj progovori. E vidite tako i ova Vlada donošenjem lex Agrokora misli da će se za 15 mjeseci nešto riješiti, da će možda Vlada pasti, možda će doći neka druga, možda će se neko čudo dogoditi pa gospodin Todorić progovoriti. Međutim, mi od svega toga nećemo ništa stvarno doživjeti. Jer ovaj lex Agrokor koji smo mi sada donijeli u travnju ove godine, odnosno donijela ga je vladajuća većina, ustvari predstavlja samo slično kao i u toj priči jednu kratkoročnu mjeru, populističku mjeru kako bi Vlada sačuvala svoj rejting kako bi uopće opstala. Jer ona je de facto u travnju pala, znači Vlada je pala. A sa lex Agrokorom i sa nekakvom kupovinom mandata kakva je sramotna ona je kupila vrijeme, kupila vrijeme za ništa. I na taj način kako sam već napominjao u replikama, ta Vlada je poslala građanima jako, jako lošu poruku a ta je da za tajkune i lopove i u ovoj zemlji važe posebni zakoni, da su oni privilegirani zajedno sa svojim političkim mentorima. Jer ako je 330 tisuća građana moglo završiti u blokadi i 30 tisuća obrta OPG-ova i stotine tvornica onda je trebao i gospodin Todorić isti taj dan završiti u blokadi, kako za sve tako i za njega. A trebao je isto tako završiti u zatvoru jer je ukrao 700 milijuna kuna iz Agrokora a da je pri tome ostavio dugove svojim dobavljačima. I vi sada pokušavate spasiti nešto trulo što se jednostavno ne može spasiti. Dovodite povjerenika Ramljaka isto kao što ste doveli povjerenika Plenkovića u svoju stranku. I jel' može on sada promijeniti HDZ, mislite li da ga može promijeniti? Ne može ga promijeniti jer se to ne da više popraviti. To se može samo razmontirati i prepustiti svojoj sudbini ali se promijeniti ne može, HDZ će uvijek biti jedan te isti. Privatizacijski, tajkunski i Todorićevski. A isto tako će njegova tvrtka Agrokor uvijek biti loša i nikada se neće više oporaviti i predstavljati neku silu u regiji a isto tako ni u Hrvatskoj. I smiješno mi je to, znate vi ste rasprodali sve tvrtke govoreći da je država loš gospodar a sada vi intervenirate u istoj toj tvrtki kao državnim intervencionizmom, pa daj se odlučite gospodo iz HDZ-a jeli država loš gospodar ili je država dobar gospodar. Ova Vlada općenito ne zbog lex Agrokora nego zbog cjelokupne svoje politike ne zaslužuje podršku. Ona je trebala da je imala imalo časti podnijeti ostavku sama, a ne da čeka da je drugi na to prisiljavaju. To je Vlada koja je posvađana sa cjelokupnom hrvatskom javnošću sa 77% građana, sa svim relevantnim strankama, sa svojom vlastitom predsjednicom, sa svim susjednim državama, to je politika ove Vlade. Posvađana sa Rusijom, pokušava se dodvoriti SAD-u bespotrebnom kupovinom vojnih aviona, prodajom oružja Saudijskoj Arabiji agresoru u Jemenu i u Siriji, a vjerojatno uskoro i u Libanonu. Zar je Hrvatskoj to trebalo da mi koji smo trpili agresiju prodajemo oružje agresorima i ovdje dovodimo u Sabor vojna izaslanstva pa im plješćete? I onda kažu gledajte mi rastemo. A ovdje sam prije dva dana pokazao da Hrvatska po desetinama pokazatelja je samo europsko dno, znači dno i po standardu i po mirovinama i po plaćama i po nezaposlenosti mladih i po investicijama i po ulaganjem u obrazovanje, znanost, brzina interneta, ravnopravnost spolova šta god hoćete mi smo zadnji. I onda kažete gledajte mi rastemo 2,9%. Da, najsporije od svih naših susjeda, Slovenci rastu 4,7, Rumunjska 5,7, Mađarska 3,7, Poljska 4,2, Češka 4,3 znači mi se još više ukopavamo u dno jer oni brže od nas rastu, znači još više ta razlika postaje evidentna. I to je Vlada ja ne mogu vjerovati za koju pojedini zastupnici vladajuće koalicije kažu da je nacionalni interes sačuvati takvu Vladu. Vladu koja je čvrsto usidrena na dnu EU, na dnu. Pa gdje vam je molim vas uopće obraz da vi govorite o nekakvoj svojoj uspješnosti? To je recimo ko da ne znam zadnji klub u nekoj nogometnoj lizi govori mi smo prvaci. Pa svako ko ima imalo pameti vidi da to jednostavno nema smisla. Ova Vlada, to je dakle bez karaktera, Vlada bez kriterija, Vlada bez časti, Vlada koja je sama sebi svrha, Vlada kako se kaže slikovito na aparatima čiji su najveći uspjeh previranja u kukuriku koaliciji pa ih ona trenutno ne može ugroziti. To je uspjeh ove Vlade, raskol u HNS-u ili u nekim drugim strankama i onda eto oni mogu još jedno vrijem mirno uživati u svojim sinakurama. Ali nećete još dugo. Sva istraživanja javnog mnijenja pokazuju da vam je javnost okrenula leđa, vaš premijer je najomraženija osoba u RH. To nisam ja rekao to je službena anketa, vi ga sami ne podržavate, vrlo dobro mi je to poznato samo ste ga prihvatili zbog one situacije sa Tomislavom Karamarkom na silu, ali on ne odražava vaša stajališta. Zato su vam i napustili vaši zastupnici koaliciju i pomeli vas u Zagrebu pa im sada pokušavate sada stati na kraj lex šrifom. Zato je vaš potpredsjednik Vlade podnio ostavku, zato vas predsjednica više ne podržava jer kaže da se nalazimo u izvanrednom stanju. Znate li kakve su to riječi? Izvanredno stanje. A vi ovdje i dalje se nadate da će se dogoditi neko čudo, neki veliki preokret i da će Agrokor postati Goldman Sachs recimo ili nekakva uspješna tvrtka koja će zapošljavati desetine tisuća ljudi koji će zarađivati po tisuću eura. Dakle zaključno želim reći da ova Vlada nije provela apsolutno nikakve reforme, da je ova Vlada paralizirana strahom, strahom od rješavanja problema u RH i strahom od gubitka parlamentarne većine i da ova Vlada će takvu politiku i dalje nastaviti. I zato je dobro da ova Vlada ode čim je prije moguće. To je demokratski i to je uredu isto ko što je bilo uredu da ono strašilo od vlade Tima Oreškovića ode nakon samo šest mjeseci i ne daj Bože da smo ih sada imali ovdje još dvije godine. Ali također želim poručiti hrvatskim građanima jer znam da mnogi sada ovo slušaju, nije rješenje da HDZ ode, a da SDP dođe. I oni su itekako suodgovorni za sve ovo što se dogodilo sa Agrokorom i sa Ivicom Todorićem. I oni će nastaviti istu politiku i neće ukinuti lex Agrokor i neće kazniti odgovorne jer ne može se sam sebe kazniti, nijedan političar to neće učiniti. Rješenje da se građani okrenu trećim opcijama i da se konačno napravi reda, a to se može napraviti vrlo brzo, samo je potrebno da se narod konačno ujedini oko pravih pitanja. Iz tog razloga želim ovdje reći da ću ja osobno i klub Živoga zida glasati za Hvala lijepa.
Hvala. Imamo nekoliko replika. Prva je poštovani zastupnik Ivan Vilibor Sinčić.
Hvala vam potpredsjedniče Hrvatskog sabora. Kolega Bunjac govorili ste o tome jeli država dobar ili loš gospodar pa na kraju krajeva sve se svodi na to kakvu politiku vodite, to je prvo. I drugo možda još važnije, kakav kadar stavite u nekakvo poduzeće. Ako stavite nesposoban i korumpiran kadar u nekakvo poduzeće bilo ono državno ili privatno, to poduzeće će propasti. Pa evo nekakav privatni primjer, najpoznatiji valjda svjetski Enron iz Amerike privatno poduzeće, a najbolji primjer državni u Hrvatskoj svakako je INA. INA je u bivšoj državi bila valjda najjača i najslavnija, imala je najveći ugled od svih firmi. Od svih firmi u ono vrijeme svi su tamo htjeli raditi. Imala je imovinu diljem svijeta naftna polja, istraživački odjel, odmaralište u Hrvatskoj, rafinerije, dakle najbolje pozicije za benzinske postaje u to vrijeme gotovo i jedine. Međutim, što se onda događa? Događa se korupcija. MOL preuzima potpunu kontrolu na temelju dakle koruptivnih radnji nad INA-om i tu počinje njezin kraj. Komadanje jednog po jednog dijela. Prvo se gase istraživanje i razvoj novih naftnih polja, novih nalazišta. Otpuštaju se tisuće najstručnijih ljudi. Dakle, jedan kadrovski genocid, bartolomejska noć u INA-a. Nakon toga postoji plan dakle gašenja rafinerija, prvo Sisak, pa onda gašenje rafinerije u Rijeci. To je onda poznato nezakonito izdvajanje maloprodaje iz INA-e. I zato imate danas na benzinskim crpkama, dakle ljudi su nekada tamo radili za cca 6 tisuća kuna na neodređeno vrijeme i radio ih je puno veći broj, danas ih radi puno manji broj. Prisiljavaju ih da rade više pod lošim uvjetima za sve one što ih je prije bilo više, ovaj put rade na određeno vrijeme, na nekih 6 mjeseci i sada rade za 3, 4 tisuće kuna. Prema tome, korupcija je dovela do toga da je INA postala benzinska postaja.
Hvala. Odgovor poštovanog Branimira Bunjca.
Hvala lijepa. Uvaženi zastupniče Sinčić ovo što ste rekli samo je jedan primjer vrlo lošeg utjecaja politike na gospodarstvo. Namjerno ne govorim države jer HDZ-e se voli poistovjećivati sa državom, ali oni nisu država. A sada ću vam reći kako oni rješavaju probleme i inače evo i sa ovim Lex Agrokor. Oni rješavaju probleme tako da kada netko postavi pitanje Rafinerije u Sisku, oni tamo tim ljudima podijele otkaze. Eto, tko postavlja pitanje kao gospodin Predrag Sekulić njemu daju otkaz. I stvar riješena. To je recimo kao da imate temperaturu i razbijete toplomjer i kažete neću ja gledati da imam temperaturu. I mislite da ste se tako izliječili. Ili recimo imate slučaj INA, gospođa Vesna Balenović je nešto rekla, podnijela prijave, lijepo su joj dali otkaz. U Jadranskoj banci troje zaposlenika je upozorilo na to da banka daje nelegalne, nezakonite kredite Agrokoru banka u državnom vlasništvu pod direktnoj ingerencijom ministra Marića, sva tri zaposlenika su suspendirana. Za njih je pravda ekspresna. Ne trebaju nikakvi sudovi i London i izručenja, odmah se to riješi. E, ali kada je gospodin Todorić u pitanju ili nekakvi slični njegovi Kutle itd. e, onda se njemu da, idi ti digni 100 milijuna eura, pa lijepo u London, na Seišele pa ćemo te mi kao ganjati, ali te nikada nećemo uloviti i to vam tako funkcionira. I tako bi mi mogli takvih primjera nabrajati ovdje do jutra. A ja vjerujem da hrvatski narod ipak ima dosta dobro pamćenje i da će vrlo brzo a to pokazuju najnovija istraživanja javnog mijenja do kraja okrenuti leđa ovoj Vladi. Do sada je okrenulo 77%, a vjerujem da će taj postotak dalje samo rasti, pa da vidimo onda kako će ova Vlada preživjeti još tri godine. Hvala lijepa.
Hvala. Sljedeća replika je poštovanog Damira Tomića. Izvolite.
Hvala predsjedavajući. Kolega Bunjac možda ste vi krivo shvatili riječi naše predsjednice. Pretpostavljam da će vam to njen savjetnik kolega Bakić objasniti, jer izvanredno stanje možda je mislila da je izvrsno u Hrvatskoj, izvrsno stanje? A to bi bilo u skladu sa ovim što je danas i premijer govorio. Sjetite se što je govorio kolegi Staziću o presumpciji krivnje malo je obrnuo teze. Pa pretpostavljam da i Vlada radi nekakva podzemna Potemkinova sela zbog kojih smo na dnu ljestvica svih mogućih u Europskoj uniji, pa pretpostavljam da je to nekakav cilj ove Vlade koji će na koncu rezultirati boljitkom svih građana Republike Hrvatske. Hvala lijepo.
Odgovor poštovanog Branimira Bunjca.
Pa hvala lijepo uvaženi zastupniče. Znači Predsjednica je danas u jutro rekla u Vukovaru da je izvanredno stanje. Ja ne znam možda ja nisam dovoljno politički pismen. Ali za mene je izvanredno stanje recimo izvođenje tenkova na ulicu, potres, erupcija vulkana, cunami, toliko koliko ja imam iz neke opće kulture informacije o izvanrednom stanju, sada ja ne znam što gospoda iz HDZ-a točno su proizvela koji učinak, ali vjerujem da je ovaj cunami dosta sličan onome što oni rade u hrvatskom gospodarstvu i društvu općenito. Što se tiče poboljšanja života, pa oni su sebi sigurno poboljšali život. Ja vjerujem da od kada su došli na vlast da je svatko od njih bolje sada financijski stoji. Evo dobivaju i nekakve titule nove, ordenje si dijele. Nije njima loše. Ali hrvatski građani na žalost žive isto kao i prije godinu dana. Evo, ja bih volio vidjeti kako su radnici u tvornicama što se njima u zadnjih godinu dana promijenilo. Volio bih vidjeti koliko je stipendija više podijeljeno učenicima, studentima. Volio bih vidjeti koliko se mladih vratilo iz inozemstva i ovdje pronašlo posao. Kako funkcioniraju javni natječaji, da li se više ne zapošljava po podobnosti, po stranačkim vezama i rodbinskim, nego se počelo zapošljavati po stručnosti, po kvaliteti, eto ja bih to volio vidjeti. I mislim doista je paradoksalno da se ja moram slagati sa Kolindom Grabar-Kitarović. To bi vas stvarno trebalo sve zabrinuti. Pa ako je dotle došlo onda bi svatko od vas ipak trebao reći, čekaj malo, pa ovdje nešto definitivno ne štima. Hvala lijepa.
Hvala. Sljedeća pojedinačna rasprava je poštovanog zastupnika Željka Jovanovića.
Hvala gospodine predsjedavajući. A nema ni gospođe Dalić, ni premijera tako da kratko ću se svrnuti onda na nekoliko još činjenica koje želim naglasiti. Nadam se da građani koji danas gledaju ovu našu raspravu vide poantu. Vide ono što smo htjeli im pokazati da u Hrvatskoj sa aferom Agrokor zatvaramo jedan krug koji je počeo 90-tih kada je u kriminalnoj ortačkoj privatizaciji nestalo 400 tisuća radnih mjesta da bi danas na kraju tog kruga upravo opet jedan ortački posao doveo do toga da vjerojatno tih 40 tisuća radnih mjesta na žalost neće biti spašeno, a pojedinci će se opet na račun malih ljudi opet obogatiti. Ono što je naš važan cilj bio da nam se napokon kaže tko je sudjelovao u pisanju Lex Agrokor i neshvatljivo je da potpredsjednica Vlade krši Zakon o pravu na pristup informacijama i na taj način uskraćuje građanima informacijama koju oni trebaju i po Ustavu dobiti. Uskraćuje iz jednostavnog razloga što je u pisanju tog zakona sudjelovao ortački princip rada i koji je omogućio lešinarskom fondu da na plećima hrvatskih građana izvuče značajne novce i na taj način se obogati. I danas je nekoliko puta rečeno da su svi mali dobavljači namireni što na žalost nije točno. I tu se radi o milijunima kuna koji će upropastiti brojna mala domaćinstva i dovesti u pitanje njihovu egzistenciju. Prema tome, ja poručujem građanima da prate ovaj Sabor i da vide da u ovoj sabornici kada je riječ o borbi za interese građana sigurno je SDP-e taj koji čini sve da osigura bolju zdravstvenu zaštitu, bolje obrazovanje, pristojne plaće za razliku od velikog dijela većine koji se bori samo za svoje interese, za svoje uhljebe. A kakvi su to uhljebi kada mogu i vodoinstalatera postaviti za voditelja knjižnice jer je valjda za to stručan budući je iz HDZ-a?
Imamo repliku poštovanog zastupnika Damira Tomića.
Hvala predsjedavajući. Gospodine Jovanović spomenuli ste male dobavljače koji nisu dobili novce. To su u pravilu oni mali dobavljači koji rade za organizirane proizvođače. Kada biste pogledali pažljivo popis tih organizatora, vidjeli biste da su u pravilu to članovi jedne stranke ili sponzori te iste stranke koja je trenutno na vlasti. Hvala lijepo.
Odgovor poštovanog Željka Jovanovića.
Kolega Tomić to je još jedan dokaz ortačkog udruživanja i da imamo Vladu koja je u odlasku i ostat će zabilježena po tome da je ortačka Vlada. Ortačka u svim segmentima, pa čak i u većini koja održava, većina koja održava ovu Vladu to su četiri kamena temeljca utemeljena na pravosuđu koji ih čvrsto drži sa njihovim podignutim ručicama.
Sljedeća pojedinačna rasprava je poštovanog zastupnika Domagoja Hajdukovića. Izvolite.
Hvala lijepo gospodine potpredsjedniče. Evo nakon više od 12 sati rasprave nakon što nam i Sveti Martin kuca na vrata mislim da ne mogu reći puno toga novog. Ali reći ću nekoliko svojih završnih razmišljanja s kojim želim završiti današnji dan, današnji radni dan u Saboru. Evo jako mi je drago što iz Vlade nema nikoga, ali dobro valjda su zaposleni kupovanjem ruku koje im trebaju. Dakle netransparentnost, nedostatak informacija, odbijanje dijaloga od strane premijera to je ono o čemu smo mi pričali. I ako je jedini način dovesti premijera u ovaj Dom koji ga je izabrao da nam da odgovore na pitanja, tražiti povjerenje Vladi, onda ćemo to raditi. Onda ćemo to raditi zato što se ja kao zastupnik bez obzira što sam u oporbi osjećam odgovornim. Osjećam se odgovornim za budućnost Hrvatske. I reći ću uvijek ono što ne valja. Kritizirat ću. Predlagat ću. To smo mi i radili. To smo činili, a odgovor je bio nemate vi pojma, mi ćemo po svom. HDZ-e kada traži konsenzus onda je to konsenzus HDZ-a, dakle dat ćete nam bjanko podršku za ono što mi hoćemo napraviti. Ako nećete onda niste za konsenzus, pa jako lijepo kolegice i kolege. Svi mi živimo u Hrvatskoj i želimo živjeti u Hrvatskoj. Želimo da naša djeca ostanu živjeti ovdje, tako se moramo i ponašati. Tako se moramo odnositi. Nismo mi ovdje jedni protiv drugih. Ovdje ne sjede neprijatelji. Možda suparnici politički, ali neprijatelji ne. Ono u čemu se mi razlikujemo je kako učiniti nešto, kako mi mislimo da treba nešto učiniti bolje za Hrvatsku i za naše građane. I to je dobro da se razlikujemo. Ali ako gospodo tražite konsenzus, ako želite podršku, ako želite da se oko nečega dogovorimo onda morate razgovarati. Dakle gospodine Plenković evo u izostanku negdje gdje ste se izočili već sa sjednice želim vam poručiti da sljedeći put kada budete pričali o zajedništvu i kada bude pozivali na jedinstvo i na podršku da onda jako dobro razmislite o ovome, jer mi smo na razgovor zvali nebrojeno puta. Ni jedanput tu pruženu ruku niste primili. I zbog sebe se nadam, i zbog svih građana, i zbog svojih prijatelja, djece itd. da se neće desiti sa Agrokorom ono što mislim da hoće, a to nije ništa dobro.
Hvala. Sljedeća pojedinačna rasprava je poštovanog zastupnika Ivana Lovrinovića.
Hvala gospodine potpredsjedniče Sabora. Ja se najprije želim ispričati svim zastupnicima i građanima što me nije bilo danas ovdje između 15 i 23 sata i propustio sam na taj način ovu plodonosnu raspravu. Ali za to vrijeme boravio sam u Zagorju sa stručnjacima stranke Promijenimo Hrvatsku gdje smo sa poljoprivrednicima razrađivali program spašavanja sela i organiziranja zadruge. I kada smo to završili kaže mi jedan od njih – profesore molim vas prenesite ovo što ću vam sada reći zastupnicima u Saboru. Evo, ja sam obećao da ću to prenijeti. On kaže: „Gledajući ovu danas raspravu u Saboru ja sam zaključio da je bolje da građani gledaju onu seriju „Ljubav je na selu“, nego ovu raspravu u Saboru jer tako bi barem Hrvatska imala ikakve, neke koristi ako ništa zbog nataliteta.“ Hvala lijepa.
Hvala. Sljedeća pojedinačna rasprava je poštovanog zastupnika Ivana Pernara.
Danas sam postavio neka pitanja kolegi Bauku i kolega Bauk je rekao odnosno pitao kako bi Hrvatska izgledala da je Živi zid na vlasti? I to je ono što ljude najčešće zanima, koja su naša rješenja. Evo ja ovom prilikom mogu reći tj. imam potrebu reći kako bi Hrvatska izgledala u tom slučaju. Kao prvo, rješenja o ovrhama bi donosili sudovi, a ne javni bilježnici. Stečajni zakon bi propisao da se prvo naplate mali OPG-ovi i mali dobavljači, a tek onda banke iza njih. Hrvatska bi izgledala tako da HNB-e ne bi bio mjenjačnica stranih kreditnih institucija, nego suverena centralna banka suverene države. Drugim riječima, da izravnom emisijom novca financira državu, a ne da država ovisi o kreditima stranih banaka. Također kada bi Živi zid bio na vlasti Hrvatska ne bi vodila politiku sankcija koje njoj idu na štetu od kojih nema ekonomske koristi. Da je Živi zid na vlasti ne bi se siromašnih građanima iskapčala struja i voda. Da je Živi zid na vlasti ne bi krediti bili vezani valutnom klauzulom, već bi bili isključivo u kunama. Da je Živi zid na vlasti ne bi postojala obveza da se ugrađuju razdjelnici koji dokazano ne štede. Da je Živi zid na vlasti građani koji ne žele se grijati putem kolektivnog sustava grijanja na toplanu bi se mogli samostalno iz njega isključiti. Da je Živi zid na vlasti vi kada se sjednete na ribu i bacite udicu u more ne biste trebali platiti dozvolu 500 kuna da bi pecali. Da je Živi zid na vlasti ne bi bilo blokirano 330 tisuća građana to vam mogu garantirati jer bi ovršni sustav bio promijenjen. Ne bi više jedan Hanžeković i njemu slični mogli zgrtati milijune na kičmi siromašnih. Da je Živi zid na vlasti Robert Ježić bi vratio 5 milijuna eura mita koji su bili namijenjeni Sanaderu. Da je Živi zid na vlasti gospodin Ivica Todorić ne bi trčao po ulicama Londona, nego bi ga prepračivala policija u Remetinec i na sud i nazad. Znači jedan rivolving sustav kao što je do sada bilo iz Agrokora u Vladu i nazad, tako bi mi uveli iz Živog zida jedan rivolving sustav beck door iz Agrokora u Remetinec i nazad. Da je Živi zid na vlasti presuda Ivi Sanaderu postala bi pravomoćna i on bi danas bio u zatvoru. Da je Živi zid na vlasti, da je Živi zid na vlasti dame i gospodo u ovom Saboru bi se donosile odluke u korist građana. Vi se pitate koje? Evo vam jednostavne odluke. Svi preplaćeni krediti odnosno preplaćene kamate bi bile vraćene građanima. Ono što se dogodilo to sam već ponavljao 100 puta da su banke nezakonito na štetu građana mijenjale kamatne stope i da je sud nesporno utvrdio da su im oduzele novac koji pripada građanima, a ne bankama. I ne bi morao svaki građanin pojedinačni sudski spor voditi sa bankom da mu se vrati novac koji mu pripada, već bi kao i u Austriji jednostavno banke dobile nalog da vrate preplaćeni novac. Da je Živi zid na vlasti obitelji ne bi živjele u strahu od deložacija od strane stranih kreditnih institucija ili kreditnih zadruga kao što je nedavno obitelj u Jastrebarskom obitelj Pilat. Drage dame i gospodo, da je Živi zid na vlasti minimalna plaća ne bi bila 2 tisuće 600 kuna jer se od toga ne bi moglo živjeti. Dame i gospodo, da je Živi zid na vlasti ne bi se planirala kupnja borbenih aviona, nego bi se planiralo liječenje bolesne djece koja su zakinuta za liječenje, iako postoje lijekovi zato jer su preskupi. Tobože preskupi, ali nije skupo kada Robert Ježić ne vrati 5 milijuna eura mita koji mu ne pripadaju. Da je Živi zid na vlasti dame i gospodo ne bi Vlada nabavljala nove službene limuzine. Vlada ne bi vozila službeni avion koji košta 10-tke milijuna eura, niti bi građani bili prisiljeni kopati po smeću jer bi minimalna mirovina bila 1500 kuna, a ne da 100 tisuća naših građana preživljava sa 500 kuna ili manje mirovine. Da je Živi zid na vlasti PDV-e ne bi bio 25%. Da je Živi zid na vlasti godišnje država ne bi plaćala 45 milijardi kuna kredita stranim kreditorima i izbacivala tu likvidnost iz zemlje. Da je Živi zid na vlasti radnici Rafinerije Sisak ne bi trebali strepiti za svoju budućnost. Da je Živi zid na vlasti ne bi Deutche Telecom svake godine milijardu eura odnosno milijardu kuna izvlačio iz zemlje niti bi Pliva odnosno Teva to isto činila. Drage dame i gospodo, da je Živi zid na vlasti Vlada bi bila upravljana od strane naroda i provodila narodnu volju, a ne volju stranih korporacija i kreditora. Konoplja bi bila legalizirana i hrvatsko selo bi procvjetalo. Cijepljenje ne bi bilo obavezno [[Upadica Reiner: Kolegice i kolege.]] Kada bi Živi zid na vlasti [[Upadica Reiner: Kolegice i kolege, molim vas.]] Članstvo u Hrvatskoj gospodarskoj komori ne bi bilo obavezno [[Upadica Reiner: Molim vas dajte dozvolite da kolega Pernar kaže što bi sve bilo da je Živi zid na vlasti. Molim vas dajte, dajte se stišajte malo.]] Također da je Živi zid na vlasti ne bi ljudi bili po sudovima koji su uhićeni sa 2 grama marihuane, nego bi u zatvorima bili ljudi poput Ivice Todorića i Ive Sanadera, ljudi poput Nadana Vidoševića kako bi rekao i Roberta Ježića kako bi znao reći Ivo Sanader oni koji daju i primaju mito, ti bi bili u zatvoru, a obični ljudi ne bi bili maltretirani od strane sustava. Da je Živi zid na vlasti mladi ljudi bi ostajali u ovoj zemlji, a ne bježali iz nje. Da je Živi zid na vlasti Zračna luka Franje Tuđmana ne bi bila dana u koncesiju Francuzima koji sada izvlače milijunsku dobit na našu štetu jer su podigli cijene transfera. Ako putujete avionom, pola od vaše avionske karte odlazi na troškove zračne luke na njihove takse. Pljačkaju nas u vlastitoj zemlji. Da je Živi zid na vlasti na autocestama se ne bi plaćala cestarina, nego bi kao i u svim drugim normalnim europskim zemljama postojala vinjeta i vi biste kao u Švicarskoj platili godišnju vinjetu 50 eura i mogli biste se voziti cijelu godinu po autocestama. Ne biste morali trošiti silne novce i čekati u beskonačnim redovima, u beskonačnim redovima dame i gospodo, svaki put kada ljudi idu na more ili se vraćaju sa mora pred naplatnim kućicama, zato jer su vinjete puno jednostavnije rješenje i puno bolje za one koji koriste autoceste od ovog sustava naplate cestarine. Da je Živi zid na vlasti vodoinstalater ne bi bio ravnatelj knjižnice. Da je Živi zid na vlasti konobar u Zadru ne bi bio kustos muzeja. Da je Živi zid na vlasti ne bi vam trebala članska iskaznica HDZ-a da dođete do radnog mjesta. Da je Živi zid na vlasti gladna djeca se ne bi rušila u školama. Da je Živi zid na vlasti sudovi se ne bi bavili time jel' Ivan Pernar napisao grafit ili nije, nego bi se bavili pitanjem zašto Robert Ježić nije vratio 5 milijuna eura u državni proračun. Da je Živi zid na vlasti živjeli bi u uređenoj državi u kojoj vladaju zakoni, a ne mafija, u kojoj građani ne moraju kopati po smeću dame i gospodo i u kojoj nema i živjeli bi u zemlji u kojoj nema redova pred pučkom kuhinjom. U takvoj zemlji bi živjeti i građani naše zemlje bi imali pravo ako nemaju smještaj imali bi pravo da im država da smještaj kao što daje i azilantima smještaj. Isto pravo treba dati i našim građanima koji nemaju gdje živjeti. Drage dame i gospodo, onog trena kada hrvatski građani odluče da Živi zid dođe na vlast, tog trena će ujedno i živjeti u takvoj državi, a ne u državi onoj u kojoj su stvorili ljudi koji ju sustavno uništavaju i trguju njom kao svojom vlastitom svojinom zadnjih 25 godina pozivajući se na domoljublje, vjeru, marxizam, socrealizam itd. Hvala.
Hvala. A da je Živi zid na vlasti i ja bih bio doma i spavao, a ne bio ovdje.
Gospodine Jandroković, da je Živi zid na vlasti vi bi bili uz nas i možda bi bili na istom mjestu.
… [[Govornik se ne razumije.]] Hvala, hvala. Jel' nam to nudite, jel' to nudite koaliciju?
Gospodine Jandroković, možda bi stajali pored mane kao što ste stajali pored Ive Sanadera i Jadranke Kosor, Karamarka i sada Plenkovića.
Vrlo rado kolega Pernar zajedno vi i ja u HDZ-u kao nekad.
Gospodine Jandroković, a svi znamo da se to neće dogoditi.
Dobro. Kolega Maras.
Hvala lijepa. Kolega Pernar primijetit ćete da se Živi zid približava vlasti najbolje po gospodinu Jandrokoviću. Ako gospodin Jandroković kaže da je Živi zid blizu vlasti, to bi se moglo desiti. On je imao neponovljiv osjećaj više puta do sada unutar HDZ-a, ali s obzirom da vidim da se šali, još uvijek je Živi zid daleko od vlasti. Hvala vam lijepo.
Kolega Maras, samo da vas podsjetim. Ja sam uvijek bio u HDZ-u. Ja nikada nisam promijenio stranku da bih bio na vlasti. Samo toliko. Hvala vam onda ako ste tako mislili. Imamo li još replika? Kolega Glavaš, nećete? Dobro. Onda idemo dalje. Imamo još zadnju pojedinačnu raspravu. Poštovani kolega Lacković. Izvolite.
Zahvaljujem predsjedniče. Dakle, teško je na kraju i nakon ovakvog govora kolege Pernara nešto reći konstruktivno. Ono što sam ja radi sebe i radi javnosti koja nas je gledala cijeli dan želio zaključiti je da smo mi priredili jednu grotesku za sve one koji su pratili današnji rad Sabora da je ovo bila danas jalova rasprava, ali ono što je jedna dobra pouka za ubuduće je da se ovakve rasprave vode prije donošenja zakona. Dakle, ova rasprava današnja bi imala smisla kada bi mi imali na dnevnom redu ne opoziv Vlade, nego donošenje Zakona o izvanrednoj upravi kakav je donesen pod nazivom Lex Agrokor. Ja ću vas samo podsjetiti sada kada se svi borimo za velika prava i pravdu, da prilikom donošenja Zakona o izvanrednoj upravi nitko od zastupnika nije postavljao pitanje imovine. Dakle, nije svaki razlog za pokretanje postupka izvanredne uprave prezaduženost. I mi smo mogli doći u još jednu groteskniju situaciju da spasimo Agrokor, da ga počistimo i da ga nakon toga jednostavno ponovo uživa Ivica Todorić. Ono što je trebalo uslijediti, a što nije uslijedilo je blokada njegove imovine jer kao što je mnogo govornika danas bilo vidovito, tako je i u vrijeme donošenja Zakona Lex Agrokor bilo vidljivo da je gospodin Todorić izvukao na ime dobiti 100 milijuna eura i da je u vrijeme kada se donosio zakon zapravo problemi u Agrokoru su bili razlog donošenja zakona. Kod takve situacije trebalo se reagirati, a ako su se mogli neki saborski zastupnici pratiti od kuće do stana pa sve do Gajeve, onda je trebalo pratiti i gospodina Todorića. Ovako danas, on pušten od suda u Londonu, a zašto ne bi bio i pušten od suda u Londonu a zašto ne bi bio i pušten ako su pušteno i 14 njegovih suučesnika i zbog naročito teških okolnosti kaznenog djela koje im se stavlja na teret nisu zadržani u istražnom zatvoru, slobodno šeće Londonom, Matan je prešao granicu i teško ćete ga svi skupa uhvatiti. I ovo je poziv Vladi i svima nama da se pravosuđu daju potrebni resursi, da pravosuđe zaista postane treća grana, da jedini koji će ispaštati neće biti kumice s placa jer možete spasiti 7 Agrokora i 400 tisuća radnih mjesta ako će vam se kreatori ovog kaosa i dalje voziti u skupim autima i biti na Pantovčaku. Ako će vam poruke slati gospodin Todorić iz Londona, onda ovo nije država. Bez pravedne kazne, bez stabilnog pravosudnog sustava nikakve mjere niti radna mjesta vam nisu bitna. Dakle ova rasprava je trebala biti vođena daleko prije, trebalo se voditi računa i o kaznenim elementima ali i o imovini. I vjerujem da ćemo svi zajedno iz ovoga izvući neku pouku. Hvala.
Zahvaljujem. I idemo na zadnju raspravu današnjeg dana jer je 23:59:42, to je Ivan Vilibor Sinčić, Klub zastupnika Živog zida i SNAGA-e. Izvolite kolega.
Hvala vam predsjedniče Hrvatskoga sabora, evo sada smo malo bliže, malo ste bliže Živom zidu, možda to nešto znači. Što reći nakon cjelodnevne rasprave, da, mi imamo urušene institucije, nepravda je na svakom koraku, zemlja smo dvostrukih kriterija. Kaže njemačka stara izreka „Male lopove vješamo, pred velikima skidamo šešir“, i to je ono čemu Hrvatska svjedoči u zadnje vrijeme. Jedan od glavnih uzroka tome je loš politički sustav, imamo demokratski deficit, imamo pretrčavanje, preletavanje, kupoprodaju, političku trgovinu i korupciju koja se ne sankcionira niti je predviđena u velikim elementima našeg zakonodavstva da se ona može sankcionirati. Imamo jednu misao velikog arhitekta hrvatskog pravosuđa i političkog sustava Vladimira Šeksa kako bi trebalo, pazite, dignuti prag i uvesti dvostranačje u Hrvatsku. Postoji jedna riječ koja se često čuje u ovom Saboru kada se raspravlja o ustašama i partizanima, koju ja nisam valjda nikada koristio za takav sustav a to je fašizam. Takav politički sustav umjesto da idemo ka političkim promjenama, da omogućimo da nova generacija donese svoje promjene. Ideja gospodina Šeksa je bila da zacementira zauvijek, da se kao sunce i mjesec oko Hrvatske vrte dvije najveće stranke. To je duboko nedemokratski i skandalozno je zapravo da se to predlaže kao rješenje hrvatskog političkog sustava. Zbog štete učinjene domovini glasati ćemo za opoziv Vlade. Hvala.
Zahvaljujem. I sada završno u ime predlagatelja poštovani kolega Davor Bernardić.
Poštovani predsjedniče Hrvatskoga sabora, zastupnice i zastupnici. Iza ove duge rasprave o povjerenju Vladi stvari su na kraju jasne, maske su pale, Vlada je ostala bez ijednog konkretnog odgovora, na jedno konkretno pitanje koje smo postavili. Štoviše u svom odgovoru je naznačila kako su išle stvari, to je u odgovoru br. 2. gdje je rekla da je zapravo sam Knighthead fond i prije imenovanja izvanrednog povjerenika predložio sporni roll up koji diskriminira hrvatske zakone i ruši temelje insolvencijskog prava. Dakle sve je bilo spremno za imenovanje povjerenika od strane Vlade preko stečajnog upravitelja i nakon toga događa se roll up koji je predložio sam strvinarski fond. Ovo otvara veliko pitanje budućeg rada Parlamenta, istražnih povjerenstava, načina na koji bi to trebalo funkcionirati u budućnosti i jednu veliku, ajmo to tako reći, jedan veliki nedostatak. Očito će biti potrebno promijeniti Zakon o istražnim povjerenstvima na način da većinu u Istražnom povjerenstvu ima opozicija. A s druge strane ono što je sada potpuno jasno je da je ovo ortačka Vlada koja piše ortačke zakone i koja je napisala i pripremila sporni ortački ugovor. To je nakon današnje rasprave itekako jasno. Mi nastavljamo našu borbu, inzistirati ćemo na istini i inzistirati ćemo na posebnom osnivanju Istražnog povjerenstva samo za lex Agrokor da utvrdimo koje su okolnosti, kakvi noćni sastanci, kakvi dogovori i kakve tajne i mutne kombinacije prethodile donošenju ovog zakona koji će imati duboke i nesagledive posljedice za sve hrvatske građane. Hvala vam.
Zahvaljujem, ovime smo došli do kraja rasprave i ja ju zaključujem a glasovati ćemo kada se steknu uvjeti a to je za nekoliko minuta. Sada prelazimo na glasovanje po raspravljenim točkama dnevnog reda. Prvi je Prijedlog za pokretanje povjerenja Vladi RH, predlagatelji su 31 zastupnica i zastupnik Hrvatskog sabora. Rasprava je zaključena. Sukladno članku 252. Poslovnika Hrvatskog sabora za donošenje odluke o iskazivanju nepovjerenja Vladi u cjelini potrebna je natpolovična većina svih zastupnika dakle 76 glasova. Sada dajem na glasovanje, tko je za odluku o iskazivanju nepovjerenja Vladi RH? Molim glasujmo. Utvrđujem da je glasovalo 137 zastupnika, 59 glasovalo je za, protiv je bilo 78 zastupnika i suzdržano je 0 zastupnika. Utvrđujem da nije donesena Odluka o iskazivanju nepovjerenja Vladi RH te da Vlada RH i dalje uživa povjerenje Hrvatskog sabora.
Zahvaljujem poštovani predsjedniče Hrvatskoga sabora, predsjedniče Vlade zajedno sa ministrima, kolegice i kolege. Mandatno-imunitetno povjerenstvo Hrvatskoga sabora razmotrilo je na 31. sjednici održane dana 8. studenog 2017. zahtjeve opunomoćenika privatne tužiteljice Anite Perković Škalic upućenog predsjedniku Hrvatskoga sabora za davanje odobrenja za pokretanje kaznenog postupka protiv Vlahe Orepića, zastupnika u Hrvatskom saboru zbog kaznenog djela klevete iz članka 149. stavka 1. i 2. Kaznenog zakona. Vlaho Orepić zastupnik je 9. saziva Hrvatskoga sabora te na temelju članka 76. Ustava RH i članka 23. Poslovnika Hrvatskoga sabora ima imunitet do prestanka zastupničkog mandata te se bez odluke Hrvatskoga sabora protiv istoga ne može pokrenuti niti voditi kazneni postupak. Nakon provedene rasprave Povjerenstvo je na osnovu članka 116. Poslovnika Hrvatskoga sabora jednoglasno sa 6 glasova za predložilo Hrvatskom saboru donošenje sljedeće Odluke: „Za vrijeme trajanja zastupničkog mandata uskraćuje se odobrenje za pokretanje kaznenog postupka protiv zastupnika Vlahe Orepića po zahtjevu opunomoćenika privatne tužiteljice Anite Perković Škalic iz Zagreba po tužbi koja je podnijeta 28. listopada 2017. godine, Općinskom kaznenom sudu u Zagrebu zbog kaznenog dijela klevete iz članka 149. stavka 1. i 2. Kaznenog zakona.“ Da ne čitam obrazloženje, radi se o privatnoj tužbi i tu je stav Povjerenstva jasan.
Hvala. Otvaram raspravu. Odmah ju i zaključujem. Pa ćemo onda i glasovati o Prijedlogu odluke Mandatno-imunitetnog povjerenstva. Dajem na glasovanje Prijedlog odluke koja glasi: „Za vrijeme trajanja zastupničkog mandata uskraćuje se odobrenje za pokretanje kaznenog postupka protiv zastupnika Vlahe Orepića po zahtjevu opunomoćenika privatne tužiteljice Anite Perković Šakalic iz Zagreba po tužbi koju je podnijela 28. listopada 2017. godine, Općinskom kaznenom sudu u Zagrebu zbog kaznenog dijela klevete iz članka 149. stavka 1. i 2. Kaznenog zakona. Molim glasujmo. Utvrđujem da je većinom glasova 127. za i 2 protiv donesena Odluka kako ju je predložilo Mandatno-imunitetno povjerenstvo. I evo na kraju, imamo Izvješće o početku obnašanja zastupničke dužnosti zamjenice zamjenika Marije Alfirev. Molim predsjednika Mandatno-imunitetnog povjerenstva gospodina Žarka Tušeka da podnese Izvješće.
Zahvaljujem. Mandatno-imunitetno povjerenstvo Hrvatskoga sabora razmotrilo je na 31. sjednici održanoj 8. studenog 2017. godine prijedlog SDP-a Hrvatske za određivanje zamjenice zastupnika Ivanu Klarinu koji je podnijet predsjedniku Hrvatskoga sabora aktom od 8. studenog 2017. godine. Povjerenstvo je utvrdilo daje mirovanje zastupničkog mandata zastupniku Ivanu Klarinu, temeljem članka 14. stavka 1. Zakon o izboru zastupnika u Hrvatski sabor započelo sa 1. listopada 2017. godine, da na kandidacijskoj listi nema kandidata sa osvojenim preferencijskim glasovima te da je SDP sukladno članku 42. stavku 3. Zakonu o izboru zastupnika u Hrvatski sabor odredila gospođu Mariju Alfirev za zamjenicu zastupnika. Time su ispunjeni zakonom utvrđeni uvjeti za početak obnašanja zastupničke dužnosti zamjenice zastupnika Marije Alfirev. Slijedom navedenog, mandatno-imunitetno povjerenstvo temeljem članka 14. stavka 2. i članka 11. stavka 3. Zakona o izboru zastupnika u Hrvatski sabor te članka 9. stavka 2. i članka 116. Poslovnika Hrvatskog sabora, jednoglasno sa 6 glasova za, predlaže Hrvatskom saboru donošenje odluke o početku obnašanja zastupničke dužnosti zamjenice zastupnika. Zastupničku dužnost zamjenice zastupnika temeljem članka 9. stavka 2. Poslovnika Hrvatskog sabora započet će obnašati Marija Alfirev na dan kada Sabor odlukom utvrdi zakonske pretpostavke za primjenu instituta zamjenjivanja.
Hvala predsjedniku Mandatno-imunitetnog povjerenstva. Sada otvaram raspravu. Zaključujem raspravu i dajem na glasovanje Prijedlog odluke Mandatno-imunitetnog povjerenstva o početku obnašanja zastupničke dužnosti zamjenici zastupnika Marije Alfirev. Molim glasujmo. Utvrđujem da je jednoglasno, sa 133 glasa za donesena odluka kako je predložilo Mandatno-imunitetno povjerenstvo. Nakon što smo donijeli ovu odluku, prelazimo na davanje prisege zastupnici. U članku 7. Poslovnika utvrđeno je da predsjednik pročita tekst prisege, a nakon toga poimenično proziva zastupnike odnosno u ovom slučaju zastupnicu. Prozvani zastupnik odnosno zastupnica ustaje i izgovara riječ prisežem. Pročitat ću sada tekst prisege. „Prisežem svojom čašću da ću dužnost zastupnika u Hrvatskom saboru obnašati savjesno i odgovorno, da ću se u svom radu držati Ustava i zakona i poštivati pravni predak te da ću se zauzimati za svekoliki napredak RH.“ Molim sada zastupnicu Mariju Alfirev.
Prisežem.
Čestitam zastupnici na položenoj prisezi i želim joj uspjeh u budućem radu. Poštovane kolegice i kolege, ako nećete ići kući, možemo mi nastaviti ali vjerujem da hoćete. Počinjemo dakle u srijedu u 9 i 30 Prijedlogom zakona o izmjenama i dopunama Zakona o lokalnoj i područnoj regionalnoj samoupravi, a ostali raspored ste dobili na mail adrese. Hvala vam i laku noć. SJEDNICA PREKINUTA U 00,25 SATI. Poštovane saborske zastupnice, poštovani saborski zastupnici, nastavljamo sa radom. Prije nego što krenemo na dopunu dnevnog reda imamo Izvješće Mandatno-imunitetnog povjerenstva. Molio bih predsjednika Mandatno-imunitetnog povjerenstva gospodina Žarka Tušeka da nam podnese izvješća.
Zahvaljujem gospodine predsjedniče Hrvatskoga sabora, kolegice i kolege. Mandatno-imunitetno povjerenstvo Hrvatskoga sabora razmotrilo je na 32. sjednici održanoj 6. prosinca 2017. godine pisanu obavijest zastupnika Ivana Kovačića od 30. studenog 2017. godine kojim je izvijestio predsjednika Hrvatskoga sabora da temeljem članka 14. Zakona o izborima zastupnika u Hrvatski sabor stavlja svoj zastupnički mandat u mirovanje sa danom 5. prosinca 2017. godine. Doktor znanosti Ivan Kovačić, izabran je za zastupnika u 9. saziv Hrvatskoga sabora kao kandidat na listi u X. Izbornoj jedinici te je MOST Nezavisnih lista MOST sukladno članku 42. stavku 2. Zakona o izborima zastupnika u Hrvatski sabor odredila kao zamjenika zastupnika Antu Pranića. Povjerenstvo je utvrdilo da su ispunjeni zakonom utvrđeni uvjeti za početak mirovanja zastupničkog mandata Ivanu Kovačiću kao i uvjeti za početak obnašanja zastupničke dužnosti njegova zamjenika Ante Pranića. Slijedom navedenog Povjerenstvo je temeljem članka 14., 11. i 42. Zakona o izborima zastupnika o izborima zastupnika u Hrvatski sabor i članka 14., stavka 2. i članka 116. Poslovnika Hrvatskoga sabora jednoglasno, sa 5 glasova ZA, predložilo Hrvatskom saboru donošenje Odluke o mirovanju zastupničkog mandata zastupnika i početku obnašanja zastupničke dužnosti zamjenika zastupnika. Dana 5. prosinca 2017. godine započinje mirovanje zastupničkog mandata zastupnika doktora znanosti Ivana Kovačića. Ante Pranić zastupničku dužnost zamjenika zastupnika započinje obnašati sukladno članku 9. stavku 2. Poslovnika Hrvatskoga sabora. Hvala lijepa.
Zahvaljujem kolegi Tušeku. Otvaram raspravu. Ako se nitko ne javlja, zatvaram raspravu. I prije nego što pređemo na glasovanje moramo utvrditi kvorum. Molim uključite se. Utvrđujem da imamo dovoljan broj zastupnika pa dajem na glasovanje Prijedlog odluke Mandatno-imunitetnog povjerenstva. Molim glasujmo. Utvrđujem da je jednoglasno sa 88. glasova za donijeta odluka kako ju je predložilo Mandatno imunitetno povjerenstvo. Zastupnik danas nije ovdje, čuo sam da će, koliko su me informirali biti sutra pa će podnijeti onda zakletvu.
Poštovane kolegice i kolege zastupnici, dobro jutro vam želim. Nastavljamo s radom plenarne sjednice. Prije nego nastavimo s radom, pristupit ćemo davanju prisege za zastupnika Antu Pranića. Po članku 7. Poslovnika je utvrđeno da predsjedatelj pročita tekst prisege a nakon toga prozove zastupnika. Tekst prisege glasi: "Prisežem svojom čašću da ću dužnost zastupnika u Hrvatskome saboru obnašati savjesno i odgovorno i da ću se u svom radu držati Ustava i zakona i poštovati pravni poredak te da ću se zauzimati za svekoliki napredak Republike Hrvatske." Gospodin Ante Pranić.
Prisežem.
Hvala vam lijepo, čestitam zastupniku Anti Praniću na položenoj prisezi i želim mu uspjeh u obavljanju časne i odgovorne zastupničke dužnosti.
[[NASTAVAK NAKON STANKE U 12,15 SATI]] Poštovani kolegice i kolege, molim vas da zauzmete svoja mjesta jer ćemo preći sada na glasovanje. Prije prelaska na glasovanje, molit ću samo predsjednika Mandatno-imunitetnog povjerenstva, gospodina Žarka Tušeka da podnese izvješće, izvolite.
Zahvaljujem predsjedniče, kolegice i kolege. Mandatno-imunitetno povjerenstvo Hrvatskog sabora razmotrilo je na 33. sjednici održanoj 6. prosinca 2017. godine pisanu obavijest zastupnika dr.sc. Drage Prgometa od 30. studenog 2017. godine koji je izvijestio predsjednika Sabora da temeljem članka 14. Zakona o izboru zastupnika u Hrvatski sabor stavlja svoj zastupnički mandat u mirovanje sa danom 1. prosinca 2017. godine. HDZ sukladno članku 42. stavku 2. Zakona o izboru zastupnika u Hrvatski sabor odredila je Stipu Šapinu kao zamjenika zastupnika Drage Prgometa. Povjerenstvo je utvrdilo da su ispunjeni zakonom utvrđeni uvjeti za početak mirovanja zastupničkog mandata Drage Prgometa kao uvjet za početak obnašanja zastupničke dužnosti njegova zamjenika Stipe Šapine. Slijedom navedenog, Mandatno-imunitetno povjerenstvo temeljem članka 14., 11. i 42. zakona o izboru zastupnika u Hrvatski sabor i članka 14. stavka 2. i članka 116. Poslovnika Hrvatskog sabora, jednoglasno sa 5 glasova za, predložio je Hrvatskom saboru donošenje odluke o početku mirovanja zastupničkog mandata zastupnika i početku obnašanja zastupničke dužnosti zamjenika zastupnika dana 1. prosinca 2017. godine započinje mirovanje zastupničkog mandata zastupnika Drage Prgometa. Na zastupničku dužnost, sukladno članku 9. stavku 2. Poslovnika Hrvatskog sabora počinje obnašati zamjenik zastupnika Stipe Šapina na dan kada Sabor odlukom utvrdi zakonske pretpostavke za primjenu instituta zamjenjivanja. Hvala lijepa.
Otvaram raspravu. Budući se nitko ne javlja za riječ, zaključujem raspravu i idemo utvrditi kvorum, molim da se uključite. Utvrđujem da imamo kvorum i da možemo pristupiti glasovanju, pa dajemo na glasovanje Prijedlog odluke Mandatno-imunitetnog povjerenstva, molim glasujmo. Utvrđujem da je jednoglasno, sa 114 glasova za donijeta odluka kako ju je predložilo Mandatno-imunitetno povjerenstvo. Sada ćemo sukladno članku 7. Poslovnika utvrditi da novi zastupnik nakon što prisegne postaje punopravni zastupnik. Sukladno članku 7. Poslovnika utvrđeno je da predsjedatelj pročita tekst prisege a nakon toga poimenično proziva zastupnike. Zastupnik kad je prozvan ustaje i izgovara prisežem. Tekst prisege glasi: "Prisežem svojom čašću da ću dužnost zastupnika u Hrvatskome saboru obnašati savjesno i odgovorno i da ću se u svom radu držati Ustava i zakona i poštovati pravni poredak te da ću se zauzimati za svekoliki napredak Republike Hrvatske." Molim zastupnika Stipu Šapinu da prisegne.
Prisežem.
Hvala vam i čestitam zastupniku na položenoj prisezi, želim mu uspjeh u obavljanju ove časne i odgovorne zastupničke dužnosti. Idemo mi na raspravu. Prva točka je: - Prijedlog zakona o izmjenama i dopunama Zakona o lokalnoj i područnoj (regionalnoj) samoupravi, prvo čitanje, P.Z. broj 215. Predlagatelj je Vlada RH na temelju članka 85. Ustava RH i članka 172. Poslovnika Hrvatskog sabora. Prigodom rasprave o ovoj točki dnevnog reda primjenjuju se odredbe Poslovnika koje se odnose na prvo čitanje zakona. Raspravu su proveli Odbor za zakonodavstvo, Odbor za Ustav, Poslovnik i politički sustav, Odbor za lokalnu i područnu (regionalnu) samoupravu. Molio bih predstavnika predlagatelja poštovanog ministra uprave Lovru Kuščevića da da dodatno obrazloženje navedenog prijedloga zakona. Ministra izvolite.